
UN NOSTALGIC LA ÎNCEPUTUL CURGERII DE 
VEAC 


Ion Vanghele, “Visul licornului ”, poezii, Editura DOCUCENTER, 
Bacău, 2011 Ediţie apărută şi îngrijită sub egida administraţiei site- 
ului Cleopatra-casa-gândului. 


Destul de rarissimi sunt poeţii care mai scriu astăzi în vers 
clasic, păstrând nostalgia muzicalităţii şi a cadenţei care dau atâta 
farmec poeziei. De ce rămân fideli acestei forme de manifestare a 
expresiei poetice, e lesne de înţeles pentru mine, dar mai greu de 
acceptat pentru aceia care au coborât poezia în piaţă, în gang, pe 
zidurile mâzgălite-n grafitti, ori chiar în şanţ. 

A-i păstra demnitatea şi locul Poesiei în panoplia Literaturii 
române, ca gen distinct de epic, este cu adevărat o dovadă de măiestrie 
artistică. Şi a căuta forma perfectă care să exprime adevărata trăire, face 
parte din laboratorul intim al poetului care doreşte ca poezie să aducă 
acea eufonie inconfundabilă, creatoare de stări benefice psihicului 
uman. Nu zornăiturile şi plescăiturile ori alte (scuzaţi!) grohăituri şi 
râgâieli şi deversările de lături viscerale, reflexe ale animalului din noi, 
(gen Mihai Gălăţanu — care şi-a ales să facă amor cu Patria în modul 
cel mai grostesc cu putinţă, care-ţi provoacă greață pur şi simplu), ci 
adierile somnoroase ale versului blând, mătăsos şi înălțător pe culmi 
eterice, iată ce ar trebui să cultive poeţii. Pentru că Poesia — rămâne, 
orice ar face unii ca s-o bălăcărească în noroi — „acel ceva plăpând, 
înaripat şi sacru” — aşa cum spunea Platon. 

Şi Ioanid Romanescu — de fericită amintire lirică, spunea: 
„Poezia a diferențiat şi mai mult omul de celelalte animale”. Da, prin 
aceasta ne diferenţiem de necuvântătoare, pentru că sufletul nostru 
primeşte „acel ceva plăpând, înaripat şi sacru”. 


Ion Vanghele este un astfel de poet care se înalță şi ne înalţă prin 
poezia lui, „departe de lumea dezlănţuită” — care pune preţ doar pe bani 
şi pe sex şi a aruncat de mult la coş valorile autentice care l-ar putea 
ridica din condiția animalieră în care a căzut şi-n care, precum 
purceluşul, se simte foarte bine scăldându-se. 

Poate că am fost prea dură, însă-mi menţin părerile. 

Haideţi să-i redăm Poesiei, Acestei Regine în zdrenţe, locul pe 
care-l merită, pe care l-a avut de-a lungul mileniilor, încă de pe când 
era scrijelată cu pietre ascuţite, pe zidul peşterilor. Pentru că omul, chiar 
cel primitiv, a dorit din totdeauna să-şi exprime sentimentele şi a găsit 
căi şi modalităţi de a o face în chip frumos şi constructiv. 

Măreţia cuvântului scris stă mărturie în faţa omenirii dar, mai 
ales, va sta mărturie în favoarea ori defavoarea noastră pentru că, aşa 
cum spune în Evanghelie: „Din cuvintele tale vei fi mântuit şi din 
cuvintele tale vei fi osândit”. 

Teme vechi de când lumea, trecute prin filtrul sensibilităţii 
poetice, transpuse în vers sensibil şi armonios, reînvie o lume în care 
stăpâni absoluţi erau frumosul, adevărul şi binele. Începând cu evocarea 
oraşului natal, curgerea vremii, fețele vremurilor (mereu 
schimbătoare), meandrele dorului, iubirea, tristeţea, nostalgia, 
dimensiunea spirituală, rugăciunea, meditațiile despre lume, toate sunt 
adunate în lacra sufletească, puse-n retortele inimii până se aşează şi se 
limpezesc şi redate sub chipul fericit al versului. 

E un proces cu adevărat miraculos, pentru că poetul, din nimic, 
construieşte o lume, aşa cum spunea Geo Dumitrescu: „Din orice lucru 
se poate face poezie”. Dosar poetul poate da măreție lucrului mărunt, 
amănuntului cotidian, pentru că a pus în el o sămânță sufletească. Ea va 
încolți, va creşte lăsar, va îmboboci, înfrunzi şi va înflori în chip tainic 
pentru a înmiresma atmosfera. 

A-i căuta lui [Ion Vanghele corespondent în literatură, ar fi o 
întreprindere temerară, pentru că el şi-a găsit propriul filon din care-şi 

extrage aurul versului. Cu toate acestea, un Minulescu, un Bacovia par 
a-şi găsi reflexul în această poezie de o frumuseţe aproape stranie, 
elegiacă. 

„Oraşul meu: Oraşul meu cu străzile domoale / Pierdut prin vremi şi 
umbre de castani / De câte ori eu am trecut agale / Îmbătrânind cu 
tine-atăția ani / Cu ochii goi privesc biserici moarte / Și cu beții lila 
de liliac / Îngerii-şi plâng aripile lor boante / La începutul curgerii de 
veac / Oraş în care plânge-n vreme praful / Văpăile nocturne de 
tramvai / Aicea îmi trăiesc tăcut păcatul / De vechi iubiri din nopțile 
de mai. / Bătrân oraş al hatmanului Ploaie / În versul meu acuma te 
salut / Când luna se dezbracă în odaie / Să lumineze forma mea de 
lut”. 

Corespondenţa dintre anotimpuri şi stările poetice este evident, 
de factură simbolistă: “Şi totul în jur e din nou amorțit, / Iubirea uitată, 
în noi a murit. / Prin aer trec îngeri, cu ochii lor orbi, / Și noaptea în 
arbori e plină de corbi, / De-ntreb de iubire, ei croncăne-n zbor: ( - 
Iubirile toate se nasc şi-apoi mor / Și-aşa ne tot ducem, prin vremuri 
un pic, / Din umbra în urmă, nu rămâne nimic, / Şi ninge şi plouă, 
peste bietul pământ, / lar restu-i uitare, suflare de vânt” (Prin 
vremuri). 

Şi mai evident iese în relief simbolismul cu accente bacoviene 
în următoarea poezie: “Sihaştri: ...Privesc cum se lungeşte umbra-n 
plopi, / Cu degetele noaptea mă atinge, / Pe umerii iubitelor mă 
plânge, / Ca într-un psalm ce-i îngânat de popi. / În prelungirea orelor 
cântate, / Iubirea se aşterne veştejită, /E dragostea de stele otrăvită, / 
Și-nchisă-n trupuri pline de păcate. / Capcana nopţii roade-ncet şi 
sigur / Aceeaşi întrebare şi răspuns, / O ploaie ne destramă somnu-n 
picuri, / Tăcerea stelei nu mai e deajuns”. 

Uneori, avânturi înflăcărate îi trezesc visuri adolescentine şi 
poetul se lasă pradă acestor plăcute închipuiri: “Întindem peste timpuri 
înserări / Iubiri ce bat în poarta ta cu piatra / Alunecăm cuprinși de 

neuitări / Şi ne-ncălzeşte printre umbre vatra / Sunt singur pedepsit 
să fiu un pom / Cu ramuri lungi crescute catre lună /Aş vrea ca tine 
să fiu iarăşi om / Să creştem crengi de doruri împreună / Să ne- 
mpletim cu crengile rotite / Spre cerul care azi îl împărțim / Cu vorbe 
şi cu şoapte nerostite / Cu florile când versuri devenim. ” (Unul către 
altul). 

Licornul, acest animal fabulos purtând ca semn distinctiv un 
corn între ochi, a trezit din totdeauna fantezia şi inspiraţia poeţilor. 
Singuratic şi misterios, puternic şi vulnerabil în acelaşi timp, lui i-au 
fost dedicate pagini întregi, ba chiar pictorii l-au zugrăvit, aşa cum îl 
vedeau ei cu ochii minţii. Dar nimeni nu s-a gândit până acum, că şi 
licornul are visele lui tainice. Ce ar putea visa, ori, la cine ar putea visa 
un licorn? Desigur, la o licornă... 

Iată că ele se asemuiesc cu cele ale noastre. Şi el are tristeţi (mai 
ales tristeţi, fiindcă e un animal care inspiră tristeţe). Şi el iubeşte şi-i 
închină licornei sale ode: “Licornei: Fecioare trec prin visul meu 
Licorn / Cu fluturări de nopți şi de angoase / De păsări colorate care 
dorm / În strălucirea stelelor rămase / Tăcute clipe florile-şi răstoarnă 
/ Miresmele de zile rătăcite / E-n jurul nostru vraja ta de karmă / Şi 
cu grădini de lumi nesăbuite / Fecioare trec prin noi atât de pure / 
Prin lungi păduri ce tremură pe dealuri / Cu paşi uşori de parc-ar vrea 
să fure / Din dor atâtea mişcătoare valuri / Licorni poenele prin ierbi 
adastă / Se scutură de roua lor profundă / Nechează noaptea 
sprijinită-n astră / Şi-n lumea ei de taine mă afundă”. Ecouri 
eminesciene se răsfrâng în versuri într-un soi de “tristeți provinciale”: 
“Pe-aleile pustii trec văduvi, / Înalţii plopi ce nu au soţ, / Sub arşiţa 
ce săpa-n maduvi, / Tăceri ca urmele de glonţ. / Pe drumul orelor 
ratate, / Cu glezne-n iarbă sângerând, / Trec îngerii,cu biete cioate, / 
De aripi moarte fluturând. / Cu foamea dorului te caut, / Pe tine îngere 
de lut, / 


Şi muşc cu sunete de flaut, / Din trupul tău,ca un sărut, / Și-ţi dau din 
stoc, nelimitate, / Aripi de îngeri scoase vrac, / Să trecem în eternitate 
/ Ca doi luceferi fără leac” (Tristeţi). 

Întâlnim aici, aşa cum am amintit, plopi, cu sau fără soț, 
amurguri vii (ori violet?), “îngeri cu aripi înmuiate-n cenuşă”, copaci 
nebuni, “Tăcerea ce-aleargă, foşnind prin odaie”; bocet de frunze, 
“toamna bolnavă, cu brume şi ger”, şi toate acestea alcătuiesc “iadul 
din mine” cum mărturiseşte poetul în poezia “Toamnă cu îngeri”. 

Şi iarăşi comuniunea om-natură se simte în poemul “Elegie: 
Grădina e goală, pădurea e stearpă, / Copacii se-nalţă ca o rugă la 
cer, / Din urme de cerb, varcolacii se-adapă, / Şi ţipă boscheţii în 
noapte stingher. / Furtuna cu dinţii vântului muşcă, / Din trupuri de 
arbori pe drum răsturnaţi, / Se frânge iar sufletul, prins într-o cuşcă, 
/ Plângându-şi aiurea, toți morții uitaţi. / Ne cheamă iar drumul, mereu 
în derivă, / Printre visele pline până-n vârf cu balast, / Şi moartea 
zâmbeşte prin colțuri, parşivă, / Cu glasul ei spart, şi atât de nefast”. 
De fapt, tonul elegiac este prezent peste tot în lirica acestui poet şi 
lipseşte cu desăvârşire spiritual ludic. Uneori, viziunile poetice devin 
de-a dreptul amenințătoare. Însă, poetul se reculege şi în sufletul lui 
răsare iar speranţa sub forma unei ploi: 

“Se supără marea zvâcnind peste pietre, / Şi-n scoică îşi cântă marșul 
funebru, / De ochiul de cer, s-a izbit un erete, / Şi sângera cerul, 
fierbinte şi negru. / Se leagănă marea şi adânc ne îmbie, / Când algele 
roşii se unduie moi, / Şi cerul se rupe-n bucăţi de hârtie, / În ploi de 
speranțe, căzând peste noi”. (***) Tristeţea şi nostalgia sunt accentuate 
de ideea trecerii timpului şi a apropierii sfirşitului, temă fundamentală 
în filozofie care i-a preocupat pe poeţi din totdeauna: “/ndiferenţi: 
Trecem etern prin zile provizorii / Prin ţipătul prezent în pescăruşi / 
Când adormite valurile mării, / Ne mângâie cu foşnete la uşi, / Şi 
nopțile fugim bolnavi de lună, /Singurătatea să ne-o împărțim, / Şi 
plouă peste somnul dimpreună, / Şi noi murim, puţin, câte puţin. / Ne 

plouă strâmb şi este întuneric, / De lacrimi ramurile s-au umplut, / 
Dar ceru-acum nu are nici un merit, / Plângem tăcerea care ne-a făcut. 
/ Cu vorbe azvârlim peste ursită, / Provinciali trecând indiferenți, / 
Doar noaptea ne priveşte părăsită, Cu umbrele lungite pe pereți. / 
Pustiu, ne duce drumul către casă, / Noi ne închidem dorul după uşi, 
/ Iar vălul mării joacă la fereastră, / Şi timpul ţipă orb în pescăruşi”. 
Soluţia găsită de poet pentru a învinge timpul, nu poate fi decât Poezia, 
care-l conduce spre nemurire: “Cuvântu-n noi se întrupează / Şi lumi 
de vorbe se aprid / Când cerul în tăceri veghează / Şi noi ne ducem 
nemurind ”. 

Cu sufletul “bătrân şi oboist” poetul recunoaşte că o “Povară 
de tristeţe ne-ngenunche ”. Cu toate acestea el are o speranţă: “Când n- 
oi putea cu îngerul deolaltă / La Dumnezeu din ceruri am să strig” 
(Abandonat). Oboseala, tristeţea incomensurabilă, pesimismul, se pare 
că au pus stăpânire iremediabilă pe sufletul poetului de vreme ce simte 
că vine sfârşitul lumii înlăuntrul său mai întâi: “Efemere: Ne stoarce 
timpul, nechezând blajin, / Pe-o frunză de susai sau de pelin, / Și noi 
ne legănăm ca-ntr-un scrânciob / În ţipetele umbrelor de corb / 
Comete scurte, săgetăm eternul, / Gustând pe aripi risipit infernul, / 
Și sorii ard cenuşa noastră fină, / Într-un căuş de umbre şi lumină. / 
Iubirile sunt melodii din sfere, / Ce ne îmbrățișează efemere, / Şi-n 
fiecare trosnet al genunii, / Simţim cum vine-n noi, sfârşitul lumii. ” 
Chiar şi atunci când încearcă versuri de dragoste, lon Vanghele are un 
ton nostalgic, orfic, cu inflexiuni de romanţă: “Andradei: Cu ruginiu şi 
gri străbat tăcerea, / Unui trecut uitat, întunecat, / Și simt cum rupe-n 
carnea mea durerea, / Din trupul care n-a îngenuncheat, / lar greierii 
îmi mângâiau obrazul, / În nopțile adânci care cântau, / Şi-n inima îmi 
picura extazul, / Când frunzele în plopi se legănau. / Şi taina şi-o închid 
în plicuri albe, / Par nişte lebede plutind pe lac, / Tăceri de jad vin 
umbrele să-şi scalde, /Sub crengile bătrânului copac, / O zi mai am şi- 


am să-mi întind aripa, / Prin veşnicii piciorul gol să-mi plimb, / Cu 
stele pe pământ să fac risipă, Din ţărmul meu străfulgerat- Olimp. ” 

Autorul încearcă şi pasteluri, fără să-şi părăsească 
tonul: “Vedenii albe: Vedenii albe flutură-n grădină, / Se mişcă 
primăvara în priviri, / Şi-aromele de floare se închină, / În pâlcul 
înflorit de trandafiri. / Vino iubito-n parc ca o răcoare, / Pe-aleea 
goală să păşeşti sfioasă, / Învăluită-n semne de-ntrebare, / În părul tău 
de salcie pletoasă, / Şi mă sărută-ncet şi apăsat, / Cu noaptea-n carne 
tremurând himeric, / Cu cerul tău de stele clătinat”. E vorba mai 
degrabă de un univers interior, prin care poetul se plimbă nestingherit 
şi arareori iese din el. lată: “Nu cer nimic: Mă plimb pe aleea cuvintelor 
tale / Nici eu de la tine n-oi cere nimic / Prin parc se perindă dorinţele 
goale / Şi soarele arde prin nouri un pic”. 

Se zice că iubirea trebuie să fie îndrăzneață, să ceară, să pretindă 
sentimente aidoma, în război şi în dragoste totul este permis, 
cuminţenia nu e deloc căutată, devine monotonă. Ea umblă adeseori 
desculță, beată pe străzi, nu-i pasă că e văzută, nu ţine cont de 
convenienţe. Şi totuşi, în poezia lui Ion Vanghele ea se face simțită 
discret, se insinuează printre rânduri şi-şi dezvăluie nurii, chiar dacă 
sub lumina tainică a lunii, aşa cum e şi firesc. Şi cui nu i se face dor de 
suspinul ei pe care doar persoana iubită-l aude? “Suspinul ei: Privirea 
ei ademenind suspină / Şi vrea în mine caldă să se stingă / Un înger ce 
renunță la lumină / În inimă uitat de timp să plângă / Rămân în urmă 
universuri arse / De patimile noastre răvăşite / Cu ceruri risipindu-se 
cețoase / În flăcările noastre găzduite. / Mă înfăşor precum o stea în 
drumuri / În revărsarea vorbelor comoară / Înscrise diafane albe 
fumuri / În visul ei adânc de căprioară / 

Nu lipsesc nici tristeţile despărțirii şi ale singurătăţii, născătoare 
de doruri fără de saţiu: “Afuncea când ne-om despărți iubire, / 
Singurătăţi în drum vor înflori, / Să şteargă efemera dăinuire, / A celui 
care-acuma nu va fi. / De lacrimile tale speriată, / În taină sufletului ai 

să fugi, / Şi dorul te va frânge disperată, / Şi somnul se va prefira cu 
rugi / Afară va rămâne numai luna, / Cu razele întinse răstignit, / Şi 
drumul va păstra din mine urma, / Acelui ce-a plecat şi te-a iubit”. 

Amintirea iubirii, disperarea singurătăţii, neîncrederea, obseala 
şi abandonul par să pună stăpânire pe inima, trupul şi mintea poetului, 
astfel că totul se înceţoşează, devine abur şi fum. Cu toate acestea, 
poetul visează că iubirea va reveni şi va cunoaşte plinătatea: “Să mă 
visezi cum cresc, în somnul tău / Lunateca, cu rănile din pleoape, / Că 
două ceruri prinse-n heleşteu, / Doi nuferi albi, pierzându-se pe ape. / 
Iar tu să vii-n tăcerea cea afundă, / Cu trestii moarte, tainic unduind, / 
Piciorul tău în valuri să se-ascundă, / Când zorii peste tâmple, trec 
albind. ” 

Dar toate acestea se întâmplă doar în visul poetului.Şi mai ales, 
îl mistuie noaptea în vis, pe rugul nopţii: “E noaptea rug: E noaptea rug 
în care ard cu patimi, / Şi orele mi le transform din muguri, / În cerul 
tău cu care tu mă clatini,/ Pe aripe de păsări şi de fluturi. / Se umflă 
lutul şi în flori plezneşte / Tânjind către lumina selenară, / Sărutul tău, 
dorinţa primeneşte / Şi-n haosul din mine devin fiară. / În întunericul 
ce mă-nconjoară, / Flori roşii cresc iluzia de mâine, / Şi în tăcerea ta 
crepusculară,/ Doar pumnul de cenuşă mai rămâne”. 

Închipuirea şi puterea de materializare a cuvintelor este un 
mister pe care nu-l pot dezlega oamenii. Uneori, cu un cuvânt, poţi 
cuceri sau dărâma o lume: “Cuvintele: Tot ce atingi, se umple de 
cuvinte, / Şi ele se preschimb-apoi în trup, / Durerile se-nsiruie 
cuminte, / Din ţine şi din mine când se rup. / Cuvintele nu-s numai 
drugi de aur, / Desperecheate-n sunete pot fi / Şi se reped la noi, că un 
balaur, / Să ne sfâşie-n fiecare zi. / Şi arborii se scutur de cuvinte, / În 
toamnele bătrâne şi gălbii, / Cu frunzele foşnind, peste mnorminte, / Şi 
stele-arzând, cu nopţile-n făclii./Când îţi dezbraci hlamida cea bogată, 
/ De vorbe răsucite pe la colț, / Rămâne doar tăcerea să ne bată, / În 
uşă de stejar, cu ochii morți ”. 


11 


În cele din urmă cerul sufletesc se înseninează şi poetul 
recunoaşte că doar iubirea e cea care ne ține. (Nici nu se putea 
altfel). “Cât te iubesc: Cât te iubesc, nici tu nu ai habar, / Fiindcă te 
duci, iluzie uşoară, / Prin frunză vremii, răscolita iar, / De gândul meu, 
prin noaptea selenară. / Și-ţi mângâi pradă, trupul tău cel gol, / Şi 
capul blond acoperit de plete, / Cu sărutări din nopțile de dor / Când 
umbra lunii curge pe perete" 

Înclinaţia către introspecţie, analiza oricărei stări emoţionale, 
parcimonia cu care poetul se dedă trăirilor exterioare, ţin de structura 
lui sufletească şi mai puţin de sentimentele nutrite faţă de alte persoane. 
Este o trăsătură proprie şi în virtutea acesteia, poetul îşi manifestă 
lirismul. Cu toate acestea, sentimentele nu sunt cu nimic mai prejos 
decât ale altora, dimpotrivă: “Tăcuţi: Şi chiar dacă-n mine, prezenţa ta 
doare, / Și toamna îşi scutură nopțile-n floare, / Oraşul se duce prin 
ape ce curg / Şi tu mă săruţi printre plopi în amurg, / Tainic deschizi 
către noapte iar uşă, / Din cerul cu stele să între cenuşă, / Şi eu 
întuneric la piept te cuprind, / Sărutul să plouă pe chipul tău bland. ” 

Iată şi un testament spiritual pe care Ion Vanghele ni-l lasă spre 
aducere aminte. În el se află subscris şi crezul său poetic: “Testament: 
Vă dăruiesc o mână de cuvinte, / În ea, numai un înger va încape / E 
drept că nu-s acolo toate sfinte, / Şi s-ar putea şi altele să-mi scape, / 
Dar astăzi ard în voi atâtea ruguri, / Atâtea lucruri care nu le-aţi spus, 
/ Şi-aţi rătăcit cu ele printre gânduri, / Purtând pe tâmple spinii lui 
Isus, / Și aţi lăsat prin nopţi să-mpungă-n lună / Cu pintenul de piatră 
şi argint, / Şi în hăţiş să crească mătrăgună, / Cuvintelor care acum va 
mint, / Vă las un pumn de vorbe -nestemate, / Cu care îngerul să-l 
cumpăraţi, / Sau aripi dacă vreţi, fiindcă se poate, / Spre ceru-albastru 
încă să zburaţi, Să nu uitaţi, muşcând din colțul pâinii, / Şi vinul roşu 
când se urcă-n sânge, / Că voi sunteţi peste pământ stăpânii, / Şi-aveţi 
puterea pumnii a vi-i strange”. 

Ion Vanghele, un poet ajuns la deplinătatea maturității artistice, 
o voce lirică inconfundabilă care şi-a asumat un drum nebătătorit, chiar 
dacă, nu pe gustul celor care preferă să epateze printr-un limbaj trivial 
şi şocant. 
Şi acest volum este o mărturie certă că demersul său liric este motivat 
de talent şi de muncă asiduă pentru împlinirea vocației sale. 


15 februarie 2011 

VERSURI ÎNFLORITE-N TOAMNĂ 
Ion Vanghele, Plini de tăceri, Editura Stef, laşi, 2016 


Se ştie că poetul e, îndeobşte, un constructor de lumi, chiar şi de 
lumi paralele, aşa cum se recunoaşte şi dă mărturie lon Vanghele în 
chiar poezia care dă titlul volumului: 

„ Eu construiesc o lume paralelă, / În care tu, captivă-n vise eşti, 
/ Înfăşurată-n rochii de dantelă, / Te mişti ca o crăiasă din poveşti” 
(Plini de tăceri...) 

Şi în lumea construită de el, alături de iubita în rochii de dantelă, 
invită: inorogiu, zâne de ceaţă, şi alte făpturi ancestrale. 

Actori pe scena lumii, fiecare îşi joacă rolul, mai mare sau mai 
mic. E o lume mirifică, populată de fantasme, de mituri şi cetăţi 
legendare, cum sunt Itaca, Ilion, Troia, precum şi personaje pe măsură: 
Penelopa, Desdemona, Elena, Pantalone, cu „zei vinovați” proiectaţi 
într-o lume livrescă, pe care poetul o aduce în prezent, redându-le 
farmecul. lată viziunea poetului asupăra lumii: 

„Jucăm pe scena de-nceput de veac, / Actori şi umbre toţii 

laolaltă, / Când primăveri de floare se desfac / Într-un decor trecut care 
nu iartă.// (...) // Sufleorul îşi cârpeşte un pantof / Şi râde ştirb în cuşcă- 
nghesuit,/ Prin piept îi trece uneori un: Of!/ Când Desdemona iar s-a 
prăpădit.// 
Un spectator din somnul prelungit,/ Se va trezi târziu la matineu,/ Cu 
Pantalone fata i-a fugit,/ Istorii reluându-se mereu. // Pe scenă 
defilează somnolent,/ Prinţi şi prințese parcă de carton,/ Umplut de 
praf, răsună decadent,/ Cântând strident, bătrânul gramofon. // 
Cortina va cădea într-un târziu, / În scena morţii de sfârşit de veac, / 
Toţi vor pleca, nici eu n-am să mai fiu, / Decât uitatul spectator 
sărac... "(Jucăm pe scenă). 

O asemenea contemplare a lumii, văzută ca o scenă imensă, aşa 
cum o văzuse Shakeaspeare cu 5 secole în urmă, are darul de a-i induce 

poetului stări nostalgice şi senzaţia că nimic nu e adevărat, ci totul poate 
fi montat într-o scenografie cosmică. Omul e neputincios să schimbe 
ceva, nici decorul, nici rolul în care a fost distribuit, ceea ce sporeşte 
neliniştea şi anxietatea. 
Anumite motive sunt preluate din miturile greceşti, cu omul modern 
proiectat în ele: 
„Itaca stă pe stânca prăvălită / Într-un etern al vremilor dezmăţ,/ De 
vorbe şi legende poleită/ Din care nu mă satur să învăţ "(Itaca stă...) 
Poetul se închipuie un Ulise modern plecat în călătoria vieţii 
sale, de cunoaştere de sine. El caută iubirea perfectă, reală sau 
imaginară şi-şi închipuie mereu că a găsit-o, de aceea, nu încetează s-o 
cânte în vers şi în visuri: 
„Afară e senin, lumina arde,/ Se uită peste umere degeaba,/ Un 
porumbel de prin înalturi cade / Şi noi începem astăzi promenada.// Aş 
vrea să fii alăturea de mine, /Să simt căldura ta cum alta nu-i / Şi un 
parfum uşor ce parcă vine,/ Din miezul unei galbene gutui.// Mi-e dor 
de tine, dorul nu-i ca altul, / Calc ziua asta în mărunţii paşi,/ 
De flori uscate sprijinit e gardul / Şi tu cu gândurile nu mă laşi.// Te 
port în suflet albă ca o perlă, / Dansând pe scena mea din labirint / Şi 
te visez cu capul stând pe pernă / Şi-atunci când beau o gură de absint. 
// Chiar te visez cu ochii larg deschişi,/ Nu ştiu cum să ţi-o spun aşa 
frumos,/ 
Mă bucur undeva că tu exişti, / Eu draga mea mă mişc încet pe jos.// 
Și-ți fac poeme iute din condei,/ Pe o hârtie întinznd cărări./ Te-aş 
săruta pe gură dacă vrei / Tu dragoste din cele patru zări” (Afară e 
senin). 
De notat că şi limbajul este adecvat reiterării acestor mituri 
străvechi înveşmântate în straie primenite. 
Când şi când, autorul încearcă stilul popular, cu asonanţele de rigoare. 
Acest stil nu îl prinde nicicum şi poeziile par un fel de parodii la 
creaţiile populare existente. 

Cuvinte rare precum: clopoate, pitzarăi, prici, tropăcind, tropăcei, 
farmazoană, zapisul, etrave, ş.a. 

De cele mai multe ori, tonul este nostalgic, elegiac şi doar 
uneori, anumite îndrăzneli de limbaj rup ritmul aproape şocând, apoi 
autorul se întoarce la ritmul cuminte, aproape monoton în care-şi 
proiectează dorinţele şi visele. Multe au intenţii parodice care se 
apropie de stilul topîrcenesc: 

„Mă voi iubi cu tine pe „mobil”/ În pauzele pline cu reclame, / Doi 
îngeri cu un zâmbet de copil / Cuprinşi năvalnic de aceeaşi foame.//Şi 
să o ne sunăm la telefon / 

Păstrând apoi cuvintele cu noi,/ Chiar dacă eşti clientă vodafon / Și- 
abonamentul îți expiră joi. // Îți aminteşti cum tremurai de frig / Cu 
degetele gheaţă în mănuşi,/ Iar vorbele şi-acuma se înfig / În mine încă 
spulberând cenuşi.// Acele vremi cu farmec desuet / Îşi mişcă-n suflet 
aerul boem, / Trec umbre-mbrăţişate-n menuet / Cuprinse de-al 
tăcerilor blestem.// Și uite-aşa alunecăm pervers / 

Spre colțul stelei care-a răsărit, / Doi îngeri albi cu-aripile de vers,/ 
Spre-acelaşi Rai de doruri asfinţit... "(Ne vom iubi). 

Iscusinţa de a versifica este evidentă. Dar aceasta poate fi în 
detrimentul construcţiei lirice şi al ideii care uneori, suferă. Încorsetat 
în canoanele clasice, poemul poate suferi în chip vădit, deşi eufonia 
încântă de obicei urechile. 

Pentru un poet al cărui subiect predilect este iubirea, e de mirare 
că, undeva spune: „Uneori iubirea pare o povară” (Dragoste 
hibernală). 

Nu o dată, Ion Vanghele abordează pastelul, cu minunatele lui 
imagini picturale. Aşa sunt: „Lacul este alb”, „Fluturi... ” evident, în 
stil eminescian sau cel puţin, parodic, topîrcenian, uneori şi cu ecouri 
din George Bacovia: 

„Fluturi, foşnet de aripe / Şi flori roşii în grădină,/ 

Trec prin noi atâtea clipe / De iubire şi lumină.// Păsări albe care 
zboară / Sau în umbră stau şi cântă / Inima ne-o înfioară,/ Sufletul 
nostru-l încântă.// Şi mai este chiar şi lacul,/ Cu lucirea lui cea verde./ 
Cântă-n ramuri pitpalacul,/ Ziua caldă ce se pierde.// Mai rămâne o 
pereche/ Ca iubirile să-şi spună,/ Ea îl muşcă de ureche/ 

Pe-un fundal rotund de lună. ” (Fluturi...) 

Poetului nu îi este străin spiritul ludic, prezent în mai toate 
poemele, sub forma unei autopersiflări permanente. 

Se pare că toamna e anotimpul predilect al poetului, în sintonie 
cu nostalgiile pluvioase ale lui Bacovia dar şi cu tonul sprinţar al lui 
George Topîrceanu: 

„Plopii tremură de toamnă / Scuturând frunzişul lin,/ 

Peste nopțile ce vin / Cerul ploaia şi-o răstoarnă.// Plouă-acum cu 
mărunţiş / Peste ramurile grele,/Nu mai sunt ceruri cu stele,/ Numai 
nori zburând desiş.// Peste casă curg toţi stropii/ Bocănind din 
tropăcei/ Şi în noaptea cu cercei/ Cântă grav pe nasuri popii.// În 
biserica bătrână/ 

Umbre bat acum mătănii,/ Neştiutele vedenii/ Stau la geamuri într-o 
rână... "(Plopii tremură). 

Muzicale şi plăcute, puţin convenţionale, poeziile lui Ion 
Vanghele mai au un dram de terestritate care le împiedică să leviteze în 
pura lor autonomie estetică. Dar, dincolo de a aceste amendamente, el 
rămâne un poet remarcabil. 

O anume tristeţe străbate versurile, de cele mai multe ori 
înţesată de umbre moarte, de amurg, frunze vestejite, vânt ostil, un 
„decor de clipe prohibite”, stele cernite, ceaţă-n aşteptări, disperări, 
tăceri până la autism, vid dezordonat, cuvinte dezlânate, geamuri care 
plâng, aripi ce se frâng, mărăcini, un „câmp de dor părăginit”, un soare 
răstignit, arbori plângând, vise de lut, multă nostalgie, „o imagine de 

dor pălită ”; ceţoase poteci. În acest decor, cei doi sunt ca „două umbre 

/ Printre mlaştine de ploi” iar ceea ce pot spera este doar „Nesperată 
fericirea / Are gust ciudat de lacrimi” (Prin acest...) 

De ce fericirea are gust ciudat de lacrimi? Pentru că dorurile 

sunt prohibite, visul e transfug, vorbele „deşelate”. 
Iată şi o strofă bacoviană în totalitate: „Bolnavi de-a vremurilor toană, 
/ Săpăm nimicu-adânc în glod, / Când sus funebru parcă toarnă, / 
Tomnatic răspândit prohod” (Atâtea vorbe). Şi: „lar ne târâm către 
limanul, / Un rai de vorbe prohibit, / Să îngropăm cu caloianul / 
Obsesiile ce-au murit” (Atâtea vorbe). 

Şi din toate acestea, nelipsita flaşnetă cântă a pustiu: , Jar jocu- 
acesta se repetă / Pe scena vieţii necesar / În noapte cântă o flaşnetă / 
Pierdută într-un calendar” (Atâtea vorbe). 

Unele asonanţe precum şi unele rime facile par să-i fie la 

îndemână autorului versificator. 
Tot în spirit eminescian este şi poezia „Câte clipe... ”: 
„Câte clipe trec absente / Şi ne poartă gândurile, / Cu dorinţe 
decadente / Ne-mpresoară vânturile. // O corabie-n furtună, / Tremură 
catargele, / Când nu suntem împreună / Verzi în noi cresc algele. // (...) 
// În acest adânc de mare / Legănându-şi valurile, / Tu rusalcă 
temătoare / Scuturi albe voalurile ” etc. — poezie care seamănă teribil 
cu „Dintre sute de catarge”, îndeosebi ultima strofă: „Tu cu vise 
ostenite / Peste mine te apleci, / Îţi sărut gura fierbinte / Şi-ale tale 
brațe reci” (Câte clipe). 

Jon Vanghele nu se dezice de modelul eminescian nici în 
poezia: „Mi-e versul... ”: „În palme te desfaci lumină / Şi după gât 
doru-mi petreci, / Când visul nopții se anină / De mişcătoarele poteci”. 

Versuri înflorite-n toamna existenţei, versuri jinduind dulceaţa 
mirului de început de iubire, învăluite-n parfum de roze, în miresme de 
nard şi în abur de cafea şi-n gustul amărui al regretului că viaţa s-a scurs 
mult prea repede, în prezentul „ce-a devenit postum” (Suntem actori...) 

Unele versuri sunt la graniţa dintre candoare şi trivialitate. Aşa 
sunt poeziile: „Doamne, cu Smaranda...”, „Bătrânul rai...” 
„Duminicele...”. De altfel şi autorul recunoaşte: „Poemele au devenit 
morbide / C-un vag miros de-amurg şi trandafir” (Fecioara...) 

Şi nu e de mirare, pentru că: „Speranţele sunt păsări 
spânzurate, / De cerul care trece-n stoluri orb, / Cu dragostele noastre 
cenzurate / Şi toamnele cu ţipete de corb” (Noi încercăm). 

Indiscutabil că Ion Vanghele a căpătat de-a lungul timpului, 
oarecare rutină în a versifica. Important este să-şi diversifice tematica 
şi să încerce noi structuri poetice, capabile să-i exprime sentimentele, 
să-i statornicească stilul, conferindu-i originalitate, dincolo de 
trimiterile livreşti. 

E limpede că pentru poet, toamna e anotimpul tutelar, ei îi 
închină cele mai multe versuri: „Aceeaşi toamnă vine monotonă / Cu 
părul ars de frunze vişinii. / În universul tău eu sunt o clonă / De frunze 
rătăcite ruginii” (Şi-ai dispărut). 

Ceea ce este evident însă, din versurile parcurse ale acestei cărți, 
e nevoia acerbă de tandreţe, nevoia de dragoste sub orice formă, 
strigătul mut către o iubită care nu mai vine, care a fost sau n-a fost, 
cert e că a dat naştere unor chemări ancestrale care poartă numele 
Poeziei... 


10 August 2016 

POEZIA CA PREMIZĂ EXISTENŢIALĂ 
Ion Vanghele, Frumoasele mele, Editura Stef, laşi, 2016 


A te mărgini numai la femei atunci când defineşti noțiunea de 
frumos, este dovada unilateralităţii intelectuale şi comportamentale, 
ceea ce la autorul de faţă, nu este cazul. El aplică, prin extrapolare, 
oricărui lucru din jur, calificativul de frumos, dacă acest lucru i-a atins 
inima, spiritul şi trupul, în vreun fel. Îndrăgostit de frumos, Ion 
Vanghele a căutat toată viaţa să-l slujească în fel şi chip, cu armele sale: 
cuvântul, expresia, atitudinea corporală şi sentimentul ţâşnit dintr-o 
inimă generoasă şi caldă. 

Şi nu e puţin lucru, dimpotrivă. 

Mulţi creatori s-au dedicat aproape în întregime în opera lor 
esteticii urâtului, grotescului, aşa cum au fost Hieronymus Bosh, 
Charles Baudelaire, iar la noi Tudor Arghezi, acest autor al gingăşiei şi 
frumuseţii, în mod paradoxal, care şi-a dezvăluit în creaţia lui şi 
aspectele cele mai întunecate ale sufletului. Se pare că aceşti adepţi ai 
simbolismului, ai neorealismului, au fost atraşi irezistibil de acele 
aspecte ale urâtului care şochează, scormonind în căutare de elemente 
care să definească şi să reflecte cât mai bine această dimensiune a 
sufletului uman. 

Ion Vanghele, a rămas fidel purității expresiei frumoase, de o 
gingăşie şi sensibilitate care nu fac decât bine umanităţii. Şi dacă poeţi 
ca el nu ajung la inima unor cititori e pentru că societatea însăşi a luat- 
o de-a rostogolul în abisurile unde colcăie fiinţele întunecate. 

De ce suntem atraşi de grotesc, când în jur e atâta frumuseţe, pe 
lângă care trecem orbi şi nepăsători ca pe lângă un gard, dincolo de care 
nu se vede nimic? Necunoscutul, obscurul fascinează la fel de mult ca 
Lumina. De unde nevoia aceasta de urât, de scabros, întunecat, plin de 
miasme telurice, de sunete care-ţi sparg timpanele, de zgomote 
înfiorătoare prin care vrei să-ţi remarci existenţa? 

Sunt unele persoane care trăiesc în acest mediu şi se scaldă în 
el, ca-n apa Botezului care i-ar face neprihăniţi, spălându-le până şi 
păcatul moştenit de la protopărinţii noştri. Au nevoie organică de urât 
ca expresie a propriului suflet şi a propriei minţi. E un fel de refulare, 
de exorcizare continuă. Şi peste tot, lasă urme, mai bine zis, dâre. 

Autorul de față şi-a propus să-şi dezvăluie până şi cele mai 
subtile nuanţe ale sufletului, proiecţii ale dorințelor şi viselor de azi şi 
din totdeauna, cu alonjă subtilă spre un viitor care se strâmtează din ce 
în ce. Cu alte cuvinte, prinosul sufletesc, adus în dar Cuvântului 
întemeietor de edificii trainice, pe care să-l lase mărturie urmaşilor, că 
a existat, că s-a nevoit ca slujitor la galera cuvântului, că a iubit şi a 
nemurit în poeme, pe care azi, ni le dăruieşte cu aceeaşi mărinimie, cum 
ai dărui unor persoane pe care le preţuieşti, un buchet înmiresmat la 
aniversară. 

Din poemele lui ţâşnesc lumini galbene, albastre, roşietice, după 
intensitatea sentimentelor. Toate aceste lumini îi înconjoară fruntea 
precum o aură. 

Mulţi creatori, la un anumit timp, încep să-şi facă bilanţul. Ce 
au făcut, dar mai cu seamă, ce s-ar fi cuvenit să facă. E bine din când 
în când, să ne revizuim anii, să privim mai mult în oglinda memoriei, 
cea mai fidelă oglindă, pentru a putea vedea, chiar şi cel mai întunecat 
ungher şi să scoatem la iveală tot ce am depozitat acolo, în nopţile de 
nesomn, de vis sau în dimineţile de bucurie şi speranţă. 

E un exerciţiu cât se poate de necesar şi igienic. Să aruncăm tot 
ce e de prisos şi să păstrăm Lumină a ceea ce este bun şi frumos, ceea 
ce am clădit cu trudă şi osârdie. 

“Frumoasele mele” — nu înseamnă inventarul femeilor iubite, 
precum Don Juan îşi ţinea jurnalul aventurilor sale. Autorul se referă 
aici la momentele frumoase care i-au îmbunătăţit viaţa, cărora s-a 
dedicat cu tot ce avea mai bun şi mai curat, în bagajul său intim. 

A înşirui nume de femei frumoase care ţi-au atins într-un fel 
inima, nu înseamnă poezie. Poezia se iscă din acel inefabil — imposibil 
de definit — care ţi-a marcat existenţa. E o emoție continuă care-ţi 
înfioară toate celulele viului. “Acel ceva plăpând, înaripat şi sacru” — 
aşa cum a definit-o Platon, cu sute de ani în urmă. 

Dacă poţi să-i prinzi, măcar un fulg din aripă, te poţi socoti 
creator sau iubitor de poezie. Poezia zgândăre, dar nu zgârie. Atinge, 
dar nu răneşte. Mângâie, dar nu topeşte. Arde însă nu se mistuie, ca şi 
Rugul de foc care-l întruchipa pe Yahve, aşa cum s-a arătat pe Muntele 
Sinai lui Moise, fiul apelor. Dinaintea Poeziei trebuie să te prezinţi 
curat, să-ţi laşi încălțămintea la uşă, pentru că intri într-un spaţiu sacru, 
binecuvântat de Dumnezeu. Nu te poţi prezenta oricum, cu sufletul 
îmbâcsit, rău mirositor, grăbit, fără reverenţa cuvenită. De aceea, cel 
care scrie poezie trebuie să aibă grijă ceea ce transmite pe coala albă, 
pentru că aceasta nu suportă orice. Ziditorii, pictorii de biserici, înainte 
de a începe lucrul la edificiu, ajunau, evreii înainte de a intra în Templul 
din Ierusalim, se primeneau cu apa lustrală provenită din cenuşa rămasă 
în urma arderii crenguţelor de finic din Duminica Floriilor. Ritualul 
abluţiunii. Şi numai Marele Preot avea dreptul să intre în Sfânta 
Sfintelor, o singură dată pe an, să pună mâna pe vasele sfinte folosite la 
masa puterii înainte. Aşa ar trebui să procedeze şi poeţii. 

Dacă încălcai aceste prevederi, era socotit nelegiuire, profanare. 

Cine le îngăduie creatorilor de azi, să întineze hârtia, cu vorbe 
licenţioase, vulgare, ori cu imagini groteşti, triviale? În numele cărei 
libertăţi de expresie? 

Cu suflet de copil, să pătrundem tainele frumuseţilor acestui 
poet original care, pe canavaua poeziei clasice, brodează imagini 
spontane, proaspete, în pas cu realitatea imperioasă, fără să cadă în 
banal, în trivialitate, în clişeistică, păstrându-şi cu sfinţenie icoana vie 
a femeii din vis, acea femeie aproape ireală care-i populează gândurile, 


22 


simţurile, influenţându-i comportamentul. Acel “ceva” inedit care-i 
mobilează şi înnobilează ființa până în cea mai intimă celulă. 

A aduce înapoi toate acele imagini care l-au fascinat, fie şi 
pentru o clipă, este un gest de reverență majoră, de curtoazie intensă şi 
de onoare cavalerescă. Ritualul iubirii e transformat, din simplu act al 
împerecherii, într-un simbol cu multe semnificaţii, în care protagoniștii 
se caută, se cheamă, se “amuşină”, îşi acordă timp pentru cunoaştere, 
se cercetează şi numai când sunt pregătiți, începe acel dans fascinant 
care ţine puţin, dar pe care îl ţii minte toată viaţa. Carnea uită, dar 
sufletul, nu. 

Poţi păstra în memoria mâinilor, a ochilor, a simţurilor, toate 
acele semnale magice care te atrag în jocul mirific al iubirii. Toate 
viețuitoarele respectă acel ritual când intră în rut, cerbii boncăluie, 
păunii ţipă cântecele iubirii şi se înfoaie, păsările ciripesc şi-şi fac cuib, 
totul e rânduit, aşa cum a dorit Creatorul a toate. De ce omul strică 
uneori, frumuseţea jocului erotic, a preludiului de dinaintea săvârşirii 
unirii perechii în acelaşi trup? 

lon Vanghele şi-a propus să restaureze vechiul joc de-a 
dragostea, sau mai bine zis, să-i adauge noi elemente, aparent 
nesemnificative, dar care pot constitui un mijloc de apropiere. 

Dincolo de toate teoretizările legate de acest subiect, dincolo de 
spaţiile onirice, autorul ne introduce adesea în realismul fantast legat de 
viaţa de zi cu zi. „Viaţa e un vis”, „La vita e un sogno” (Calderon de 
la Barca) din care te trezeşti uneori brusc şi trebuie să-ți reiei 
îndeletnicirile cotidiene, pentru ca, după scurt timp, să-ţi revendici visul 
ŞI să te abandonezi lui, ca într-o fântână a reveriilor. Omul nu poate trăi 
dacă-i ucizi himerele. 

Pentru realizarea acestui deziderat, poetul nu precupeţeşte nici 
un mijloc de expresie stilistică sau licenţe poetice, nici o imagine nu i 
se pare de ajuns de sugestivă, de plastică, inventează noi şi noi forme, 

este inepuizabil, în dorinţa de a „prinde” năluca de care s-a îndrăgostit 
pentru toată viaţa. 

Uneori, poetul e tributar expresiilor clasice, fie eminesciene, fie 
alecsandriniene, fie bacoviene; „şi din neagra veșnicie”; „trece-un crai 
cu barba-n noduri”; „În această fericire ce-şi înoadă paginile / Unde 
oare se găsesc...dorurile, marginile”; şi altele. 

Aşa cum am mai observat şi în alte volume ale acestui autor, 
există tendința de a plonja din cadrul idilic realizat cu mijloacele 
specifice poeziei, în actualitate, cu un vers cât se poate de realist, după 
ce am plutit, am cutreierat spaţii metafizice, am visat împreună cu 
autorul la fiinţe eterice. Ex. „Cafeaua dă în clocot, mirosul te-nfioară / 
Te-ai pierde ca fecioara, dar ceaşca e a ta, / O-ntind sublimă jertfă, te 
rog să bei din ea / Căci clipa efemeră, prin noi acuma zboară” 
(Singurătatea asta...) 

E de fapt vorba de un artificiu de stil, pentru mai mult spectacol, 
pentru crearea de efecte speciale, trecerea de la stilul oniric, la cel 
satirico-ironic, pamfletar şi iar proiectarea în metareal. 

Licenţe poetice: „Ferestre se scutur de-a vremilor ploi” 
(Frumoasele mele...); „A nopţilor lespezi îşi lasă”; ş.a. Şi cuvinte care 
nu au de-a face nimic cu poezia, dar au o anume rezonanță 
consonantică, zbenghiuri, mocofanul,; 
matoli, burdihanul; avort, ciolanul; friptura, zgâmboi, „să ne tologim ”, 
îndrug, buricul, lacrimi care cad bulbuci, nătâng (folosit de mai multe 
ori), zău, dement, pervers (folosit de mai multe ori); prostii, aripa 
boantă, ş.a. deşi aceşti termeni fac parte şi ele din fondul uzual de 
cuvinte, folosirea lor excesivă în vers, denaturează imaginea. 

Şi aproape simultan, imagini suave, de madrigal închinat femeii 
iubite: „Să fremete-n urmă doar vântul / Prin crângul miresmelor dulci 
/ când umbra-ţi sărută pământul/ Şi-n braţe la mine te culci” (Nu ştiu 
să dansez...) 

În lirica clasică de dragoste, s-au folosit atâtea imagini 
frumoase, răscolitoare, misterioase, pline de tandreţe, încât, unui poet 
contemporan, aproape că nu i-a rămas nimic nefolosit. Şi totuşi, fiecare 
se străduieşte să aducă noul în această specie lirică, chiar dacă nu e prea 
lesne. 

Ar trebui inventat un nou alfabet, Alfabetul iubirii din cuvinte 
vechi, nefolosite încă. 

Ceea ce şi face autorul de față plămădind aluatul verbelor şi 
adverbelor, al substantivelor şi adjectivelor într-un stil inedit, care 
cucereşte auditoriul. 

Lirica lui este populată de fiinţe stranii: naiade, marote şi fauni, 
ştime, unicorni, ondine, dans de iele, fete despletite îmbrăcate-n 
catrinţe, rusalii, ş.a. 

Din motive lirice feminine, cum sunt Sheherazada, Cleopatra, 
poetul alcătuieşte, cu piesele unui puzzle, din amintiri, din fotografii, 
din scrisori şi alte elemente, dar şi ipostaze amuzante, portretul ideal al 
femeii visate. Sub genericul: „Frumoasele mele” el cântă iubirea ca 
sentiment definitoriu al condiţiei uman-creştine. Frumoasele mele sunt 
şi florile care-şi dăruiesc petalele, parfumul, culorile, ochilor însetaţi de 
frumos. 

Apelativele: „Frumoasele de dimineață”; „Frumoasele de seară”; 
„muierile” sunt folosite adeseori. 

Unele poezii sunt scrise în spirit baladesc, cu elemente etno- 
folclorice: catrinţă, mândruţă, ş.a. 
lată şi o comparaţie inedită: „Luna ca o floare-albastră ”, dar şi: „O 
Jlaşnetă beată cântă din flaşnetă ”; şi: 

„cu paşii lăcrimând atât de goi”; ori: „Și luna se mişcă, o felie de unt, 
/ De soarele nopții pe margini tivită”, şi multe altele de acest fel. O 
imagine splendidă: „Amurguri verzi de aurori ”. 

Şi aşa cum, după citirea unei cărți, îndrăgeşti un personaj sau 
chiar două şi ai vrea să le reîntâlneşti şi în paginile altei cărți, citind 

poemele lui Ion Vanghele, intervine nevoia firească de a-l cunoaşte în 
toate ipostazele sale poetice, pentru că nu poţi cunoaşte un autor mai 
bine, decât citindu-i opera. Şi opera dă mărturie despre cel/cea care a 
conceput-o. Sufletul iese la iveală în chip real şi se bucură. În cărţi, 
mistificarea nu are ce căuta, pentru că te dai de gol imediat. 

Ion Vanghele nu e un poet al inefabilului, al imaginilor suave, 
sugerate abia, el oferă imagini de o frumuseţe barbară, reavănă care-ţi 
pătrunde în simţuri. lată o poezie de o rară frumuseţe, pe care o redăm 
integral: 

„Adesea mă pierd, uneori mă rechem, 

Printre florile tale eu circul domol, 

E asta de bine, sau e un blestem, 

Când mângâi cu gura piciorul tău gol. 


Mai ninge iubito, e un frig levantin 

Și stelele plâng tremurând între pumni, 
Mă pierd în tăcerea şi-n clipe ce vin 
Când tu dintre umbre în suflet te-aduni. 


Tu eşti ca şi luna, cărarea mereu 
Ilumini în noaptea ce cade păgână 
Cât arde iubirea în sufletul tău 

Și eu lângă tine la un capăt de mână. 


De îngeri acum nu se-aude nimic, 

Trec umbre pleşuve cu ochii zgâmboi 
Și plouă distins cu miresme pe dric 
Și-ncet carii vremii ne destramă pe noi. 


Păstrez versul meu într-un spaţiu defunct 
În care stă floarea de toamne strivită 

Și luna se mişcă, o felie de unt, 
De soarele nopții pe margini tivită. 


Pe-alei trece turma de frunze posace 
De gânduri ce urlă ca vântul în horn 
Și eu încă zac în a vremii găoace 
Gustând frenezia de vise în somn” 
(Adesea mă pierd...) 


O frenezie livrescă, aproape melancolică, trăieşte autorul când 
îl evocă pe marele Serghei Esenin, sinucigaşul cel blond şi beţiv, 
sublimul Serghei, care a scris un poem cu sângele propriu, într-un hotel 
sordid, scrijelind peretele inimii Rusiei, dedicat iubirii sale Isadora, o 
dragoste cu năbădăi din care a rămas fluturarea în vânt a eşarfei ce a 
ştreangulat-o pe celebra balerină, în goana nebună cu automobilul spre 
moarte... Dragoste-Poezie-Moarte, cumplită ecuație cu mai multe 
necunoscute. 

Fie că o cheamă Liliana, fie Delia, Georgeta, Mila, Irina, 
Valentina, iubitele virtuale sau reale ale poetului Ion Vanghele care se 
identifică în acest fel cu poetul rus, sunt toate, întruchiparea frumuseţii, 
a eternului feminin fără de care poeţii n-ar mai avea motive temeinice 
să-şi decline sufletul... 

O bogăţie fantastică de imagini, de nuanţe livreşti, de expresii 
elegiace, unele vetuste, cele mai multe şocante prin prospeţimea lor, 
romanţioase, nostalgice, triste ori autoironice, dar toate amuzante, stau 
mărturie a zdobitorului talent al poetului Ion Vanghele. 

Lecţii de viaţă, lecţii de moarte, lecţii de iubire şi nemurire, 
grame de frumos în sipete de chihlimbar ori de alabastru, pentru că 
frumosul nu se hăpăie cu nemiluita, ci trebuie gustat pe îndelete, chiar 
cu pipeta. Chiar dacă dorul e cam...fanatic. 

Dialogul cu Nichita este şi el savuros şi plin de nostalgie, în 
genul: Ce mai faci, bătrâne? Cum o mai duci tu pe acolo, prin ceruri? 

Ion Vanghele are un umor nativ, o fină ironie născută din — la 
fel de fina — observaţie a împrejurului, ceea ce pentru un poet este 
absolut necesar. Dar şi o aplecare lăuntrică asupra sufletului uman pe 
care-l coase şi descoase cu cele mai fine ace şi aţe, născând o broderie 
delicată, filigranată-n azur care nu poate fi decât operă de artă. 

Oricât aş căuta un echivalent în limba română sau într-o limbă 
universală, nu e de găsit, lon Vanghele e un poet absolut original şi de 
mare valoare care ar trebui înscris în literatura de azi, cu majuscule. 

Eufonia fără cusur, stăpânirea perfectă a mijloacelor stilistice, 
stăpânirea regulilor de teorie a versificaţiei, imaginile spontane, 
proaspete, refolosirea unor expresii din fondul vechi de cuvinte, toate 
acestea fac din autor, un perfecționist, un magistru în arta versificaţiei, 
citit cu plăcere de cât mai mulţi iubitori de poezie şi de literatură în 
general. 

Nu o dată, poetul mărturiseşte: „Iubirea o trăiesc în vis / În raiul 
meu îndepărtat! "(Rondelul frumoaselor). 

Un interesant tandem liric în versiune clasică, între Delia 
Stăniloiu şi Ion Vanghele se desfăşoară pe circa 10 pagini şi este ca un 
duel blând cu flori de crizanteme sau de gladiole, aşa cum se 
desfăşurau, în Bucureştii începutului de veac XX, bătăile cu flori de la 
şosea, iar preopinenţii îşi azvârleau cu miresme sufleteşti unui altuia. 
Prilej de întâlniri, de comuniuni, de veselie şi sărbătoare florală. Un 
obicei minunat care s-a pierdut, din păcate. 

Pornite iniţial ca un răspuns, ca o glumă sau o completare a unor 
poezii, dialogurile lirice între cei doi autori, s-au constituit într-o 
veritabilă şezătoare ad-hoc, o întrecere, ca o bătaie cu flori, aşa cum am 
menţionat, în care autorii îşi trimiteau versuri pe cale virtuală, în spiritul 
duelurilor epigramatice practicate de umorişti. Ceea ce a ieşit este 
inedit, drept pentru care, la sfârşitul dialogului, 

Ion Vanghele recunoaşte: „Mă făcu praf Deliuţa praf...” 

De data aceasta, bătaia e în...rondeluri în gen parodic. 

Un loc aparte în economia volumului îl constituie Rondelurile, 
poezii clasice, cu formă fixă, cu muzicalitate şi particularităţi de gen, 
cu versuri repetitive la început, la mijloc şi la sfârşit, o specie mai puţin 
practicată de poeţii de azi, adepţii versurilor fără nici un fel de reguli, 
din care trivialitatea ţâşneşte precum jeturile de apă din fântânile 
arteziene. 

Sunt pasteluri foarte frumoase care se apropie de perfecțiunea 
rondelurilor macedonskiene. 

Cu toată suavitatea imaginilor, poetul are un ochi necruţător, 
sagace, un ochi de Argus, căruia nimic nu-i scapă. Mai întâi autoironic, 
apoi satiric faţă de o societate în declin, poetul, dincolo de declarațiile 
erotice faţă de frumuseţile reale sau închipuite, este un om lucid, matur, 
onorabil, pus să vegheze la temelia edificiului cultural românesc şi 
universal, căruia i s-a dăruit pe de-a-ntregul. 

O generoasă recoltă de rondeluri cu diferite teme, în special, 
subiecte de dragoste, pasteluri ş.a. 

Un alt dialog poetic existent în volum, se desfăşoară cu poeta 
Manuela Cerasela Jerlăianu. O anumită gingăşie şi suavitate străbate 
versurile semnate de Ion Vanghele, care intră în alcătuirea dialogului. 
Sunt provocate de sensibilitatea poetei sus amintite, cu care autorul se 
intersectează virtual, în pagini memorabile, în volume semnate în 
tandem, în versuri şi dedicaţii care vădesc, şi de o parte şi de cealaltă, 
un exerciţiu de admiraţie şi o provocare poetică stimulatoare. 

Conduşi amândoi de o instanţă spirituală superioară, cei doi 
poeți îşi dezvăluie lăuntrul, cheamă, solicită, uneşte gânduri, inimi, 
cuvinte, şi în cele din urmă, sau în cele dintâi, suflete. Nici îndrăznelile, 
nici declaraţiile nu sunt puţine, dimpotrivă. 

Jocuri livreşti inteligente, muzicale, amuzante, pline de lirism şi 
nu lipsite de sensibilitate. Iubiri cu parfum de lavandă, de flori de liliac, 

salcâm şi tuberoze, sau adieri de rozamrin. Citindu-le te inundă atâtea 
miresme telurice şi celeste... Topârcenian şi minulescian, pe alocuri 
bacovian, 

sau chiar admirator al lui Puşkin care „se preumblă visător prin vers / 
Stele aprinzându-şi drept făclii în mers” (Bună dimineaţa...), Ion 
Vanghele îşi devansează magiştrii umorului fin, ironiei, romantismului 
sau dezesperării, şlefuindu-şi un glas aparte (aşa cum şlefuia filozoful 
Baruch Spinoza lentilele), în această lume doldora de poeţi, mai mult 
sau mai puţin inspirați. 

O mare de timp de-ai avea, tot nu ţi-ar ajunge să le parcurgi 
înțelesurile... Grăbiţi, neatenţi cum suntem, abia dacă putem să ne 
plămădim, din ceară aripile... Cupidon se amuză, pregătindu-şi săgețile. 
O notă şagalnică, ludică se desprinde pe ansamblu, ca şi când cineva se 
ţine de şotii şi totul nu e decât un joc amuzant, fermecător, de-a iubirea. 

Cine zice că nu a fost atins vreodată, de săgeata de foc a iubirii? 
Şi până la urmă poeta Manuela Cerasela Jerlăianu conchide: 
„Dragostea e dulce, gustul e amar / Şi în noi azvârle pumni de poezii” 
(Pentru veşnicie). 

Şirul dialogurilor lirice continuă cu distinsa poetă Georgeta 
Resteman, în acelaşi stil colocvial, amical, amuzant, grupaj intitulat 
„Poeme în oglindă”. 

De altfel, încă de la început, Ion Vanghele îşi explică demersul 
colocvial cu reflecţia: „E viaţa o continuă oglindă”. 

Ceea ce întreprind aceşti poeţi intrând în dialog liric, este un 
poem continuu, la patru mâini şi două voci distincte care doresc să se 
armonizeze. Ceea ce e uluitor, fiindcă rezonează şi fac să rezoneze şi 
sufletele noastre. Pentru că nu e vorba de competiţie, ci de competenţe 
poetice, armonizări, eufonii care nasc împreună, o melodie măiastră. 

Şi la Georgeta Resteman ia naştere şi „Un crez zidit în lacrima 
credinței”. De fapt, acest lucru este cel mai important. 

Aşezaţi comod în lumina Poeziei sau măcar la umbra ei, poeții 
pot să-şi închipuie orice, stările lor fiind născătoare de creaţii care pot 
deveni nemuritoare. Poţi spune unui poet „Ie iubesc!” — În Numele 
Poeziei, iar poetul poate spune foarte uşor, tuturor „/Frumoaselor 
mele”, „Vă iubesc pe toate”, pentru că i se iartă orice, la fel, În Numele 
Sfânt şi curat al Poeziei. Ca într-un spectacol de operă, operetă sau 
dramatic, totul este convenţie, pentru că, de fapt, nu se întâmplă nimic 
şi nimeni nu se poate supăra numai dintr-atât.Poeţii sunt „Frumoşii 
nebuni ai marilor oraşe”, veşnic îndrăgostiţi de himere. Dar toate aceste 
exerciţii de virtuozitate, de admiraţie față de operă mai întâi şi mai apoi 
faţă de cel care a scris-o, este stimulatoare şi creează o stare de bine. Se 
desprinde cu precădere, din aceste dialoguri poetice, disponibilitatea de 
a dărui altuia/alteia ciucuri întregi de cuvinte, ascunse-ntr-o amforă 
precum vinul cel vechi stors din strugurii tămâioşi, de viţă nobilă. 

Tonul elegiac uneori, lacrimile „revărsate din vioară”, 
acordurile de clavir, şoaptele vântului, ale frunzelor, amintirile care dau 
năvală nechemate, glasurile care se strigă fără să se audă, melancolia şi 
singurătatea plopilor şi a teilor toate acestea fac din poemele lui Ion 
Vanghele, contrabalansate de cele ale „frumoaselor” sale , un fel de 
romanțe de amor neîmplinit, care tânjeşte încă. 

Un poem remarcabil „E-o vreme superbă” dedicat Milei 
Gorbenko face din nou trimiteri la blondul poet Serghei şi la pofta lui 
de viaţă, exact în clipa în care renunţa la ea în mod brutal. Un întreg 
ciclu de poeme îi dedică acestei frumoase rusoaice Milocika, poeme 
rămase, aşa cum se pare, fără răspuns. 

Conştient de condiţia lui de cântăreţ al iubirii, lon Vanghele 
spune: „Vom porni în lume, îngeri menestreli, / Bulevardul astăzi strigă 
a chemare” (Alte aiureli...) 

Una peste alta, Ion Vanghele este un trubadur modern, cinic şi 
autoironic, simpatic şi amuzant, care mai cântă încă, serenade sub 

balcoanele frumoaselor sale, chiar dacă ele nu se încumetă să consimtă 
„la al său amor”. 

Un ciclu de poeme dedicate Veronicăi Micle atestă admiraţia şi 
prețuirea pentru iubirea cea mare a poetului nostru naţional. 


23 Cireşar, 2016 

UN SPIRIT TREAZ ÎN CĂUTAREA ATLANTIDEI 
Ion Vanghele, Hermeneutica, Vol. III, Editura Stef, laşi, 2016 


Continuând seria cercetărilor hermeneutice, cu alte şi alte 
subiecte interesante, Ion Vanghele suscită curiozitatea cititorilor, 
oferind noi piste de investigaţie semantică şi exegetică, apelând la 
cercetători notorii sau dezvăluindu-şi propriile consideraţii asupra 
temelor abordate. 

În volumul al III-lea s-a oprit asupra unor mituri cunoscute, cum 
e cel al Atlantidei, pe care l-a proiectat în legătură cu diferite etimologii. 

Volumul începe cu un text despre „Necropola regală”, numită 
şi „Necropola Regelui Dionisos”, ori „Tezaurul lui Pavel Varga”. 

Sursele de informare existente, (basmele, legendele istorice sau 
legendele fantastice) relevă existenţa unei necropole în care a fost 
îngropat, cu toate bunurile sale, un rege din antichitate pe teritoriul 
tracic, toate elementele arheologice găsite, putând oferi detalii despre 
defunctul rege, dar şi tipul de necropolă descoperit. Autorul face 
referire la arhetipul ascunderii unui tezaur de asemenea însemnătate, 
dar şi transformarea acestui arhetip în motive folclorice, mai mult sau 
mai puţin fantastice. 

„Cartea comorilor ” — semnată de Mihai Gheorghe Andrieş, una 
din aceste surse, afirmă că Decebal, văzându-se încolțit, pentru a nu 
lăsa pe mâna romanilor tezaurul în aur şi argint, a hotărât să-l ascundă. 
A pus sclavi să abată apele râului Sargeţia şi să sape o groapă în albia 
secată în care a aşezat comorile, turnând piatră peste ele, apoi a 
îndreptat cursul apei la fel cum fusese, ca să nu se cunoască. Toate 
acestea amintite de Dios Cassius în cartea amintită. Alte bogății au fost 
ascunse în peşteri. Sclavii care au săvârşit aceste lucrări tainice, au fost 
sacrificați pentru a nu dezvălui taina comorii. 

Însă unul din tovarăşii de arme ai lui Decebal, fiind luat în 
captivitate de către romani, a dezvăluit taina. 

Însă un alt istoric renumit, Diodor din Sicilia, l-a contrazis pe 
Dios Cassius, plasând întâmplarea înaintea domniei lui Decebal, într-o 
altă locaţie. Eudeleon, Căpetenia peonilor din antica Macedonie, ar fi 
protagonistul, iar locaţia este râul Sargenţia. Eudeleon fiind atacat de 
Lisimah în secolul IV î.d.Hr., şi-a îngropat tezaurul în albia râului 
amintit. De data aceasta, trădătorul se numeşte Zermodigestes. 

Un capitol important este cel numit „Atlantida ” — despre care 
am amintit, pus în relație cu numele, atât de cunoscut şi vehiculat în 
basmele noastre româneşti, Ileana Cosânzeana, pornind de la o 
etimologie incertă a numelui, existent în Dicţionarul de mitologie 
generală, nume pus în corespondenţă cu alte nume: Inia Dinia, lana 
Sânziana, Ileana Constănţeana, Abrunca şi altele. 

Autorul aminteşte şi alți cercetători privind etimologia acestui 
nume, până la Sancta Diana (Vasile V. Filip), care s-ar traduce cu 
„Sfânta Zeiţă ”. 

Legat de acesta, se poate observa că numele personajului 
principal feminin al basmelor mitologice româneşti este un nume 
compus din doi termeni: Ileana şi Cosânzeana. Autorul traduce numele 
Ileana, după trecerea prin câteva etimologii, în Zeul-Femeie sau „zeiţă”. 

Al doilea nume înseamnă: „născută în Cos” — sau „Zeița din 
Cos”, dar şi o fecioară sapienţială, o năzdrăvană, iniţiată în arta magiei 
binefăcătoare. Alături de calul său, şi el năzdrăvan, plină de curaj, 
pleacă în nenumărate aventuri, în căutarea lui Făt-Frumos. Calul îi este 
duhovnic şi sfătuitor şi nu de puţine ori, salvator. El o scoate adeseori, 
din încurcături. Calul, în mitologia greacă este Poseidon Hippios sau 
Poseidon Calul. 

Speculaţiile autorului: „În felul acesta înțelegem că dacă Făt- 
Frumos este considerat un erou solar, Ileana Cosânzeana este 
sinonimă cu Zeița Pământ, cunoscută la greci sub numele de Gaia. Ne 
aflăm în faţa celei mai vechi parabole din lume, în care dragostea 
dintre soare şi pământ este cea care creează viață”. 

Concurența, însă, dintre cele două divinităţi, Gaia (Atena) şi 
Poseidon, privind dobândirea graţiilor locuitorilor cetăţii, avea să ducă 
la răzbunarea lui Poseidon care va acoperi cu apele mării, Atica, fapt 
care conduce la mitul memorial al Atlantidei, povestit de Platon în 
Dialogurile lui, unde filozoful grec adaugă şi conflictul ateniano-persan 
împotriova Greciei insulare şi continentale, de către Darius, continuat 
de fiul acestuia Xerxe I. Acelaşi conflict este povestit de Homer în 
Iliada şi continuat în Odiseea. 

Numele mai poate fi legat şi de locul naşterii, de ţinutul unde a 
văzut prima oară lumina, sau de descendența de natură divină. 

Schimbându-şi de multe ori înfăţişarea, după natura basmului 
sau chiar în acelaşi basm, Ileana Cosânzeana posedă inteligenţa şi 
vitejia amazoanelor — ale căror virtuți militare sunt cunoscute în 
mitologii. Alteori, Ileana Cosânzeana se va confunda cu Zâna-Florilor, 
divinitate a primăverii, în vreme ce Inia Dinia va fi de fapt, fata lui 
Faraon, numită Batia, cea care îl va salva pe Moise de la moarte, 
găsindu-l între sălcii, plutind într-un coşuleţ. Autorul susţine că de fapt, 
aceasta este o substituire a lui Dumnezeu, transformat în anumite arii 
culturale într-o divinitate feminină, amintind memorialul zeiţelor 
fecioare, cunoscut sub numele de „epoca matriarhală ”. 

Alte înfățișări ale Ilenei Cosânzeana: zâna morţii, Persefona, 
zâna lunară (sora soarelui) Artemis. 

Autorul Ion Vanghele încearcă să pătrundă, cu mijloacele 
informale existente, în mitologia legată de Atlantida, de cărțile lui 
Homer şi de câteva alte repere istorice, în funcție de conţinutul 
mitologic al întâmplării arhaice. Din toate elementele constitutive, 
vechi surse mitologice informale, autorul alcătuieşte un fel de puzzle 
informal, punând datele cap la cap şi îmbucându-le în aşa fel, încât 
realitatea istorică să apară ca un desen perfect. În definitiv, evenimentul 
legendar pleacă de obicei, de la un eveniment istoric. Este cazul Cetăţii 
Atena şi al războaielor medice pe care aceasta le-a purtat. Continuând 

cu speculaţiile pe temeiul surselor informaţionale, Ion Vanghele ajunge 
la concluzia că Cetatea Atena va deveni ea însăşi Atlantida. 

Conform unui cercetător german, Ebehard Zangger, Atlantida 
este, de fapt, Troia, pentru că între ele există multe similitudini. 

Din toate aceste cercetări privind miturile antice, rezultă că zeii 
erau geloşi, răi, răzbunători şi-şi foloseau abilităţile proprii pentru a-şi 
elimina adversarii în modul cel mai înfiorător. 

În disputa dintre Atena şi Poseidon, care să dăruiască un bun 
mai folositor cetății Atice, câştigând în felul acesta sufragiile 
locuitorilor ei, Atena iese învingătoare, dar Poseidon se răzbună, 
inundând câmpia din apropierea oraşului Eleusis şi scufundând Atica 
sub valurile mării, aşa cum povesteşte Apollodor. 

Această duşmănie este relatată şi de Alexandru Mitru în „Marile 
legende ale lumii” — capitolul „Zeii ”. 

Autorul menţionează că epopeile Iliada şi Odiseea sunt pentru 
greci, un fel de Biblie. El înaintează cu speculaţiile, avansând ideea că 
Eschil ar fi una şi aceeaşi persoană cu Homer. 

Scriitorul aminteşte toate aceste similitudini, relatate de diferiți 
istorici în epoci diferite şi despre Bătălia de la Marathon care a dat 
naştere unui erou, Miltiade. 

Ca exerciţiu de stil, Ion Vanghele foloseşte vocea auctorială 
care uneori roagă cititorul să fie atent, îl provoacă, îl supune unor teste, 
îi dă indicaţii unde să se oprească şi ce să caute mai întâi, vorbeşte cu 
el prieteneşte, sfătos, ca un dascăl de şcoală sau ca un bunic care 
istoriseşte nepoților isprăvi de demult. E o modalitate narativă destul 
de dinamică, interactivă, care obligă cititorul, nu numai la atenţie, dar 
şi la participare, trecând peste monotonia istorisiri, înţesată de date şi 
amănunte care nu l-ar putea interesa. Aceasta este şi un fel de „trezire” 
la realitate, o scuturare de umeri pentru cel care tocmai ațipise. 

În continuare, Ion Vanghele inserţionează povestea lui Tristan 
şi Isolda în cercetarea lui, povestea lor fiind considerată un mit alegoric 

medieval, al iubirii care trece şi dincolo de moarte. Şi Tristan, luptând 
cu irlandezii, este rănit de o armă otrăvită, la fel ca Miltiade şi Philoctet 
din insula Lemnos. Şi rana lui se cangrenează şi degajă un miros 
respingător, ca şi a celor doi. Tristan este abandonat pe o plajă sau 
trimis cu o barcă în larg, salvat de regina Irlandei iar ulterior este trimis 
de regele Mark să o ceară de soţie pe aceasta. Însă nu poate obţine mâna 
Isoldei decât dacă ucide un dragon care făcea ravagii în Irlanda. Şi, 
specifică autorul cărții: „Mitul medieval este de fapt proiecția 
medievală a poveștii invaziei persane asupra Greciei, respectiv asupra 
Atenei. Blonda Isolda de care se îndrăgosteşte eroul este chiar cetatea 
Atena, balaurul care pustieşte Irlanda este balaurul” persan 
împreună cu Xerxe I. Moartea eroului, aduce în prim plan, motivul 
pânzelor cernite puse pe catarg, cu care Tezeu se va întoarce după 
înfrângerea Minotaurului. Semnificaţia era clară, pânzele cernite 
vorbind de faptul că eroul de pe câmpia Marathon se întorcea pe patul 
de moarte, din insula Paros. ” 

Prin aceste explicaţii amănunțite, Ion Vanghele îşi declină 
intenţiile şi anume, urmăreşte să consolideze convingerea că, orice 
motiv folcloric, fie din colindă, fie din baladă sau din basmul popular 
ori cult, nu porneşte de la fantezia spontană a unui oarecare autor, ci, 
afirmă autorul, „reprezintă acele fire nevăzute care leagă prezenţa 
noastră de trecut, de istoria pe care strămoşii noştri au trăit-o şi care 
ne-au dăruit-o în amintirile pe care le păstrăm”. 

Nu lipseşte nici autoironia pe care autorul o strecoară în relatare, 
cu privire la speculaţiile sale: „Dacă abordăm mitul direct din 
perspectivă istorică, singurul lucru care se va întâmpla, este să o dăm 
în bară cu succes”. 

O asemenea cercetare, dincolo de datele pe care ni le oferă, nu 
poate să nu ne smulgă un zâmbet complice. Lumea basmului este în 
corespondenţă cu lumea reală unde omul caută similitudini. Uneori, 
autorul popular sau cult alege personajele din lumea reală, descrie 

locuri care există, înventează întâmplări şi peripeții bazate pe fapte 
autentice. Omul se regăseşte parţial în basm şi-şi recunoaşte şi semenii 
în eroii poveștii. Şi protagoniştii miturilor au fost personaje reale. S-a 
pornit de la fapte concrete, hiperbolizate, personificate, alegorice, 
transfigurate în text, astfel ca să devină creaţie, fie folclorică, fie cultă. 
Important e să transmită emoţii, să fie receptată şi perpetuată. Cum s- 
au păstrat capodoperele epopeice Iliada şi Odiseea? Transmise oral, 
apoi prin mijloacele care s-au diversificat şi modernizat, astfel că astăzi, 
poţi reconstitui poveşti de mii de ani vechime. În definitiv, cititorul de 
basm ori de baladă, colindă ori snoavă populară, nu caută modele 
arhetipurale istorice, în mitologia greacă sau latină, lui îi sunt de ajuns 
întâmplările şi personajele pe care autorul i le pune la dispoziție acum. 
De asemenea, cititorul nu caută să delimiteze modelul ficțional de 
motivul folcloric, cu alte cuvinte, ce e mit şi ce realitate, din povestea 
respectivă. Pe cititor nu-l interesează verificarea unor vectori informali 
de natură ficțională ori istorică. El vrea să râdă, să se distreze, să se 
bucure de victoria binelui asupra răului şi să-şi procure un oarecare 
confort sufletesc în urma lecturii dar şi să tragă unele învăţăminte, să 
rămână cu ceva. Arta creatorului e singura care poate să-l convingă şi 
să-l cucerească definitiv, astfel ca să mai caute şi alte producţii de acest 
fel. O producţie literară este frumoasă şi valoroasă prin ea însăşi şi prin 
iscusinţa cu care a fost întocmită. 

Urmând firul demonstraţiei sale cu amănunte interesante, 
autorul conchide că „Penelopa este de fapt Atena, soţia credincioasă a 
poporului Eladei”. 

Homer, nu doar că a existat, dar a fost un scriitor cu foarte mare 
respect pentru adevăr. „El a îmbrăcat faptele autentice în veşmântul 
legendei”. Şi de fapt, acest lucru înseamnă transfigurarea artistică. 

Cercetătorii moderni, pe baza versurilor din Odiseea, au putut 
stabili cu precizie, data în care aventurierul Ulise s-a întors acasă şi i-a 
ucis pe toți peţitorii Penelopei. Atunci a fost o eclipsă totală de soare 

care a durat câteva minute. Astronomi şi oameni şi ştiinţă au calculat 
că acest eveniment cosmic a avut loc în primăvara anului 1178 
î.Hr. 

Autorul face şi alte afirmaţii curioase cel puţin şi aparent 
paradoxale. „Mitologia este singurul loc unde minciunile spuse sunt 
adevărate”. El enumeră şi alte basme atlante în afară de Iliada şi 
Odiseea: Ramayana, epopeea indiană a aceloraşi războaie medice, dar 
din perspectiva indiană a Iliadei şi Odeseei lui Homer. Alte basme: 4/bă 
ca Zăpada, lon Smintitu, Tinerețe fără bătrâneţe şi viaţă fără de 
moarte, Frumoasa din Pădurea Adormită, Amor şi Psyche ş.a. 

Uneori, sursele informale fiind foarte multe şi contradictorii, nu 
reuşesc decât să adâncească misterul, în loc să-l limpezească. 

Consultând Dicţionarul de mitologie generală, Ion Vanghele 
porneşte în căutarea Atlantidei, proprietatea lui Poseidon, pe care acesta 
a împărţit-o în zece regate, după numărul copiilor săi avuţi cu ţiitoarea 
Kleyto. Cel mai important regat era al primului născut, Atlas. 

Diodor din Sicilia îi pomneneşte şi el pe atlanţii din regiunile 
fertile de pe țărmurile oceanului, oameni care îi întreceau în evlavie şi 
ospitalitate pe vecinii lor. 

Țara lor era socotită „leagănul zeilor”, iar primul lor rege se 
numea Uranos. Despre scufundarea continentului Altlant au scris 
nenumărați scriitori. Cercetătorul Dan Apostol introduce povestea 
Atlantidei în istorie, o dată cu scrierile filozofului grec Platon. În 
antichitate, mulți scriitori, filozofi greci, romani sau din alte spaţii 
geografice şi culturale au vorbit despre Atlantida în scrierile lor, 
indicându-ne ca sursă de informare tradiţia şi scrierile aflate în vestita 
Bibliotecă din Alexandria. Important este că nu s-au putut descoperi 
nici până astăzi, reperele geografice legate de continentul respectiv, 
unii plasându-l în America — de obicei în America de Sud. 

Dintre atâţia cercetători care s-au străduit să localiteze 
Atlantida, Densuşianu, la Porţile de Fier stabilea şi el o locaţie pentru 

Coloanele lui Herakles, în imediata vecinătate ridicându-se o localitate 
care va purta peste timp, numele eroului: Herculane. 

Anumite observaţii face Ion Vanghele şi în legătură cu 
cercetarea, care, de la Platon până azi, nu este decât presupuneri, 
transformate în certitudini, bazate mai mult pe dorinţe proprii decât pe 
rațiune. Spirit lucid, autorul afirmă: „Ea (cercetarea — n.n.) aduce rodul 
material al cercetărilor în sfera noastră de interes, pune semnul de 
egalitate între ceva palpabil şi o informaţie pe care nu au putut să o 
demonstreze, şi ne oferă o soluţie care se prăbuşeşte la primele 
întrebări mai competente”. 

Mai mult decât atât, lon Vanghele indică şi lucrarea de la care 
trebuie să se pornească în cercetarea adevărului despre dispariția 
Atlantidei: „Ne trebuie doar o carte şi anume, aceea care vorbeşte 
despre cele două Dialoguri: Timaios sau Timeus şi Kritias. lar autorul 
trebuie să fie doar Platon. Aceasta este linia de start de la care trebuie 
să plece de fiecare dată cercetarea, pentru a da răspunsuri plauzibile. ” 

Interesant de remarcat e că unele evenimente se petrec cu mult 
după naşterea celor care le-au descris, aşadar, timpurile se amestecă, 
există o neconcordanţă între acţiune şi descriere, între timpul real al 
autorului şi relatarea lui. Exemplul clasic este cel al lui Platon: 

„Platon a mistificat datele problemei. În primul rând el descrie 
Atlantida Persană, dar în mod paradoxal, descrierea seamănă cu 
aceea a cetății Atena. Deci el descrie propria sa cetate. În altă ordine 
de idei, filozoful grec creează o întâlnire dintre preotul din Sais şi 
Solon, întâlnire care în realitate nu a avut loc niciodată. Şi asta pentru 
că războaiele medice au avut loc în viitorul lui Solon, sau mai exact 
spus, după moartea legislatorului atenian. Dar, în aceeaşi măsură, 
războaiele medice s-au petrecut în trecutul lui Platon, înainte ca 
filozoful grec să se fi născut. El vorbeşte despre ele ca despre o 
amintire”. 

De fapt, ceea ce contează pentru cercetătorii atlantologi este 
interpretarea simbolurilor, a arhetipurilor şi legătura dintre ele. 

Dispariţia Atlantidei este pusă în relație cu înmormântarea unor 
regi, voievozi sau conducători importanţi, împreună cu toate bogăţiile 
lor: Decebal, Alaric, Attila. Se merge pe aceeaşi schemă: se caută un 
loc tainic, se deviază o apă, se sapă o groapă adâncă, se îngroapă 
defunctul împreună cu tot ce a avut mai de preţ, apoi, albia râului revine 
la locul ei, iar cei prezenţi sunt ucişi pentru a nu dezvălui locul 
mormântului. Locul este considerat rău, blestemat, pentru cine ar dori 
să fure comoara. Dacă mormântul este situat pe uscat, în anumite zile 
(ziua morţii celui dinăuntru) — apar flăcări galbene, „banii joacă” în 
horă, se aud chiuituri şi muzică. 

Tema aceasta este un bun prilej pentru descrierea unor 
necropole, familiale sau regale, după obiceiurile timpurilor vechi. 

Sunt şi multe istorisiri despre descoperitorii de comori, cum a 
fost Pavel Varga din Cluj. 

După aceste incursiuni interesante în mitologia legată de 
Atlantida, un capitol consistent se ocupă de „Tezaurul lui Milos 
Obrenovici ”, autorul adunând mai multe legende despre prinţul sârb cu 
acelaşi nume, suma acestor legende corespunzând unei realităţi sau 

imaginarului colectiv. E vorba despre un tezaur uriaş îngropat de 300 
de oameni ai principelui Serbiei, care a domnit în două rânduri (1815- 
1839) şi (1858-1860). Tezaurul ar fi fost găsit într-o peşteră de pe Valea 
Cernei. Un singur paznic din cei 300 a scăpat cu viaţă, dar nu a 
mărturisit nimic despre comoară, fiind îngrozit peste măsură că ar putea 
sfârşi în acelaşi mod. 

Sunt multe variante ale legendelor, cu elemente comune, dar şi 
disparate. 

Un alt capitol se referă la „Expediția lason” — acesta fiind şi 
titlul unei cărți scrisă de Tim Severin. lon Vanghele face unele 
observaţii personale în legătură cu această expediţie, în care accentul 

cade mai mult pe construcţia navei Argo şi pe drumul făcut pe mare, 
decât pe descoperirea ținutului antic. 

Un cititor neavizat, parcurgând aceste pagini, ar putea afla unele 
informaţii interesante despre înhumarea şi despre alte legi funerare ale 
popoarelor vechi, cel puţin în ţinutul Colchidei, unde morţii erau 
înveliţi în piei şi atârnaţi în copaci, la marginea oraşului, fiind interzisă 
cu desăvârşire arderea lor pe rug sau îngroparea în pământ. Sunt 
amintite şi tradiţiile româneşti de înmormântare şi ritualul pomenilor în 
care se oferă pomi încărcaţi cu lucruri plăcute defunctului. „Ca o 
substituire a defunctului este şi pasărea sufletului care se punea pe 
stâlpii ce marcau cenotafurile sau mormintele goale. Pasărea sufletului 
— de cocă — (aluat) aşezat în pomul mortului — Valea Bistriţei 
Moldoveneşti reprezintă tot un substitut al îngropării defunctului din 
Colchida în arborele funerar despre care am vorbit, legat de textul lui 
Apollonius din Rodhos”. 

Aceleaşi referiri la riturile funerare există şi în colindele 
populare. 

În continuare autorul face o scurtă trecere în revistă a basmelor 
lui Lazăr Şăineanu şi începe cu „Amor şi Psyche”. 

Ceea ce îşi propune autorul, însă, în acest studiu este „de a arăta 
cum istoria, ca arhetip, va influența folclorul românesc şi universal, 
dând naştere unor basme memorabile, al căror înţeles s-a pierdut în 
decursul timpului ”. 

O întreprindere deloc uşoară, spunem noi. 

O întreprindere care necesită muncă, studiu, cercetare, 
aprofundare, interpretare, hermeneutică. Autorul specifică faptul că 
basmele, precum şi alte producţii folclorice, s-au coagulat în câteva 
direcţii şi motive importante. Un mare număr de basme, legende, balade 
autohtone s-au dezvoltat pe o serie de teme cu caracter funerar, relatând 
despre necropole importante ale unor conducători aparţinând istoriei 
noastre naționale. 


42 


Astfel, „Tinerețe fără bătrânețe şi viaţă fără de moarte”, 
„Calimendru”, vorbesc despre necropola lui Obrenovici. Legenda 
tezaurului prinţului sârb, ca şi legendele despre comorile Munţilor 
Apuseni, legate de Chicera comorii, legenda despre comoara lui 
Decebal, ori baladele: Mioriţa, Meşterul Manole, Toma Alimoş; sau 
unele episoade biblice pătrunse în ţara noastră. Cultul lui Dyonisos pe 
care îl regăsim în Noul Testament în episodul despre Nunta din Caana 
Galileii, când Isus va transforma apa în vin, dar şi la Cina cea de Taină, 
când Domnul îi va servi cu un pocal cu vin — sângele său — semnul 
Noului Legământ. În poveştile populare vom găsi, de asemenea, 
variante apocrife ale Raiului, vieţii lui Iosif, Exodului. 

În „Mioriţa”, una din dorinţele ciobănaşului este transformarea 
gluguţei sale în iconiţă, creatorul anonim gândindu-se la Giulgiul din 
Torino, Harap Alb, Pomul cu merele de aur ş.a. Craiul Mintea redă, cu 
oarecare fidelitate povestea regelui Solomon. 

O altă direcţie e reprezentată de legendele şi basmele de origine 
greacă despre Atlantida lui Platon, despre Războiul Troian, despre 
Cetatea Atena, basme grupate în jurul anului 500 î.Hr. şi se leagă de 
cele două războaie medice. 

În cadrul Poveştilor mitico-fanstatice, primul ciclu cu care 
Şăineanu începe clasificarea basmelor este cel al „părăsiților sau om- 
animal”. Apar în această categorie trei tipuri de basme, cu motivele lor 
particulare: 

-Tipul bărbat-animal sau Amor şi Psyche; 

-Tipul femeie-animal sau Melusina; 

-Tipul femeia-lebădă. 

Un alt capitol interesant este intitulat „Cic/uri” — întâlnite în 
basme, şi anume: Ciclul femeie-plantă, când zâna rezidă temporar într- 
o plantă sau fruct. Basmele din acest ciclu se împart în două tipuri: Tipul 
Daphne; Tipul celor trei naramze. Cele trei zeițe olimpiene sunt 
năramzele pe care le culege tânărul erou. 

Ciclcul interzicerilor. Unele din aceste interziceri sunt receptate 
ca zicale, pătrunse în conştiinţa comunităţii şi sunt respectate şi azi. 
Altele devin superstiții şi încălcarea lor, poate provoca necazuri. lată 
care sunt aceste interdicții: 

-Să nu te uiţi înapoi. Apare şi în Vechiul Testament, unde 
femeia lui Lot, din pricina încălcării acestei interdicții s-a prefăcut în 
stâncă de sare. Şi Orfeu încalcă această interdicţie, ceea ce-l va face să 
o piardă definitiv pe soția lui Euridice. 

Interdicţia de a vorbi. 

Interdicţia de a descoperi forma sau aspectul animal al 
partenerului, încălcarea acestui tabu provocând dispariţia lui. 

Interdicţia de a urca pe un anumit munte sau de a călca într-un 
anumit loc. A se vedea interdicția de a călca pe Muntele Sfânt, Horeb, 
unde avea acces numai Moise, dar după ce se descălţa. 

A nu bea apă dintr-o urmă de animal — este o altă interdicție — 
existând riscul ca acela care o face să se prefacă el însuşi într-un animal 
asemănător. 

Şi aceasta are două tipuri: 

-Tipul locurilor oprite; 

-Tipul camerei oprite. 

Dar, locurile oprite au o putere de seducţie foarte mare, care 
depăşeşte puterea de abţinere a tinerilor supuşi unor astfel de încercări 
şi determinându-i să încalce consemnul, trecând hotarele. 

O paletă întreagă de simboluri care trebuie descifrate, sunt 
prezente în basmele româneşti şi universale, ori în miturile, baladele şi 
doinele din vechime. 

Jon  Vanghele îşi declină intențiile de interpretare a 
simbolismului din basme, lăsând deschisă poarta spre alte interpretări, 
bazate pe surse formale sau pe deducţii logice. 

El interpretează basmul „Crăiasa Zânelor” al lui Ion Reteganul, 
unde existența motivului „camerei ascunse” este un pretext pentru ca 

naratorul să povestească, prin această prismă, războiul troian. În fond, 
aceste interdicții date de împărat celor trei feciori, să nu intre în 
camerele ascunse pentru care aveau chei, conduc la interdicția pe care 
a avut-o Adam în Paradis, de a nu mânca din pomul cunoștinței binelui 
şi răului, dar l-a lăsat pe om, pe creatura Lui, să aibă liberul arbitru. 

Motivul îmbrăcării veşmintelor femeieşti de către mezin este şi 
el frecvent în mitologia greacă, ele asemănându-se cu cele bărbăteşti, 
spre deosebire de cele ale popoarelor păgâne care se deosebeau net. 

Un alt ciclu deste cel al „„Juruințelor”, care cuprinde şi el două 
tipuri: Tipul lefta (după numele unui judecător din Israel care i-a făcut 
Juruinţă lui Dumnezeu că dacă îi va învinge pe amoniţi, îi va sacrifica 
la întoarcere, prima fiinţă cu care se va întâlni în faţa casei sale); şi Tipul 
zânelor promise. 

În legendele şi miturile Greciei antice, a lui Kuhn găsim motivul 
zânei promise, pe care îl vom regăsi şi în basmul „Tinerețe fără 
bătrânețe”. Afrodita îi făgăduieşte lui Paris că îi va da de soţie pe cea 
mai frumoasă dintre muritoare, pe Elena, fiica lui Zeus, stăpânul 
tunetelor şi a Ledei. Pusă în corelaţie cu promisiunea din „Tinerețe fără 
bătrânețe...” — aceasta face ca basmul românesc să fie un apocrif 
autohton al Odiseei lui Homer. 

Autorul avansează unele explicaţii: , Unicitatea motivului, 
acela al pruncului care plânge în pântecul mamei sale, se datorează 
faptului că basmul este spus într-un spațiu cultural de origine tracă. 
Unele triburi de traci aveau această reacţie insolită de a plânge la 
naşterea unui copil şi a se bucura la moartea lui sau a omului în 
general, luând în calcul necazurile care apar în viaţa omului”. 

Ciclul metamorfozelor — cuprinde şi el două tipuri: 

-Tipul lason; 

-Tipul copiilor de aur. 

În cadrul tipului Iason, după cercetările lui Lazăr Şăineanu, 
avem de-a face cu următoarele motive folclorice sau peripeții: 

-Un tânăr ajunge în urma unei juruinţe anterioare, în puterea 
unei fiinţe demoniace; 

-Fata demonului îl ajută pe tânăr în încercările la care l-a supus 
tatăl ei; 

-Amândoi tinerii fug şi scapă prin azvârlirea îndărăt, peste umăr 
a diferitelor obiecte (sacre) sau prin metamorfoze; 

Referitor la tipul copiilor de aur, aceştia sunt înlocuiţi cu 
animale, căţei (de surorile invidioase), iar mama nevinovată este 
alungată sau pedepsită. 

Adevăraţii copii sunt ucişi sau expuşi, se transformă succesiv în 
arbori şi animale, spre a renaşte din măruntaiele lor; 

-mântuirea finală a mamei prin regăsirea copiilor. 

Ciclul descinderilor infernale. Explicaţiile autorului trimit tot la 
cercetările lui Lazăr Şăineanu. Acest ciclu pune accentul pe coborârea 
(descinderea) eroului pe tărâmul celălalt pentru salvarea fetei de 
împărat răpită de zmei sau aflarea furului merelor de aur. Lazăr 
Şăineanu vine cu câteva exemple: Bacchus sau Dyonissos, Teseu, 
Pirithoos, Heracles, Orfeu. Trei dintre aceştia au oriogine tracă; 
Dyonissos, Heracles şi Orfeu. 

Şi motivul Mărului de aur se regăseşte într-o serie de basme şi 
mitologii. 

Povestea împăratului care avea în curte un măr care rodea doar 
trei mere, dar acelea erau de aur şi care erau sistematic furate este 
cunoscută. Autorul pune în relație povestea merelor de aur cu izgonirea 
din rai din pricina unui măr din care s-a înfruptat perechea primordială, 
ispitită de şarpe sau viaţa lui Iosif, vândut de fraţii săi, ajuns în Egipt în 
țara morţilor. Cât priveşte varianta războiului troian, datorită pomului 
cu trei mere de aur, al căror fur este însuşi Paris. 

Ciclul ascensiunilor aeriene — cuprinde şi el două tipuri: cel al 
arborelui ceresc, echivalent în zilele noastre, arborelui genealogic, şi 

cel al animalelor cumnaţi. Ne vom rezuma să le cităm doar, cu invitaţia, 
făcută cititorilor, de a aprofunda subiectul în cartea lui lon Vanghele. 

Ciclul expunerilor, reprezentat de două tipuri: 

Tipul Andromeda; 

Tipul Danae. 

Primul tip, Andromeda, are două motive: fata de împărat este 
dată unui balaur care bântuie ţara. Făt Frumos ucide fiara şi se 
căsătoreşte cu fata. 

Balaurul cu şapte capete din basmul lui Petre Ispirescu este o 
creaţie născută din fantezia populară a războaielor medice. 

Devoalând principalele simboluri existente în basme şi legătura 
dintre ele, autorul ajută la înţelegerea mai bine a subiectului şi 
mesajului care se desprind din aceste relatări. Motivele din tipul Danae 
sunt discutabile, precizează autorul. O fată rămâne grea, este închisă 
într-un poloboc împreună cu pruncul ei şi acesta este azvârlit în apă. 
Curenţii însă, îl împing spre mal, unde era o aşezare omenească. Un loc 
destul de ciudat, unde obiectele umblă singure. Venind împăratul cu 
fiul său într-o vizită, o lingură se ascunde în cizma împăratului, iar 
acesta este acuzat pe nedrept de furt. Arhetipul apare şi în Iosif şi fraţii 
săi în Egipt când Iosif ascunde obiectele de argint în sacii fratelui său 
cel mic. Fraţii lui Iosif sunt acuzaţi de furt. O scenă similară se află şi 
în „Isprăvile lui Păcală” a lui Petre Dulfu. Păcală îi acuză pe diavolii 
de la Moara Dracilor de înlocuirea seminţelor de cereale cu cenuşă. În 
Ciclul expunerilor apar, deci, două tipuri de basme, unul care porneşte 
de la mitologia greacă (Războiul troian, Atlantida, războaiele medice), 
şi al doilea tip are o obârşie vetero-testamentară, referindu-se la Moise 
şi mama sa şi la Iosif şi fraţii săi. 


Ciclul isprăvilor eroice, la fel, cuprinde două tipuri: 
-Tipul apa vie şi apa moartă; 
-Tipul Ileana Cosânzeana. 

Apa vie are diferite întrebuinţări, ea vindecă dar şi învie din morţi. 

Prin volumele sale de hermeneutică, atât cele publicate cât şi 
cele aflate în manuscris, lon Vanghele şi demonstrat întreaga măiestrie 
artistică, întreaga capacitate de sinteză dar şi pasiunea pentru cercetarea 
miturilor străvechi, coroborate cu noile descoperiri în domeniul 
hermeneuticii. 

Meritul incontestabil al acestui studiu hermeneutic, semnat lon 
Vanghele este că ne ajută în aprofundarea şi adâncirea în arhetipurile şi 
motivele miturilor şi basmelor, precum şi legătura existentă între ele, 
ceea ce a dat naştere la numeroase interpretări. Studiul trasează liniile 
directoare pentru descifrarea simbolurilor din aceste scrieri considerate 
de milenii întregi, nemuritoare. Ceea ce nu e de ici, de colo. 


8 Iulie 2016 

POEME-NTR-UN AMURG DE NECUVINTE 
Ion Vanghele, Tăcerea Clipelor, Editura Stef, Bucureşti, 2016 


În acest recent volum, lon Vanghele i-a acordat TĂCERII 
statutul de personaj, hotărât să-i surprindă cât mai multe din infinitele- 
i nuanţe, care o fac atât de cunoscută şi preţuită, atunci când e utilizată 
în folosul celui care şi-a pus în gând să-i măsoare dimensiunile. Există 
o tăcere a clipelor simțită de poet dar şi o „tăcere a veşniciei”, în 
noaptea polară a morţii. O tăcere „ Urcând către cerul înalt şi pustiu” 
(Privind la cetatea). 

Din aceasta se poate ivi Speranţa care „va renaşte-n ruine” 
aidoma Păsării de foc din propria cenuşă. 

Viziuni destul de stranii populează imaginația autorului, cu 
trimitere la Edgar Alan Poe şi la corbul său, fiul lui Nevermore! 

„Iar regele doarme întins în sicriu, / Cu mâinile puse pe piept, 
răschirate. / Doar timpul ce trece prin carii e viu / Şi-n luna ce 
spânzură, noapte de noapte. // Fanatice vise, trec umbre foşnind, / Prin 
inima toamnei de vânt spulberate. / Şi bruma se-agaţă de pomi 
picotind, / De nopțile oarbe şi lună călcate. // Speranţa va creşte din 
putredă carne / Ce timpul o-mparte, acum la urmaşi, / Închis în sicriul 
de marmură doarme, / Bătrânul monarh înfrunzind pe sub paşi.” 
(Privind la cetatea). 

Poezia se împrăştie pentru ca să-i adune pe oameni împreună. 

În limbaj liturgic, se împărtăşeşte, pentru a ne aduna sub acelaşi 
Trup Mistic, al cărui Cap este Însuşi Isus Cristos. 

La încheietura sufletului cu inima, iubitorii de poezie simt adieri 
nostalgice, de dincolo de rânduri. 

Simbioză, empatie, entropie umană, somnul lung al poetului 
trece în visul iubitei, tăcerea ei intră în trupul şi gândul lui, umbră-n 
umbră şi lumină strecurându-se în Lumină, alb strecurat în alb absolut, 

altă măsură a dragostei care surpă munţii şi seacă mările, populând 
pustiul cu oaze. 

Nu o dată, poetul părăseşte discursul liric, pentru a atinge unele 
teme care frământă planeta, probleme ecologice despre depopularea 
pădurilor, încălzirea globală care aduce fenomene meteorologice 
extreme, ploi, inundaţii, tornade, calamităţi naturale, teme la care 
autorul nu rămâne indiferent, ci ia atitudine civică. 

Ion Vanghele în aceste recente volume manifestă o dexteritate 
deosebită în versificare, o siguranţă de sine şi un firesc venind din 
personalitatea lui. Bogăția de nuanţe, diversitatea mijloacelor de 
expresie artistică, eufonia fără cusur, stăpânirea noțiunilor de teorie a 
versificației, abilităţi cunoscute deja din volumele anterioare, atestă o 
vocaţie certă, pe care o pune în slujba creaţiei lui. 

Multe imagini tulburătoare: „Jubita mea, noptatică fântână, / 
Cu chipul luminat de lumânări, / Eu beau când setea gurii crud mă 
mână, / Cu însetarea prinsă-n disperări ” (Iubita mea). 

Alături de tăcere, însoţind-o pretutindeni, se află așteptarea, 
singurătatea, „golul dintre dimineţi”; umbrele neştiute, ploile 
plângând, „Bolnavii pescăruşi plini de tristeţi ” (Prin noi...) 

Închipuiri ciudate fac din poet un oniric, pe cerul alb, „arborii 
stau strâmb”; teii plâng, „Garoafele mor”; 

„însângerând grădina / Încremenite în durerea lor”; iar „În paşii ce 
desfac cărări în lume, / călcând mireasma florilor ce mor” (Garoafele 
mor). 

Şi: „Se surpă templul dorurilor toate / Şi se îngroapă-n florile 
de mirt / Şi-n ţipetele păsărilor moarte, / Când luna-şi plimbă umbra 
de argint. // Eu mă întorc pe laviţa bătrână, / Sub pledul verde-al 
florilor de jar / Şi urc cărări de umbră spre lumină, / În noaptea ce 
foşneşte prin frunzar”. (Închide-ţi ochii). 

Poetul se simte pierdut „prin nopțile întunecoase / Pe drumul 
care duce nicăieri / Şi caut îngerul dorinţei noastre, / Care a plâns cu 
ziua cea de ieri.” (Mă pierd). 

Există imagini superbe: „Mă pierd prin nopţile întunecoase, / În 
broderia feericului vis. / Şi ninge alb, cu fulgi ca de mătase, / Pe umbra 
căpriorului ucis. ” (Mă pierd). 

Un poem foarte reuşit este „Singurătate”, ilustrând scurgerea 
neostoită a clipelor, în aşteptare şi dor: „Se pierde clipa în tăcerea 
nopții, / Trecând durerea ei prin noi / Şi frezii în genunchi în faţa porții, 
/ Îşi plâng parfumul risipit în ploi. // Tu faci ca inima în primăvară, / 
Să înflorească în amiezi târzii, / Când pomii goi ne fulgeră pe-afară, / 
Cu dorurile care vor veni...// Cobor cu tine-n gând şi te aştept, / Să te 
opreşti din pasul tău o clipă, / Cu-mbrăţişări strângându-te la piept, / 
Cu sărutări pe gura ta, risipă. // Şi ninge în culcuşul meu pustiu, / Cu 
clipele ce-au fulgerat în maci. / lar păsări albe lunecă târziu, / Prin 
cerul ce se sprijină-n copaci. ” 

Interesantă viziune a oraşului în care noaptea rătăceşte poetul: 

„Oraşul, vatră verde de cenuşă, / Care m-alergi cu visele la porţi, / 
Speranţele le-ngrămădeşti la uşă, / Pentru cei vii ce trec cu ochii 
morți” (Oraşul). Suntem în plin Bacovia: „Îţi scuturi lent iar gleznele 
de basme, 
Cutremurându-te uşor în somn, / Când tu îți plimbi iluziile vaste / În 
cimitirul clipelor ce dorm. // Şi plângi în păsări şi mai ţipi în ramuri, / 
Cu triluri obosite şi claxon / Când noaptea luna îşi desface-n valuri, / 
Obsesiile albe de neon.// Noi rătăcim bolnavi când vine seara, / Pe- 
aleea îngerilor care tac, / Purâtându-ne sub rămuriş povara, / De aripi, 
a-nceputului de veac. // Şi alergăm cu-atâtea roase gânduri, / Plini de 
ispitele căzute-n noi, / Lichide doruri, murmurând pe prunduri / 
Tăcerile crescute în noroi...” (Oraşul). 

La Ion Vanghele florile sunt: sângerate, sfâşiate, peste flăcările 
lâncezind, cetatea e distrusă, zorii cresc „inflorind purpuriu”, luna 

„spânzură noapte de noapte”, speranţa creşte „din putredă carne”, în 
timp ce dorurile sunt adormite, cerul tace, îngerii trec plângând, florile 
„mor în calendar”. În altă parte, „zilele cad iar pe rând ucise”. Un 
asemenea tablou sumbru, cu viziuni baudelaire-iene sau măcar 
argheziene, ce prevestesc Parusia, moartea fierbinte „În flama nopții 
lărmuind pe noi” (Purtăm poveri). 

Tablou după tablou, se-nşiră viaţa, ca-ntr-o expoziţie personală: 
„Umbre rătăcim printre ziduri, / Luna înfige cuie albe-n pereți, / 
Cumpărăm rătăciţi printre crânguri, / Pumnii albi de cuvinte bureţi ”. 

Mai mult imaginativ decât abstract, poetul ştie să creeze 
atmosferă, chiar şi într-un peisaj hibernal: „Și este iarnă, e atâta iarnă, 
/ Nici florile nu au mai răsărit, / Apocalipsa fulgilor răstoarnă, / 
Nămeţii albi pe gardul obosit. // Ne-ngroapă viscolul în frigul său / Şi 
sângele s-a prefăcut în sloiuri. / Eu nu credeam să ning atât de rău, / 
Cu fulgi mărunți şi adunaţi în roiuri. // Nu am dorit în noi să se întindă, 
/ Dezastrul alb al vremilor ce mor / Și vorbele-au uitat să se desprindă 
/ Şi-nțeapă noaptea-n şurțuri în pridvor.” (Şi este iarnă...) 

O notă de specificitate la Ion Vanghele, trecerea de la 
imaginativ la concret care uneori pare să strice magia versului. Cu o 
singură trăsătură din condei, în plin avânt liric, poetul răstoarnă valiza 
cu fluturi şi te face să vezi realitatea, din care, cu o clipă înainte ai fugit, 
şi te-ai lăsat purtat pe aripile imaginaţiei. 

Altăoară, poetul se plânge că nu există destulă iubire: ,„ Nu există 
destulă iubire, /Îngerii pe noi ne străbat, / Îngropaţi în romanul subțire, 
/Ce e bun şi ce-i rău am uitat. // Când tăcerile prind de ne-atacă /Eu te 
las de aici să te duci, /Nu-ţi întoarce capul şi pleacă, /Floarea veche 
crescând pe uluci. // Îmi este soare şi eu sunt o lună, /Cu trup de 
miresme călcând, /Vino-n crâşma de frezii nocturnă, /S-asculţi un poet 
delirând. ” (Nu există doar clipe). 

Îmbătat cu parfumul de nard al cuvintelor, poetul trece prin 
poarta visului, străbătând valuri de tăcere. 

Universul liric al autorului este cel al iubirii, al jindului după 
tandreţe, al cuplului regăsindu-se „Dincolo de zero absolut”. 

Adept al poeziei clasice, Ion Vanghele iubeşte eufonia, el caută 
şi găseşte cuvinte muzicale, tăceri având rolul de pauze între note înalte 
ori joase. Poezia lui este cantabilă, uşor de reţinut, se poate recita lesne 
şi are rol stenic, odihnitor, riguros, ordonat. Tonalitatea e joasă, gravă, 
fără note de cap, fără stridenţe. 

Ex.: „Viaţa trece-n mod civilizat, / Tigrii vântură discret din 
coadă, / Numai luna parcă s-a schimbat, / Fredonată-n cântec de 
baladă. // Te-am pierdut într-un pustiu sau haos, / Picotind pe pleoapa 
vorbei stângi, / Veşnice tăceri ne sunt adaos / Chiar atunci cu stelele 
când plângi. // Cruce sunt şi tu crucificată, / În amurgul florilor, pierdut 
/ Regăsiţi de fiecare dată, / Dincolo de zero absolut. ” (Viaţa trece). 

Nu lipsite de umor sunt unele poezii, precum şi o anumită doză 
de autoironie, ca în poezia „Dă-mi să culeg... ”: Dă-mi să culeg emoţiile 
coapte, / Din pomul care zace-n Paradis. / Afară văd că este încă 
noapte / Şi eu plutesc pe aripe de vis. // Sper zborul ca să fie totuşi bun, 
/ Să nu se ardă Doamne feri, motorul, / Să cadă într-un vişin sau un 
prun / Plin de păcate, însuşi autorul. // Că auzii că ai cumva un tun / Şi 
tragi cu el în îngeri toată noaptea / Şi pe-undeva, pe la răscruci de 
drum, / O să-ţi apară-n versuri scrise, cartea.” 

Un univers exclusiv erotic, demonstrând că în viziunea lui, 
iubirea e totul şi nimic altceva nu pare să-l preocupe. O gamă întreagă 
de afecte, ipostaze şi virtualităţi care reflectă din belşug, un sentiment 
nobil, de sorginte divină. Iubirea carnală, erotismul nemijlocit înlănţuie 
toate simţurile poetului şi ele transpar în lirica sa, aproape în fiecare 
poem. Elementele ajutătoare pentru ilustrarea acestor sentimente: 
noaptea, luna, luminile, glasurile de îngeri, freamătul de frunze, amorul, 
fructul de rodii, cafeaua şi dorul, coniacul, fluturii, „un lichior de 
parfum”; nuferii albi, un strai de lumină, „Un cer fierbinte”, „Atât de 
negru-n vinul din pocal”; sărutul ca o „galeşă licoare” dar şi desfrâul 

de simţiri ca un „haos interzis”; „un paradis de păsări revărsate”; 
apusul care „sângeră pe mare”; şi multe alte elemente de construcție 
lirică. 

Toate acestea nu-l împiedică să folosească şi locuri comune: 

bolta cea senină, trestia înaltă, „O pasăre cântând pe ram”; „Lacrimi 
mari de cer albastru”; ropotul de ploaie, muguri de cer, iluzii dulci, 
„La umbra teiului bătrân ";"A suflat aseară vântul”; „Lacrimi calde 
de iubire”; „roșul macilor sălbatic”; şi altele. 

De asemenea, autorul se foloseşte de arhaisme, dându-le înţeles 
într-un context nou: zălog, parastas, pardoseală, a zălogi, (să-i 
zălogeşti); gramofon, lacrămă, sipet ş.a. 

Dar şi licenţe poetice: „A tale braţe să arunci / Să te sărut cald 
pe obraz” (Mă bucur azi...); „, Cu-a ei priviri de băieţei şăgalnici ” (Să 
iți vorbeşti); „Lacrimile tale, lacrimile mele, / Curg cu-a noastre 
doruri, flori de liliac” (Îngerul se urcă...). 

lată însă şi o imagine proaspătă: „Și pe zidurile goale, / Ard 
lumini păienjeniş, / Lângă umbra ce se-ntinde, / Pe pietriș amantă 
goală.” (A suflat aseară vântul). Şi alta: „amurg de necuvinte”. Sunt 
şi altele, cu mult mai frumoase. 

Adeseori, poetul se închipuie un fel de zburător care vine seara 
la fereastra fetei şi o vrăjeşte cu vorbe de dragoste, transpuse în poezie. 
(Şi chiar poetul poate fi un zburător autentic): „Poezia e scrisă, acum 
mă opresc / Și las numai frezii, în clipe ce cresc, / O urmă pierdută de 
dulce parfum, / Când eu Zburătorul mă pierd iar pe drum” (O ploaie 
de aur). 


Jon Vanghele cultivă şi versul lung, orchestrat amplu, cu o 
bogăţie de semnificaţii, demnă de un artizan. Poezia lui este o terapie, 
un prilej de tihnă spirituală şi o bucurie lăuntrică de neegalat. 


5 August 2016 

POEZIA OBSESIEI DE ALB 
Ion Vanghele, Pe aripile iernii, 
Editura Stef,2016 


Nevoia de alb conduce cu gândul la purificare, la abluţiune în 
baia de lumină strecurată blând printre frunzele cele absente de o bună 
bucată de vreme. Ne mulţumim şi cu acele albe de chiciură care 
împodobesc copacii în zi de Undrea. Cred că nu e poet să nu fie 
îndrăgostit de steluțele albe căzute din ceruri, topite instantaneu în 
căuşii anume pregătiți pentru a-i prinde. 

Albul înseamnă copilărie, gheţuş, săniuţe, bulgăreală, om de 
zăpadă, feerie, beteală, bujori în obraji, neastâmpăr, cadouri, brad 
încărcat de lumini, nas roşu şi tot ce ţine de hărmălaia şi zarva iscată pe 
derdeluş ori la patinoar în prag de sărbători. Sedus el însuşi de această 
magie a albului pufos şi rece, a îngerilor de zăpadă, Ion Vanghele i-a 
dedicat anotimpului alb o carte ca o poveste. O carte în care, până şi 
lacrimile se topesc, stingherite de dogoarea feţelor îmbujorate. 

Însă iarna mai înseamnă şi căldura vetrei, focul molcom din 
buturugile trosnind, poveştile de la gura sobei, magia colindelor, a 
datinilor cu aromă de cozonaci, de dovleac şi de mere coapte-n cuptorul 
bunicii, aburul cafelei turceşti care te ameţeşte, vinul fiert cu piper şi 
scorţişoară, băut în căni de lut, dulceaţa din ochii iubitei. 

Dar câte nu se pot născoci pe spinarea iernii! 

Bacovia ar fi încântat de prestaţia acestui poet care cântă iarna 
cu mirajul albului strecurat în alb absolut, altă măsură a spaimei că trece 
precum fulgerul şi nu lasă urme. Dar măreţia zăpezii are şi o valoare 
sentimentală. O „măreție a frigului” — cum genial a spus Nichita 
Stănescu. 

Romantismul este la el acasă în versurile: „Mai scriem şi noi câteodată 

/ Un vers ce se face tăciune / E noapte târziu şi e zloată / Și ninge a 

îngeri pe lume” (Mai scriem...) Însă ninsoarea, troienele, induc şi o 

stare de dor mistuitor care accentuează tristeţea. Chiar şi decorul mirific 
poate provoca un jind fără seamăn, dacă nu eşti împreună cu persoana 
iubită şi toate ţi se par potrivnice: „Trec paşii încet neaua curge / E 
şoapta mereu ne-ntreruptă / De parcă de dorul meu plânge / Iubita cu 
aripa ruptă. // O strig dar în noi este viscol / Cărările sunt astupate / 
E-n aer un fel de pericol / Şi-un frig ca un strigăt de moarte. // Ulucile- 
s cruci aplecate / Zăpada atârnă-nghețată / De vânt crengile-s rupte 
toate / Ninsoarea parcă e-apucată. ” (Mai scriem...) 

În această ipostază a anotimpului hibernal, poetul îşi cheamă 
iubita, ca să restaureze echilibrul şi firescul lucrurilor: „Jubito hai vino 
degrabă / Alături a ţine tot focul / Va ninge linţoi peste iarbă / Şi-n cer 
va muri busuiocul” (Mai scriem...) Trimiterea la Bacovia este evidentă. 

Dar, răceala anotimpului are un antidot pe măsura frigului: 
pocalele cu vin fiert sau crud, dar neapărat, pline ochi. Decorul n- 
ar fi complet dacă nu s-ar adăuga rusalcele blonde care trec, cu coroniţe 
pe cap, pregătindu-se de dansul lor sălbatic şi ameţitor, care te face să- 
ți pierzi minţile. 

Poetul a ales forma versului clasic ca modalitate de expresie, cu 
toate regulile prozodice aferente, cu muzicalitatea implicită care-ţi fură 
plăcut auzul. 

Ion Vanghele are o expresivitate imagistică deosebit de bogată, 
cu încărcături afective care tulbură şi rezonează în multe suflete. Pentru 
cine iubeşte versul clasic, el este un exemplu fericit de creator de 
metaforă, chiar dacă strecoară şi asonanţe, licenţe poetice şi unele 
forțări de limbaj. Dar acestea sunt nimic pe lângă măiestria artistică, 
iscusinţa cu care foloseşte metafora voluptuoasă, plină de must, 
personificarea şi alte figuri de stil specifice genului liric. Imaginarul 
poetic, după spusa autorului, doar el îi mai este hrană. 

O altă notă de specificitate a acestui autor este folosirea 
formelor arhaice sau a regionalismelor, un limbaj livresc pe care numai 
poezia îl poate asuma pe deplin: patime, surzitor, mă sângeră, veşnic 

script, se nimbă, lacrime, oricalc, ispaşă, hugeagul nopţii, sau cuvinte 
argotice: bulendre, lenjuri, ş.a. 

Poetul versifică frenetic, cu o plăcere nedisimulată, tot ce mişcă 
înaintea lui, obţinând efecte spectaculoase prin simpla eufonie, cadenţa 
obținând-o firesc, cu bătăi în blatul mesei ori în fluieratul complice 
care-i ţine isonul rimei. Acestea fac parte din laboratorul intim de 
creaţie al autorului. 

Umorul este prezent permanent dând o notă veselă, oprimistă, 
amuzantă, datorită folosirii autoironiei şi autopersiflării, în modul cel 
mai inteligent şi de bun gust. Şi imagini fantastice completează 
tablourile: „Icari săgetând într-un cer fără glas / Se zbat în văzduh şi 
apoi iarăşi cad / În gheme de flăcări în cerul lor ard / Făcând peste 
toamnă în mine popas” (Şi sângeră...) 

Dar nu numai despre ninsoare şi alb scrie poetul, ci şi de toamna 
obosită, desfrunzită, golaşă, zgribulită, în sintonie cu sentimentele sale 
de angoasă tulbure. Paşi reci de ploi, dimineaţă umedă, o umbră 
vestejită, stele ce se prăbuşesc toate deodată, o „apocalipsă lipsită de 
cuvânt”, o mare de întuneric, copaci singuratici, văzduhul sfâşiat de 
lănci, ş.a. (Metamorzoze). 

Şi în acest miraj, în această iluzie „care premerge tot” — poetul 
simte că dragostea „devine o cenuşă” (Metamorfoze). 

În alt poem, de o frumuseţe deosebită, Ion Vanghele reface 
imaginea lui Ulise, ademenit de sunetele nimfelor, şi aş sirenelor, în 
drumul spre Itaka. 

O sumedenie de metafore neaşteptate îmbogăţesc conţinutul 
poemelor în stil clasic: orgi neterminate, alb de doliu, iubirea ca o floare 
de sânge, pumni albaştri de nisip, o mreajă de scântei, clepsidrele 
tăcerii, umbra de stele, şi multe altele. 

În cadență eminesciană curge poezia „Pe o plajă rătăcită ”, cu 
vers amplu de 16-15 silabe, şi cu o rimă încrucişată, cu o muzicalitate 
suavă şi măiestrit construită: „Pe o plajă rătăcită unde luna albă plânge 

/ Unde ploaia disperată s-a ascuns în ochii tăi / Râuri pline de-ntuneric 
şi de patime vor curge / Printre valurile mării desenând doar munţi şi 
văi” (Pe o plajă rătăcită). Toată filozofia iubirii e cuprinsă în această 
poezie. 

Poeziile acestui autor au, nu numai frumuseţe exterioară, dar şi 
substanţă, miez, fiecare din ele spune o poveste. În special cele de 
toamnă şi de iarnă, care sunt elegii şi pasteluri estivale. 

Ca timp al desfăşurării versurilor, predomină viitorul iar ca 
moduri, condițional-optativul, mod predicativ care exprimă o acţiune 
dorită, ce urmează a se împlini. Acesta este din categoria verbelor 
unipersonale (pers. a 3-a sg. şi plural). 

Oricum, toate acestea exprimă un vis, ceva ce ar putea să se 
realizeze, dar rămâne la nivel de dorință. De aici şi disperarea 
neputincioasă a poetului, de a nu putea transforma dorinţa în realitate, 
să-i dea consistenţa prezentului. 

Un poem tulburător este cel numit “Colectiv... ” — ce evocă 
amintirea celor dispăruţi în marele incendiu: “V-aţi înălțat spre-o altă 

înviere/ Lăsând în urmă umbrele din voi, / Ca să le scurme timpul în 
tăcere / Cutremurat de-averse reci de ploi. // S-au scuturat a toamnă 
toți copacii / Şi îngerii în cerul nostru plâng / Prin întâmplări se 
rătăcesc săracii, / Pe malul apei stelele se strâng. // Mai ard în noi 
ruguri de roşii floare, / Clipesc pe trepte albe lumânări / Furând lumina 
încă de la soare / Lăsând în urmă crude întrebări. // În alte drame vom 
pleca cu toţii / Au să rămână iar copacii goi / Căci ne mişcăm în zodiile 
roții / Dar de ce Doamne, Tu ne-ai vrut pe noi?” 

Poezia este de un dramatism fără precedent, e un strigăt de 
neputinţă împotriva destinului nedrept, dar şi de revoltă împotriva 
corupției şi nepăsării celor în drept să evite asemenea catastrofe: „Ne- 
ngroapă vremea-acum pe câte unul / La Dumnezeu programul e 
deschis / Azi doliul bate în amurguri tunul / Şi flăcările ard în paradis. 
// lubita mea, tu ia-o înainte / Nu-ntârzii că am să mă urc şi eu / Pe 

caldarâm talpa îmi e fierbinte / Şi îngerul din noi urcă mai greu. // 
Lăsăm în urmă doar o grea povară / Şi timpul tânguindu-ne iar trist / 
Ca lipsa noastră încă să mai doară / Cum l-au durut şi cuiele pe 
Crist...” 

În acelaşi ton şi cu aceleaşi conotații patetice şi strigări 
vehemente este şi poezia următoare: „Plânge văzduhul. (Colectiv). 
Autorul realizează tablouri copleșitoare, cu imaginile de după dezastru: 
„O lună roşie mai pendulează / Şi sângele îi curge dintre dinţi / Toamna 
ce vine încă mai oftează / De dorul ce rămâne în părinți. // Un bocet 
jalea veacului cuprinde / În drama asta ne-am închis şi noi / La colțul 
străzii negustorul vinde / Doar lumânări de ceară printre ploi. // Peste 
durere se aşterne noaptea / Cei ce trăiesc stau încă la spital / Iubita 
mea te rog închide cartea / Să te invit la dansul funerar. // Ard lumânări 
ca nişte stele roşii / În piaţă clipe mor, îngeri plângând / În noaptea 
asta vor cânta cocoşii / Prin cerul plin de flăcări fremătând. ” 

Cu aceste poezii autorul a demonstrat întreaga forță dramatică 
şi nu numai ironia şi autopersiflarea din poemele anterioare. Împotriva 
unor astfel de nenorociri, ce mai rămâne imaculat este dragostea: „Pe 
macatul răsucit de vreme / Ne jucăm ca doi copii flămânzi / Dorul în 
tăcerea nopții geme / Ochii de iubirea ta sunt uzi” (Veştedele urme). 
Tablouri hibernale încântă cititorul cu imaginile lor pline de candori, 
amintind de Alecsandri şi de Coşbuc în celebrele lor pasteluri: „Bruma 
noaptea parcă se-nteţeşte / Câinii latră mai convingător / Fumul sus 
pe hornuri răbufneşte / Asta e în mare lumea lor” (Pâcla se ridică...) 

În astfel de situaţii, chiar iubirea trupească se spiritualizează şi 
capătă un aspect sacru: „Îți voi face dorul bucățele / Noaptea ta am s-o 
transform în foc / Cerul s-o umbri de-atătea stele / Mirosind a mirt şi 
busuioc” (Visul nostru...) 

Cu toate acestea, o nostalgie şi un fel de bucurie amară plutesc 
precum norul pe cerul senin. E conştiinţa trecerii timpului şi 

Dimensiunea spirituală este intrinsecă, ea nu ţine de ritualuri ci 
e conținută în însăşi esenţa poetului. Ea ţine şi de sentimentul cosmic 
al omului, de conştiinţa locului său în univers, o prelungire a vieţii 
pământeşti. 

Lumea în care ne invită Ion Vanghele e populară de păsări, de 
îngeri, de lumină şi de Luceafăr, flori de lotuşi, flori de argint, ninsori 
de basm cu steluțe albe, dar şi cu multe vise, cărări de argint şi cu lumini 
de oameni întâlniți la răscruce de drum. 

Totul învăluit în vraja cuvintelor, a tăcerilor şi a surâsului 
enigmatic al lunii. Un colţ de rai în care poetul ne permite să tragem cu 
ochiul, dar să nu speriem nălucile. 

O vrajă care nu se destramă nici când cartea ajunge la ultima filă... 


5 Undrea 2016 

UN FLUTURE ÎN IMENSITATEA RAIULUI 
Ion Vanghele, Dragoste şi fluturi, Editura Stef, laşi, 2017 
Motto: 
Fiecare fluture are cerul lui. 
Cezarina Adamescu 


Din totdeauna poeții au asociat dragostea cu fluturii. Nu 
întâmplător, se spune că, atunci când eşti îndrăgostit, simţi fluturaşi în 
stomac. Prin frumuseţea lor, prin zborul lor vesel, prin dorinţa de soare 
şi de parfum din cupele florilor, prin vestirea primăverii, fluturii sunt o 
emblemă a iubirii care i-a inspirat pe toţi artiştii. Şi un poet sensibil şi 
veşnic îndrăgostit, aşa cum a fost lon Vanghele, nu se putea să rămână 
indiferent la zborul şăgalnic al fluturaşilor, fie în stomac, fie în inimă, 
fie dinaintea privirii, ori numai pe hârtie. În imensitatea şi neprihănirea 
paginii, autorul zboară din vers în vers precum pe câmpia raiului, 
poposind adeseori pe câte un lujer, atras de parfumul îmbătător şi de 
culoarea florii de care, totdeauna se îndrăgosteşte subit. Şi astfel, prin 
bătăi repezi de aripi, sărută florile, fără de care viaţa ar avea doar două 
culori esenţiale. 

Graţie  stăruinței poetei Cerasela Manuela  Jerlăianu, 
colaboratoarea şi iniţiatoarea unui dialog poetic, care, în urma 
dispariţiei poetului a hotărât să-i reconsidere opera vastă, continuându- 
i visul de a zbura lin în eternitate, după ce şi-a pus amprenta definitiv 
pe florile nemuritoare, volumul de faţă va vedea lumina tiparului la una 
din cele mai prolifice edituri ieşene, Editura Ştef, sub îngrijirea, nu mai 
puţin cunoscutei Cristina Ratus. Citindu-i poemele, nici nu-mi vine să 
cred că, de abia două săptămâni, Ion Vanghele a hotărât să-şi ia avânt 
pentru zborul definitiv, în patria florilor care nu se vestejesc niciodată. 
Însă, vorbind despre poezia lui, rămasă în manuscris, nu-mi vine deloc 
la îndemână să folosesc timpul cel ireversibil, timpul trecut. 
Cunoscându-i parcă gândurile şi impulsurile lirice, pentru mine 

personal, a rămas veşnic viu, aşa cum trebuie să rămână poeţii, a căror 
rațiune de a trăi este, desigur, de a lăsa moştenire emoţiile lirice sub 
puterea fascinantă a Domniței Poesis. 

Cum era şi firesc, volumul începe cu o poezie emblematică care 
dă şi titlul cărţii: „Dragoste şi fluturi” în care autorul fixează cadrul 
care-l conduce la starea poetică: „Și ne iubim ca fluturii ce zboară / Ce 
osteniţi se-aşează pe bujori / Când luna albă spune că e seară / Şi-n 
ceruri noaptea nu mai poţi să zbori”. 

Se ştie că fluturii sunt făpturi efemere, din ordinul 
lepidopterelor ele trăiesc abia câteva săptămâni, şi după ce se 
îndrăgostesc de toate florile, îşi dau obştescul sfârşit. Ei sunt, alături de 
albine, unii din cei mai răspândiți polenizatori. Dar şi apariţia lor 
primăvăratecă se produce după un proces de transformare, proces care 
presupune patru stadii: ou, larvă (omidă), crisalidă şi fluture. Aflăm din 
Enciclopedia liberă Wikipedia, despre acest proces interesant de 
naştere: 

„Ca şi toate Lepidopterele, fluturii sunt de remarcat pentru 
ciclul lor de viaţă neobişnuit, cu un stadiu larvar de omidă, un stadiu 
inactiv de pupă şi o metamorfoză spectaculoasă într-o formă familiară 
de adult cu aripi colorate. Deoarece cele mai multe specii zboară ziua, 
atrag de regulă atenţia. Diversele modele formate pe aripile colorate 
şi zborul lor extravagant şi grațios au făcut ca observarea fluturilor să 
devină un hobby popular”. 

Cu nume curioase şi misterioase, (Coada rândunicii, 
Punchinello, Riodinide, Nympfalidae, Julia Heliconian, Red Pierrot, 
Monarh Butterfly ş.a.), violent colorați, cu punctişoare şi ochi numeroşi 
pictaţi pe aripi, fluturii atrag privirile prin frumuseţea şi delicateţea lor, 
prin aripile străvezii şi prin corpul pictat de mâinile măiastre ale 
Creatorului a toate. Cine nu a fost îndrăgostit de fluturi şi cine nu a 
alergat după ei în copilărie sau adolescenţă? Însă fragilitatea aripilor lor 
străvezii înduioşează. Ca o curiozitate ştiinţifică, cel mai vechi fluture 

şi unul din cele mai frumos conservate exemplare este Riodiniae 
(Voltinia dramba) în urmă cu 25 de milioane de ani, găsit într-un 
chihlimbar din Republica Dominicană — aflăm din aceeaşi sursă 
enciclopedică. 

Şi totuşi, efemeritatea fluturilor se poate măsura în eternitate. 
Aşa vede Ion Vanghele viaţa acestor insecte plăcute, atractive, gingaşe, 
sprinţare, suple şi deosebit de graţioase: „Eternitatea fluturilor care 
zboară / O simt prin ramuri nopțile trecând / O adiere dulce se coboară 
/ Aripi de pânze albe fluturând. // Zâne-mbrăcate-n rochii de mătase / 
Se-agaţă în plutirea lor de crengi / Şi nopţile aleargă peste case / 
Furând şi visele ce zac întregi. // O lună moare în căuşul mâinii / 
Rotundă, albă parcă e un vis / Şi noaptea latră pe decorul stânii / În 
clipa când fereastra ai deschis ” (Simt eternitatea fluturilor). 

Mă gândesc, cât de curajos a fost poetul Ion Vanghele! Nu e 
poet să nu fi abordat în lirica lui, tema fluturilor. Ai putea crede că nimic 
nu se mai poate spune în poezie despre fluturi. Şi totuşi, în felul cum o 
abordează, el se distinge prin modul în care tratează acest subiect 
delicat, într-un mod metaforic, simbolic, original. Fluturii lui Ion 
Vanghele se adună „pe o ramură de lună”, totdeauna noaptea, ca să-i 
şoptească iubitei: Noapte bună! Şi nu o dată, poetul se ia la întrecere cu 
fluturii, în călătoria lor prin viaţă. Alergarea după culori şi miresme, 
poposirea, extazul suprem, şi iar alergarea, până în ultima clipă. 

Popasul este destul de scurt pentru atâta zburare! Uneori, eşti 
silit să zbori, doar cu o singură aripă! Şi-atunci, zborul devine aproape 
târâş, ori în salturi destul de nostime, în aerul care te sprijină! 

Dar cum, fiecare fluture are cerul său, spațiul târziu pus la 
dispoziţie de Cel ce toate le face, s-a populat cu florile gândirii şi 
inspiraţiei sale, astfel ca, oricine pătrunde în acest rai poetic, să se simtă 
îmbătat de miresme. 

Unele texte însă, au aspectul, tonalitatea şi măsura poeziilor 
populare sau cel puţin a primelor încercări poetice româneşti, ori cu 

parfum de pastel. Aşa sunt:,Păsărică... ”; „Pe o ramură... ”; „De câte 
ori..."; „Se lasă seara undeva... ”; şi chiar o poezie care se numeşte 
„„Somnoroase păsărele ” — în spirit eminescian. 

Tribunar, la fel ca toţi poeţii, geniului eminescian, Ion Vanghele 
îi dedică un poem frumos intitulat: „Lui Eminescu” din care cităm o 
strofă: „În amintirea cea fierbinte / Tu luneci încă lângă plopi / Şi 
versul tău şoptit cuminte / În Veronica îl îngropi ”. 

Unele poezii au tentă satirică şi chiar umoristică, îndulcind 
atmosfera romantică sugerată de dragostea, împărtăşită sau nu. Poetul 
are un ascuţit simţ autoironic pe care-l foloseşte cu succes. 
Reminiscenţe eminesciene din poezia naturii şi a iubirii,( Lacul): „Cu 
lopeţile în mână / Eu împing uşor şi sigur / Apa ceața o adună / Să mă 
prindă în ea singur. // Viaţa trece murmurândă / Când lopata mea o- 
mpinge / Floarea teiului flămândă / Cade-n valuri şi se stinge ” (Barca 
tremură...) 

Dar şi inserţii bacoviene în poemul: „Te uită... ”:,, Te uită acuma 
cum ninge / Zăpada cum cade păgână/ Cum omul la ţară o plânge / 
Cum vântul o poartă de mână. // Afară tot cerul trosneşte / Şi focul 
icneşte în sobă/ E alb geamul nostru, priveşte / Iar fumul se urcă în 
trâmbă. // Cum muşcă din horn vijelia / De clanța ce zace-ngheţată / 
E-un țipăt acum simfonia / Ninsoarea se-aşterne turbată ”. 

Vizuni romantice cu mări întretăiate de corăbii şi pânze 
fluturând în vânt, cu luceferi care „trec cu aripi stinse”; cărări de paşi 
pe nisip, şi alte asemenea. 

Expresii de natură eminesciană: „Lunecând uşor spre seară / 
Sub al lunei luminiş”;, Sălcii apa o presară / Cui al lor mărunt 
frunziş "etc. Dintre flori, Ion Vanghele le preferă pe cele de crin alb, 
bujorii, dar şi „florile de ger”, flori de vise, flori de ani care vin şi 
pleacă, etc. 

Există şi stele moarte şi tăceri de-amurguri, există şi „zori 
înveliți în mătasă ”; şi „mătănii de vise şi crini”; şi vise de lut, există 

ŞI „al nopții geamăt de lumină "există multe umbre rătăcite, nebuloasă, 
taine şi altele de acelaşi fel. Pentru Ion Vanghele femeia este o 
„superbă simfonie” „pe drumul vieţii răstignit”. lar zilele sunt „frunze 
de arțar” iar poemele sunt scrise pe „un pumn de brumă ”. „Poezia se 
umple cu foşnet de apă”. Femeia este frumoasă precum tăcerea. Luna 
în fereastră are „pâlpăiri de astrahan”. Astfel de viziuni metaforice 
dau măsura exactă a valorii şi măiestriei poetului. Nu e de mirare că, 
ascultând versul cu sufletul, poetul spune: „Și noaptea o simt un ocean 
de lumină” (Acel adevăr...) Dar şi imagini mai provocatoare: „Un faun 
cântă dintr-un flaut/ Făcând din sâni să curgă must” (Suntem atât de 
trecători...) 

Este ştiut, acolo unde vorbesc poeţii, îngerii tac şi ascultă. Iar şoapta 
iubitei devine crin (Mă mişc prin cerul violet); „Pe vechea golgotă de 
umbre” (Feliile mele de pâine...) 

Cuvinte rare: năpistran, procopsit, năieri, pustnicie, ondine şi multe 
altele. Superbe imagini: „Noaptea asta de iarnă plânge cu busuioc” 
(Bună seara...) Dar şi: „Noaptea-n căni striveşte struguri copți” (Ca 
tăcerea...); „Dorind tăcerile să mă dezmierde / Cu mustul lor scăldat 
în busuioc” (De multe ori...); „Când luna varsă lacrimi din vioară” 
(Suntem aceia care nu se iartă), ş.a. 

Este notorie uşurinţa poetului de a versifica. Muzicalitatea, 
candenţa, rimele îmbrăţişate, măsura, toate dau o armonie sublimă 
versurilor: „Vom lăsa să cadă bruma / Groasă poate cât o turtă / Când 
de dragoste, acuma / Dumnezeu tăcut ne uită... "(Voi tăia luna felii). 

Nu putem a-i contesta însă, tonul, uneori elegiac, cantabilitatea, 
curgerea lină a versurilor şi imaginile proaspete. De remarcat că 
versurile i-au făcut un bine fizic şi psihic acestui poet, el s-a hrănit cu 
ele şi şi-a potolit arşiţa, le-a purtat pretutindeni în buzunarul mic de la 
piept, nu s-a mişcat niciunde fără a le duce cu sine. A plecat în cele din 
urmă, lăsându-ne nouă, averea sa de spirit, o bogăţie ce nu e mâncată 

de molii, nu e roasă de rugină, rezistă apei, focului, drumurilor lungi şi 
anxietăţii din noi. Şi pentru acest lucru îi suntem profund recunoscători. 
Poemele de toamnă reflectă starea poetului şi firea lui 
melancolică: „Afară-i toamnă revărsată / lar vântul zvârle cu nimic, / 
Cu frunza veacului cea moartă / Pe-aleea dorului smerit.// Suspine mai 
schimbăm oleacă / În umbra zilelor prelungi / Când păsările iarăşi 
pleacă / Lăsând un cer crestat de dungi "(Afară-i toamnă revărsată). 
Într-un tablou mirific de toamnă, de iarnă ori de primăvară, 
autorul introduce adesea, câte un obiect saua element strict material 
care ţine de trup, de pildă, o ceaşcă de cafea, o ţigară kent, un pahar de 
alcool ş.a. pentru a nu dezminţi părerea că poeţii, îndeobşte, sunt mari 
amatori de aceste nevinovate plăceri, care-i inspiră în demersul lor liric. 
De asemenea, prezentă este şi coapsa iubitei, ochii ei, pielea de catifea, 
obrajii, buzele şi părul, de obicei lung. Ca nimeni altul, Ion Vanghele 
ştie să contopească pământescul cu cerescul. Toate acestea alcătuiesc 
un univers propriu în care autorul se mişcă lejer şi-l îmbogăţeşte cu noi 
ŞI noi imagini şi metafore. S-ar zice că, din acest punct de vedere, poetul 
este un senzual şi că, spiritualitatea cade pe locul doi. Şi totuşi, o 
splendidă  poezie-colind despre Naşterea  Pruncuşorului lisus, 
contrazice această părere. Ea se numeşte: „Ninge peste noapte” şi poate 
fi una din cele mai frumoase cântări de sărbătorile Naşterii: „Ninge 
peste noapte, cu linţoliu alb / Crengile tresaltă pline de frisoane / 
Numai jos în iesle e puţin mai cald / Sfinţii stau alături prinşi între 
paltoane. // Caii din copite dau între troiene / Viscolul aruncă vălătuci 
în sus / Codrul în fereastră prăbuşirea-şi geme / Fecioara Maria naşte 
pe lisus. // Zorii se revarsă cenușii ca piatra / Undeva alături soarele- 
a urcat / Pe cocenul nopţii fumegă iar vatra / Din Betleem şi steaua 
ziua a plecat. // Îngeri de lumină cântă veşnicia / Printre crengi se urcă 
cântece domneşti / Voci de copilandri cântă aleluia / Pe Cristos din 
faşă, poți să nu-i iubeşti? // Gângure copilul arătând cu mâna / Vrabia 
ce zboară, împrejurul său / Un amurg de ceaţă învăluie luna / Pasărea 

e suflet şi-i sufletul meu.// Ea se-ndreaptă-n ceruri, pretutindeni zboară 
/ Dragostea se umple cu al nostru dor / Îngerii din ceruri liniştit 
coboară / Şi se strâng alături, ca într-un sobor. // Cerul se despică şi 
lumina curge / Plină de dulceaţă e văpaia ei / Obosită poate, doar 
Maria plânge / Și pe vatra rece, viu trăsnesc scântei ”. 

Focul are un rol important, suspinul e foarte frecvent iar dorul 
este smerit. Şi totuşi, dorul poate fi şi un tiran: „Dorul ăsta ce ne 
cheamă / Şi-n tăcere ne desparte / E-un tiran ce nu dă seamă / Câtă 
suferinţă-mparte!” (Dorul ăsta ce ne cheamă...) Vatra casei are un rol 
deosebit pentru că, lângă ea se întreţes poveşti şi imagini poetice 
neasemuite. 


O imagine splendidă: „Afară noaptea cum e fumul / S-a 
spânzurat în colț de pari.” (Afară-i toamna revărsată). 

Sau: „Coboară cerul mai ales / Deasupra casei tale / Când 
noaptea ca un codru des / Răsună de chimvale. ” (Amintiri ce vin...) 

Poezia lui lon Vanghele răscoleşte raiul din noi, obligându-ne 
să-l căutăm şi în ceilalți. E şi acesta un fel de catharsis. Pe piscul de 
lumină pe care a urcat precum Sisif, poetul rămâne răstignit, de neatins, 
strălucind, făcând să vibreze cu cântecul lui, întunericul, stâncile, 
vântul vrăjmaş, dar şi neputinţa celor care nu-l vor ajunge niciodată. 


18 Făurar, Luna Lupilor 2017 

DIN ORIZONTURI DE UITARE - CĂRĂRI DE 
INFINIT 


Manuela Cerasela Jerlăianu, Miez de ardere şi fum, Editura Stef, laşi, 
2016 


Dacă poeta Mauela Ion ne-a obişnuit cu definiţii aproape 
filozofice, încercând să răspundă la întrebarea milenară „Ce e iubirea? ” 
— în volumul de faţă, ne propune o formulă a definiţiilor aforistice de 
genul: „Apusul este bun / E graniţa din zare / a zilei viitoare” (Apusul). 
Desigur, asta dacă îţi propui să tragi linie şi să începi bilanţul 
provizoriu. 

Noul volum se detaşează cumva de cele anterioare, scrise în 
tandem cu poetul Ion Vanghele, poeta simțind nevoia oarecum să-şi 
delimiteze trăirile, punând accent pe ceea ce o defineşte cel mai bine: 
sensibilitatea şi nevoia de comuniune, de împărtăşire cu cineva aidoma, 
a avuţiilor pe care, de-a lungul vieţii le-a pus deoparte pe rugul de 
linişte, al cărui miez incandescent se mistuie treptat, degajând căldură, 
scântei şi urme de fum, dar şi o lumină tainică. 

Aparent ludice, poeziile ascund un înţeles aproape mistic, care 
poate fi interpretat. Aşa sunt: „Viaţa-i bună”; „Şi eu m-am legănat”; 
„La o nuntă călătoare”; ş.a. 

Personajele sunt şi ele pe măsură: Soarele, Primăvara, ,„ O pisică 
fără dinți”; „vreun motan încălțat”; Vrăjitoarea, Toamna, care „arde- 
n buzunare”; „un pantof purtat” peste care pică frunza, vara 
dezmierdată, cartea cu psaltire, credinţa, dar şi încercarea. O mai 
însoțesc în demersul său liric: „stihii, colibe, hărţi şi porți uitate” pe 
fondul de „Albastru infinit”. 

În drumul vieţii, încărcată cu toate aceste „bagaje”, 
însoţită de un alai fastuos, poeta-şi trimite gândul la plimbare, „La o 
nuntă călătoare”, şi cu ochiul semeţ, avid de cunoaştere, porneşte la 
drum cu închipuirea: „Trec de dealuri şi izvoare / Prind un munte de 

picioare /Şi cu ele îndrăznesc / Să urc drumu-mpărătesc. // Trei mirese, 
trei crăiese, / Dintre nopți şi zile-alese, / Vin să mă bată cu vântul / De- 
mi cutremură tot gândul. "(La o nuntă călătoare). 

Şi până la urmă, ce e mai frumos, decât să visezi la libertatea de 
a fi? 

Autoarea introduce în discursul său un tip de vibraţie, un fior 
spiritual, o notă idilică, uneori destul de sprinţară, ca şi când acum e la 
vârsta descoperirii bucuriei jocului. Practic, te invită să intri în Joc, să 
te desfăşori fără nici o reţinere, să-ţi îngădui să visezi, pentru că, acela 
care nu mai visează, se îndreaptă spre propriul deznodământ. 

Călător cu închipuirea — s-ar putea intitula acest ciclu de poezii 
vesele, animate de vântul hoinar care se ţine de boroboaţe, făcând 
numai năstruşnicii. 

Poeta a primit drept mire — un dor, după ce, gândul i-a plecat 
călător, „Și-a rămas în lut cuvântul” (La o nuntă călătoare). 

Multe se desfăşoară în jurul nunţii, ca simbol şi taină 
creştinească, dar şi ca datină din bătrâni, a cărei ceremonie trebuie 
păstrată cu sfinţenie. Ca astru tutelar, Soarele ştie să facă daruri. El dă 
putere, speranţă, mângâiere, visare, nevoie de iubire arzătoare. 

Alături de nuntă — ca element etnologic, apare şi hora. Şi 
amândouă, în complicitate cu iubirea. „În horă la o nuntă depănată,/ 
Dansau iubiri călcând chemări / Şi despleteau priviri crescute, / În 
cântec şi în aşteptări. / Izvorul nopților culcase / Izvoare de simţire, / 
Şi-n drumul lui necontenit, / Cresta o amintire. ” (Izvorul nopții). 

Ca structură, autoarea şi-a modificat formatul poeziilor, 
majoritatea sunt alcătuite din 2 strofe, cu câte opt versuri (duble 
catrene). 

„Haina de simţiri” e un astfel de prototip. Patima s-a potolit, a 
rămas o undă luminoasă de dor, care abia mai vălureşte cuvintele, în 
dansul vântului şi el, veşnic călător neliniştit din zare în zare. E loc de 
odihnă şi meditație. Umbrele amintirii dau târcoale la uşile şi la 

ferestrele inimii. De altfel, şi tonul e mai potolit, nu mai e atât de patetic. 
Şi deşi dragostea încă mai există, ea a trecut pe alt plan, s-a spiritualizat. 


E] 


S-a ascuns în „Penumbra gurilor de patimi”: „Te creionez în prag de 
seară, / Îmi pari ca un amurg de vis, / Din gene curge-o primăvară, / 
Crestând doi muguri de cais. / Dar din cazanele umplute, / Căzute lâng- 
un vechi tropar, / Adun cuvintele stropite, / Prinse-n colindul inelar. // 
Pe umbra ta mai creionez / Penumbra gurilor de patimi / Şi-n zorii 
primăverii decorez / Păduri de dor curat şi paltini. / Lumini şi umbră- 
ntre altare, / Pe amintiri strânse-n năvod, / Cununa-n parcuri solitare 
/ În haina de simţiri o văd.” 

Această poezie este oarecum emblematică pentru acest stadiu la 
care a ajuns lirica Manuelei Ion. 

Personificarea îşi face mai mult loc în text, de data aceasta 
având în vedere categorii filozofice oarecum înrudite: vremea şi timpul, 
viaţa şi moartea, întunericul şi lumina ş.a. 

Aici, limbajul e cel al parabolei: timpul „şade zgribulit” şi „Se 
întreabă dacă vremea / Nu cumva l-a dezvelit. ” 

Dinamica poeziilor e vioaie, timpul - hoinar, gândul e fugar, 
natura ştie „Să-ţi facă paşi / Ondulaţi printre ierburi şi spini” 
(Priveşte). Sunt şi multe imagini statice: „Cu stele la fereastră / M-aşez 
cu visu-n gând” (Azi, visul meu); ş.a. 

Dovadă că poeta slujeşte cu credinţă focul cel sacru, cel fără 
fum şi fără cenuşă, este poezia „Nu mă-ntreba ”: 

„Tu nu mă întreba nici cum, / Din focul meu nu iese fum, / sau cum 
dezleg un gând de om / Ori aripa crescută-n pom ".Şi cu adevărat, nu 
trebuie căutată în vatră sau în cămin, cenuşa focului sacru. 

Pentru poetă, amintirile sunt în culori, „Natura cântă, şuieră şi 
dansează” (Natura cântă). 

Poeta ne spune o poveste fascinantă despre luna care e 
îmbrăţişată de nori, în zorii zilei, ceea ce a însemnat începutul unei 
poveşti de iubire. Şi ca-n orice poveste romantică, e loc şi de puţină 

supărare, care trece repede însă, după ce au cam „plâns cu lacrimi mari 
de ploaie / Şi s-a umplut pământul şi şiroaie”. Cei doi martori privesc 
„ca doi copii din flori”, această nostimă întâmplare cu luna îndrăgostită 
de nori. Finalul e cu happy end. Norii se risipesc, cerul se înseninează 
şi luna se împacă pentru totdeauna cu norii de care se îndrăgostise, 
„Jubindu-se de-atunci cu-adevărat”. 

Şi cine n-a dorit, măcar o dată în viaţă, să fie aidoma unei 
păsări? Ori, asemenea unui greier? 

Desigur, în închipuire, poţi să devii orice. Dar în cele din urmă, 
tot mai bine e să rămâi om. 

Adeptă a procedeului stilistic numit personificare, Manuela Ion 
metamorfozează cerul, care „priveşte codrul c-un ochi amorezat”, 
pădurea, norii, soarele, natura străvezie, „pierdută-n amnezie”, codrul 
tulburat, iarba cea mândră care se înalță semeţ, fiecare element din 
natură capătă, în viziunea poetei trăsături şi caractere antropomorfice, 
au sentimente, râd, plâng, surâd, se bucură, roşesc, se îndrăgostesc. 

Aidoma oamenilor, pământul îşi poartă haina sa de gală, „Și-o 
poartă pân” la iarnă, cu cinste şi cu fală” (Toamna cvea plăpândă). 
Altă dată, „ciocul vântului la uşă / Bate scuturând cenuşă "(Cad 
tristeţile). 

Spirit treaz, deschis tuturor vocilor lirice, poeta şi-a câştigat deja 
adepţi în rândul cititorilor, „Fiindcă versurile toate, / Cu iubire-s 
îmbrăcate” (Dealurile de poeme). Dar şi pentru că: „Stelele plutesc de- 
a rândul, / Ca Măria Sa, Cuvântul” (Dealurile de poeme). 

Poeta nu uită nici poezia de dragoste, pe care o cultivă insistent în toate 
cărțile sale. Una din cele mai frumoase poezii de acest fel, care o 
definesc, este „De nu te-aş fi-ntâlnit”: „Iubite, dacă nu te-aş fi-ntâlnit, 
/ Știu că m-aş fi născut încă o dată, / Sau te-aş fi căutat cu dor în infinit, 
/ Să împărțim eternitatea toată. // Te înfăşau luminile-n melancolie / Şi 
stelele-argintii, cărarea-ţi luminau, / Mi-ai apărut pe-un petec de 
hârtie,/ Când gândurile mele încă te căutau. // Am, vrut să ştii ce stare 

mă apasă / Şi că visam în braţe să te strâng, / Să te sărut în sfânta 
noastră casă, / Să rămân calmă dorul să mi-l frâng. // Un zâmbet 
minunat eu am primit în dar, / Atunci am liniştit zbuciumul infinit, / M- 
ai rătăcit în tine şi m-am pierdut uşor, / De nu te-aş fi-ntâlnit, cred că 
aş fi pierit”. 

Senzuale, împătimite, eufonice, armonioase şi senine, poeziile 
de dragoste îți aduc speranţa şi pacea în suflet şi te fac să priveşti mai 
optimist viaţa. Ele au o putere mistică de a tămădui rănile sufleteşti. De 
fapt, acesta este şi rostul poeziei, să creeze o stare de bine. Declaraţiile 
curg, libere de orice constrângeri sau reţineri, în limitele decenţei şi 
bunului simţ. E totuşi, o poezie erotică. Iubirea săvârşeşte chiar 
imposibilul. Ea e capabilă să facă să se intersecteze două linii paralele. 

A găsi un suflet îmblânzit, o inimă care să bată lângă a ta, este 
cu adevărat un lucru rar. Autoarea a găsit acest „tezaur de iubire” din 
care şi-a făcut altar. 

Autoarea îşi motivează demersul poetic astfel: „În versul meu 
de dor, / Port fericiri uitate, / Dar zăvorăsc de zor, / Speranţele 
deşarte. ” (Azi, graiul meu). 

Nimeni nu s-a plâns până astăzi de prea multă iubire. Iubirea, 
oricâtă ar fi, pentru unii nu e de ajuns. Dacă nu devine sufocantă, 
obsesivă, maladivă. În genere, oamenii sunt însetaţi şi flămânzi de 
iubire. Mai ales în zilele noastre, când iubirea umană s-a împuţinat 
îngrijorător. Manuela Ion are prea multă iubire şi nu mai poate s-o ducă. 
O spune în poezia „Până la stele”: Ce să mă fac cu atâta şi atâta iubire! 
/ Unde s-o pun, prin ce cotloane s-o ascund? / Aş lua-o şi-aş duce-o cu 
mine-n nemurire, / Dar eu acolo nu mă-ncumet să pătrund. // Ah! Aş 
duce-o în peşteri, în munţii părăsiţi, / Sau Mării Negre i-aş da-o ca s- 
o-nece, / Să-mi piardă urma minţii şi stările fierbinţi, / Fiindcă iubirea 
asta, nici arsă nu îmi trece. // Sau poate că de-aş arunca-o într-o zi în 
iad, / S-ar consuma şi ar pieri tăcută şi cuminte, / Dar Doamne! Teamă 
îmi e acolo să nu cad / Și să mă încing şi eu ca gândurile-n minte. ” 

Nici măcar protopărinţii noştri nu s-au plâns, înainte sau după 
„Felix culpa” —(fericita greşeală), că au prea multă iubire, să regrete că 
au săvârşit păcatul de a iubi, moştenit de omenire după Izgonirea din 
Rai. 

În lume sunt atâţia oameni lipsiţi complet de iubire. Cei mai 
mulți, nu au de ajuns. Caută permanent, măcar o fărâmă. De cele mai 
multe ori, n-o găsesc. Şi pleacă din viaţă fără această nespusă dulceaţă, 
de sorginte divină. 

A o ascunde în cotloane, în peşteri, în munţii părăsiţi, a o arunca 
în fundul Mării Negre, sau, mai grav, a o arunca în iad, nu sunt soluţii 
bune. lubirea are sorgintea în Paradis. Trimisă pe pământ după păcatul 
originar, ea trebuie împărtăşită cu cei care duc lipsă de ea. 

De altfel şi Manuela Ion vrea s-o împartă, pe toată sau măcar pe 
jumătate, şi eliberată de ea, să poată pluti „ca Luna prin infinite stele” 
şi nevoită să urce până la stele ca să afle iubirea iubitului ascunsă acolo. 

E frumos şi ireal. Neverosimil. Dar trebuie să credem că există 
şi astfel de iubiri. Orice frâmă de iubire este un semn de bucurie adus 
vieţii. Iubirea adevărată o primim doar din mâinile lui Dumnezeu. 
Când nu există iubire, până şi umbrele devin greu de cărat după noi. 
Manuela Ion îndrăzneşte să spună: „Eu văd eternitatea din care am 
venit” — (Doar o nălucă). Cine se poate lăuda că ştie să vadă 
Eternitatea? 

Cu aceeaşi dezinvoltură, poeta afirmă într-un alt poem: „Plec să 
ating luna”, din nefericire este o poezie tristă, despre durere şi boală, 
despre agonie şi nefericire. 

O poezie senzuală, aproape pătimaşă, plină de sensibilitate şi de 
vibraţie, care transmite din fiori proprii. 

O poezie foarte frumoasă este intitulată „De dor...” şi exprimă 
aceste sentimente fierbinţi: „De dor astăzi întind o mână, / Dar astrele 
din jur stau roată, / Doar luna-i singura stăpână, / Pe poezia scrisă-n 
poartă. // Poeţii trec cu ea prin vremuri / Şi-n toamnele cu must şi vin, 

/ Visând o mare fără ţărmuri, / Printre trăiri care nu vin. // Când timpul 
meu în pumn se adună, / Cu soarele din zori până în seară, / Când 
nopțile din cer răsună, / Eu zvârl un sunet de vioară. // Aleg din flori 
doar margarete / Din versul ce l-am scris recent / Și umplu cerul de 
regrete, / Că azi de vând c-un singur cent. // Te întâlnesc la iarmaroc / 
Vin vorbele cu stele-n frunte / Cerul tău plânge cu noroc / lar versul 
meu în foc se-ascunde. ” 

Acest poem parcă a făcut Lumină în casa sufletului. 

Autoarea foloseşte sintagme proaspete, inedite: flori de noroc, 
esenţă de foc, iubirea din oase, esenţă de eternitate, lacrimi de cuvinte,” 
în lutul tăcerii din stele făcut”, „, încetişor de vreme”; ş.a. 

Unele poeme au accente de lied, sau un ton elegiac, melancolic, 
nostalgic, dar liniştit, plin de armonie, un ton 
de romanţă sau chiar în stilul doinelor, baladelor şi al bocetelor 
bătrâneşti, fără imprecaţiile şi blestemele acestora din urmă. O poezie 
mai degrabă de stare, de convalescenţă, de întremare după o maladie 
grea. 

Accentele însă, se schimbă, pe măsură ce intervin iertarea, 

împăcarea şi din nou — iubirea. 
În dragoste, toate sentimentele sunt reale şi chiar permise. Inima nu 
întreabă, ea năvăleşte, revarsă efluvii întregi de sentimente. În acelaşi 
timp, poeta spune, oricui doreşte să o caute: „Eu sunt aici ca să mă 
regăseşti ” (Mă simt pierdută). Mesajul e vizionar, parcă vorbeşte un 
înger, sau o altă voce divină. Aceste versuri ne aduc aminte de celebrul 
adagiu augustinian: „Nu te-aş fi găsit, dacă nu m-ai fi căutat Tu mai 
întâi”. 

Sacru şi profan se îmbină armonios în versurile Manuelei Ion. 
Cât pământesc, atâta ceresc. Natural şi supranatural laolaltă. Şi e firesc, 
de vreme ce şi omul are o parte materială şi una de esență spirituală. 
„Mă salt cu nemurirea din cuvânt” — spune poeta în poemul „Cer loc 
să mă închin”. Şi cine te poate înălța mai mult decât Poezia? Ea-ți 

conferă, nu daruri omeneşti ci însăşi Nemurirea. De aceea, poeţii aspiră 
la ea. 

Altăoară, autoarea spune: „Că fapta mea e-n poezie”, 

Aşadar, nu numai cu gândul, cuvântul şi simţirea ea s-a dedicat poeziei, 
ci şi cu fapta, cu jertfirea şi oferirea de sine. Singura dorinţă a poetei, 
pe care ne-o insuflă şi nouă, cititorilor, este: „Să scriem pe tăcere cu 
poeme” (Atâta frig). 

Consistentă, bogată în semnificaţii şi nuanţe, poezia Manuelei 
Ion place şi pentru simplul motiv că te regăseşti în ea, în diversele ei 
impostaze umane. 

Iată şi un Crez artistic destul de interesant: „De m-aş mai naşte 
încă o dată / Aş vrea să fiu o limbă de foc / Să ard toate vârtelniţile 
lumii / Care stau încurcate / În ziua durerilor / În inima cedrilor / Ce 
ridică privirea / Până la ceruri / Şi aş cobori / În adâncul rădăcinilor 
lor / Ca să scot afară / Esenţa pământului bun” (Esenţa pământului 
bun). 

Şi până la urmă, poeta nu doreşte decât „Să ating cerul într-un 
etern prezent” (Să ating cerul). 

E mult, e puţin? 

E atât cât trebuie. 


30 Aprilie 2016 — În aşteptarea Sfintei Învieri 

CREAȚIA CA ȘI NAȘTERE ÎN SPIRIT 
Manuela Cerasela Jerlăianu, Desenând pe cer, Volumul I, Editura 
Stef, laşi, 2016 


Răsfoind cartea de debut a Manuelei Cerasela Jerlăianu, mi-am 
zis cu uimire: lată o poetă în amiaza tinereţii! lată o poetă care naşte 
poeme vii, hrănindu-le cu propria plasmă, cu propriile celule. Care scrie 
cu sine, aşa cum numea Nichita poezia — Hemografia. Poeta se prezintă 
cu sufletul pe tavă — „Peste clipa de a fi” (Răsărire). 

Mulţi oameni cred că numai naşterea naturală poate fi socotită 
rodul iubirii. Există şi alt fel de „naşteri” creative însă, care pot suplini 
maternitatea. E vorba de maternitatea spirituală asupra unei opere, 
creaţii artistice sau pur şi simplu, lucrul mâinilor măiastre ale unui 
meşter popular care depăşesc graniţele comunului. Am născut, am 
făcut, am zămislit un obiect, o lucrare pe care altcineva nu s-a încumetat 
să o facă. Acel lucru este „pruncul” tău de Lumină, este creaţia ta, 
zămislită după nopţi şi zile de trudă. 

Poate prinde viaţă produsul mâinilor unui artist? În literatură au 
fost personaje care au prins viață: Galateea, Coppelia, şi multe alte 
opere au dobândit „simţire” din simţirea artistului care le-a creat. E o 
naştere în spirit, un rod al fanteziei, ca şi creaţia literară, îndeobşte 
Poezia. Ea reflectă spiritul autorului, dar şi personalitatea lui. 

Poetul are atâţia copii, câte cărţi a scris. 

Manuela Cerasela Jerlăianu — în această carte adună plângeri, 
rugi, întrebări, tăceri, şoapte, simţăminte arzătoare, strigăte în pustiu, 
plânsete şi frânturi de certitudini, niciodată întregi, pe care le 
recompune, după structura ei sufletească, în sculpturi pe bobiţe de orez, 
care alcătuiesc un colier de nestemate poetice. 

Ea adună în sipetul lăuntric, flori de dor, stol de păsări dănţuind, 
vorbe tremurând, verdele infinit dar şi spaţiul nesfârşit, de unde îşi iau 
zborul păsări de Lumină, zămislite din muguri de lumină, pe când gerul 
se frăgezeşte în straturi de abur molatece. 

Puterea îndumnezeită a cuvântului străbate arii şi zări, dincolo 
de zenit şi nadir, dincolo de orizontul oricărei inimi. „Un ropot de 
cuvinte / Aduse pentru leac”  (Muguri de lumină), din inventarul 
memoriei, aşezat pe stelaje de aur. 

Există multe moduri de a creea: pe hârtie, pe suport virtual, pe 
frunze, pe nisip, pe palme, pe inimi, şi chiar pe cerul auzuriu. Autoarea 
a ales acest mod de reprezentare. Ea scrie pe cer, mai mult, desenează 
cerul, în culori pastelate, aşa cum îl vede închipuirea ei. E un travaliu 
artistic fără precedent. Ea devine un dirijor de nori cu care întrupează 
fantasme, la fel ca „„Dresoarea de fantome” a lui Ion Băieşu. Pentru 
aceasta, ea şi-a adunat şi materiale de construcţie adecvate şi unelte pe 
măsură. Costumaţia nu intră în discuţie. Este darul casei. Pentru a intra 
în desenele Manuelei Cerasela Jerlăianu, trebuie să ai suflet de înger, 
aripi de serafim, ochi mirat de copil, inimă deschisă. Iar trupul tău să 
fie în formă de cruce. 

Pentru Manuela Cerasela Jerlăianu dragostea este un antidot 
împotriva oricărei maladii, chiar şi pentru „la maladie d'amour” după 
principiul „cui pe cui se scoate”. 

Cu trupul devenit o continuă rugă, poeta pietruieşte drumuri 
spre Raiul iubirii. Ea ştie un lucru: a venit pe această lume să iubească, 
în poezia „Vin să iubesc”: „Clepsidra se-ntoarce, speranţa revine, / În 
noapte mă bate un vânt nefiresc, / E dorul ce bate în suflet la tine, / 
Apun către soare şi vin să iubesc”. 

Poeta scrie „cu dorul fierbinte de eternitate”, respiră clipa şi o 
armonizează cu propriile gânduri, ademeneşte cuvintele, apoi le supune 
şi le trimite spre destinatarul inimii sale. E un joc sublim de-a nemuritul. 

Prin vers, autoarea se aprinde, se stinge pentru ca apoi să învie. 
Poeta crede în iubirea ideală, cea perfectă şi fără lacune, „iubirea — 
freamăt fermecat”, cea care te înalță până dincolo de nori şi te poartă 
pe aripi spre zări necunoscute. Ea nu se teme de cuvinte, le primeşte 
şuvoi şi le restituie îmbogăţite şi îmbunătăţite. Alături de iubire poeta 
aşează dorul arzător, cel care mistuie fiinţa şi visarea care o ţine trează 
în plină noapte. În lipsa iubirii, cuvântul îi devine piatră colțuroasă care 
răneşte sfâşie: „Mă văd purtată-n vânturi, mă văd într-o răscruce / Şi 
piatră mi-e cuvântul pe care nu-l pot duce” (Mi-e trupul doar sudori...) 

În iubirea pe care o doreşte infinită, poeta visează cum: „Noi ne 
schimbăm cuminţi cununi cereşti” (Tac şi eu). 

„Amiaza tinereţii” a găsit-o în braţele mamei, acolo unde se uită 
orice grijă, şi nu te ajunge „tot răul lumii prefăcute ” şi lângă ea, nimic 
nu pare greu de înfăptuit. 

Oricât întuneric s-ar pogori peste lume, poeta ştie că „lumina 
divină e-n noi” şi cu ea în chip de făclie, nu vom putea rătăci drumul. 
Este „iubirea surprinsă arzând” (Un trup ne-am făcut). Îndrăgostiţii, 
răsăriți din cuvinte aleargă unul spre celălalt „cu ochi luminaţi de-acel 
infinit...” (O mare şi noi). Şi nu e de mirare ca ei: „Cuprinşi de 
candoare, ne pierdem în fapte / Trăim răsăritul iubirii din carte”. (O 
mare şi noi) Puterea Cuvântului e miraculoasă. Ea învie orice, animă 
lucruri şi fiinţe, insuflă har, putere, speranţă, Iubire. Sub semnul 
Cuvântului iubiții sunt binecuvântaţi. Când ochii se înălbăstresc de dor, 
marea le împrumută armura iubirii. 

Aripi de lumină, valuri, lacrimi, păsări, umbre, arbori desculți, 
zumzetul pădurii, un colţ de stea, fluturi aurii, petale, multe petale, 

floarea de tei, „trei raze din sori” şi „trei raze de flori”; „trei vorbe de 
vrajă”, ca într-un descântec, luceferi, „un val de visare”, valuri de vânt, 
„Eterna visare”, sunt modelele din natură şi din sufletul omului, pe care 
poeta le desenează pe cer, întruchipând Iubirea, în mii de culori. Puterea 


imaginativă a poetei este uluitoare. Ea poate închipui o sirenă, 

plimbându-se pe ţărmul întins, în zare, cu trenă de valuri care se sparg 
de linia orizontului, miraj de lumină şi umbră şi joc de fantasme. Ea 
poate desena gânduri. 

Pentru cine vrea să descifreze „limba poemelor înfrigurate ” pe 
care poeta le adresează „domnului meu”, poeme „culese de pe trepte 
înalte/ Unde balsamul cuvintelor/ a lăsat parfum cu esenţă de dor/ Şi 
gust neterminat în speranța ocultă / Venit pe fereastra între- 
deschisă "(Pe limba poemelor) — va avea surpriza unei lirici cu mare 
forță de persuasiune, care-ţi pătrunde în toate celulele viului. 

E aici un paradox, în poezia senzualităţii, a voluptăţii depline, 
atinsă de aripa inefabilă care tinde spre înălţimi de neatins. În acest 
amestesc straniu de pământesc şi ceresc, în care, aşa cum spunea 
Nichita, „pământescul / mănâncă de foame cerescul” — avem viziunea 
personalității autoarei. O provocare continuă de a-ţi anihila trupul — 
singurul mijloc de simţire carnală, în virtuitea unei viziuni în care 
spiritul e triumfător peste „sarx” (carne). Dar cum fiecare deţine un rol 
şi e un mijloc — în economia umană, trebuie să avem grijă de ele. Trup 
şi suflet — sunt inseparabile. 

Manuela Cerasela Jerlăianu are „aură-n cuvânt”. Setea de 
iubire îi conferă această aură. Iubirea ei, „pură ca floarea de cais” 
(Visând). 

Uneori, nu e pace în Paradisul iubirii şi atunci: 

„Azi mâinile îmi frâng, / Azi cerul a plecat, / Azi praful nu-l mai 
strâng / Din stele cu păcat. // Păcatul lor de moarte, / Păcat de ne- 
ascultare, / Păcat ce le trimite / În altă şi-altă zare. // Ce gol e 
sentimentul! / Ce gol e cerul gol! / Azi am plecat cu gândul / Ca glonţul 
din pistol. // Nimic nu mă animă, / Nimic nu mai găsesc / În poezie rimă 
/ Nu pot să potriovesc. // Cerul e dezbrăcat, / Azi cerul vieţii mele / 
Departe s-a mutat, / Durerile-i sunt grele”. (Azi mâinile îmi frâng). 
Dar, norii nu se pot ţine mult timp adunaţi, se risipesc şi răsare iarăşi 
soarele şi totul revine la normal: „Se simte cum vibrează / Cu Domnul 

său de viaţă, / Domnul îl înrămează / Şi-i mai dă o speranță. //Îl face 
univers / La gât îi pune stele, / Iar eu din vers în vers / Aşez rimele 
mele” (Azi mâinile îmi frâng). 

Fiori romantici, elegiaci, străbat versurile, de cele mai multe ori 
triste, cu sau fără pricină. Aleile cu dor sunt pustii, parcul e trist şi bizar, 
fără persoana iubită, amurgul se lasă, poeta aşteaptă zorii ca să-şi 
reverse bucuria renaşterii. 

Nu lipsesc nici nevralgiile de toamnă, nici frunza care s-a uscat, 
nici vântul care unduie nostalgic amorul sucombat, iubirea „și-a secat 
izvorul”, clepsidra s-a întors singură, nisipul va acoperi în curând totul, 
versuri pluvioase, bacoviene, dominate de gri. 

Dar, iată că intervine în acest decor autumnal, „O clipă 
renăscută din dragostea fiinţei / Şi aripa chemării urcând de dor spre 
cer” (Renaştere). 

Un semierotism dominat de sâni şi de pântece — matricea 
maternității fizice, este frecvent în poezii, nu ca mijloc de posesie 
neorânduită, ci ca simboluri ale feminităţii şi a frumuseţii şi gingăşiei 
umane. 

Autoarea, după propria mărturisire se află „în eterna mea 
visare”, din „universuri constelate ”, aprinsă de nerăbdare să strângă 
steaua în braţe. În altă poezie, spune: „viaţa îmi e părinte”, cu ea se 
însoţeşte, cu ea plânge şi râde, se întristează ori visează. Ea ştie ca 
nimeni alta, să dea tristeţilor „esenţă de parfum”. 

Poeta şi-a propus să ipostazieze iubirea în toate ale ei nuanţe şi pentru 
aceasta, o exercită în mod temeinic, ori numai visează la ea în tăcere. 
Toate aceste imagini o îmbogăţesc şi o fericesc în aceeaşi măsură, chiar 
dacă uneori, simţul instinctiv îi dă alarma, să fie prudentă. 

Se poate spune că Manuela Cerasela Jerlăianu se află mereu la mijloc 
de drum, „Între”, „între viaţă şi moarte”; „Între visare şi blestem”, 
„Între lumină şi umbră”; „Ecou între adâncuri ”; "Între cer şi 
pământ”. 

Cred că cel mai frecvent cuvânt din acest volum este , Iubire”, 
cu varianta ei lumească, „amor ” şi versul aferent: a iubi. Nu e poezie 
în care să nu fie pomenit, chiar de mai multe ori. Al doilea, este Infinit. 
Se pare că lumea terestră nu-i mai ajunge iubirii şi se doreşte călătoare 
în infinit. Mai există şi „eternul clipei”, iar „dorul ” e prezent în toate 
chipurile, în timp ce cuvântul nu e dominant, ci e abia „un murmur de 
cuvinte”, iar gândul se află „în freamăt ”. 

Între aceste patru coordonate, ca între punctele cardinale, 
autoarea îşi desfăşoară discursul liric, mai bine spus, preaplinul 
sufletesc pe care s-a decis să-l împărtăşească. 

Din lamentaţiile ei de iubire, nu lipsesc interjecțiile Of, of! Vai! 
ceea ce conferă un aer vetust versurilor de iubire şi le transformă în 
elegii, romanțe ori descântece laice. 

Anumite poezii au ton şi accente de baladă sau doină, prin 
repetiţia unor cuvinte şi incantaţia melodioasă. Aşa este poezia „Bate 
vântul”, dar şi „Scutură-mi iubirea-n vis” şi „Pentru voi” ş.a. 

Poeta mărturiseşte că a căutat toată viaţa — „„Nemurirea din 
cuvânt, ca pe-un veşnic legământ ” (Veşnicul legământ). 

Cred că nici poeta nu se întreabă, cât din visele pe care şi le face, 
din imaginile pe care şi le închipuie, au şansă se a deveni reale! Cu toate 
acestea, visul continuă...Nimeni n-are dreptul să-ți ucidă visul. Iubirea 
închipuită de Manuela Cerasela Jerlăianu atinge în vis sublimul. Pentru 
poetă, dacă iubirea se stinge, atunci se stinge şi cuvântul: „Aşa de multe 
mi s-au stins în minte / Că până şi cuvântul mi s-a rătăcit, / L-am căutat, 
l-am căutat fierbinte / Dar s-a ascuns în spaţiul infinit” (Cu tine, ieri). 

Iată şi un fel de Crez artistic: „Un lăstar pe-acest pământ / Este 
hrana din cuvânt / Este om şi e menire / Pentru slavă — contopire. / 
Când îi creşte o aripă / Clipa două îi ridică / Stările din grea durere / 
Gândurile efemere. /Scump lăstar va răsări, / Peste clipa de a fi,/ În 
pecetea din cuvânt / Şi adâncul său mormânt. ” (Răsărire). 

„Privirea mi-e lumină” — spune poeta, „E alb fără măsură” — 
dovadă a purității sale sufleteşti în căutarea perfecțiunii. 

Poeta foloseşte licenţa poetică: „Ca să ne vadă dănțuind, pe-a 
inimii cărări” (În inima mării). 

Intensitatea trăirilor poetei e copleşitoare. Ea are putere de 
transmitere, de penetrare a mesajului de iubire, pentru om, pentru 
oameni, pentru natură şi nu în ultimul rând, pentru Dumnezeu. 


14 Iunie 2016 

CÂNTÂND CU ÎNGERII LA FLAUT 
Manuela Cerasela Jerlăianu, Desenând pe cer, Volumul II, Editura 
Stef, laşi, 2016 


De un timp încoace, am învăţaţ s-o consider pe Manuela 
Cerasela Jerlăianu, un fel de rubedenie spirituală, având în vedere 
apropierea de nume, dar şi de suflete. Ar putea foarte bine să-mi devină 
fiică spirituală sau cel puţin, o soră mai mică, într-atât rezonează 
sufletele noastre. În literatură n-am mai întâlnit un suflet aidoma, deşi 
creaţiile noastre se diferențiază şi se despart adeseori, întâlnindu-se 
într-un punct de culoarea infinitului. 

Ar fi superfluu şi deloc productiv, să încep să înşirui aici 
similitudinile. Şi nici diferenţele. Cert este că ne înrudim în spirit. 

Acest volum, este o prelungire a Iubirii din primul, cu acelaşi 
titlu, închinat acestui sublim sentiment, născut din Pronia 
Dumnezeiască şi lăsat omului spre perpetuare, în locuri şi timpuri 
diferite, ajungând până la noi, fiecare cuplu adăugând o nuanţă 
personală întregului. În fiecare clipă, altă iubită aprinde stelele cu ochii 
ei făclii în noapte, înalță sori din surâsuri fericite, se face val unduind 
trupul molatec, se face pod întinzând mâinile spre alesul inimii sale. 
Iubirea construieşte catedrale, dărâmă munţi, străbate oceane, se înalță 
până dincolo de nori şi în cele din urmă, rămâne înscrisă-n genele 
pruncilor care o duc mai departe.Chiar şi pruncilor de lumină. 

Beneficiind de o prefaţă scrisă de un reputat scriitor şi critic, 
Lucian Gruia, cartea atrage prin tematica generoasă şi prin titlul incitant 
care stârneşte curiozităţi îndreptăţite. 

Iubirea îi dă poetei puteri nemăsurate. Tot ce n-ar fi putut clădi în lipsa 
ei, acum se întrezăreşte. O ajută şi visul şi speranţa şi propriile 
materiale de construcţie: dorul, iluziile, lacrima, aşteptarea, tăcerea, 
declaraţia sub clar de stele, sinceritatea, toate acestea, învăluite-n 
lumina din inimă, aştern pietre vii la măreţul edificiu. 

Poeta a strâns în sipetul inimii adeseori, „esențe de durere”, pe 
care le-a filtrat îndelung până au rămas precum voalul pe chipul 
miresei. O dată ridicat, răsare chipul iubit, spiritualizat prin trăiri 
aproape nepământene. Nici o încercare nu poate pune stavilă Iubirii. Te 
ridici, te scuturi, îți îndrepţi statura şi privirea, tot înainte, spre zarea 
care se întrevede luminoasă şi promițătoare. Propriile visări îţi stau 
martore. Nici o privire înapoi, nici o privire în pământ sau pe-alături. 
Numai înainte şi înspre cer, care ţi se deschide ca o uriaşă planşetă ce 
aşteaptă paleta culorilor. Poţi foarte bine mobila cerul cu toate acestea. 
Şi dacă mai rămâne puţin loc, poţi încăpea şi tu, cu Iubirea ta, 
nedezlipită. Întrebările pot fi fără de număr, răspunsurile pot fi absente, 
greoaie sau de neînțeles, povestea continuă cu şi mai mult mister, 
presărată cu multe tăceri şi chemări, cu doruri înnăbuşite şi cu şoapte 
care pot deveni uneori, strigăte. Nimic nu te tulbură. Iubirea e acolo, în 
aşteptare. Nu trebuie decât să străbaţi puntea până la ea. Dar şi în urma 
ta, credincioasă, ţinându-se scai de propria-ţi umbră. 

Comuniunea de spirit aduce şi comuniuni trupeşti şi de gânduri: 
„Nebun de dor să vii curând / Cu patimile prinse-n piept, / Că-n versul 
vieţii rând pe rând / Poeta cântă-al său poet.” (Azi mă lovesc copacii). 

Iubirea poate orice şi e inepuizabilă. Ea împrăştie „neghina 
morţii” şi te face să cânţi „cu îngerii la flaut” (Azi mă lovesc copacii). 
Înclinaţia reflexivă, meditativă este dominanta acestui ciclu de versuri 
de dragoste: „E lumea asta ca o floare / Într-un pastel nedesluşit”; 
„Dar noi şi valurile mării / Cântăm iar vesuri în duet” (Un cer de 
doruri), ş.a. 

De dorul iubitului, poeta s-a gândit să deseneze veşnicia. 
Deocamdată e la stadiul de schiţe. Ea creionează din tăceri iubirea. 
Frumos! Dar până la ulei pe pânză, e nevoie de multă culoare. Culorile 
vin nechemate. Vin din obraji, din frăgezimea buzelor, din strălucirea 
ochilor, din fierbințeala sau răcoarea palmelor. Fiecare lucru are 

culoarea lui în spectru. Chiar şi poezia, care de obicei, e pastelată şi care 
o ajută să privească în ochi — infinitul. 

Dar cum se pot picta „dorințele infinite”? Numai poeta ne poate 
răspunde. (Tu să nu crezi...) Dar versul nesfârşit? Desigur, în aceeaşi 
manieră personală. 

Miresmele de gând, au şi ele menirea lor. Redau inimii — 
parfumul. Iar steua-mamă ne învaţă iluminarea. Ca şi cu alte ocazii, 
poeta îşi închipuie un zbor prin galaxii alături de persoana iubită, pe 
aripile unui vehicul fantastic: dorul călător. 

Dintre motivele eminesciene, poeta a fost sedusă de „steaua 
singurătăţii”; „dorul veşniciei ”; „amurgul clipei”; „pe aripa luminii”; 
„Și stau în umbra clipei la capăt de izvoare”; „infinita zare”; „taina 

nopților albastre”; „în marea tăcerii”; „pe-o aripă de vânt”; şi altele. 
„Jubirea mea dintâi” are, de asemenea, accente eminesciene, 
muzicalitate, romantism, nostalgie. 

Cu toate că este o fire romantică, visătoare, dorul poetei „e plin 

de vise omeneşti”, vise cuminţi, de împreună, de „sete de izvoare”, de 
colindat cărări neumblate, alături de iubit, de şoptit cuvinte de iubire. 
Autoarea face şi o consideraţie de ordin filozofic: „Timpul venit din 
viitor”; şi nu din trecut, alergând pe urma secundelor. Este un timp 
întors în sine, un timp retrovers: „Și-atâta de aproape-mi pare / De 
oriunde eu l-aş privi, / Indiferent că văd în zare / Sau în momentul de a 
fi” (Timpul). Este vorba de un timp virtual (cel al închipuirii) şi nu unul 
real. 

De cele mai multe ori, versul e orchestrat amplu, de cel puţin 
14-15 picioare, cu asonanţe admise şi cu imagini spontane, uimitoare 
suprapuse peste altele mai vechi, astfel că ideea se decatează în trepte. 
Suprimând cezura, ar putea rezulta două versuri într-unul singur, 
respectând măsura. 

Dimensiunea spirituală ia forma unor mărturii lirice de iubire 
către lisus Hristos şi către Măicuţa Cerească. În toate acestea, Lumina 

este suverană. Şi aflându-se, aşa cum afirmă, în Raiul pământesc, 
autoarea înalță rugi spre Înalt: „Aici e colțul de lume din raiul desprins, 
/ Aici în cordoane cărări şerpuiesc, / Din vise comori de tăcere mi-am 
strâns, / O clipă mi-ajunge aici să trăiesc. ” (Raiul pământesc). 

În „colțul din mine cu cerul senin” — unde se află -, poeta dilată 
clipa trăită, care devine veşnicie. Gândirea ei este în sintonie cu credinţa 
în lumea veşnică. Şi dacă Manuela Cerasela Jerlăianu îşi ia libertatea 
de a vorbi deschis despre propriile simţiri, este pentru că ele sunt curate, 
izvorâte din simțăminte omeneşti, despre care oamenii, arareori au 
curajul să vorbească: Şi nu din lipsă de pudoare, poeta spune: 
„Mângâie-mi trupul rămas în amintire! / Cu buzele fierbinţi sărută-mă- 
n neştire, / lertate să ne fie trăiri din vechiul chin / De templele iubirii 
ascunse prin destin” (Mângâie-mi trupul...) 

Poeta trasmite o vibrație de rară expresivitate, atunci când 
vorbeşte despre iubire ca sentiment de sorginte divină. Bucăţi, fărâme 
de suflet... Poeta care s-a născut cu Iubirea în sânge.... 

Manuela Cerasela Jerlăianu — consideră „poema ca pe-un leac”, ceea 
ce şi este cu adevărat. Şi din nou avansează o idee metafizică: „Că 
suntem: veşnicii din infinit” (Iubitul meu...) 

Nu de deloc uşor să plângi „pe-o lacrimă de clipă” — dar 
autoarea încearcă acest lucru, „Cu îngeri trişti răniţi la o aripă” (Şi eu 
am plâns). Aici foloseşte şi o licenţă poetică: „Dar eu plângeam pe-a 
lacrimii unghere” (Şi eu am plâns). Adeseori, versurile trebuie 
interpretate în cheie metafizică. O sumă de elemente ne conduc la 
această concluzie: îngeri, aştri, luceferi, stele, sori, „prezentul infinit”; 
cerul nestins, „aripi de lună albastre”, „esenţă de cer”; „atâtea 
universuri”; eternitate, „orizontul de uitare”; „haos perpetuu, 
mister”; şi multe altele. 

Din sferele înalte unde pluteşte, poeta coboară brusc în cotidian, 
„Noi bem coniac din cupele umplute / Cu dorul ce-a-mpletit funii de 
drum”. 

În iubirea ei, poeta nu precupeţeşte nimic, nici chiar să negocieze cu 
Dumnezeu să-i aducă iubitul, promițând c-o să se pocăiască, dacă-i 
îndeplineşte ruga. 

Mai există şi cărări bătătorite în ceea ce priveşte figurile de stil: 
zarea cea albastră, visul nopţii, anotimpuri efemere, nopţile senine, 
soarele arzător, iubirea trecătoare, priviri amăgitoare, etc. 

Orizontul liric al Manuelei Cerasela Jerlăianu e ocupat cu o 
îndeletnicire unică: iubirea. Nimic nu mai poate fi pus înaintea ei. ŞI e 
firesc, de vreme ce Iubirea e cea dintâi virtute teologală, pusă înaintea 
Credinței şi Speranţei. Oare s-a plictisit cineva vreodată de prea multă 
iubire? Cu adevărat Iubirea are nuanţe infinite. 

Destinul omului, „călător şi străin ” în această vale de lacrimi, nu şi-ar 
găsi împlinire, decât în exercitarea iubirii, ca eros şi caritas. Uneori, şi 
ca thanatos. 

Cartea de versuri stă cu tine cât ai nevoie. Te ţine ca să nu cazi. 
Îţi arată. Te schimbă, îţi oferă repere. Niciodată nu-ţi întoarce spatele, 
aşa cum fac oamenii. Cartea îţi e prieten, confesor, profesor de fericire 
sau de nefericire. Îi împrumuţi suspinele, surâsurile, replicile şi nu se 
supără. În mâinile tale, cartea devine Tu. Pentru că ea deţine 
proprietatea cuvintelor. Proprietatea limbii poezeşti. 

Ce ţi-ai putea dori mai mult? 

Şi iată ce vrea poeta: „Te-oi lua cu mine dacă vrei / Să fim copii 
de dumnezei ” (Mi-e inima nebună). 

Şi mai doreşte: „Adânciți prin lumini/ Vom goni norii firii/ Şi 
vrăjiți de minuni / Noi vom fi trandafirii” (Doar noaptea...). 

Nu întotdeauna, însă, dragostea e lină, caldă şi alinătoare. lată 
cum se prezintă uneori: „Mă arde-n spirit că iubesc” — aici iubirea 
trupească trece în spirit. (Separat).Poemul se numeşţte „Separat, dar, 
dimpotrivă relevă legătura indisolubilă dintre trupesc şi sufletesc, dintre 
materie şi spirit. O ciudată entropie se petrece între cei doi iubiţi care 
intră unul în visul celuilalt, împrumută stările până la fuziune şi 

identificare: „Lângă tine, în mine amurgul răsare” (Adormind în 
cuvânt) ş.a. 

Un soi de meditații lirice de sorginte aforistică — se regăsesc în 
poezia „Veşnicul legământ”: „Ca lumina focului trece viaţa omului”; 
ş.a. Dovadă a disponibilităţii afective este faptul că poeta iubeşte viaţa 
şi tot ce incumbă din ea: „Iubesc matca din pământ, iubesc frunzele din 
vânt / Eu iubesc cât voi trăi orice-i viu sau va muri” (Eu vă iubesc). 

Poemele de la sfârşitul volumului, scrise în vers liber, păstrează 

o anumită ritmicitate, au imagini şi culoare, o muzicalitate interioară şi 
sunt toate, reflexive. Alternanţa cu versul clasic nu face decât să 
potenţeze eufonia interioară a fiecărui cuvânt. 
„Am spiritul curat” — mărturiseşte poeta, „privirea mi-e lumină / E 
pocăință pură / E alb fără măsură” (Primeşte-mă Părinte). Cu toate 
zbaterile voluptoase ale trupului, spiritul i-a rămas liber, de un alb, fără 
măsură, ceea ce nu poate fi decât remarcabil. 

Ca şi legendara Pasăre Phoenix, în pofida tuturor tribulațiunilor 
iubirii, poeta reuşeşete să se ridice, visând ca şi dragostea să răsară din 
nou, „din noul asfințit”. Ceea ce nu e imposibil, dar e un semn 
miraculos al speranţei. 


16 Iunie 2016 

RODUL CUVINTELOR ARSE DE DOR 
Manuela Cerasela Jerlăianu, În leagănul timpului, Editura Armonii 
Culturale, Adjud, 2016 


În acest volum, autoarea şi-a propus să culeagă, nici mai mult, 
nici mai puţin decât, “rodul cuvintelor arse de dor”. Dar câte nu poate 
face un poet, stăpân şi supus în aceeaşi măsură, al cuvintelor? Să prindă 
marea de mână “şi luna din lacrima florilor” (În leagănul timpului). 

Poeta ştie ca nimeni alt creator, să bea lacrima din cuvinte! Este 
darul ei neasemuit pe care şi-l împarte necondiţionat şi confraţilor întru 
sublimitatea cuvântului. Dar cine se poate lăuda că dansează cu 
infinitul? 

Adeptă a epitetizării şi a unei luxurianţe a metaforizării, poeta 
caută imagini adecvate propriilor stări afective, pe care, cu generozitate 
le împărtăşeşte cititorilor ei. Şi nu numai cu infinitul dansează poeta, ci 
şi cu amintirile, cu stelele din inima viselor sale, cu tăcerile din codru, 
cu umbra uitării şi în genere, cu tot ce există în realitate sau în 
închipuire. 

Un astfel de vals continuu n-are avea nici un efect, dacă poeta 
n-ar face invitaţii amabile în vârtejul dansului: “Vino în pașii de dans 
din poemele tale / şi rătăcește cu mine / că soarele mă priveşte duios. 
(Dansez cu amintirile). 

Şi cum să refuzi invitaţia unei poete în a cărei privire “se cunună 
luminile”? 

Se pare că, starea cea mai fericită a poetei e aceea de a cutreiera 
printre îngeri cântând la harpă, ce-i arată „calea timpului universal”. 
Fără ei, cărările s-ar pierde şi omul ar rătăci prin hățişurile nopții fără 
sfârşit. E nevoie de o lumină, de un sunet, de o culoare ca să recunoşti 
drumul. Şi cum e mai bine să călătoreşti decât pe aripi de îngeri? 

Şi ca pe orice poet, pe Manuela Cerasela Jerlăianu o ispiteşte 
nemurirea şi chiar o îmbată cu parfumul ei veşnic, „cu un gând infinit 
de aprinderi ” (Mă răsucesc pe palmele clipe). 

Ca orice creator, Manuela Cerasela Jerlăianu are un ochi special 
cu care priveşte lumea. În poezia ei, metaforele vin „la pachet” şi curg 
din una în alta: inima cerului; gândul puterii, inimi uitate, cer nesfârşit, 
valul durerii, visele aprinse, concertul tăcerii; privirea zorilor, 
stăvilarele soarelui, inima luminilor, poarta iluziilor, petalele somnului; 
leagănul nopţii, infinita linişte, inima focului, firul nepăzit al îngerilor, 
vise răzlețe, valul vieţii, țărm nesfârşit de stele şi alte asemenea. Şi toate 
într-o singură pagină, şi încă altele. 

Poate că versul ar curge mai limpede fără atâta încărcătură 
metaforică. Predomină visele, inima, cerul, gândul, durerea, tăcerea, 
soarele, iluziile, infinita linişte, amintirile care au o zi a lor, nemurirea, 
printre elementele de construcție lirică. Cu ele poate construi o lume 
magică unde au acces doar cei inițiați şi iubitori de poezie. 

Mai e ceva extrem de important: poeta refuză vulgaritatea, 
limbajul licențios, trivial de care sunt pline cărțile poeţilor 
contemporani. La Manuela Cerasela Jerlăianu, dragostea nu poate fi 
decât cel mai pur sentiment, neîntinat şi de neatins decât cu aripa inimii. 

În zborul ei lin către înălţimi, şi-a construit aripi, nu de ceară ca 
ale lui Icarus, ci de Lumină, zburând la castelul Luminii celeste, cu 
gândul, cu închipuirea, cu toate metaforele ei pe care şi le rupe din trup, 
din inimă, din glas, din ochi, din simţire. 

Ea zboară „pe aripile cuvintelor scurse din miere!” (Scriu cu 
stelele strânse în vise). 

E greu de întâlnit în zilele noastre, o voce mai pură în 
dimensiunile ei cosmice. Râvna către Înalt o mistuie şi, oricât de dragă 
i-ar fi ţărâna, dorinţa de zbor o seduce. Şi, aşa cum spune într-un vers: 
„eu scriu cu stelele strânse în vise” (Scriu cu stelele strânse în vise). 

Până şi roua privirilor se minunează de aceste izvoare nesfârşite 
de cuvinte. Ea scrie o poezie cu precădere cosmică, siderală, mai curând 
decât una telurică. Şi nu e de mirare pentru că poeta stă „cu urechea 
plecată înspre / cântecul mugurilor de cuvinte!” (Înspre cântecul 
mugurilor de cuvinte). 

Când strângi ani de zile cuvinte-n sipetul inimii şi abia aştepţi 
să le împărtăşeşti, iată că vine o zi când stăvilarele se rup şi şuvoaiele 
de frumos se revarsă fără să ţină cont de zăgazuri. Este ceea ce se 
întâmplă cu Manuela C. Jerlăianu. Ea îşi strigă întrebările, 
nedumeririle, îndoielile, spaimele, aşteptările, cu glas înalt, le înalță 
sperând să capete exact atâtea răspunsuri câte are nevoie: „O! Câră 
durere, câtă durere ai lăsat moştenire! / Cum oare să vină salvarea, / 
oare cum o să fie strigată / oare pe ce limbă va putea să răspundă ea?” 
(Câte ramuri de necuvinte). 

Toate aceste uimiri întrebătoare conferă poeziei ei un ton 
elegiac, tânguitor, chemător spre alte lumi superioare, unde totul e clar, 
e linişte şi lucrurile sunt fireşti. Cuvintele ei sunt, de aceea înveşmântate 
în alb şi poartă o aură curată. 

Setea ei de absolut vine din „ostrovul spiritelor înalte!” — unde 
„Ochii stelelor ard în vâlvătaia cuvintelor îngereşti!” (Către poarta 
Raiului). Cum să nu iubeşti oamenii, când îi priveşti din „fereastra 
Luminii”? 

Câteva definiții ale Tăcerii sunt cuprinse în poezia Tăcerea. 
Tăcerea însă, cere reverb, feed-back, emoție, prilej de meditație. Poeta 
trebuie să-şi asculte chemarea, care nu e o chemare ca atâtea altele, ci: 
„Mă strigă infinitul din colțul Cuvântului” (Mă strigă infinitul). 

Manuela Cerasela Jerlăianu nu face parte din corul post-post- 
moderniştilor care se dezbracă în pagină şi de veşminte, şi de vorbe şi 
de caracter, ea are nevoie de aerul curat al cuvintelor ca de agheazmă, 
să se purifice într-o abluţiune totală, cu apă din cenuşa în care au ars 
crenguţele de finic pentru Sărbătoarea Floriilor. Are nevoie să-l 

întâmpine pe Mântuitor proaspăt îmbăiată în crismă şi-n mir de lacrimi 
sau lacrimi de mir ori în neaua gândurilor. Şi când este gata să 
primească botezul astral, atunci se cuminecă şi-şi aduce ofranda 
cuvintelor la altarul tăcerii. 

Pentru poetă, stelele sunt rubedenii apropiate, există steaua 
mamă şi stele surori. Le primeşte pe toate în cuibar şi le încălzeşte cu 
propria răsuflare. Deşi recunoaşte că: „nu mai am aripi să zbor / dar 
merg cu inima dezvelită, / cu spiritul uşor ca fulgul. ” (Te întreb). 

Urcuşul ei nu e obişnuit: ea urcă, urcă infinitul tăcerilor, acolo 
unde curcubeul chemării îi face semn din toate culorile. Autoarea iese 
în întâmpinarea Poeziei cu crenguţe de Lumină trecute prin lacrimi de 
mir, ca să sfințească drumul pe care-l deschide. Ea a îmbrăcat 

„veşmintele de amintiri” când Întregul o cheamă, aude cum cântă 
pământul pe limba poemelor, „c-un verde alai de muguri crăpați ” (Îmi 
cântă pământul). 

Numai poeta ştie cum se cunună „dorul pământului cu îngerul 
nopții” (Se întregesc Universurile în horă). Şi aidoma unui copil, se 
urcă pe leagănul lunii, până când Luceafărul serii o priveşte cu jind. 

Nu se poate spune că autoarea nu ar avea îndrăzneală când cere: 
„Învaţă-mă, învaţă-mă să pironesc dumnezeirea / în cuvinte”. Asta, cu 
adevărat n-a mai rostit-o nici un poet. (Ca un copil). 

Şi tot ea afirmă că a înţeles care e rostul său pe lumea aceasta; 
„Am înţeles multe cuvinte de har / şi acum duc vestea bună în palme ca 
să o pot răspândi / ca pe sămânţa cea mai vie a spiritelor”. Cu alte 
cuvinte îşi asumă rolul îngerului vestitor, cel care anunţă ce se va 
întâmpla. (În esenţa infinitului). Şi încă, dovadă a spiritului său 
generos: „Din picul picului meu beau şi vă satur de viaţă, că / viaţa mă 
bea ca pe o apă prea curată de Lumină / şi mă poartă în esenţa 
infinitului.” (În esenţa infinitului). 

De asemenea, poeta afirmă cu nonşalanţă: „Astăzi mă străbate 
nemurirea”, ceea ce nu e deloc obişnuit. Că e o fiinţă aleasă de 

Dumnezeu, asta e de la sine înţeles, dar, de unde-şi trage atâta curaj să 
afirme că e străbătută de nemurire? Numai poeta ar putea răspunde: „07 
Ce firesc mă străbate nemurirea / în nuntirea înflorită dintr-o izvorâre 
eternă!” 

Pentru poetă, nu există timpul trecut. Ea trăieşte totul astăzi, 
categorie devenită eternă. Un astăzi continuu. Un astăzi care nu are 
nevoie de alţi timpi. Îşi este de ajuns sieşi. 

În accepțiunea autoarei, "cuvintele vin să ne cunune”, ele au 
putere dumnezeiască. Poeta e în căutarea veşnică: „Caut până găsesc 
un gram de lumină. / Aceea eram eu” (Contopire). Căutarea de sine, 
adâncirea în eul poetic este apanajul poeţilor. 

Şi nu numai că s-a regăsit pe sine în aceste poeme, dar ea însăşi 
a devenit poem într-o transfigurare minunată: „Mă strig şi îmi răspunde 
vântul stelar — sunt aici / sunt aici port lutul în coastă şi aştept întregul ” 
(Contopire). 

Poate că e cel mai frumos şi mai adevărat poem al Manuelei 
Cerasela Jerlăianu. Este şi autoportret şi Crez literar şi năzuinţă spre un 
Înalt unde odată va fi să ajungă. 


24 Septembrie 2016 

CĂLĂTORIE ÎN LUMEA FERMECATĂ A 


CUVINTELOR 


Manuela Cerasela Jerlăianu, Gânduri spirituale pentru copii, 
Editura Stef , Iaşi, 2016 


De o vreme şi încă o vreme, Manuela Cerasela Jerlăianu s-a 
aşezat în sine, ca să poată ieşi din sine, apoi, 
hotărâtă să-şi facă prieteni pe cei mai mici dintre cititorii poveştilor şi 
poeziilor sale, a „comis” o suită de poezii, cărora le-a dat forma şi 
consistenţa inimii sale. 

Nu i-a fost uşor pentru că, poezia adresată copiilor este, 

îndeobşte, mai dificil de scris. Nu pentru că nu ar fi în stare să versifice, 
dimpotrivă. Dar pentru că această subspecie lirică, presupune anumite 
particularităţi de limbă, de comportament, de subiecte şi de modalităţi 
de expresie. Nici nu e de mirare că puţini autori îndrăznesc să se avânte 
pe tărâmul magic al vârstelor inocenţei. 
Dar autoarea aceasta şi-a pregătit din timp bagajul pentru minunata 
călătorie în lumea cuvintelor ingenue, pe potriva înţelegerii 
preşcolarilor şi şcolarilor mici, categorii încă interesate de lectură, de 
poveşti, de ghicitori, de jocuri de cuvinte amuzante. 

Încercările poetei s-au dovedit un succes răsunător, dovadă 
epuizarea primului tiraj şi necesitatea alcătuirii unui al doilea, revăzut 
şi adăugit, după gustul şi sugestiile cititorilor care sunt şi ei, beneficiari 
interactivi, participând efectiv la actul de creaţie care se naşte spontan, 
pe măsura interesului şi feed-back-ului imediat care s-au constatat, nu 
o dată, la acest gen de literatură. Astfel de întâlniri: autor-carte-cititori 
au devenit astăzi, adevărate sărbători pe care copiii le aplaudă frenetic 
şi nu se mai satură să le experimenteze.Şi unele poezii sunt chiar un 
experiment interesant, după curiozitatea copilului. 

Lumea lor este cu totul magică şi trebuie intrat în ea cu mare 
delicateţe şi grijă ca să nu se rupă vraja şi să se împrăştie îngerii. 


Universul liric al acestei poete este cutreierat de 
„îngeri luminaţi” şi de „oameni curaţi ” aşa cum trebuie să se afle în 
viaţa copiilor. Uneori se intră de-a dreptul într-o feerie în care „Timpul 
parcă-i oglindă”, stelele sunt mirate, unde , Viaţa este bună/ Fie soare 
sau furtună, / lar când vântul bate-n cer / E mirare, nu-i mister "(Viaţa- 
i bună). 

În aceste condiţii, gândul pleacă la plimbare „La o nuntă 
călătoare”. Poeta nu ezită să spună că însoţeşte gândul în călătorii şi 
„Trec de dealuri şi izvoare/ Prind un munte de picioare / Şi cu ele 
îndrăznesc / Să urc drumu-mpărătesc ” (La o nuntă călătoare). 

Nu e de mirare că în acest magic loc se întâlnesc: ,„ Trei mirese, 
trei crăiese / Dintre nopți şi zile-alese”. În momentul când se luminează 
cerul, se dezvăluie misterul. Este timpul să apară şi mirele celor trei 
mirese: este un dor, trimis de „Soarele strălucitor” (La o nuntă 
călătoare). 

Se pare că soarele este personajul principal, pentru că el face fel 
de fel de minuni. Dar până la urmă şi Apusul este bun: „E granița din 
zare / A zilei viitoare” (Apusul). 

Intuiţia, inventivitatea, spiritul ludic se regăsesc în 
multe poezii. 

O pisică fără dinţi, un câine deocheat, un motan încălțat, 
vrăjitoare, şi câte alte personaje interesante. 

Un subiect predilect este toamna cu bogăţia ei cromatică şi 
rodnică, în numeroase poezii. 

Apelul la Divinitate este foarte frecvent şi constituie un reazem 
puternic pentru toată lumea. În special, micuţele fiinţe trebuie apărate 
şi protejate de primejdii. Nu o dată, autoarea se roagă pentru părinţi şi 

pentru copii, să trăiască în bună înţelegere şi iubire, copiii să se 
reîntoarcă acasă şi să aibă grijă de cei vârstnici. De asemenea, 
îndemnurile la înţelegere, la răbdare, la iubirea aproapelui, la mila față 
de fiinţe şi de animale — sunt subiecte din bogata arie tematică folosită 
de poetă. „Fă Doamne copiii să spună: / Iubirea e-n sufletul meu! / 
Copii şi părinţi să rămână / Uniţi cu tine mereu ”— sună rugăciunea pe 
care Manuela Cerasela Jerlăianu o adresează lui Dumnezeu, în poezia 
numită chiar „Rugăciune ”. Autoarea îi cere lui Dumnezeu să facă o 
minune în care să încapă lumea întreagă: „Fă Doamne Sfinte-o minune/ 
Ca toate să-ncapă în ea / iar omul ce vrea să se-adune / Aproape să 
vină să-i stea” (Rugăciune). 

Poeta are în lada sa de zestre spirituală şi „Amintiri din vis 
rătăcite în straiele nopţii, / În bucățele, frânturi sau fărâme, / 
Speranţele-n mine mă dor, da, mă dor, / Nu vreau uitarea, ştiţi bine” 
(Amintiri din vis). Este firesc, fiecare doreşte să lase o urmă luminoasă 
în trecerea sa pe această lume. Uneori şi amintirile sunt urme 
luminoase. 

Cel mai lejer se mişcă autoarea în pasteluri. Ea creează imagini 
încântătoare, care-ţi taie respiraţia. Simfonia naturii e tot ce există mai 
fascinant pentru poetă. Ea cântă, auzit şi neauzit, scoțând sunete 
măiastre. E bine să luăm aminte, să aplecăm urechea la sunetele ei şi să 
ne lăsăm în voia culorii şi acestor sunete. În faţa misterului vieţii şi a 
naturii, nu-i rămâne poetei decât să se uimească şi să transfigureze 
aceste stări în creaţii artistice. 

„În nopţile de vară să mă trezesc cântând / Şi-n apa nesărată 
să sar din când în când / Din nou pe malul apei să stau pe iarba deasă 
/ Cântând din repertoriu: o melodie aleasă” (Aş vrea să fiu şi eu). 
Spectacolul naturii este desăvârşit de trilul păsărelelor, purtat pe-o aripă 
de vânt. 

Toamna — în viziunea poetei este, când târzie, când plăpândă, 
când „Toamna arde-n buzunare”, precum frunzele şi castanele căzute 
în iarba, aproape ofilită. 

„Ramurile toamnei” se încovoaie, când „Vântul bate nemilos ” 
chiar şi stelele capătă „straie arămii ”. Spectacolul autumnal îi trezeşte 
poetei în suflet un „Univers de stări” — al cărui peisaj doreşte să-l 
zugrăvească în culori specifice acestui anotimp, în timp ce „Luna ca o 
frunză, veşnic luminează” (Ramurile toamnei). În acelaşi timp, există 
o sumedenie de corespondențe între natură, atmosferă pluvioasă şi 
stările poetei, aşa cum se întâmplă, îndeobşte. De aceea, spune: „Eu 
pierdută-n crânguri, încă mă mai caut / Când pe creangă luna/cântă 
prinsă-n luncă” (Ramurile toamnei). 

Cu toatre acestea, poeta aspiră la Primăvară, la „starea pură de 
speranță” (Primăvăratic). 

O poezie reuşită este şi „Panseluţa” despre floarea cu acelaşi 
nume, care vorbeşte cu „însuşi Dumnezeu ”. 

Candoare şi bunătate, frumuseţe interioară şi exterioară, lumină 
şi parfum de culoare, toate se regăsesc în versurile Manuelei Cerasela 
Jerlăianu, într-un buchet magic şi atrăgător, dăruit copiilor. 

Ceea ce spune totul despre poeta îndrăgostită de frumos care 
semnează acest volum. 


19 Octombrie 2016 

NOIAN DE VISE DESFRUNZITE 
Manuela Cerasela Jerlăianu, Eu vin din visul desfrunzit, Editura Stef, 
Iași, 2016 


„Eu vin de sus din drumul fără capăt” — spune poeta Manuela 
Cerasela Jerlăianu coborând pe apa lină a inspirației divine care o 
îndeamnă să-şi deseneze sufletul, fie pe azur, fie pe norii blânzi, fie pe 
iarba din zori scăldată în rouă, ca într-o apă vremelnică. 

Şi mireasma acestor gânduri şi vise străbate depărtănile şi 
poposeşte din eteric în teluric, până la cei doi pământeni care-şi spun 
zilnic Te iubesc! E un drum miraculos care vizează „miezul veşniciei ”. 

În viziunea poetei Manuela Cerasela Jerlăianu tăcerea are 
culoare, se-mbracă-n virtute, în ea se ascund zeci de glasuri, de 
murmure, e străbătută de raze, clipele ei sunt prelungi, în aşteptarea 
fericirii. Pafumul clipelor trecute reînvie-n imagini celeste, cu buchete 
de stele strălucind, cu aştri nocturni şi diurni, care risipesc furtunile 
dintre cei doi. Frumuseţea nopţilor este magică şi îndrăgostiţii o lasă să 
se consume în dezmierdări. 

Pentru poetă, versul e sfânt şi doar prin el,ea poate să-şi 
mărturisească iubirea, candoarea, speranţa. Însă, „preaplinul trăirii” îl 
vor scrie în doi. Cu alte cuvinte, la patru mâini. Autoarea operează cu 
elemente cosmice adesea: infinit, zare, lună, stele, soare, ş.a. Dar şi 
categorii filozofice: veşnicia, vremelnicia, clipa, orele, universul, 
noaptea, neantul, ş.a. — la care se adaugă Visul, sub toate ipostazele 
posibile. Ex."Când umbra îţi trece prin visul ce poate / Rămâne-n 
corăbii — etern ideal!” (În saltul tăcerii). 

Lumina — termen la care apelează poeta, în mod firesc, în fiecare 
poezie: „Lumini se scutură-n averse”, „Şi lumina a zorit prin noi”. În 
contrast cu lumina, umbrele sunt „în ruine”. 

O sintagmă aparte: fivul speranței. Dar, numai prin clipe, 
speranţele „dau în pârg”. Există în antiteză şi „lumina nopții” care 
pleacă înspre răsărit. 

Şi o viziune: luna e tot mai absentă, pentru că: „Doarme sub tăceri cu 
trupul gol” (Din iluzie te prind la piept). 

Dar ce frumos spune poeta: „Eu mă-nalț pe aripi de zăpadă / 
Din iluzie te prind la piept / Vreau ca taina nopţilor să cadă / În lumina 
nopții ce-o aştept” (Din iluzie te prind la piept). 

Categoria cosmică şi totodată filozofică — Infinit — este cea mai 
frecventă. Poeta are curajul să spună: „Se strânge infinitul în perna mea 
de vise”. Poeta ştie că există: cărări de infinit; alei de infinit; grădini de 
infinit — aşadar spaţii limitate, îngrădite. Dar, cu puterile magice ale 
poeziei, ea speră să străbată Infinitul. 

Se pare că Tăcerea e pilonul principal, pe care poeta brodează, 
croşetează, ţese un întreg covor de imagini: tăcerea e oarbă, este nudă, 
ascunde în ea iubirea, e sfântă, în verandă plouă cu tăcere, tăcerile se 
scaldă în inimă, altăoară, „tăcerea stă cuminte”; tăcerea e spulberată în 
valuri; tăcerea e surdă; tăcerea e străvezie, sunt şi „Tăceri cu sufletul 
nocturn”. Dar mai ales, există: „Tăceri apuse în tăceri”. Într-un loc 
spune: „Dar tăcerea-i acu’ de un roşu acut” (Despre noapte îţi cânt). 

Dar şi iubirea are „parfum de ploaie”, în nopţile iubirii cad 
luceferi, altădată „Jarna dragostei iar e prezentă”; şi tot când iubeşti 
se întâmplă lucruri ciudate: „Şi-n toamnă ne dansează primăvara” — 
totul e roz şi verde şi departe sunt cenuşiul pământului, griul norilor 
apăsători (Dansăm precum o apă). 

Un alt element esenţial e Amintirea: amintirile sunt izvor de 
neoprit, amintirile au grai, uneori e „Amintirea prinsă la mijloc”; 
amintirile sunt „ascunse-n glastre”; şi alte asemenea. 

Gândurile sunt mai pregnante decât tăcerile: „Azi gândurile-n 
nemuriri dansează” şi acest lucru este firesc. 

Relația poetei cu Timpul nu poate fi decât încordată: timpul 
doare, clipele sunt „„ferecate-n fantezii”. Tot clipele sunt „speranţe în 
påârg”. Dorinţa poetei: „Cu sufletul — o încântare - / Albastre clipe aş 
urzi ”(Păşim pe umbrele-n ruine). În altă parte, „Timpul cântă la nai/ 
Cu orchestră cu tot”, iar Luceafărul serii „şade pe piedestal” (Rătăcesc 
iar cu noi). 

Licenţe poetice: „Pe a minții vremuri”; „Chemării ce-ţi strigă 
a inimii firi” ;pe-a vremii rătăciri; „pe-a culmii visări ”; şi celelalte. 

Legătura poetei cu natura se manifestă mai mult în căutarea 
naturii umane, cu toate corespondenţele care decurg din aceasta. Există 
soare în viaţa omului, există nori, există „brumă, frig şi ceață”; furtună, 
miresme Şi izuri, categorii antagonice, există izvoarele dorului, ape 
liniştite ori învolburate, munţi de dorinţă, văile tristeţii şi ale depresiei. 
Toate fenomenele se adună în făptura umană şi ele pot fi sporite ori 
domolite, în funcție de iubire, Iubirea care e seismograful omului: îl 
zguduie, îl cutremură, îl leagănă şi-l îmbrăţişează. Dar, firea optimistă 
a poetei se impune, fiindcă asfințitul nu se lasă scris încă. Dar nu e 
târziu, de vreme ce poeta poate scrie pe orice suport, inclusiv pe asfinţit. 
Şi tot „Iubirea-i ascunsă în vers, rând de rând” (În tivul speranţei). 
Iubirea poate avea şi „parfum de ploaie”. Cu toate acestea, dragostea 
se construioeşte pas cu pas, gram cu gram, cum spune poeta: „Dar 
dragostea cu mii de şoapte / Se înmulţeşte gram cu gram” (Noi scriem 
azi, din altă vară). Autoarea are şi o definiție originală a 
Iubirii:,Iubirea e visul ce creşte pe ramuri / În pomul răbdării cu slove 
cu tot” (Ín clipa tăcerii m-ascund). Dar iubirea mai e, în viziunea poetei, 
scut şi stăvilar. lată ce frumos se împodobeşte poeta cu Iubirea: „Mă- 
mbrac în straiele iubirii / Şi nopţile-mi răsar în vis / Între speranţele 
iubirii / Și-un scurt poem unde te-am scris "(Revino în liniştea nopții). 
O altă definiţie a iubirii: „Iubire — aripă de gând”. 

Misterele omului legate de naştere, de viaţă, de moarte, rămân 
însă, de nepătruns. 

Sufletul, coordonată esenţială a fiinţei umane, este reflectat în 
poezia Manuelei Cerasela Jerlăianu în armonie cu persoana. Întâlnim 
în poezia acestei autoare, suflet nocturn, suflet apus, suflet neîndurător, 
ş.a. 

Dorul e omniprezent, e de neconceput fără el, el se insinuează 
printre sărbători, există „munți de dor”; dorul uneori este crunt. Ba, în 
altă parte, „dorul se-mbată aievea cu noi”, aşadar, nu noi ne îmbătăm 
cu el, ci invers (În saltul tăcerii). Până şi roua are „miros de dor”. 
Uneori, dorul „e-n gheme încurcat” — şi trebuie să încerci să-l descurci. 

Uitarea — este şi ea prezentă: „Puţina uitare apune în ploi”. 

S-ar zice că starea predilectă a poetei este „printre stele” şi 
implicit, aproape de lună şi mai puţin printre oameni. Nu e de mirare că 
ploile de stele se împletesc , cu dorurile mele”. Poeta susţine (şi trebuie 
crezută), că îşi aminteşte de fiecare stea şi adeseori, chiar le numără: 
„Eu încă număr stelele din mare / căzute în derivă pentru noi / Când 
luna iar priveşte către mare / Cum zilele de-amor se sting în ploi” 
(Zilele de-amor se sting în ploi). Stelele pot fi şi „prăfuite în argint”. 

Versurile au o eufonie aparte, sunt foarte muzicale, curg lin şi 
încântă urechea. 

Peisajul hibernal se reflectă într-un pastel minunat: ,„ Viscolul se 
năruie pe case/ Se răstoarnă iarna peste zori / Albul curge alb ca o 
mătase / Desend pe geamuri numai flori” (Azi cad zăpezi în felinare). 
Înălţarea poate fi, de ce nu? şi pe aripi de zăpadă: „Eu mă-nalț pe aripi 
de zăpadă / Din iluzie te prind la piept / Vreau ca taina nopţilor să cadă 
/ În lumina sfântă ce-o aştept” (Din iluzie de prind la piept). Beţia 
zăpezii e aproape magică: „Zăpezile lumii ne-mbată firesc” — spune 
poeta (În saltul tăcerii). 

Nu numai iarna, dar şi toamna este o aducere aminte a 
primăverii trecute, a anilor tinereţii: „Întoarce-te din toamna vieţii / Şi 
cântă-mi iar din primăveri / Ori rătăceşte ca poeţii / Prin miezul 
versului de ieri. // Azi luna s-a întors pe-o parte / Şi s-a-nvelit c-un 

infinit / Lăsându-mi semnul pus la carte / Doar soarele din asfinţit. // 
Am s-o-ngrop c-un braţ de vise / Și cânt din zori un cânt de dor / Printre 
miresme de narcise / Cu primăverile în cor. // Că lacrima fierbinte-mi 
cade / În lumea plină de mister / Sau visul unde nu mai şade / Albastru- 
n gândul meu stingher” (Întoarce-te din toamna vieții). 

De altfel, pentru poetă, toamna e ca o primăvară: „În toamna 
asta ca o primăvară / Înmiresmez o clipă flori de mai” (Noi ne spunem 
zilnic: Te iubesc!) 

Pentru poetă, „versul e sfânt” — încărcat de candoare: „Iubirea 
e astăzi fierbinte ca mine, / lar versul e sfânt şi ne prinde uşor / Cu- 
aceaşi candoare în care cu tine, / Eu scriu poezia în versuri de-amor. 
// Cuvintele triste le zvârl prin ferestre / Şi-n rânduri le sting prin 
gândul stingher / Că arderea firii din spirit ne creşte / Când pulberi de 
stele coboară din cer” (Cântă-mi iubirea). 

Pe covorul fermecat al fanteziei sale debordante, s-au adunat 
imagini de o frumuseţe stranie. 

Sintagme inedite: altarul de mări,parfum de fiori, parfum 
nelumit;mirul stelar,stele de vânt;vreascul de vreme; „roua cu miros 
de dor”; visul —,e-n haină de mărgăritar ”;, Urcăm pe-alei de infinit”; 
ş.a. Sintagmă forțată: privirea creponată. 

Dinamică şi statică, dragostea e motorul care conduce viaţa. Iar 
când omul stă pe loc, iubirea îl animă, îl înalță, îl face să zboare: 
„Fiindcă eu pe culmea munţilor de dor / M-am oprit o clipă şi-n poeme 
zbor” (Ca o noapte vine dragostea). 

O idee foarte interesantă: „Nemurirea se întinde iară / Într-un 
an şi jumătate nud” — (De tăcere azi e plină tinda). 

Poeta manifestă un curaj deosebit când spune: „Despre noapte 
îți cânt şi de zilele-albastre / Când prefac în cuvânt nemurirea din 
astre” (Despre noapte îţi cânt). E o lucrare magică aici, pentru că nu 
poate oricine să prefacă în cuvânt nemurirea. Dar dragostea poate face 
orice. 

Ca structură prozodică, autoarea foloseşte fie versul lung, de 14- 
15 picioare, fie un vers scurt, baladesc, de 5-6 silabe, cu o rimă fie 
încrucişată, fie împerecheată. Mai reuşite, sunt cele de lungime medie, 
de 8 şi 7 silabe, având rimă pereche sau crucişă. Cele mai frecvente sunt 
versurile în ritm trohaic ori iambic. Şi tot această poetă a introdus 
sintagma „timpul nostru secundar”. 

Însă poeta nu pluteşte numai pe aripile iubirii, fermecată de vise 
şi dorinţe. Ea se implică emoţional şi în trăiri filozofice: „În toamnă să 
culegem rodul / Eternităţilor din mit / Şi cu trăiri să rupem codul / 
Acelora ce ne-au minţit” (În toamnă). 

Poeta şi-a pus în gând să măsoare „cu puterea genunii ”, 
nemurirea din „inima lumii” — ceea ce este un deziderat de neatins. Dar, 
în viziunea sa, iubirea ar fi capabilă de aceste puteri supranaturale. 

Poetă a iubirii depline sub ispotazele ei pline de candori, 
Manuela Cerasela Jerlăianu, cu fiecare nouă carte mai urcă o treaptă pe 
scara desăvârşirii artistice, demonstrând virtuţi creative remarcabile. 


5 Noiembrie 2016 

UN COLȚ DE INFINIT. POEME CU SUFLETUL LA 
GURĂ 


Manuela Cerasela Jerlăianu, Contonirea continuă, versuri, Editura 
Armonii Culturale, Adjud, 2016 


E foarte greu să separi spiritul de tot ce e trupesc, în lirica acestei 
poete, pentru că ele se îmbină atât de armonios, încât formează rotundul 
acela perfect, de neştirbit cu nimic, într-o lume alcătuită din cioburi. ŞI 
nu e de mirare, de vreme ce poeta îşi priveşte trupul „ca pe un nesfârşit 
izvor”, în care cei doi formează unul, o contopire perfectă, continuă, de 
neseparat. De altfel, acesta este şi primul vers din volum: „Am ştiut că 
suntem unul” (Contopirea continuă), într-o alcătuire perfectă, 
purtându-şi paşii împreună „prin armoniile infinite ale veşniciei”. De 
altfel, orice face şi oriunde se duce, iubirea poetei se află acolo, doi într- 
unul singur, fie pe patul de stele, fie prin iarba înrourată. 

Armonie, împlinire, bunăvoință, îmbrăţişare, mângâiere, o 
sumă de afecte, oglindite în ochii fericirii, o pace râvnită şi dobândită 
firesc, un tablou mişcător în care toate culorile capătă nuanțele iubirii 
adevărate, o chemare lăuntrică şi cu atât mai tainică. Până şi privirile se 
aseamănă perfect la culoare, până la identificare. Poemele sunt scurte 
şi rotunde: nici un cuvânt nu poate fi scos ori adăugat. lată un exemplu: 
„Poemul tău / se aude cum curge / ca o apă / căutând să ia forma / 
trupului meu” (Poemul tău). Spiritul deschis şi generos al poetei o 
îndeamnă la un act pe măsură: să strângă păcatele lumii în mâna dreaptă 
şi cu stânga să le spele „după prima poemă nescrisă” (lubitule aş vrea). 

E lesne de înţeles că toate aceste poeme sunt dedicate iubirii, 
acelui sentiment devenit virtute creştină, pe care Sfântul Apostol Pavel 
a aşezat-o drept cap al tuturor virtuţilor, alături de Credinţă şi Speranţă. 
În acest context mistic, Rugăciunea îşi face loc şi aproape pe 
neobservate „ea a intrat cu uşurinţă / în spiritul nostru” (Nu am ştiut). 

Sunt poezii scurte, esenţializate, pline de miez, scrise ori rostite 
dintr-o suflare, ori cu sufletul la gură, abia aşteptând să se rotunjească 
în suflet şi în minte şi să-şi ia zborul spre oameni. 

Dimensiunea sacră e atât de adânc împlântată în cugetul poetei 
încât, există „o cruce de legătură / între mine şi Domnul” — spune ea 
(Restituire). 

În viziunea poetei, „clipa trecută” e plină de iubire şi de aceea 
e colorată în roşu intens, precum obrazul feciorelnic atunci când 
întâlneşte prima oară iubirea (Plină de iubirea noastră). 

Cântecul inimilor îndrăgostite îl întrece pe cel al păsărilor, pe 
turla bisericii. Iubirea însă, nu e lipsită de un dram de nebunie, fără de 
care n-ar avea şarm. În cazul acesta, poeta recunoaşte: „Într-o zi am 
aruncat / o sămânță de nebunie / şi a răsărit ba în inima codrului, / ba 
în inima vecinului de vis-a-vis / dar m-am împiedicat / şi am apucat 
secera plăcerilor / cu mâna dreaptă./ Mă apucase pofta de tăiat lăstăriş 
/ că prea se împuiase / până la uşa norocului. /Nici nu mai ştiu de pe 
unde ţâşneau / Visele din sângele rece / care îmi stropise pantofii tociţi 
/ de atâta alergătură prin nebunia înflorită / de la o singură sămânță 
de nebunie. / Dar am rămas să meditez la asta / să văd dacă mi-a mai 
rămas / măcar un gram de materie cenuşie ” (O sămânță de nebunie). 

Interesant de remarcat este faptul că poeta semnează „cu o rază 

de soare / pe toţi trandafirii inimii”, aceasta ajutând-o să înmiresmeze 
fiecare vers, „care curge / din izvoarele veşnice ale iubirii” (Iubite 
drag). 

Poemele scurte ale Manuelei Jerlăianu sunt instantanee, scurte 
blitz-uri care strălumină o stare, un sentiment, o idee, atât cât să fie 
distinsă cu ochiul liber şi reţinută ca atare. Sunt poezii de intensitate, de 
stare, turnate-n retortele sufleteşti ale celor ce le citesc şi se miră, de 
unde atâta dezinvoltură şi spontaneitate. 

Elaborarea minuțioasă nu-şi are locul aici, poemele fiind scurte 


atingeri, fulgerări şi scânteieri ale unui arc electric fermecat. Bagheta 

magică a poetei poate preface stana de piatră într-o fiinţă vie şi invers, 
poate împietri orice vietate. Tot cu ajutorul baghetei, poeta parcurge 
veşnicia într-o clipă, ca să-şi găsească iubitul în inima propriului suflet: 
„4m parcurs veşnicia / într-o clipă de plictiseală / şi ce să vezi! / Am 
dat ascultare celor doi îngeri / care m-au însoțit / şi deodată te-am zărit 
/ în inima sufletului meu” (Am parcurs veşnicia). 

O poezie a senzualităţii, a sugestiei, a revelaţie şi 
a iubirii, o poezie aproape pătimaşă, (dar o patimă care te albeşte de 
fumul păcatului), poezia expresivităţii, a emotivităţii, a sugestiei, a 
bucuriei de a trăi, o poezie „cu dorințele-n flăcări”, care atrage, 
vrăjeşte, subjugă. Festin de vorbe cuviincioase, bune de pus sub pernă, 
drept busuioc pentru a-ţi visa ursitul. 

Iubirea te înalță până „în vârful infinitului”, să poţi contempla 
lumea, cu pământul şi cerul unite în aceeaşi fiinţă. Poeta caută sublimul, 
inefabilul, idealul în dimensiunile infinitului prezent în fiecare om, 
sentimente pe care ţi le conferă acest sentiment de sorginte divină, pe 
care Dumnezeu l-a aşezat în sufletul oamenilor. 

Sunt exaltate virtuțile creştine: curajul, cinstea, răbdarea, 
sinceritatea, demnitatea, şi toate celelalte. 

Specific acestei poete, sunt finalurile total neaşteptate, care 
surprind plăcut pentru că ele sunt chintesenţa micului discurs liric. Sunt 
ca şi punctul pe „i” într-o frază. 

A şti să asculți oamenii, vietăţile, natura din jur. A şti să 
descifrezi limbajele tuturor lucrurilor, după natura lor. lată, pescăruşii 
cântă „pe limba iubirii”, marea se zbuciumă după dorinţele iubirii, doar 
să înveţi a le interpreta. Dar cele mai la îndemână sunt şoaptele care-ţi 
ating inima. 

Poeta ştie să aprecieze iubirea ca pe cel mai de preţ dintre daruri, 
ca pe virtutea cea mai înaltă, şi cea mai frumoasă minune, lăsată de 

Însuşi Domnul nostru Isus Cristos, la Cina cea de pe Urmă, conform 
Evangheliei Sfântului Apostol loan. 

Nu se poate să nu rezonezi, să nu empatizezi la versurile acestea 
simple şi adânc împlântate în inimă. 

Şi iată cum se vede poeta într-un tablou miniatural: „dar eu mă 
văd în noaptea ta / o picătură de fericire / într-un tablou neterminat” 
(Tablou). 

Definitorii rămân, în lirica sa, clipa eternității dar şi cele două 
necunoscute din „ecuația iubirii”, cu putere de transpunere a unuia în 
celălalt. În lacra de zestre a inimii sale, poeta a adunat: pachete- 
pacheţele de amintiri, mici bileţele de dragoste, ispite, pene din aripile 
îngerului guardian, suave secrete păstrate doar de îndrăgostiţi, clipele 
de iubire aproape uitate, aşa cum păstrezi în inima clepsidrei, fiecare 
bob de nisip, cu semnificaţia scurgerii lui şi cu dorinţa de a le opri 
alunecarea. 

Este cât se poate de emoţionant faptul că fiecare om are oglinda 
lui în altă persoană şi, de felul cum îl priveşte, se recunoaşte. Iată: „Tu 
erai oglinda mea perfectă / care a făcut posibil / să mă văd aşa cum 
sunt. / Ştii ce este! / Priveşte-mă bine dacă nu mă crezi”. (Minunea). 

Unele poeme au aspectul, forma şi inefabilul şi spiritul unui 
poem-haiku: „Vină am că exist/ dar că te iubesc / este vina ta” (Este 
vina ta). Sau: „Clipele tranzitează viaţa / ca să se oprească în final / la 
clipa morții” (Clipele). 

Se poate spune că acest mic volum de versuri este un mini- 
manual de îndrăgostire. În el, orice om care iubeşte se poate regăsi 
măcar în câteva ipostaze. Curajul autoarei de a-şi aşterne sufletul pe 
hârtie este însă, lăudabil. E adevărat că dragostea conferă puteri şi 
însuşiri nebănuite. Şi mai ales, acel curaj care te face să înfrunţi 
realitatea. Cine se poate lăuda cu aceasta? Dar tot îndrăgostirea te face 
să priveşti totul cu ochii prunciei, cu acea candoare şi încredere 
specifică nevinovăţiei. Dragostea îţi poate oferi un colţ de infinit. 

Spre sfârşitul volumului, autoarea are şi un poem-testament: 
„Las din trecutul meu / o bucată din cuvintele dulci, / cusute în poezie 

cu adevăr / dar stropite şi cu sare pe alocuri / pentru toţi aceia care nu 
au văzut încă / lumina la care lăsam cuvintele să crească / şi aşa mă 
voi simţi eliberată / de povara gândului / că într-o zi pot să mă 
pricopsesc / cu dulceața care vrea să îmi umble / nestingherită prin 
sânge” (Dăruire). 

Aceasta este şi expresia generozităţii şi a dăruirii poetei către 
oameni. 


1 Undrea, 2016 

MANUELA ȘI VALSUL MIRILOR DE ARGINT 
Manuela Cerasela Jerlăianu, Zbor cu aripi infinite, Editura Stef, laşi, 
2016 


Într-un decor idilic, poeta Manuela Cerasela Jerlăianu îşi ţese 
povestea ei de iubire, neasemuită, alcătuită din perechea ideală de miri 
de argint care valsează, din corăbii care plutesc pe lacul, în care cad 
ninsori de stele peste flori de liliac. O lume mirifică unde nu au loc 
îndoiala, tristeţea, duşmănia, toate acestea fiind străine sufletului său. 
Înşişi zeii dragostei îndeamnă muritorii la pasiuni mistuitoare, sub 
oblăduirea dalbei luni. 

Volumul s-ar mai putea intitula „Altarul viselor senine” — 
pentru că aici, pe coala albă ca o pânză de in brodată pe masa sfântului 
altar, poeta a ţesut gânduri curate de iubire pentru oameni, pentru tot ce 
e creat de Dumnezeu. În susţinerea acestei afirmaţii stau şi versurile: 
„Dar mă ridic iau pana şi-o hârtie / Pe ea croiesc altarul rugăciunii / 
Te întâlnesc iar dragostea re-nvie / Şi-n clipa-aceea mă închin 
minunii” (Să rupem firul de durere). 

Pentru poetă, nimic nu e mai sfânt decât iubirea împărtăşită, 
iubirea „păstrând un legământ ”. 

„Ființa mea e-nvăluită-n stele” — spune atât de frumos poeta, 
înfiorată de miile de nuanţe ale iubirii cosmice, atât de pline de mister, 
transmisă pământenilor de aştrii cereşti. Numai îndrăgostiţii le pot 
descifra tainele. 

Cel mai adesea răzbate în versuri, cuvântul izvor care se face 
vâltoare, mireasmă de vise ori se face râu infinit. Iubirea se desfăşoară, 
când pe o pătură de stele, când pe una de flori şi de iarbă, vegheată de 
îngerii luminii. 

Atmosfera este paradisiacă, precum cea de dinainte de cădere. 
Apar multe flori de paradis, florile tăcerii, sunt şi flori de nard şi flori 

de cuvânt, flori de stele ş.a. Dar şi multe năluci, fantome, fantasme, 
făpturi ireale. 

Uneori, dragostea este păgână şi ar vrea să rămână arzând în 
trup precum focul furat de Prometeu. Nu e mai puţin adevărat că 
speranţele dor, visul devine delirant, până când o stea mitică coboară 
din cer. Alteori, „versul e nedesluşit / Ca o mare de vânt / Pe un ton 
răguşit” (Umbre trec repetate). 

O mixtură de real-imaginar, adevăr şi poveste, proporțiile le ştiu 
doar protagoniștii, mai precis, autoarea. În orice caz, atmosfera pare de 
vis, e acolo o doză mare de onirism: „Dar se vede în vis / Umbra erei 
plecată/ Într-un alt paradis / Cu penumbra uscată” (Umbre trec 
repetate). 

E aici şi un fel de dedublare a personajelor principale, uneori nu 
mai ştii cine vorbeşte, cine ascultă, cine mimează tăcerea, dar de fapt 
ascultă atent tot ce se întâmplă în jur, pentru a desconsipira picătura de 
mister la care jinduim fiecare: „Nopțile sunt efemere / Pe a frunzelor 
mătase / Dar prin visul meu de apă / Noaptea curge peste case. // Dorul 
tău creşte pe-altarul / Unde noi vom străluci / Iară noaptea la hotarul 
/ Scris cu alte veşnicii” (Nopțile sunt efemere). Într-un astfel de decor 
feeric, nu se poate să nu apară şi himerele. 

„Sunt pasăre măiastră” spune poeta şi, după cum triluie, 
suntem tentaţi să o credem. Există în poezia Manuelei şi „lacrimi 
altoite ” şi „lacrimi de sub salcâm / Unde inima te-mbată ”; şi „spiritul 
nopții”, toate acestea ducând la cântecul ei infinit, „dintr-un vis 
nedesluşit”. De altfel, ce farmec ar mai avea, dacă ar fi lesne desluşite? 
Poezia este esenţă de inefabil. Se poate spune despre poezia Manuelei 
Cerasela Jerlăianu că este alcătuită dintr-o iubire continuă. Atâta iubire 
inundă precum un fluviu răzvrătit ce iese din albia lui când se supără. 
Cu toate acestea, ea nu se fereşte de locuri comune precum: inima mării, 
petale de floare, stele târzii, luceferi răpuşi, aripi de vise, aripa iubirii, 
umbra de vis, cerul iubirii, firul luminii, stelele plâng, luceferii nopţii, 

inima durerii, anotimpul înfrunzit, inima grea, privirile-aprinse, nopţi 
pustii, ochii-nlăcrimaţi de dor, grădina dimineţii, cupa sorții, buzele de 

dor arzând, „ne vom iubi ca doi nebuni”; „totul este trecător”; 
(sintagmă arhi folosită), lacrimi de iubire, şi altele. 

Cumva insistent, declaraţia „te iubesc” devine la un moment dat 
obsedantă, ea nu mai spune nimic, sunt simple cuvinte de rutină, în 
detrimentul altora care ar trebui inventate. Care poet nu i-a spus iubitei, 
cel puţin de o sută de ori, „te iubesc”? Dar poetul este şi un inovator de 
limbaj, un căutător de metaforă nouă, de cuvinte cu acelaşi înţeles care 
să producă emoţii proaspete, genuine. Mai tresaltă cineva, oricât de 
dornic de iubire ar fi, la aceste cuvinte, vechi de când lumea? Să lăsăm 
inefabilul să vorbească. El va şti ce anume să spună, atunci când 
cuvintele nu ne mai ajută! Aşa cum spune şi autoarea: „Dar sub o 
ramură de tei / Rămân nescrisele poveşti” (Totul este trecător). 

În poezia Manuelei, există iertare, îngăduinţă, patos, blândeţe, 
mult dor, ninsoare cu dragoste, rouă de mărgăritari, există şi lacrimi de 
durere. 

E o poezie de dialog, dar şi de stare, cât se poate de senzuală, o 
poezie a dorinţei, a dorului nestăpânit. 

Un anumit spirit ludic străbate unele poezii, o nevoie de joc, de 
copilărit, de intrat în hora vieţii ca să simtă că trăieşte. Acest lucru 
induce o poftă nestăpânită de dragoste, de tandreţe, de desfătare. În 
acest joc poeta antrenează şi cosmosul, luna şi stelele care le ţin hangul: 
„Desfac inima spre desfătare, / Prinde-mă de gât şi de mijloc / Şi pentru 
că noaptea se dă mare / Haide să-i intrăm puţin în joc. // Ține pătura 
de stele-n braţe / Iar eu luna am s-o prind în piept / Chiar dacă de-un 
colț o să m-agaţe / Și cu tine-n braţe mă deştept.” (Cerul a căzut şi 
leneveşte). Dar îi însoţeşte şi nostalgia, regretul după dragostea 
pierdută, cu ale ei atracţii universale. 

Frumos în prospeţimea lui, versul: „Noi vom rămâne stele- 
mperecheate ” (Îţi voi rămâne muză). Dar şi această strofă: „Miroase 

ceru-a lămâiţă / Prin noapte trece un fior / Cu stele răsucind cosiță / 
Cu vise care încă zbor” (Ard macii înfloriți în lan). Alte versuri: , Şi 
slova mi-a ajuns mugur de stea” (M-am rătăcit demult); „La dansul 
miresii de fum” (Cântă-mi în inimă iară). 

Este notorie iscusințţa poetei de a versifica, la prima mână, 
urmând apoi travaliul şlefuirii diamantului. Regulile prozodiei sunt 
parțial respectate, versurile urmând meandrele capricioase ale 
inspirației. 

Ici şi colo rămân asonanţe: arse-false; lumii-lunii; separat-criptat,; 
rămas-vals; departe-minunate; vis-scris; mit-nesfârşit;, beat-nemăsurat; 
acuze-frunze, etc. 

Şi rimele sunt uneori facile: morţii-sorţii; doare-floare; cerul-misterul,; 
basme-fantasme; carte-departe; poartă-soartă; 

Licenţe poetice: „de-a nopţii sorți”; „a dragostei ploi”; 

Dar impresia generală e aceea a unei poezii stenice, plăcute, calde, 
generoase, existenţiale. Se pare că autoarea simte nevoia acestor 
mărturisiri lirice, destul de îndrăzneţe, care întrec uneori pudoarea. 

Ascensiunea rapidă a poetei care a scris un număr respectabil de 
volume în doar câţiva ani de la debut, este un semnal bun şi o speranţă 
că, dedicându-se acestei pasiuni, cu exigenţele care incumbă din ea, 
autoarea poate deveni o poetă remarcabilă. Ceea ce-i şi dorim din toată 
inima. 

Variaţiuni te tema iubirii, toate aceste poeme cu dedicație, 
ţinând-o prizonieră într-o stare care nu-i mai permite şi abordarea altor 
modalităţi de expresie. Fiind foarte tânără, avem convingerea că, la 
timp potrivit va depăşi acest stadiu în evoluţia sa lirică, trecând la teme 
de meditaţie amplă, reflectivă asupra vieţii. 

Tema atât de bătătorită a dragostei trece simţitor spre metafizic, 
e ca o călătorie printre stele, de mână cu luceferi, sub privirile dedublate 
ale lunii complice. În cele din urmă, şi iubirea se stinge, ca şi stelele, ca 
şi tot ce este creat de Cel care creează. Aceeaşi poveste veche de când 

lumea. Văzută cu mulțimea de ochi străini şi cei ce-s complice, fiecare- 
ntr-alt fel. Aici tristă, dincolo veselă, aici plină de nostalgie, acolo sub 
presiunea a ceea ce se numeşte destin: „În astă rătăcire în care nu-ţi 
vorbesc / Aş lua soarele-n braţe şi l-aş numi destin ” (E-atăta frig). 

Senzuală, carnală, plină de patos, aproape chinuitoare, 
pasională, iubirea celor doi nu lasă loc de echivoc. Cu toate tribulaţiile 
cauzate de mici şicane, ea se adânceşte tot mai mult, neputând fi scoasă 
din niciunul dintre ei, decât, cu tot cu inimă. Poate de aceea, persistă 
sub formă de cuvânt, driblat de la unul la celălalt, sub formă de dialog 
poetic, aşa cum marile spirite au avut. 

Şi dacă iubirea s-ar fi consumat pe plan fizic, urmele ei, tot la 
fel de adânci ar rămâne în piele, în suflet, în spirit. 

E greu să scapi de eul tău, de tine însuţi, de propria conştiinţă. 
Uneori, se face iarnă în Paradis: „Nici iarna nu mai este cum a fost / Şi 
nici iubirile nu sunt ce par / Cad fulgii de zăpadă fără rost / Stingând 
pe-alocuri umbrele de jar. // Şi peste suflet au căzut de toate / Şi 
primăveri şi toamne ce s-au dus / Uitând de frigul iernilor ce poate / În 
inimi avalanşă ne-a adus” (Nici iarna nu mai este cum a fost). 

Dar, îşi revine poeta din acest îngheţ ancestral de iubire, 
afirmând că „Zristețea sună a schimbare”: „Ce trist se-mbracă zarea a 
pustie / Şi cum din soare visele vin ploi / Pe-aceeaşi coală albă de 
hârtie / Unde se scrie dragostea cu noi!” 

Dragostea nu cunoaşte nici spaţii nici timpi. Ea poate dura: „un 
infinit de veşnicii ” — în viziunea poetei. Legământul îl face cu luna, cu 
stelele, chiar şi cu soarele şi lor le jură credincioşie pe viaţă, împlinindu- 
şi rolul de pământeancă sub oblidăuirea aceloraşi aştri. Puterea 
dragostei este nemăsurată. Ea poate: „Însă eu ard esenţele de vise / Între 
altarele de friguri noi /Lăsând iar veşniciile deschise / Ca să revină 
infinitul înapoi” (Iarna vine-n friguri dârdâind). 

Este uimitoare uşurinţa poetei de a jongla cu categoriile 
cosmologice şi filofofice: nemurirea, eternitatea, infinitul, eterul sau 

termeni livreşti precum: genunea, zenitul, nadirul şi alţii de acelaşi fel: 
„Însă-n decorul nopţii fără margini / Cad stelele în şiruri argintii / 
Unde eternitatea printre pagini / Se tot rescrie-n felul meu de-a fi "(Bat 
orologiile). Strălucitoare în limpezimea ei este imaginea: „Primeşte-mă 
din marginile zării / Căci port viaţa-n cerul de cristal / Dar tu iubite 
eşti poetul mării / Şi mă aştepţi pe clipa unui val” (Vin alergând). 

Înhămaţi la carul Poeziei, îndrăgostiţii aleargă nestingheriţi pe 
câmpia albă şi nesfârşită, după muza ca o pădureancă nărăvaşă. E o 
viziune stranie şi nebuloasă ca un abur subțire lăsat peste fire. Prin 
această perdea învoalată abia se disting siluetele celor doi, încinşi de 
alergătură, cu ochii în flăcări. Urmele amazoanei sunt proaspete. Şi 
alergearea continuă. 

„Tăcerea în copaci de ger se-mbată / Lăsând durerea-n jugul 
nou de frig / lar peste timp, în foc e preschimbată / Din arderea de stele 
să te strig” (Tăcerea şi copacii). 

Simbolistica lacrimilor este şi ea variată: există lacrimi de lună, 
torent de lacrimi, întreaga fire ia forma unei uriaşe lacrimi, în timp ce: 
; iar poeta poate fi văzută în 

„Un ger cumplit se-aşează peste lacrimi” 
ipostaza: „pierdută toată printre lacrimi "(Tăcerea şi copacii). 

Ascensiunea rapidă a poetei care a scris un număr respectabil de 
volume în doar câţiva ani de la debut, este un semnal bun şi o speranţă 
că, dedicându-se acestei pasiuni, cu exigenţele care incumbă din ea, 
autoarea poate deveni o poetă remarcabilă. Ceea ce-i şi dorim din toată 
inima. 

Poezia cu trup de lumină, cu inimă de rubin, cu suflet de aur, 
prețioasă precum cea mai înaltă virtute, plină de mister şi inefabil, 
îmbracă trupul poetei în pulberi de stele şi-i conferă o aură sacră. Cât 
va putea s-o menţină, timpul va dovedi. Până atunci, cu pană măiastră, 
poeta scrie, scrie... Să nu-i tulburăm arderea sfântă... 


24 Gerar, 2 

JOCUL DE-A ÎNGERII DE LUMINĂ 
Manuela Cerasela Jerlăianu, Iubire, eşti sau nu?, Editura Stef, laşi, 
2017 


Aceeaşi întrebare esenţială, prezentă în toată creaţia sa, o pune 
şi în acest volum, Manuela Cerasela Jerlăianu: „Ce e iubirea? ”, la care, 
periodic, dă câte un răspuns, în funcţie de stările pe care i le provoacă 
acest sentiment. Iubirea e, când „năpastă, /e şarpele viclean / ce muşcă 
din dorinţe, din visele hoinare” (Ce e iubirea, dragă ?), când „ În suflet 
e-o speranţă şi vorbele ce am / Cu care sus pe munte încerc să urc 
cărare!” (Ce e iubirea, dragă?). 

Fără a avea pretenţia că a găsit răspunsul la întrebările pe care, 
de-a lungul mileniilor şi le-au pus filozofii, poeţii, artiştii, autoarea de 
faţă, încearcă să găsească o formulă care s-o mulțumească, să i se plieze 
pe sufletul încărcat de sentimente contradictorii, care dau forță şi 
condimente iubirii. Fără îndoială că poeta a întâlnit iubirea, cel puţin o 
dată în viaţă. Dar întrebările au rămas neacoperite de răspunsuri pe 
măsura unei astfel de trăiri ardente. Şi amintirile, de neşters, rămase 
„Pe-un petec de simţire” (Azi noapte). Dar iubirea, rămâne un mister, 
o problemă neelucidată. 

Zburătorul venit pe fereastră, la fata care aşteaptă şi simte primii 
fiori, ia chipul păsării măiastre. 

Niciodată iubirea nu soseşte în absenţa lunii, care devine în felul 
acesta complice a dragostei. 

Adeseori, poeta se plânge că o doare iubirea. În poezia ei, există 
multe stele, luna, visuri — puzderie, aripi, freamăt, straie de dor, ceaţă 
abundentă, năluci, multe petale, chemări, şoapte, lumini şi umbre, 
dorinţe — puhoi, vise reci şi vise calde, o mare de ceaţă, tăcerea ajunsă 
la apogeu, aripi albe, dar şi: esenţa de moarte, furtuni oculte, dragostea 
ocultă, amăgiri oculte, clipele-s oculte; şi multe alte elemente care 
simbolizează erotismul, romantismul, nostalgia, specifice poeziei. 

Între atâtea metafore, autoarea strecoară şi elemente materiale: 
cafeaua, strugurii prea copţi, alături de: ,, Cuvinte magice să punem / Pe 
amăgiri oculte”, sau manifestări ferme, precum: „Mă prind de braţul 
tău şi-oi arde ca o stea”. 

Apelativul la care recurge poeta pentru iubit este: băiete. Dar şi: 
dragul meu, dragă, iubitule, iubite, iubite domn. Însă uneori, poeta îl 
numeşte: nebunule hapsân, cu „crezul păgân”. La Manuela Cerasela 
Jerlăianu iubirea e zidită cu stele. Aripile ei sunt infinite. 

Poate că prea insistent foloseşte autoarea cuvântul iubire, cu 
echivalentele ei: dragoste, amor ş.a. Cuvintele acestea mai trebuie şi 
sugerate în poezie, altfel devine refren de muzică uşoară. 

Nu o dată, iubirea rătăceşte drumul. Iar femeia, deşi arde-n focul 
iubirii, consideră că „iubirea asta parcă mi-e blestem” (Eu nu merg 
niciunde). 

Sintagme reuşite: pe umerii de gânduri, ochiul de lumină 
supărat, „Dorinţa să-mi rămână o candelă pe masă”; „cu lacrimi de 
cuvinte”; „un viscol cu poeme”; "cu dorul orbului neobosit”; „un 
; „prinsă-n timp de 


> 


anotimp de clipe pironite”; „înalte sfere de dureri” 
spaţiul obosit”; „să urc pe aripi de zăpadă”; 

În poezia Manuelei Jerlăianu predomină verbul a zbura, cu 
derivatele sale: a se înălța, a se ridica. 

Îndemnul poetei către iubitul ei: „Dar hai cu mine-n poezie / 
Când murgul nopţii va veni / Să ne trimită-n veşnicie / Şi-apoi etern ne 
vom iubi” (Ne-am prins de-o mână). 

Senzuală, voluptoasă, plină de nuri, plină de dorinţi vinovate, 
poeta îşi ademeneşte iubitul cu şoapte, cu vorbe, cu chemări şi semne 
fără echivoc. Iubirea lor se împlineşte firesc, ca-n prima dimineaţă a 
păcatului primordial al protopărinţilor noştri. Sunt aici, semnele unui 
erotism bine dozat, dar care se revarsă spre celălalt. Fără rezerve. 

Şi după consumarea iubirii, ea constată: „Tu sângeri acum din 
aripă, / Că raiul acela e-nchis” (Închide iubite fereastra). E un alt fel 

de a spune, o dată cu Cezar Ivănescu: „E pierdută noaptea-aceea de 
acum/ Carnea noastră de-i mai ştii al ei parfum/ Poamele ce-n pomi azi 
stau / Gustul cărnii tale-l au / Şi cad mâine toate / Putrede pe drum. // 
Fă-l să fie, Doamne sfinte, numai om / Pe cel care ne-a ispitit / sub pom 
/ Şi când pomul flori va da / Fă să-i cadă carnea grea / Cum cădea-va 
după cântec / mâna mea.” (Amintirea paradisului). 

Pentru poetă, „Orice speranţă e o fortăreață / Prin care timpul 
trece delirant” (Eu o să te iubesc). 

Adieri de poezie, miresme de mir, îngeri de lumină dansând 
frenetic, fluturi străvezii, ardere şi fum, luna şi visele care încă palpită 
sub pleoape. În rest, cuvinte vechi, nefolosite încă. Toate acestea în 
timp ce „, Curg şoapte de duhuri” şi „Un înger la masă revarsă lumină” 
şi „În suflet răsună vagi voci de copii” (Curg şoapte de duhuri). 

La Manuela Cerasela Jerlăianu, până şi iubirea zboară spre 
ceruri: „Cu îngerul alb, cu un înger damnat” . Altădată, iubirea îi face 
pe cei doi, luceferi ce trec efemeric (cuvânt inventat) — pe boltă, „cu 
lumini nemăsurate” în timp ce dorurile sunt cumpătate. Iubirea lor are 
parfum de portocale, miresme de cais, etc. 

Iubirea nu e doar celestă, dar coboară şi pe pământ, mai precis, 
în aşternut, „pe canapea”, „pe sofaua vieții legănat”; sau într-un colţ 
de cafenea, unde protagoniştii săvârşesc ritualul servirii unei cafeluţe 
fierbinţi ori al tragerii câte unui fum din aceeaşi ţigară. Sau „pe alee 
colo-n crâng ”. „Sau mai jos de codru vreau / Doar pe braţe să îţi stau 
/ Colo-n vale-ntre izvoare / Să mă porţi ca pe o floare” (Eu aş vrea...) 
Într-un fel se reiterează povestea lui Cătălin şi-a Cătălinei, fata de 
împărat care a refuzat iubirea nemuritoare a lui Hyperion care era gata 
să-şi piardă veşnicia pentru „o oră de iubire”, în favoarea unui paj, 
„viclean copil de casă/ ce umple cupele cu vin / mesenilor la masă”, dar 
căruia fata nu-i poate refuza iubirea: „Abia un braţ pe sân i-a pus / Şi 
ea l-a strâns în braţă”. (Luceafărul). 


117 


Poeta nu ocoleşte rimele facile: două-plouă; stele-ele; cer-ger; 
dor-amor; ş.a. 

În sprijinul dragostei lor, poeta speră să le vină îngerii în ajutor: 
„Dar vin îngerii albi să ne păzească / Purtând pe aripile vii iubirea / 
De răutatea lumii s-o ferească / Când ne va-nveşmânta cu nemurirea” 
(Vorbeşte dragul meu). 

Se poate spune că dragostea are nevoie de multe cuvinte, până 
în momentul când devine patimă. Atunci sunt de ajuns doar simţurile. 
Iubirea atinge punctul maxim când trupurile se contopesc, când dispar 
graniţele dintre eu şi tu, o dată cu sufletele şi unul trece în celălalt, iar 
dorinţele se îngemănează: „Miresme de bujor şi crin şi liliac / Îmbată 
stelele ce se coboară lin / lar eu în tine dintr-o dată mă prefac / Când 
îngerul se-arată-n noi divin” (Venim). Toate acestea au şi un final: 
„Dar noi chiar mâine vom aprinde luna / Şi cerul peste umeri ne va sta 
/ În urmă stelele vor fi cununa / Iar visele din versuri vor cădea.” 
(Casele pier în amintiri). Iubirea celor doi e atât de puternică încât „și 
îngerii răpuşi de poezie / Ne-ntâmpinau cu braţele pline de flori” (A 
înghețat şi frigul...) 

Cântăreaţă fecundă a iubirii, Cerasela Jerlăianu nu epuizează 
nicidecum subiectul, ci cu fantezia ei prodigioasă, găseşte resurse noi 
pentru un subiect atât de vechi dar atât de frumos cum e iubirea. 

Dar mai presus de toate, din iubirea lor curată „Cresc aripi spre 
eternitate” (Zburăm cu timpul). 


15 Martie 2017 

IUBIREA SCRISĂ-N LIMBILE TĂCERII 


Manuela Cerasela Jerlăianu, Viaţa ca o apă, Editura Stef, laşi, 2017 


Gestul Manuelei Cerasela Jerlăianu de a scrie o carte în 
memoria regretatului poet Ion Vanghele este onorant, atât pentru ea, cât 
şi pentru poetul, de curând dispărut, având în vedere că s-au cunoscut, 
au scris poezii în tandem, s-au respectat, şi nu în ultimul rând, s-au 
prețuit unul pe celălalt. 

E revigorant gândul că are cine să te continuie, să te 
pomenească, să te evoce în vers şi să-i îndemne şi pe ceilalți poeţi la 
aducere aminte. Fiecare din noi ar trebui să facem acest lucru pentru 
câte un confrate dispărut. 

Poeta îşi revarsă sentimentele precum o apă „Dintr-un tainic 
sfânt izvor "în timp ce, din tainica vecie, vin îngeri la fereşti iar poetul 
le scrie şi le citeşte versuri. Martoră, luna, prin razele ei ce curg ca o 
beteală, îi luminează poetei suspinul. Schema e clasică, eminesciană, 
persoanele sunt altele. Forma şi conţinutul de romanţă veche sunt de 
preferat pentru iubitorii versului clasic. 

Manuela Cerasela Jerlăianu a ales această formă care o 
reprezintă cel mai bine, datorită muzicalităţii şi a tonului elegiac. Şi 
până la urmă, totul se converteşte în dor, într-un dor neostoit de 
persoana iubită. „Dorul inimii târzii” — care nu a încetat să-l aştepte. 

Multe din poeziile acestea de dragoste şi dor s-ar putea adapta 
şi pune pe note muzicale. 

Iubirea este asociată florii de crin, cu vise aprinse, cu floarea 
vieţii, cu o ploaie de vise, cu praful de stele arse pe covor, şi cu multe 
alte drăgălăşenii de acest fel, care s-au scris, se scriu şi se vor mai scrie, 
câtă vreme lumea va trăi, şi în aceeaşi măsură, iubirea, care s-a născut 
o dată cu viaţa. 

Sintagme bătătorite: tăcerea nopţii, noaptea bate din aripă,” luna 
ca să şadă în fereşti”; dorul scurs din călimară, eu sunt a ta, ca să ne 
putem în veci iubi, gura dulce sărutată, (existentă în milioane de cântece 
populare şi culte); patimă nebună, „din a mierii dulci guriță ” (cântec 
popular); dorul cel şăgalnic, „Te-aştept ca pe o rază de soare”; pe-aripi 

de gând, „paharul suferinței”; „ale tristeţii lacrimi ”; „ţărmul durerii” ; 
„aripi de vânt”; şi alte asemenea. 

Ar trebui pentru o iubire nouă, să inventăm un alt alfabet, 
cuvintele vechi fiind prea uzate şi obosite. O limbă nouă, eventual, 
limba tăcerii, care să poată exprima cel puţin o parte din aceste 
sentimente. De ex. sintagma „praf de umbră” — excelentă! Din păcate, 
suntem nevoiţi să folosim, acelaşi vocabular întrebuințat de sute de 
generaţii de îndrăgostiţi, cu sau fără speranţă. 

Ce e veşnicia pentru un îndrăgostit? O clipă de iubire, un strop 
de tandreţe, o şoaptă în plus, o comuniune de gând, de cuvânt, de trup 
şi suflet. Aproape imposibil de realizat, dar în continuă căutare. De 
aceea există şi nefericire în dragoste, contrar aşteptări. 

Iubirea este soră bună cu iluzia, cu aşteptarea pe care fiecare şi- 
o face despre, şi în legătură cu celălalt. Obiectul iubirii nu e întotdeauna 
cel căutat, cel visat. În loc de asta, ne mulţumim cu înlocuitori, cu 
substitute de iubire. 

Şi ce ne rămâne? Dorul, neîmplinirea care e tot un dor. Unul 
nesfârşit, care doare, care spintecă inima în fărâme. 

Peroraţii despre iubire pot exista la nesfârşit. Ar trebui să-i 
descurajeze pe cei amatori. Însă, impulsul este cu mult deasupra 
oricărei raţiuni. Nimic nou sub soare, cum spune Ecleziastul. Şi atunci, 
la ce bun? 

O dragoste, nici mai aşa, nici mai altfel decât oricare alta. Dar 
fiecare dragoste e unică în felul ei, ori cel puţin aşa ne place să credem. 
Poate doar faptul că amândoi îşi consumă sentimentele în scris: 
„Dragostea e dulce-n gustul ei amar / Şi în noi azvârle pumni de 
poezii” (Pentru veşnicie clipele se pierd). 

Licenţe poetice: "pe-a vieţii cărări”, „Noi suntem o poemă-ntr- 
a frigului unghere ”,; „pe-a clipei dimineţi” ş.a. 

Şi, filozofic, eminescian, meditații despre trecerea lumii: „Toate 
se vor trece, pe degetul lumii, / S-or roti aievea, parc-ar fi la vals, / Pe 
când nemurirea prinsă-n vârful lunii / Va rămâne-n Rai veşnicul 
popas” (Pentru veşnicie clipele se pierd). 

Ajunsă înspre jumătatea existenţei, “într-un căuş al clipei” de 
răgaz, poeta întreabă viața: “Tu viață: Cine eşti?” şi alte întrebări 
asemenea: “De ce aleargă viața ca un gând?” Dar neprimind răspuns 

pe potriva întrebării, poeta îi cere: “O, de-aş putea să te cunosc mai 
bine / Să recroiesc neantul într-un vers / O clipă aş uita atunci de mine 
/ Şi te-aş zidi în miez de univers...” (Tu viaţă: Cine eşti?) 

Sigur că răspunsurile sunt diferite pentru fiecare persoană, nu 
există un răspuns unanim. ŞI până la urmă, depinde numai de cel care 
întreabă. 

O altă meditaţie cu inserţii aforistice: “Nedumeriți ne ducem 
clipa / Şi tot purtăm în sân poveri / Dar aruncăm în vânt risipa / Din 
mult prea multele plăceri” (Ce-i viaţa?) 

Nu lipsesc din aceste poezii memoriale, toamna, cu plânsul ei 
de frunze, „frigul ce plânge-n morminte”; umbrele vieţii, aripe moarte, 
aripe vii, vise târzii, cuvintele care rămân dezgolite în crivățul iernii, un 
decor brumat, râul de lacrimi ce trasează hotar; tăcerea care muşcă din 
lună, până şi vântul şuieră pe stradă mirat, dorul este aprins în pridvor, 
luna coboară în lut preschimbată, cam aceasta este atmosfera din poezia 
„E toamnă afară”. O strânsă corespondenţă a naturii cu sentimentele 
autoarei, caracteristici ale simbolismului. 

Şi cele care urmează sunt scrise în acelaşi ton elegiac, 
romanţios, mohorât, bacovian. Tristeţea atinge punctul culminant în 
strofa: „Neputinţa vine, dorul înfloreşte, / Inima mă doare, sufletul e 
trist,/ Ard o lumânare, clipa se topeşte / Şi mă-ntreb în lume: de ce mai 
exist? ” (Viața rătăceşte). 

Din iubirea celor doi, atât le-a mai rămas. Să se întâlnească în 
vis. În orice caz, ceea ce se vede nu e decât: ceață, iluzii şi fum. (Aştept 
un rod al dreptăţii). Dar din cântecul iubirii, pe care autoarea îl strigă 
şi care se loveşte de ziduri, întorcându-se în ecoul trist al absenței? 

În poezia Manuelei Cerasela Jerlăianu, luna are un rol 
important. Ea e o prezenţă constantă şi ia diferite aspecte şi însuşiri: e 
funebră când trece, uneori se îmbracă-n beteală şi aşteaptă s-o poftească 
cineva la bal; alteori, luna îi îmbată cu versuri în zori. 

Altădată luna „prinsă-n noapte se schimbă la culoare / Dansând 
focul tăcerii cu stelele-n perechi” (Cui crezi că îi pasă...) 

Ploaia, de asemenea, este în ton cu sentimentul apăsător care o 
bântuie: uneori e o ploaie banală, dar care cântă din țambal, ploaia are 
aripi de ceară, şi îndeobşte, ia chipul tristeţii, al absenței. 

Umbra, de asemenea, omniprezentă: uneori, sub formă de 
mantii de umbre; există şi umbre albe de toamnă, ascunse-n dorinţele 
cele mai rare. 

Toamna, în schimb, e cuminte şi tace, „ca visu-n amurg de 
dureri”. 

Tăcerea ia chip de demon care o chinuie: „Dar demonul tăcerii 
stă la pândă / Şi-atunci mă pierd în lumea unui gând” (Tu înger eşti). 
Dar, „la umbra tăcerii” îngerii trec. În mod cu totul curios, „Acum 
tăcerea şade spânzurată / De verzi iluzii-ajunse pe tavan” (Tăcerea 
şade spânzurată). Şi mai curios este faptul că: „Florile tăcerii 
lăcrimează-n glastră / Dar eu mă pierd cu tine într-un gând” (Tăcerea 
şade spânzurată). 

Tema îngerilor este abordată foarte des, îngeri sunt peste tot, 
cei doi îndrăgostiți sunt îngeri albi: „Suntem doi îngeri albi, în raiul 
plin de vise / Şi ne-am dat mâna-n ger simțind frigul din lut, / lar prin 
tăcerea nopții cu suflete deschise / Noi alergăm cu toamna în chipu-i 
desfăcut” (Suntem doi îngeri albi). 

Despre sine, autoarea spune: „Eu sunt aceeaşi sferă de lumină / 
Și-nmuguresc în acest trup de lut / Lăsând puterea dorului să ţină / Ca 
farmecul tăcerii absolut”. (Îţi dau inima curată). 

Prezentul este numit de poetă „soarele clipei”, transformat în 
„durerea clipei”. Pentru ea e „clipa-nveşmântată în versuri 
străvezii "(Cui crezi că îi plasă...); cu alte cuvinte, poeta înnemureşte 
clipa. În disperarea de a prelungi clipa iubirii, poeta spune: „Te țin 
captiv în versuri amorul când îl scriu / Şi îl fac sărbătoare, chiar dacă 
tu spre casă / Treci doar cu paşi de lună prin noaptea mea târziu” (Cui 
crezi că îi pasă...) 

Însă, fără iubirea ei, poeta se simte „în dor pierdută”. Şi nu e 
de mirare, pentru că, spune ea: „Mă gândesc că niciodată n-am să am 
ce am pierdut / Fiindcă inima bolnavă de iubire s-a umplut. ” (Suntem 
plini de-atâtea ploi). lar acum: „Plouă cu singurătate, suntem plini de- 
atâtea ploi”. Pentru că: „,Mrejele iubirii poartă aripi frânte ” (Mai trece 
un timp...). Cu toate acestea, poeta este optimistă: „Te-aştept să vii din 
frigul care te-a rătăcit / Port soarele în suflet în noul răsărit” (Să nu 
mă cerţi iubite). Speranţa reapare, ca-n prima dimineaţă de luni a 

omului: „Când în puterea nopții speranţa-n mine zburdă / Şi visele din 
suflet rămân nemuritoare” (Noaptea în mine plânge). 

Pierderea definitivă a iubirii provoacă dezastre în jur: florile 
ofilesc în fereşti, „se clatină viața pe clipe mărunte”; „Culorile vieţii 
coboară în bernă, / lar marea se-ntinde cu valul pe jos, / Se-nchide o 
pleoapă şi-n clipa eternă / Tot cerul se-apleacă în timpul ceţos ” (Se 
supără marea...) 

Poemele acestea ar fi de folos adolescenților să-şi definitiveze 
simţirile. Sau vârstnicilor care au uitat ce e iubirea şi până şi amintirile 
îi trădează. Ei vor să retrăiască măcar o fărâmă din ceea ce a fost 
altădată, ca să se simtă vii din nou. 

Poate că pentru poeta Manuela Cerasela Jerlăianu, partenera de 
versuri a poetului lon Vanghele, aceste poeme exprimă trăirile lor 
incandescente, până când poetul a decis să plece în lumea în care se aud 
doar cântece suave de îngeri. Poate că toţi cei care au pierdut pe cineva, 
vor simți fiori nostalgici când vor citi. Versurile transmit emoţii, vibrații 
şi nu se poate să nu rezonezi la ele. De aici până la o valoare universală, 
mai e un pas. Să sperăm că-l va face cât de curând, eliberată de aceste 
angoase şi nostalgii, în aşteptarea ilustrului anonim, în stare să-i 
reinventeze surâsul...Autoarea singularizează sentimentul care îi 
străbate fiinţa, dintr-unul comun, îi conferă o aură sacră. De aceea, 
spune: „Și căi nestrăbătute se împletesc uşoare / În visele iubirii de-a 
pururea tot vechi” (Cui crezi că îi pasă...) 

Până atunci, universul ei este încărcat de nori, de umbre, de 
vântoase şi de stele care cad necontenit. lar poeta îşi aşează ofranda pe 
„altarul durerii”. Dar, vorba poetei: „Cui crezi că îi pasă...” 

Poeta a experimentat iubirea consumată în cuvinte, cu miresme 
de busuioc, ştiind că doar ea e trainică şi rămâne în veșnicie: „Dar iată- 
ne, azi scriem împreună, / Suntem nemuritori în veci la rând, / În 
versurile care-or să rămână / Când umbrele în lume nu mai sunt” (Eu 
ţi-am vorbit cu îngerul din rai). 

Cuvinte rare: o lavină, glas angelin, divagaţii, la mezat, orbeţi, 
țiplă, ş.a. 

În tabloul panoramatic al liricii poetei Manuela Cerasela 
Jerlăianu, volumul de faţă reprezintă un punct de reper, o piatră de 
încercare care probează virtuțile autoarei, nu numai în cadrul frumos, 

al naturii sau al împrejurului, ci, ne învaţă cum să trăim durerea, 
pierderea, nefericirea şi să trecem dincolo de toate acestea zâmbind, cu 
optimism şi cu încrederea că mâine va fi o zi cu totul specială. Totul e 
să avem răbdare şi încredere. 


20 Mai 2017 

IUBIREA — ZBOR CU ARIPI INFINITE 


Manuela Cerasela Jerlăianu & Ion Vanghele, Două inimi bătând pe 
acelaşi portativ, Editura Stef, laşi, 2016 


Superbă metaforă a sufletelor pereche! Doi autori de poezie s- 
au întâlnit pe aceeaşi undă, în imensul câmp de flori proaspete, al 
poeziei. O competiţie între miresme de inefabil? Se poate spune şi aşa. 

E firesc, la urma urmei. Nu poţi cânta iubirea, fără un model, un 
chip real, pe care, imaginaţia creativă îl înveşmântă în culori şi stări 
inefabile. Imaginarul împletit armonios cu însuşi izvorul. 

Întâmplări, sentimente reale sau nu, acest lucru nu e important. 
Semnificativ, remarcabil e faptul că ei reuşesc să transmită o stare 
poetică inedită. Şi cine nu a scris iubitei/iubitului versuri de dragoste, 
atunci când inima îi dădea ghes? Până aici, nimic nou. Câţi îndrăgostiți 
nu şi-au înscris numele în cartea nemuritoarei Iubiri? 

Chiar din primul poem, autoarea îşi declină intenţiile într-un 
viitor destul de promiţător, în care oniricul şi realul se amestecă: 
„Demoni de pâslă vor zbura-n tăcere, / Prin cerul lor de sticlă iar 
vâslind, / Eu am să beau din gura ta cu miere, / Din somnul tău când 
m-oi trezi iubind” (Şi iar ne pierdem). E limpede că e vorba de o 
proiecţie imaginară, o dorinţă, un ideal. 

De notat, verbele de mişcare: ne rătăcim, ne pierdem, ne 
avântăm, vom fugi, ne-om perinda, „Noi o să lunecăm cuminţi ”, ne-om 
răsuci, ş.a. Dar există şi verbe statice: te aştept, (tot o proiecţie a 

dorinţei), „Eu voi sta cu noaptea să te-aştept la uşi”; „Luminaţi de raze 
lungi şi aurii ";ş.a. 

Interesantă este empatia celor doi, femeia trezindu-se iubind, 
din somnul Poetului. Şi iarăşi interesant este că protagoniştii acestei 
iubiri virtuale, se desprind de ei înşişi şi se contemplă: „Unde-n patul 


clipei ne-om vedea răpuşi” (Ne vom rătăci). 

Şi până la urmă, din această experienţă erotică, rămân: „Pentru 
amintire versurile poate, / Vor rămâne-n carte pentru-a se citi” (Ne 
vom rătăci). 

Dar poeta are şi o justificare: „Suntem poeţi, frumosul ne 
provoacă / Şi floarea prinde ziua să-şi desfacă / Din frumuseţea dulce 
risipită, / În fiecare clipă de ispită ” (Suntem poeţi). 

Fiecare pereche de îndrăgostiţi are iluzia că iubirea lor e unică 
şi mai ales, că rezistă în veşnicie. Şi dacă nu poate nimeni să reţină 
iubirea în chip real, măcar în somn sau în amintire. Visul e statornic, el 
redă cel mai bine sentimentul, sau măcar adierea lui. 

„Mă lasă-n amintiri acum să sper, / Să te închid ca-n teama mea 
de ger, / În somnul meu fiinţă să colinzi, / Ca luna rătăcită în olginzi” 
(Suntem poeți). 

În vise nimeni nu se miră de nimic. Totul pare atât de firesc. De 
fapt, fiecare jinduieşte după Paradisul pierdut, după acea stare de 
beatitudine cunoscute doar înainte de fericita cădere. E aspiraţia pură 
după ideal, după forma perfectă. 

Autoarea a iniţiat chiar şi un Dialog poetic între Iubită şi Poet. 
Un dar de cuvinte-pereche pentru doi oameni care se caută. ŞI în timp 
ce: „Toamna, frunzele răstoarnă, / Un covor fără sfârşit, / Visele nu 
pot să doarmă / Au zburat în infinit” (Dialog poetic). Interesantă 
această mişcare — de la vertical la orizontal — frunzele ce zboară şi 
invers, visele zburând spre infinit. 

Nu lipseşte promisiunea iubitului: , Vom fugi prin lumea toată, 
/ ca a visului părere / lăsând dincolo de poartă / vechea umbrelor 
durere” (Dialog poetic). 

E aici un fel de teoretizare a idilei, pe trepte de cunoaştere, 
apropiere, unire, despărţire. 

Comparaţii uimitoare: „trece luna / albă ca o suferință”. 

Iubita aspiră către înălțime, către zbor, însă Poetul, contrar 
menirii sale de a te purta prin spaţii necunoscute, o aduce cu picioarele 

pe pământ, într-un concret ispititor şi deloc tainic. Şi toate acestea 
pentru că: ,„ Tu eşti muza mea aici, / un izvor de legământ, / voce dulce 
cu lipici, / în gerul de pe pământ” (Dialog poetic). 

În orice caz, nu e lipsit de farmec acest joc erotic, fie şi din spirit 
ludic. Jocul continuă cu poezii adresate unul altuia, cu aceeaşi 
dezinvoltură. Un joc fecund, născător de pronie poetică. 

Că iubirea lor e onirică, reiese din multe versuri: „Eu îți sărut 
gura de fragă, / Frumoasa sufletului meu, / Când noaptea către zori 
aleargă / Şi eu alerg prin vis mereu. // (...) // Apoi te pierzi ca o părere, 
/ Pe un uitat de vis tărâm / Şi-n noaptea plină de tăcere, / Doar macii 
înfloriţi rămân”. (Eu îţi sărut...) 

Şi ca o confirmare, vine răspunsul lubitei: „Frumosul meu, 
acesta-i visul, / Ce vine-n noapte repetat, /Pe umeri poartă paradisul / 
Şi bolta cerului stelat. // Azi îngerii ne stau pe umeri, / Altarul geme-n 
rugăciuni, / Tu paşii mei vii Să îi numeri / Şi versurile să le-aduni ” 
(Frumosul meu). Totul ar fi aproape perfect, dacă n-ar interveni un al 
treilea personaj, Lenuţa, care vine beată, în vis, să le alunge dorurile. 
Până la urmă, autoarea recunoaşte: „Că jocul ăsta de copii, / Durează 
numai o secundă” (Frumosul meu). 

Plonjarea din oniric în real, se face brusc, cu efect de duş rece 
sau de săgeată care-i însângerează mâna, ceea ce dă naştere unei 
asociaţii neaşteptate: „Și sângerez ca-n crânguri luna, / Când soarele 
în pat aştept”. (Frumosul meu). 

Un excelent poem dedicat lui Eminescu face cinste iubitorilor 
de poezie clasică, care-l urmează şi-l omagiază în vers: „Versurile sale 
bat malul fiinţei, / Stelele cutremur îngeri în înalt, / Eu sărut din pulberi 
aripa dorinţei, /De a fi prin vremuri tot aşa de cald.” (Eminescu vine, 
Eminescu trece). 

Parafrazând celebra G/ossă eminesciană, poeta subliniază faptul 
că marele poet se continuă în toţi poeţii, de-a lungul veacurilor, într-o 
contopire nu numai spirituală, dar aproape organică: „Anotimpuri surde 

trec prin noi de-a valma, / Lumea tot se surpă şi poeţii mor, / Tu poet 
prin mine, hai încarcă-ţi arma, / Umbrele din tine fă-le viitor.” 
(Eminescu vine, Eminescu trece). Trece, dar lasă urme adânci care nu 
se vor şterge niciodată. 

Influențele sunt multiple, de la clasici la contemporani: 
„Rătăcind pe ulicioară ”,; „Întuneric şi lumină”; „somnoroase / Păsări 


adormite-n crâng "ş.a. 


Nu lipsesc asonanţele poetice: valul/anul; urme/nume; trăznet/deget; 
paharul/anul; clocotinde/oriunde; bairam/filigran; strâmte/părinte; şi 
altele. 
Dar nici cuvintele apoetice: ne hidrazează, luna excesivă, (sintagmă 
forţată); tipla, ierbure, „grădina debordează (culmea!) — de năluci,; 
fiinţe nefinalizate; nărod, „somnul vrac”; aripe, pervers, parşiv, lipstik, 
napistran. 
O anume predilecție către atmosfera bacoviană, 
încărcată de ploaie, de un cer tăcut, de luna funebră, de umbre de 
toamnă, dar şi pentru tonul elegiac al lui Eminescu: ,,Scuturându-şi 
gândurile, / Sărutându-mi rândurile” (Ceasul bate); „Sălciile dulce 
plâng, / Rămurelele îşi frâng ” (Ceasul bate); „Când eu în braţe te-oi 
cuprinde / Şi tu de dor iar plângi...şi taci...” (Ne-am întâlnit); „Să ne- 
ndreptăm colo în crângul des "(Cuprinde-mă); etc. 
Sintagme şi metafore proaspete — adumbră primăvara, 
lumea asta furnicară, flori de vânt, „te cercui în cuvinte să te am”. 
Treptat, iubirea declarată devine fior erotic, însă departe de 
versurile licenţioase care se practică astăzi, care cad în vulgaritate şi 
chiar pornografie. Iubirea celor doi, e un timid exerciţiu de erotism. 
„Tu sânul îl scoţi în palme-ntr-o doară, /Rotundul cel tare de 
gură hapsân, / Hulubi de lumină ce umbrele-şi zboară/ Doar macii din 
buze pe sfărcu-i rămân” (Iubirea mea...) 

Dar toate aceste închipuiri nu sunt decât dulci şi nevinovate 
asociaţii lirice, în comparaţie cu literatura actuală. Şi până la urmă, 
cititorii nu doresc decât să se regăsească în diferitele ipostaze ale iubirii 
ideale. 

Motive hierofanice frecvente: „toți îngerii-au plecat”; „Îngerul 
rupe-n palme trandafirul”; „De îngeri albi mă simt curtată ”; dar şi 
elemente cosmice: spaţii de lumină, „Prin alte lumi pierdute printre 
sori” (Cuprinde-mă). Alteori apar: „fantastice hidre”; „himere de 
apă”; „ciudate ființe de smoală ”; „albe năluci”: „Îngerii coboară în 
grădină”. 

Dar în acelaşi timp, celestul cu teluricul se amestecă, şi cei doi 
aterizează în spaţiul agrest, concret şi sigur, cum ar fi: câmpia, dealul, 
oraşul, crângul des, şerpuitele cărări, în şură, unde cei doi îşi permit: 
„Să aruncăm în lună cu ţigări / Şi pumnii de tăciuni plini de măceşi” 
(Cuprinde-mă). Lumea devine: „de foc şi pucioasă ”, iar noaptea e 
plină de „stele ce plâng”; „neantul se-ntinde”. 

Iubirea ia diferite ipostaze: e vehementă, iubirea „impunge c-un 

junghi”, iubirea e „de patime-muşcată”; „iubirea-i fantasmă "; 
altăoară, iubirea „şade pe-o rână”. 
Câteodată, „Amorul e nebun”; amintirea se învârteşte beată, iar o dată 
autoarea spune: „Iubirea uitată în noi a murit!” (Cu false iluzii...), 
pentru ca apoi să conchidă: „lubirile toate se nasc şi-apoi mor” (Cu 
false iluzii...) Dar şi: „Iubirea e o floare, prin vremi devine spin” . Şi 
mai mult decât atât: „O hidră ce ne muşcă şi-mproaşcă-al ei venin” 
(Cararmă ne-ntărită). 

Atunci, la ce bun acest demers poetic? Sau poate de aceea... 

În toate aceste trăiri sentimentale, răzbate un dor de candoarea 
copilăriei, de jocurile de atunci, de „Mireasma florilor pierdute ieri”. 

Discursul poetic al celor doi, coincide cu felul fiecăruia de a fi, 
ei îşi prelungesc în actul creativ, stările erotice. Şi, cu toate că trăirile 
sunt virtuale, simţi autenticitatea, adevărul lor care se cere împărtăşit. 

„În cerul visului suind” — cei doi închipuie perechea ideală, 
eventual în Grădina Raiului, dar, iată că, intempestiv, o umbră apare şi 
atunci: „Rup dorul pătruns în grădină / Şi pun două ceşti cu cafea”; e 
şarpele care a adus şi mărul ispitei cu el, îmbiindu-i cu aburul cald şi 
îmbătător de cafea. 

Altădată, bărbatul o aşteaptă pe Nuţa, personajul amintit în mai 
multe rânduri, şi poetului i se pare inutil să mai scrie „al poeziilor vers”, 
şi intră în jocul seducător al iubirii: „Cuvintele râd, se dau hufa, / Se 
zbenguie toate flămând / Şi eu care scriu către Nuga, / lar versul nu-mi 
iese plăpând. // Îmi muşcă o rimă urechea / Şi cade pe brânci un cuvânt, 
/M-apucă toridă iar setea / Și-azvârl călimara-n pământ”, visând: „Ca 
Nuţa alături să-mi steie, / Să gust dintr-o țâță profund, / Că de-aia e 
dânsa femeie / Şi-n poala cu flori mă ascund. ” (Cuvintele sar...) 

O oarecare apetenţă pentru astrologie, pentru magie şi vrăjitoare 
se preschimbă în persiflare la poetul ce aşteaptă lucruri practice, 
concrete şi nu mistere nedezlegate şi predicții. De aceea el pune 
lucrurile la punct şi împărăştie vraja: „Trec vrăjitoarele cu mersul lor 
şontăc, / Zvârlind cu ochii la madam Niţuică, / -Vă spun ca să vă treacă 
de urât / C-aici noi am putea sorbi o ţuică ” (Trec vrăjitoarele...). Luna 
e „de himere”. Poezia face trimitere la Topîrceanu şi la Balada 
chiriaşului grăbit. 

Avem aici întreg arsenalul vrăjitoresc: cucuvelele, poţiunile 
magice care stau în vitrină, ghiocul (nelipsit), pipa împrăştiind fumul 
absolut obligatoriu, vadra de cafea în zaţul căreia se ghiceşte, mătura 
pe care zboară zgripţuroaica. Întreagă poezia e o parodie la literatura de 
gen ocult. 

Predilecția pentru Bacovia este evidentă: „Şi-n criptă ca 
Bacovia m-ascund”; cu tot bagajul lui autumnal şi pluvios: „Lumina ta 
pe umeri cade tristă”; cuvintele sunt grele, „Doar umbre şi paşi 

răscolesc prin ţărână”; trec prin noapte, „năluci ciudate”; „un țipăt de 

păsări ce nu se termină”; nelipsiții corbi „smulg clipe” la un vechi 

parastas, ba şi un vârcolac, un peisaj dantesc în care ard în flăcări 
Troiele goale, „Și fug saltimbancii în hohot pe drum”; veacul ne poartă 
„în acelaşi sicriu”. Poetul îşi cheamă iubita, nu cu vorbele lui Bacovia 
„Iubito, e un mort în oraş”, dar cu o chemare la fel de ciudată şi tristă: 
„Iubito, hai vino, vom merge la crâşmă, / Iubirea se vinde la sticlă c- 
un pol”. 

Şi în peisajul acesta dezolant, poetul spune: „Pe chatul cu tine 
voi pune un link”, plonjând în realitate. (Hermetice drumuri). 

Relaţia cu timpul nu este întotdeauna aceeaşi. O dată: „păgână 
e clipa”; altădată „de clipa durerii mă ţin cu o mână”; „Trec orele- 
ncet şi rămâne nimicul ” (Trec orele...); „Clipele se mistuie uitate”; o 
luptă surdă cu această realitate care nu poate fi măsluită. 

Ispita e asemuită cu un cal zburând în noapte, luna e moartă, 
„Azvârlind cu vipii către univers”, iar deodată apare: „Calul de- 
ntuneric, nechezând pervers”. E o atmosferă propice magiei: „Undeva 
departe, undeva în zare, / Glasuri de copite sună înfundat, / Prin 
hugeac de umbre, zboară căprioare, / Îngerul din lună somnul le-a 
stricat” (Caii aleargă). 

Pentru Manuela Ion — „Miresma lumii” are „miros de lut”. 

E cert că poeţii şi-au creat un rai al lor în care, anevoie pătrund 
ochi străini. Ei lasă vederii doar ceea ce doresc să arate şi să spună 
lumii. Taina însă, rămâne zăvorâtă-n cuvânt, dar mai ales în tăceri 
revelatoare: „Când luna bate să deschidă uşa / Din raiul nostru versul 
ne zâmbeşte / Şi-o rimă se aşează ca mănuşa,/ În poezia ce se- 
ntrezăreşte. ” (Când luna bate). 

De altfel, această taină a lor îi uneşte şi-i motivează, făcându-i, 
pe unul fiecare, mai puternic: „Azi versul ne uneşte în drum spre 
veşnicie, / Că poartă-n el iubirea cu gust dulce de măr” (Când luna 
bate). 

Două motive apar foarte des; marea şi trandafirii, cu nuanţe şi 
semnificaţii multiple. Se pare că aceste două elemente sunt legate: 

„Când dânsa se stinge în jocul iubirii/ Din marea durere răsar 
trandafirii” (Răsar trandafirii). 
O frumoasă elegie poartă numele „Se scutură pomii” 

în care 
plânsul naturii se împleteşte cu nefericirea poetului: „Se scutură pomii 
de verdele freamăt, / Când vântul i-atinge, când vorba e geamăt / Şi 
dorul mă umple cu-al apelor şopot, / Tăcerea se sparge cu sunet de 
clopot. // Pădurile cântă cu glasuri de grauri, / Flori plâng parfumate 
pe verzile plaiuri, / Doar eu toată vara iubirea o caut / Şi serile mor 
şoptindu-mi din flaut. // Suspină grădina cu frunza în vânt, / Pustiu mi- 
e în suflet şi nu pot să cânt, / Unde e dorul? Încet el se duce, / În umbra 
livezii, încet să se culce. ” 

Şi din nou elemente bacoviene în poezia „Nopți de februarie”: 
ninge murdar, „E cerul mort şi cenuşiu ”; „carul nopții trece funerar ”; 
birtul e gol, „Miroase putred numai a tutun/ Ninsoarea ca un giulgiu se 
revarsă”; copacii sunt disperaţi, visând la primăvară, până şi cuvintele 
sunt îngheţate, „În cer se urcă fumul ca un mort”. Mai mult, apare 
sintagma bacoviană: „Tor cerul e ca un sicriu de plumb”; pe când: „Ne 
rătăcim fiinţă prin genune, / Ca îngerul ce a căzut damnat”. De altfel 
nu e prima dată când autoarea scrie despre moartea cerului: „Cerul e 
mort de-atâta-nsingurare ” (Cerul e mort...) 

Dar poate că niciunde nu e tonul atât de trist şi de apropiat de 
Bacovia ca în poezia: „Ninsoarea cade... ”: „Ninsoarea cade cenuşie, / 
Peste amurguri cenuşii, / Pe străzi se-ntinde prin orgie, / De vorbe 
singure şi gri. // Nocturne trec femei pe stradă, / Cu nostalgii de 
mahala, / Doar lămpi gălbui au prins să ardă, / În față pe la cafenea. 
// Aud cum tocurile bat, / Ca într-un joc de castaniete, / În noaptea care 
s-a lăsat, / Pe-un colț de stradă, pe-un perete. // E un potop umplând 
scuare, / E un nămol ce curge lin, / În fulgii repeziţi iar moare / Al meu 
oraş câte puţin. // Doar case se deşiră sumbre, / Şi plâng iar în grădini 
târziu, / Când iarna prinde ca să umble, / Foşnind cu paşii a pustiu. // 

Un plumb de iarnă ne loveşte, / Atât de trist, bacovian / Și peste burg 
noaptea păşeşte, / Cu doruri ninse în alt an...” 

Atmosfera nu se înseninează nici în poezia următoare: „Trec 
îngeri negri”: vântul se înfige-n oase, frunzele aurii cad, „Cerul a- 
nceput să cadă”; noaptea cade funebră, peste tot sunt umbre de himere, 
care fug năuce. Poeta mărturiseşte: „Există între noi destinul tragic” 
(Abandonaţi), o predestinare care trebuie împlinită. 

Peisaj autumnal, peisaj hibernal, la fel de triste şi cenuşii. O 
singură dată, poeta spune: „lubirea e o primăvară/ Care va înflori în 
curând” (Se scutură...) 

Cenuşiul anotimpurilor este în consonanţă cu sentimentul 
iubirii. Astfel, „Jar vântul se pune pe plâns” şi „Prin seară şi noi 
suspinând, / Ne ducem de dor îngheţaţi, / Prin veacul aceasta trecând, 
/ Cu paşţii prin ploi cantonaţi” (Vântul plânge...); „Plouă cu 


2 


singurătate, suntem plini de-atăâtea ploi ”- spune poeta în poemul: „Mă 
duc să dorm”. 

Altădată, „Toamna este parfumul din pădure, / Ce-mprăştie 
noian de frunze aurii, / Şi pregăteşte cerul să îndure,/ Trecerea zilelor 
confuze şi pustii” (Toamna este parfumul...) 

Există şi o imagine stereotip: ori el, ori ea, pufăie din țigarete 
Kent, ridicând în aer cerculeţe fumurii. Cafeaua şi Kentul nu lipsesc de 
pe masa poeţilor şi crează atmosfera de boemă literară. 

Geniul topîrcenian înfloreşte în poezia „Printre umbre...” — cu 
întreaga lui putere de persuasiune, cu autoironia şi umorul nelipsit: 
„Printre umbre revărsate, / Trec copacii supăraţi, / E tăcere în cetate / 
Și atăți însinguraţi. // Pe câmpie arde luna, / parc-ar sta în cer de 
veghe, / Ne lăsăm în viaţă urma, / Rătăcind pe mii de leghe. // Eu mai 
scriu îmi este foame / Şi cuvinte-ncep să torn, / Îngerul din mine 
doarme, / Legănat de-al nopţii somn. // Luna palidă se-apleacă / Peste 
case şi grădini, / Scuturând din poală parcă, / Pumni arzând de 
mărăcini. // Trec fecioare despletite, / Cu obrazul lor cel pal, / De 

iubire încolţite / Într-un vis autumnal. // Noaptea-n noi e desfrânată, / 
Se dezbracă-ncet senin, / Azvârlind cu promoroacă / În copacul din 
vecini. // Undeva plânge o goarnă,/ Geniul nu s-a mai născut, / Numai 
îngerul meu zboară / În luceafăr prefăcut. // Nu-l cunoşti, nu te 
cunoaşte, / Râul susură încet, / Vântul prin grădină paşte / Doar 
miresme în boschet”. 

Ca orice îndrăgostiți, poeţii nu pot să-şi pună „Eterna 
întrebare”: „Eterna întrebare ce o pun: / Iubirea este un sfârşit de 
drum, / Sau poate e un veşnic început, / Pe care unii astăzi l-au 
pierdut?” 

Şi poate că definiția cea mai complexă a iubirii este: „Zbor cu 
aripi infinite”. O metaforă foarte reuşită: „alb de paradis” (Cu toţi 
râvnim). 

Dureri sau bucurii, dor şi împliniri, iubirea se consumă discret, 
ştiută doar de cei doi, care au simţit nevoia să-şi aştearnă în vers, trăirile 
comune, „Sub două lumi, amurg şi răsărit” în care viaţa, în drumul ei 
coboară. (Amurg şi răsărit). 

Deşi fiecare cuplu de îndrăgostiţi consideră că iubirea lor este 
altfel decât a celorlalți, ei se pot înfrupta şi din experienţele altora şi din 
exemple livreşti, pentru a-şi îmbogăţi iubirea. 

Şi până la urmă e frumos să-ţi construieşti „castele de nisip” din 
„iubirea trecătoare”, ca să rămâi cel puţin cu iluzia că totul poate fi 
veşnic. Construcţia în sine este stimulatoare şi îți măsoară aripile. 


15 Aprilie 2016 

INCURSIUNE ÎN LUMEA BASMULUI 
Ion Vanghele & Manuela Cerasela Jerlăianu, Hermeneutica, Volumul 
I 


Excepțională această idée de a teoretiza apariția creației 
folclorice, cu toate specificitățile ei. Suscită un interes maxim şi 
luminează unele aspecte privind acest domeniu, destul de vechi. S-a 
întrebat vreodată cineva, ce vârstă are basmul popular sau cel cult? 
Citim poveşti, ne plac, copiii nu pot trăi fără ele, dar de unde vin şi cine 
le-a născocit? Care Moş Scornici s-a gândit să le facă viaţa frumoasă 
copiilor? 

Ca autoare de basme culte şi poveşti poematice, m-am întrebat 
adeseori, care e originea acestora? Lucrarea aceasta, semnată de doi 
autori cunoscuţi, vine cu răspunsurile. 

Abordând un domeniu de interes mai puţin cunoscut şi anume, 
teoria creaţiei folclorice, autorii de față se înscriu în rândul 
cercetătorilor şi teoreticienilor curentelor existente din spaţiul cultural 
românesc, până acum, insuficient sau superficial explorat de specialişti. 

Este vorba de o tematică vastă şi extrem de interesantă, cum 
vaste şi variate sunt creaţiile însele care au stat la baza cercetării. 

Volumul începe cu “Noţiuni introductive” — în care se definesc 
termenii “Monogeneză ” sau “Poligeneză ”, curente care, specifică 
autorii, se contrazic reciproc. 

Fără a avea pretenţia adâncirii în acest subiect fascinant pentru 
cei care studiază teoria creaţiei populare, am aruncat o privire asupra 
cărţii, căutând să mă familiarizez cu noţiunile şi cu specificitățile care 
decurg din ele. Şi, ceea ce am descoperit este cu adevărat fascinant. 
Cartea e rodul strădaniilor unor oameni pasionaţi de creaţia artistică în 
acest domeniu, ca urmare a studierii documentelor unor exegeţi 
autorizaţi cu trimitere manifestă spre basmul popular, care, fie că e 
“creația unei persoane sau unui grup, aparținând unui anumit spațiu 

cultural” (monogeneza), fie se poate naşte în mai multe locuri simultan 
(poligeneză). 

Demontarea mecanismelor creative poate avea un impact 
stimulativ asupra altor autori. Trezind interesul pentru acest proces care 
duce la naşterea unei opere literare, fie cu caracter popular, fie cult. 

Autorii aduc argumente pentru înţelegerea şi cunoaşterea 
“arhetipului” şi a cauzelor care îl generează, dar şi transformarea în 
produs folcloric sau motiv popular, în cadrul procesului de creaţie. 

Definiţia basmului, această “specie literară a genului epic” 
după Cecilia Stoleru: “Opera narativă în proză, (mai rar în versuri), de 
întindere mică sau mijlocie, în care realitatea este transfigurată în 
fabulos, iar personajele poartă valori simbolice." 

E necesar în abordarea unui subiect atât de generos, să pornim 
de la definiție, pentru cunoaşterea fenomenului, sau măcar a 
domeniului cercetării şi a categoriei în care este încadrat. Originea 
basmului se află, desigur, în creația populară. Şi definiţia lui Lazăr 
Şeineanu explică caracterul supranatural al acestei specii de literatură: 
"basmul, este o formă a genului narativ, al cărui caracter esenţial, este 
miraculosul, supranaturalul." 

Sunt şi alte definiţii citate de autori: Nicolae Roşianu, George 
Călinescu, Ovidiu Bârlea, A. van Gennep, B.Malinowski. 

Toţi aceşti exegeţi recunosc caracterul fantastic, (ficțional) al 
basmului, dar şi caracterul dramatic, prin înfruntarea dintre bine şi rău, 
precum şi definirea unor arhetipuri: Făt-Frumos, Zmeul, Zâna sau 
Fecioara de Împărat, Vrăjitoarea sau Muma Pădurii, uriaşii şi piticii ş.a. 

Jon Vanghele şi Manuela Cerasela Jerlăianu prin studierea 
acestor definiţii şi exemple, vor să pătrundă până în esenţa basmului, la 
valorile lui de semnificaţie ca şi la mesajul istoric pe care acesta îl 
transmite sub formă de simboluri. Simbolistica basmului conferă 
conţinutul fantastic al acestuia, de transformare a realităţii în ficţiune. 
Se produce, aşadar, o mitologie a realităţii, pe măsură ce 

povestitorul/povestitorii se îndepărtează de sursa informală primară. 
Concluzia autorilor este că “basmul nu reflectă o realitate, ci simboluri 
ale realităţii, prin construcția sa, el devenind o ficțiune în totalitate”. 

E interesant de ştiut pentru cei care doresc să se adâncească în 
studierea fenomenului creativ sau al culegerii de producţii foclorice. Se 
dau mereu exemple din basmul cult “Povestea lui Harap Alb”, unde 
fabulosul şi realitatea se împletesc. Acţiunea şi personajele acestui 
basm oglindesc viaţa satului şi a locuitorilor lui, într-un anume context 
istoric, geografic şi cultural. “Eroul principal al acestui basm, este 
mezinul Harap Alb, care nu este un personaj fantastic. Este însă un 
țăran, cu calităţi deosebite, dar nu supranaturale, cu însuşiri morale, 
ş.a.m.d..." 

Şi, explică autorii lucrării de faţă, în basm avem de-a face cu 
două realități: “una care reflectă timpul povestitorului când acesta 
încearcă să transforme fantasticul basmului într-un lucru credibil, 
transpunând lumea fantastică în - realitatea trăită de povestitor, 
realitatea care prin folosirea simbolurilor a devenit criptică, 
fabuloasă, motivul popular gestionat de povestitor fără ca acesta să-i 
înțeleagă semnificaţia ”. 

De notat că, una este realitatea în limbajul povestitorului, alta în 
simbolismul poveştii transmise, sau a perspectivei din care este 
istorisită povestea şi ne este transmisă informaţia. La lon Creangă care 
este un autor plin de vervă, realitatea poveștii este înlocuită de realitatea 
autorului însuşi şi de farmecul cu care acesta îşi transmite povestea. 

În continuare, autorii de față aduc informaţii “Despre motivul 
folcloric şi arhetip”. Ce este motivul folcloric? s-ar putea întreba 
cititorii curioşi. În accepțiunea autorilor, este “O realitate istorică, care 
serveşte autorului drept model al creaţiei sale artistice, poartă numele 
de arhetip”. Şi vin cu o completare care lămureşte şi mai mult lucrurile: 
“O realitate istorică, devine motiv folcloric, atunci când este reflectată 
în mod virtual în creaţia artistică a autorului, sub formă de simboluri”. 

E limpede că pentru a se ajunge la cunoaşterea adevărului 
istoric, cercetătorul trebuie să cunoască atât produsul folcloric cât şi 
istoria națională şi universală.” Numai pe baza acestei cunoaşteri, el 
poate să stabilească obiectul (arhetipul istoric) şi umbra generată de 
acesta (motivul folcloric). ” 

Obiectul şi umbra lui: un arhetip creează un motiv folcloric. Ori, 
autorii arată că: “regula de baza a hermeneuticii, este că un motiv 
folcloric pleacă de la un arhetip istoric”. 

Structurată tematic, această lucrare exegetică despre caracterul 
ficțional al basmului, lămureşte unele lucruri pentru specialişti, pentru 
autori şi cititori. Într-unul din capitole, autorii se întreabă: “Basmul 
proză a absurdului? ” 

“Aspectul fantastic, alunecând până la absurd, al basmului se 
datorează transmiterii simbolice a mesajului narativ. Motivele 
folclorice, ca şi personajele din basme, sunt fantastice şi absurde, 
deoarece realitatea este retransmisă prin simboluri specifice 
mentalităţii noastre omeneşti”. 

Nici realitatea visului nu corespunde realității diurne. 
Demontând mecanismele basmului, autorii încearcă, nu demitizarea 
lui, ci cum lucrează mintea cu simboluri pentru a crea un act artistic. 
Basmul este proiecția unor dorinţe din subconștient, în care lumea este 
ideală: confruntarea dintre bine şi rău se sfârşeşte totdeauna sau aproape 
totdeauna cu victoria binelui. Aceea dintre frumos şi urât are drept final, 
răspândirea frumosului, a adevărurilor fundamentale ale omului. Nici 
un basm nu are un final trist, dimpotrivă. Eroul este frumos, viteaz, 
puternic, voinic, dominat de intenţii bune, îşi ajută semenul la nevoie, 
nu se dă în lături atunci când e vorba să apere sau să salveze o cauză 
dreaptă. Oamenii îşi pun nădejdea în el, ca într-un prieten, frate, părinte, 
învăţător, mentor. Virtuţile eroului sunt creştine. El nu minte, nu 
înşeală, nu fură, nu râvneşte bunul altuia. Este cinstit şi drept, generos, 
virtuţi proprii poporului român. Cu toate piedicile întâmpinate, nu se 

retrage şi merge până la capăt în slujba binelui. Şi în zilele noastre 
există oameni cu frumoase calităţi de eroi, corespondenţii celor din 
lumea de basm. El este arhetipul din lumea reală. 

Autorul subliniază şi un alt aspect al basmului: “...în ce priveşte 
originea animală a eroului, vastul material etnografic şi folcloric, ne 
determină să credem, că umanitatea, din care facem şi noi parte, 
păstrează în memoria colectivă, amintirea acelui timp dinainte de 
istorie, căruia Mircea Eliade i-a spus ille tempore, în care universul 
uman sub forma primilor hominizi, paleo-antropi şi respectiv homo 
sapiens, s-a desprins de maimuţele arboricole, dând naştere în timp, 
marilor civilizaţii umane”. 

Aceasta privind teoria evoluționistă şi nu pe cea creaționistă. 

Un alt punct atins şi dezvoltat în această carte este “Despre 
naţional şi universal în basme”. Autorii iau ca prototip “Povestea lui 
Harap Alb” — despre care Garabet Ibrăileanu a spus fără echivoc că 
“este o epopee a poporului român”. Cu toate acestea, susţin autorii 
cărții de faţă, unele motive din basm au putut fi aflate şi în alte spaţii 
culturale, fără nici o legătură cu arealul în care Ion Creangă şi-a plasat 
eroii. Adâncindu-se în această exegeză, autorii îl amintesc pe loan 
Slavici care a făcut precizări asupra farmecului deosebit al limbii 
folosite de hâtrul humuleştean, ceea ce l-a determinat să-l numească: 
"mare maestru în ceea ce priveşte întrebuinţarea limbii româneşti” 
subliniind că autorul Poveştii lui Harap Alb ne încântă, nu atât în ce ni 
se spune în ele (?/) “ci forma românească a lui, atât ca şi concepțiune, 
cât şi ca limbă.” 

Această afirmaţie relevă faptul că “Naţionalul în basm, este dat 
de autorul care transmite basmul, de limbajul folosit de către acesta, 
câtă vreme, mesajul basmului poate să fie universal”. Autorii fac 
asociaţii interesante şi în ceea ce priveşte Biblia:” Biblia este universală 
pentru că nu aparţine poporului român, -prin conţinutul ei istoric şi 
cultual,- dar este naţională, pentru că este scrisă în Limba Română”. 

Despre “Personajele fantastice din basm” — autorii adâncesc 
cercetarea, afirmând că Harap Alb nu este un personaj ficțional, ci este 
prototipul unui ţăran isteţ, cu calități deosebite, aşa cum l-a văzut 
humuleşteanul nostru. Dar, el are de-a face şi este ajutat de anumite 
entități fantastice, alături de care pornesc să îndeplinească poruncile 
împăratului sau încercările date acestuia de către Spân. 

Personajele pozitive cel mai des întâlnite în basm şi cele mai 
îndrăgite, sunt Făt-Frumos şi Ileana Cosânzeana. Ei se caută şi se 
găsesc, dar au de înfruntat în iubirea lor, împotrivirea societăţii, a 
părinților. Siliţi să treacă nişte probe imposibile, ei îşi dovedesc credinţa 
şi fidelitatea în dragoste şi în cele din urmă, iubirea învinge totul. 

La întrebarea “Cum se creează basmul? ” — autorii au explicaţii, 
după unele informaţii memoriale (arhetipuri şi motive folclorice), pe 
care băsmuitorul le adună şi le prelucrează, le asamblează într-un tot 
coerent, cu o anumită unitate stilistică. 

Personajul feminin, Ileana Cosânzeana, “cea mai frumoasă şi 
mai pură reprezentare feminină din mitologia românească, identică 
zeiței Venus, tipul frumuseţii idealizate, crăiasa a tuturor Zânelor. În 
unele basme, apare şi ca o femeie războinică, ocrotitoare a celor slabi. 
Destinul ei este legat de acela al lui Făt-Frumos”. 

Şi despre “Personajele negative din basm”, autorii au informaţii 
deosebite. Aceste personaje, în număr foarte mare, sunt cunoscute ca: 
zmei, balauri, moroi, strigoi, ştime, vâlve, zâne, vrăjitoare, solomonari, 
zburători, dar şi oameni răi şi animale de pradă. În Dicţionarul lui 
George Lăzărescu, balaurii, animale fantastice, de proporţii uriaşe, în 
formă de şarpe, cu aripi, picioare şi multe capete, cu solzi mari şi capete 
de cal. Întruchipare a răului, răzbunător şi distrugător, personificare a 
cruzimii omeneşti. Balaurii sunt “animale fantastice”. 

Specificul basmelor: aceste personaje înţeleg şi vorbesc limba 
omenească ca şi unele vieţuitoare: albine, regina furnicilor, căprioare, 
cerbi, vulturi, ş.a. 

La întrebările: de ce are mai multe capete şi împrăştie foc din 
multiplele guri? De ce posedă aripi, întrebări legitime, născute din 
nevoia de înţelegere a fenomenului cultural popular băsmuitorul 
găseşte răspunsuri coerente. 

Ce valori de semnificaţie are acest simbol? Iată şi explicaţia 
autorilor: Pornind de la etimologie, cuvântul poate fi înţeles “prin 
decriptarea semnificaţiilor simbolice conținute de text. El are aripi şi 
poate să zboare, acestea fiind simboluri legate de mişcare, de viteză de 
deplasare. Caii ca şi corăbiile, au aripi din acelaşi motiv. Dar aripile 
sunt, repetăm, simboluri ale iuţelii, ale mişcării, ele fiind virtuale şi nu 
un adaos fizic la anatomia vreunei structuri reale sauromorfe. Şarpele 
zburător din mitologia românească, poate să zboare, dar imaginea lui 
este redată cu aripi, pentru a putea înțelege atât originea divină a 
acestuia, cât şi faptul, că se poate deplasa prin eter. La baza acestor 
balauri autohtoni au stat unele fenomene astronomice, cum au fost 
cometele. În acelaşi timp, forma alungită, de şarpe, a balaurului, 
sugerează o coloană în marş. Din acelaşi motiv, Păsărilă-Laţi-Lungilă, 
se poate lungi depăşindu-şi dimensiunile sale normale, putând să se 
încolăcească în jurul pământului, sau să ajungă la soare, la lună sau 
la stele. Solzii mari ai balaurului, reprezintă scuturile purtate de 
luptători. Când monstrul se deplasează, el posedă capete de cal, simbol 
al detaşamentelor de războinici călări. Capacitatea de a arunca foc pe 
gură şi pe nări, se referă la distrugerile făcute de cotropitori încendiind 
localităţile sau asediind cetăţile ce urmau să fie cucerite”. 

De asemenea, “Zmeii-reprezintă o formă antropomorfă, 
semănând cu oamenii obişnuiţi dar sunt înveliţi în solzi. Dacă citim 
Iliada lui Homer, putem să vedem cum luptătorii îşi îmbracă zalele 
specifice acelor vremi devenind în felul acesta zmei”. 

A încerca să descoperi filonul istoric din ficţiunea unui basm, 
mesajul inițial şi realităţile de la care s-a pornit, trebuie mai întâi să 
depăşeşti bariera limbajului, este o încercare destul de temerară pentru 

că la sfârşitul demersului tău, s-ar putea să constați că ficțiunea 
depăşeşte filonul realist-istoric şi te afunzi într-un hățiş în care nu mai 
ştii ce este mit, ce e adevăr istoric. 

Autorul aduce argumente căutând anume corespondențe între 
elementele şi motivele folclorice din unele basme populare sau culte şi 
episoade biblice din Vechiul Testament. Se constată asemănări fără 
echivoc. Legăturile nevăzute dintre elementele basmelor Harap Alb, 
Scufiţa Roşie, Isprăvile lui Păcală, Inimă putredă (onel Oprişan), 
Odiseea, Tinerețe fără bătrâneţe şi viaţă fără de moarte, din colecția 
Petre Ispirescu, -—toate acestea sunt considerate basme apocrife după 
Cărţile Biblice veterotestamentare sau care conţin elemente sacre din 
Biblie, transpuse în literatura profană. 

O atenţie deosebită acordă autorii basmului Tinerețe fără 
bătrâneţe şi Ion Smintitu, din colecţia Ionel Oprişan, apocrife ale 
epopeilor Iliada şi Odiseea. Motivele comune existente în Tinerețe fără 
bătrâneţe şi Odiseea — sunt casa, înconjurată de pădure cu arbori înalţi, 
păzită de fiare sălbatice, dar şi Palatul nimfei Circe, ridicat din piatră, 
în preajma căruia stau „lei şi lupi sălbatici/ dar îmblânziţi de farmecele 
zânei. 

O ipoteză susţine că nimfa Circe este Persefona, zeița morţii, 
soţia lui Hades. Acest loc cu animale, apare şi în Geneză, la casele unor 
sfinte, preluare a zeităților păgâne sau a preoteselor pe care creştinismul 
le va înlocui cu Gheonoaia şi care reprezintă Sirenele în contextul 
basmului, sau al Odiseei, cele care-l ademenesc pe Ulise. 

Şi în Mitologia românească a autorului Tudor Pamfile, apar 
Sirenele sub forma Femeilor-peşti sau a Faraonilor, care ies la suprafaţă 
sâmbăta, când marea se odihneşte şi cântă foarte frumos, atrăgând 
pescarii cu cântecul lor. Altă variantă în care apar Femeile-peşti, este 
Exodul Biblic. 

Un alt personaj malefic este Scorpia care îi reprezintă în 
mitologia greacă pe cei doi monştri ai Odiseei, Scyla şi Caribda. 

Basmul „Jon Smintitu ” face parte din categoria basmelor la care 
Ovidiu Bârlea face referire, vorbind despre „verosimilitatea ” basmelor 
fantastice sau despre „veridicitatea basmelor analizate”. După Ovidiu 
Bârlea, acţiunea basmelor fantastice s-ar întâmpla, „cândva”, „demult”, 
„odinioară”, plasată undeva, peste nouă mări şi ţări, „departe” — aceste 
categorii temporale şi spaţiale nedefinite, demonstrând totuşi, 
istoricitatea şi veridicitatea basmelor, în vreme ce naraţiunile fantastice 
au ca loc de desfăşurare realitatea nemijlocită, petrecută de curând. 

Ionel Oprişan îl situează în categoria basmelor superstițioase. Şi 
în „Ion Smintitu” şi în „Odiseea ” apar motive comune: calul, pasărea 
care-l ia în gheare şi-l depune pe o stâncă de unde se vede cetatea. 

Analizate cu discernământ şi bazate pe exegeţii care s-au ocupat 
de hermeneutica creaţiei populare, toate aceste asemănări şi deosebiri 
duc la concluzia că au avut acelaşi izvor de inspiraţie şi au evoluat în 
funcţie de arealul fiecăruia. 

„Povestea lui Harap Alb” şi alte basme ale lui Ion Creangă, sunt 
considerate apocrife Biblice. O serie de întâmplări se vor regăsi în 
pericopele biblice. În contrapondere, Garabet Ibrăileau susţine 
realismul poveştilor lui Creangă: „Poveştile lui Creangă sunt bucăţi 
rupte din viaţa poporului moldovenesc. Soacra şi nurorile ei, Stan 
Păţitul, Badea Ipate, etc. sunt oameni vii, ţărani din Humuleşti, țărani 
din plasa Muntelui, din județul Neamţ. Şi vestiţii năzdrăvani, Ochilă, 
Flămânzilă şi Păsări-Laţi-Lungilă, Gerilă şi Setilă sunt flăcăi 


„şugubeţi” şi „ai dracului” ca şi dascălii Mogorogea, Trăsnea şi 
ceilalți din „ Amintiri...” numai cât trataţi epic. ? 


Ca urmare a acestor afirmaţii, criticul trage două concluzii 


> E] 


greşite (susţine autorul lucrării): 
Opera lui Creangă este epopeea poporului român; 
Creangă este Homer al nostru. 

Alţi exegeţi au dat un caracter de universalitate basmului. 
Aşadar, dintr-un basm cu caracter naţional, aceştia îl transformă în 
basm universal. 

Este interesantă abordarea autorului lon Vanghele, care intră 
direct, ca voce auctorială, în dialog cu cititorii şi le cere părerea, ba 
anticipează şi răspunsul lor: „Primul lucru pe care o să-l aud de la 
Dumneavoastră, este că o fac pe deşteptul şi că încerc să vă seduc cu 
vorbele. Nu este adevărat. Și ştiţi din ce cauză? Datorită visului lui 
Iosif, care îmi confirmă teoria. ” Şi mai departe, ca să creeze suspansul 
şi să sporească atenția cititorului: „Ce se va întâmpla cu 
Ahile/Dumnezeu/Moise, o să vă spunem ceva mai târziu” aici luând-o 
martoră şi pe cea de a doua autoare. Autorul aici îşi îngăduie o pauză 
de respiraţie, un moment de relache, părăseşte domeniul cercetării 
hermeneutice şi plonjează în realitatea imediată, relatând o întâmplare 
recentă, cu un limbaj aproape familiar, dar în spirit ludic: „Hai să vă 
povestesc în momentul acesta, altceva”. 

Nici nu are importanţă ce va urma. Interesantă este abordarea, 
întreruperea subiectului şi introducerea artificială a unui eveniment, a 
unei ştiri, de mai puţină importanţă în economia cărţii, dar care conferă 
o notă de intimitate între autor şi cititor. 

O astfel de abordare nemijlocită este mai puţin obişnuită într-o 
lucrare ştiinţifică, de teoretizare a creaţiei populare. În acest fel, 
subiectul cărții ia aspectul unei lecţii ţinute într-o aulă, în care 
profesorul se adresează studenţilor, ba le cere şi părerea: „Și ştiţi unde 
ne vom da seama de acest lucru cel mai bine?” 

Căutarea de similitudini între modul cum acţionează Harap Alb 
când întâlneşte o nuntă de furnici care trec podul peste o apă, de la un 
mal la celălalt şi modul de trecere a Mării Roşii de către copiii lui Israel 
care se pregăteau să părăsească Egiptul, demonstrează, încă o dată 
izvorul de inspiraţie al basmului. Autorul chiar înaintează idei privind 
etimologia cuvântului furnică, din grecescul myrmex, cuvânt care va 

defini un popor, myrmydonii, peste care, domn şi conducător era 
Achile/Elohim. Achile, împreună cu myrmydonii lui se va bate cu 
cetatea Troia sau Ilion (după relatările lui Herodot). 

Asociaţiile, similitudinile sunt multe şi foarte interesante. Ele 
trec, dincolo de coincidenţe şi lucruri stranii şi demonstrează originea 
basmelor populare sau culese de diferiţi autori: Vasile Alecsandri, Petre 
Dulfu, Ion Creangă, Petre Ispirescu, Ionel Oprişan, ş.a. Interesant este 
şi momentul, descris de autor în mod excepțional şi numit în carte: 
„Întâlnirea cu Dumnezeu ”. În timpul peregrinărilor sale, Harap Alb îl 
întâlneşte pe Dumnezeu, deşi nu-L caută în mod special şi nici nu-L 
recunoaşte, ba chiar, conform vechiului obicei românesc, ţinde să-L ia 
în derâdere: „Merge el cât merge, şi, când la poalele unui codru vede o 
dihanie de om (...) Harap Alb a stat de s-a uitat, (...) şi neputându-şi 
stăpâni râsul, zise cu mirare: 

-Multe mai vede omul acesta cât trăieşte. Măi tartorule... ” 

Și Dumnezeu îi răspunde plin de demnitate: 

-Râzi tu, râzi, Harap Alb, dar unde mergi, fără de mine, n-ai să poți 
face nimica. ” 

Autorul pune în corelaţie întâlnirea lui Harap Alb cu Gerilă, cu 
episodul biblic al întâlnirii lui Moise cu flacăra de foc care ieşea din 
mijlocul unui rug, episod identificat cu Întâlnirea cu Dumnezeu, care-i 
vorbeşte din rugul cel care nu se stinge niciodată. 

Analizate din punct de vedere psihologic, personajele din Harap 
Alb şi cele biblice, nu mai sunt prototipurile unor personaje prestabilite, 
ci capătă noi dimensiuni şi trăsături, în funcţie de cadrul istoric în care 
sunt plasate, ca şi de celelalte personaje cu care vin în contact. Făt 
Frumos, de pildă, îşi schimbă identitatea de la un basm la altul, sau de 
la un motiv folcloric la altul, are, din punct de vedere psihologic, 
personalitate multiplă. 

Mergând mai departe cu speculaţiile şi cu cercetarea, autorul 
subliniază că Povestea lui Harap Alb, ca şi Balada Mioriţa, sunt 

apocrife biblice. „Mai mult decât atât, putem afirma că poporul romin 
şi-a scris propriile sale Biblii populare, care l-au călăuzit pe cărările 
aspre ale istoriei”. 

Autorul distinge şi ne învaţă şi pe noi să distingem aspectul 
mitologic al basmului ca şi aspectul lui istoric. De data aceasta, face 
trimiteri şi la basmul lui Ion Creangă, Ivan Turbincă: 

„Robia egipeană este prezentată alegoric prin intrarea lui Ivan 
în iad, iar începutul Exodului, prin păcălirea lui Ivan de către diavoli, 
cu sunetele de trâmbiţă şi alarma pe care aceştia o fac afară, ca şi cum 
ar fi vorba despre un război”. 

Autorul îşi extinde cercetarea şi la ciclul de basme fantastice, şi 
la cel de basme mitico-fantastice. 

Un motiv care se regăseşte în majoritatea basmelor este cel al 
femeii curioase, care încalcă interdicțiile şi-i pricinuieşte rău soţului 
prin atitudinea ei, dar apoi, prin penitenţă şi chinuri îndurate îşi 
răscumpără bărbatul (vezi Povestea porcului, Fata răpită de Soare, din 
colecţia lui Ionel Oprişan) ş.a., motivele trecând şi în basmele Evului 
Mediu, cum e legenda sapienţială creştină a Sfântului Gheorghe 
omorând balaurul. Fata de împărat este salvată de un sfânt militar din 
armata lui Dioclețian, care urma să fie dată drept hrană balaurului. Şi 
în folclorul românesc există o baladă de pe Valea Cernei, numită „Iovan 
Iorgovan” care o aude pe fată ţipând şi după ce râul Cerna tace, o vede 
încolăcită de o piatră de un balaur. Şi în foclorul german există eroul 
Tristan, cu iubita lui Isolda, iar în foclorul german, Siegfried şi 
frumoasa Brunhilda. Brâul puterii balaurului, pe care doar flăcăul îl 
poate răpune, apare şi în mitologia greacă, drept una din muncile lui 
Heracle fiind aceea de a lua brâul reginei amazoanelor, Hypolita. 

O atenţie şi o interpretare deosebită o dă autorul „Povestei 
porcului”, basm în care apar motive din Vechiul Testament, mai precis 
din viaţa lui Solomon. În toate basmele, instrumentele muzicale au 
darul de a-i vrăji pe cei care ascultă. Aşa sunt: fluierul, cimpoiul, lira 

lui Orfeu, lăuta lui Amphion, cornul lui Oberon, basmele unde se 
regăsesc, fiind variante ale aceluiaşi mit, cu arhetipuri istorice 
deosebite. 

Unele expresii folosite de Jon Vanghele în susţinerea 
argumentaţiei sale hermeneutice, sunt rupte din limbajul comun şi 
nicidecum din cel al cercetătorilor şi lingviştilor care s-au ocupat de 
aceste subiecte. Ex. expresii neaoşe de genul: „ne bagă în ceaţă”; 
„care mi-a dat mult de furcă”; „abia în această clipă mi-am dat 
seama”; „suntem tentaţi să acordăm”; „au rămas cu buzele umflate”; 
„ceea ce vreau să spun”; identifică originea scriitorului. 

Autorul îşi adânceşte cercetarea cu scena copiilor înecaţi din 
„Balada vrăjitorului din Hameln”, în similitudine cu scena înecului din 
snoavele lui Păcală, care dus spre a fi înecat în râu, este înlocuit în sac 
cu un ţăran care voia să fie primar în locul lui, apoi, sătenii toţi se aruncă 
în râu să găsească pietrele prețioase despre care hâtrul erou le povestise. 

Faptul acesta este descris (altfel!) şi în Exodul, în care Vrăjitorul 
din Hameln este Moise, copiii care pleacă cu el sunt copiii lui Israel, 
fluierul lui Moise este cometa care-i însoţeşte pe israeliți până la 
Muntele Horeb. Şi desigur, râul este Marea Roşie. Reperele legendare 
sau istorice sunt relativ aceleași. În altă ordine de idei, ajutorul pe care 
îl primeşte Aleodor de la animalele recunoscătoare, are legătură cu 
ciclul solomonian. „Transformarea succesivă a eroului în corb, în 
cosăcel care înoată pe fundul mării, în ou de tăun, reprezintă variante 
ale mitului principal, legat de Exod”. 

Motivul bortei sau al fântânii care face legătura între lumea 
aceasta şi cealaltă, este, de asemenea, cunoscut în basme şi legende. El 
apare în „Mioriţa ”, în „Povestea lui Harap Alb”, în „Prâslea cel voinic 
şi merele de aur”. Dar motivul se regăseşte şi în fântâna biblică din 
Vechiul Testament, unde a fost aruncat Iosif de către fraţii săi, pentru a 
fi vândul apoi unor ismaeliţi care se îndreptau spre Egipt. 

Un alt personaj care merită atenţie sporită din partea autorilor 
este Ileana Simziana, basm care apare în colecţia de basme „Basmele 
românilor” — colecţie nemuritoare, tipărit la G. Casnale, Bucureşti, 
2010. Eroina acestui basm, mai este numită şi Ileana Cosânzeana. În 
unele basme arată ca o războinică, ocrotitoare a celor slabi. Aşa cum se 
specifică în Dicţionarul de mitologie românească, destinul Ilenei 
Cosânzeana este legat de cel al lui Făt-Frumos. 

Ileana Simziana este cea de a treia fiică (mezină) a împăratului 
şi ea este supusă unor încercări pentru a-l mulțumi pe tatăl său care vrea 
s-o trimită, în chip de voinic în împărăția vecină. Vitejia şi 
înţelepciunea fetei se dovedesc uimitoare. Ea trece toate încercările 
puse la cale de tatăl său, sfătuită, e adevărat de calul cel credincios. 

Similitudini între basmul românesc şi mitologia greacă legată 
de viaţa lui Achile. În toate situaţiile dificile, fata este sfătuită de calul 
pe care aceasta îl pusese pe picioare şi-l hrănise cu jăratec. Dar basmul 
românesc, îşi află asemănări şi cu răpirea Elenei de către tânărul Paris 
şi jefuirea tezaurului regelui Agamemnon. Şi basmul „Greuceanu ” — 
din colecţia lui Petre Ispirescu, reţine atenția autorului prin câteva 
elemente distincte şi motive populare: Furtul astrelor, Chipul lui 
Greuceanu, Căruţa stricată de diavol. Şi acest basm este un apocrif 
veterotestamentar. Despre primul motiv popular, furtul astrelor, se 
pomeneşte doar că, la curtea Împăratului Roşu era mare nenorocire, 
fiindcă nişte zmei, furaseră soarele şi luna de pe cer. Cauzele ar fi putut 
fi de ordin cosmic (eclipsă, alt fenomen ceresc), sau din pricina unei 
furtuni de nisip, care întunecase totul. Ar mai fi putut fi urmarea unei 
erupții vulcanice. Şi în Biblie, una din plăgile cu care a fost lovit Egiptul 
a fost întunericul care a durat trei zile. În cartea cercetătoarei prof. dr. 
Sabina Ispas, există o colindă, numită “Colinda preotului” care are 
acelaşi subiect. Pământul rămas fără aştri, cufundat în beznă este salvat 
de Maica Precestă care le dă cetelor de îngerei, “un corn de prescură şi 

un pahar cu vin” care nu sunt altceva decât Trupul şi Sângele Domnului 
nostru Isus Cristos, de care se sperie diavolii. 

Chipul lui Greuceanu pornit, împreună cu fratele său să scoată 
din mâna zmeilor soarele şi luna, are şi el corespondent în “Slava lui 
Moise” de pe Muntele Sinai, când coboară, după ce a stat de vorbă cu 
Dumnezeu. Faţa lui strălucea întratât încât Aaron şi fiii lui s-au speriat 
şi nu au vrut să se apropie de el. În Noul Testament, această 
transfigurare are loc tot pe munte şi este legată de episodul Schimbării 
la faţă a lui Isus Cristos. 

Cât despre al treilea motiv, “Stricarea căruţei ” -. E vorba de 
întoarcerea lui Greuceanu, după ce a eliberat din mâinile zmeilor, aştrii 
cereşti. Aflându-se într-un car, la un moment dat, un diavol îi fură cuiul 
de la căruță. În episodul Trecerii Mării Roşii, Moise atinge zidul de apă 
şi acesta se revarsă peste carele de luptă ale egiptenilor şi-i îneacă şi pe 
cai şi pe călăreţi. Stâlpul de foc care mergea înaintea israeliților 
arătându-le calea era chiar Dumnezeu care se afla în acest stâlp şi de 
atunci drumul s-a numit Calea Robilor sau Calea Lactee. 

Studiul întreprins de Ion Vanghele şi Manuela Cerasela 
Jerlăianu este semnificativ pentru înţelegerea fenomenului creativ legat 
de basm, cu trimiterile la surse biblice, legendare ori la basme ale altor 
popoare. 

Acest studiu va continua şi cu alte teme la fel de interesante. 


18 Aprilie 2016 

UN CÂNTEC NESFÂRŞIT LA PATRU MÂINI 
Manuela Cerasela Jerlăianu & Ion Vanghele, Ce e iubirea? Editura 
Stef, laşi, 2016 


Titlul cărţii nu lasă loc nici unui echivoc. Autorii şi-au propus 
pe propria piele, să afle răspunsul la întrebarea pe care mii de filozofi 
şi poeţi şi-au pus-o. Întrebare care a suscitat mii de păreri şi definiţii, 
de-a lungul istoriei omenirii, pentru că iubirea s-a născut, o dată cu 
omul şi fără ea, nu poate fi concepută existenţa umană. În extensie, 
creatorii din orice domeniu au încercat să exprime, prin mijloace de 
expresie proprii, frumuseţea şi măreția acestui cuvânt, pus în fruntea 
virtuților teologale, alături de Credinţă şi Speranţă. 

Toţi creatorii, fără excepţie, au încercat, cel puţin o dată în viaţă, 
un răspuns, o definiţie, o tălmăcire a conceptului de iubire. 

Foarte mulţi o cântă, foarte puţini o ating în plenitudinea ei, dar 
cei mai mulţi tânjesc după ea toată viaţa şi nu încetează să o caute până 
în ultima clipă. 

Şi când ai aflat-o, într-adevăr, te poţi considera fericit, fiindcă 
nu există împlinire mai mare decât prin iubire. 

Se pare că Manuela Cerasela Jerlăianu şi lon Vanghele au găsit 
formula perfectă a iubirii, în diferitele ei aspecte. 

Ideea de a alcătui un tandem poetic, având ca suport iubirea, nu 
e cu totul nouă, dar e mai puţin încercată de autori în diferite epoci. Se 
cunosc cazuri clasice, iar cel mai notoriu este cel al lui Mihai Eminescu 
şi al Veronicăi Micle. Şi alţi autori au făcut dedicaţii iubitelor, în versuri 
şi proză. Un dialog poetic, având drept ax principal iubirea, merită însă 
toată atenţia. E un pariu cu ei înşişi. 

Cartea debutează cu întrebarea, oarecum retorică din titlul 
volumului. Desigur că, fiecare om are o viziune proprie asupra iubirii. 
Nu vor fi două definiţii la fel, după cum şi manifestarea acestui 
sentiment e diferită. 

Poate că formularea filozofică „Ce e iubirea?” nu reclamă o 
adresare atât de familiară, exprimată prin apelativul „dragă”. Dar, între 
iubiţi, se poate aborda şi astfel. 

Dragostea văzută ca şi parteneriat între două persoane absolut 
egale, nu presupune, însă, un învingător şi un învins. De la: „Un loc 
pentru durere, / În care-nvingătorul, deţine-a sa putere” şi de la 
compararea iubirii cu o năpastă, „e şarpele viclean, / ce muşcă din 
dorinţe, din visele hoinare ” — poeta trece la un ton optimist: „În suflet 
e-o speranţă şi vorbele ce am, / Cu care sus pe munte, încerc să urc 
cărare!” 

Aşadar, iubirea poate fi ascensorul care te suie pe culme. 

Răspunsul poetului vine precum al doilea țipăt al păunului, 
înainte de a-şi arăta superbii ochi albaştri din coadă! Chemarea e 
irezistibilă, la fel ca şi boncăluitul cerbului, ademenind căprioara în rut. 

E strigătul miticului faun ispitindu-şi perechea „În rugul de- 
ntuneric în care doruri ard” (Eu strig că te iubesc...) 

Ea va veni vrăjită, fermecată, „cu paşi înceţi”, în hora de umbre, 
ca-n jocul de iele noptatec, „Prin care rătăcite nălucile păşesc” (Eu 
strig că te iubesc...) 

Poeta îşi continuă întrebările retorice: „De ce, iubite, eşti aşa 
departe, / Şi de ce nu mă mai iubeşti?!” 

Aceste întrebări, destul de incomode, nu au ce căuta în iubire. 
Nici un iubit nu va răspunde. Şi ca într-un veritabil dialog, elemente din 
întrebare, apar ca un ecou, în răspunsul celuilalt. E ca un duel 
epigramatic, ori într-o şarjă amicală, cu sau fără umor, în care 
spadasinii umorişti, îşi încearcă floretele. 

Vocile sunt, cum e şi firesc, inegale. Nici n-ar putea cânta pe 
aceeaşi strună. Vioara cântă în game acute, patetice, violoncelul, în note 
mai grave. Ca şi intensitatea trăirilor. La poetă, trăirea e mai ardentă, 
mai voluptoasă. Poetul caută refugiu în metaforă, pentru a nu-şi da total 
în vileag sentimentele. 

Ea nu se sfieşte să-l cheme: „lubite!”. El o numeşte, când 
„Lubito!”, când „Mândro!” — ca-n cântecul folcloric. 

Lui îi trebuie un stimulent pentru a-şi declina intenţiile erotice: 
o cupă cu vin, coniac. Ei îi sunt de ajuns, o ceşcuţă cu cafea şi un Kent. 
Se pare că poetul e cel mai lucid: 

„Geaba de intenţii îți arăţi înscrisul, / Sus pe cerul negru, trec 
stoluri de corbi, / Una-i realitatea, altul este visul, / Printre-acestea 
două, noi ne ducem orbi” (Undeva...) 

Când exasperarea iubitei ajunge la limite, ea trece la un ton 
deschis, dând cărțile pe faţă, „Eşti nebun după mine”; ,„ Visezi nopți la 
rând să mă ai”; „Şi mă vrei să mă guşti” (Eşti nebun după mine). 

Uneori, tonul ei este vehement: „Cine te crezi, băiete...?”; 
„Cine eşti tu? De unde ai venit? ” 

Aşa cum se întâmplă, iubirea cunoaşte suişuri şi coborâşuri, 
sincope, momente de derută, nedumeriri, dezamăgiri, regrete, ofense, 
reveniri, rugăminţi, speranţe, aşteptări, nimic nu-i este străin. 

Iubirea e plină de întrebări, multe fără nici un răspuns, sau 
dimpotrivă, se pierde „Într-o nebuloasă de cuvinte” (Prinsă-n braţe...) 

Există şi cuvinte nepoetice: molâu, neelucidată, elementul 
cobalt,  ţeapănă, melodramă, înscrisul, naşă, sincron, ghinion, 
platforme, fistichie ş.a. 

Toate fenomenele naturale şi elementele firii iau parte la 
dragostea celor doi; luna, stelele, soarele, razele, vântul, ploaia, astfel, 
poeta spune: „Azi noapte luna mi-a vorbit, / Prin colț de la fereastră, / 
De teama ei, al meu iubit, / E pasăre măiastră ”. 

Uneori, în convorbirile celor doi, apar dispute verbale, 
reproşuri, replici de genul; „Ce nu înţelegi? ”; „„Treburi nesfărşite, 
vrute şi nevrute, / lar tu vii mereu dar mai bine du-te” (Aş veni...) 

Tribulaţiile dragostei. 

De asemenea, există şi sintagme eminesciene: ,„ Bătând cărări 

către apus”; ,,Pierduţi singurătăţii mării”; „De dorul vorbelor de 
ieri” ş.a. 

Altădată, plină de smerenie poeta se întreabă: „Te merit eu?”, 
gratulându-l cu apelativul „Băiete!” şi de multe ori, îi declară limpede 
că nu-l iubeşte. Dar şi această atitudine face parte din jocul dragostei. 

Şiragul sintagmelor poetice e întrerupt intempestiv de cuvinte 
uzuale, precum: „Să stăm pe bancă la taclale” (Dorinţele); „Dorinţa 
asta însă e neroadă ” (Speranţele...) 

Toate învăluite în aburul şi aromele tari ale cafelei. Jocul de-a 
Zburătorul şi fata care nu ştie încă ce vrea, acum îl cheamă, acum îl 
alungă: „Du-te-ncolo,/ Vino-ncoa” / Dă-mi pace / Nu mă lăsa”. 

Acest joc ambiguu naşte nelinişti şi de o parte şi de cealaltă. 

Iubirea însă, nu înseamnă doar vorbe frumoase, dăruite unul 
celuilalt, înseamnă şi lucruri practice, din acel „infern al tandreţei” 
conjugale. 

„Miroase undeva a varză acră” (Speranţele...) — poate însemna 
însă şi moartea sentimentelor, a romantismului. Şi în clipele de restrişte, 
când „nu e pace în Paradis”: „Se sinucide soarele spre noapte, / 
Privighetoarea cântă-ndoliat, / Această moarte care ne pândeşte poate, 
/ Acum că raiul zace ruinat” (Speranţele...) 

Pentru Manuela Cerasela Jerlăianu iubirea înseamnă, nu numai 
parfumul fericirii, sonete şi muzică ameţitoare, înseamnă şi aşteptare şi 
nerăbdare, îndoială dar şi păcat, mai presus, păcat de moarte, pe care 
şi-l asumă. 

Înseamnă şi rătăcire şi dezamăgire şi dramă, în şoapte de 
trandafir. Înseamnă jertfă, abis în care te cufunzi, orbire, înstrăinare, 
întunecare de minte, frângere de inimă, dezastru, nefericire. Cu toate 
acestea, poeta nu poate să renunţe la ea şi se aruncă în vâltoare. Toate 
precauţiile sunt inutile când e vorba de dragoste. 

Ca un răspuns, în opinia poetului, iubirea are conotațiile ei 
specifice: „ Câte patimi ne sunt interzise, / Un fular pus frigului la gură, 
/ În tăcerea buzelor ucise, / De această crudă aventură” (O să ne...) 

Curioasă forma verbului a umbla folosită la modul reflexiv, „mă 
umblă”. Nu numai visul, cu adevărat, poate cuprinde în braţele lui toate 
asperitățile, ca să le transforme în voaluri, în catifea şi mătase: „Când 
lipsa mă bate pe umăr, / Te chem şi în vis te prefac, / Secundele moarte 
le număr / Şi braţele ce se desfac” (Încă sunt...) 

Finalul poeziei este însă surprinzător: „Jubirea din noi e otravă, 
/ O-ntind tot mereu supărat / Şi iarna se-ntinde pe tavă / Şi-n ochiul de 
cer sugrumat”. (Încă sunt...) 

Ion Vanghele este el însuşi un făuritor de metafore: „ochiul de 
cer sugrumat”; „artă cambrată ”; „colțul prăfuit din infinit”, „tatuaj 
din veşnicul abis”; „târziu de soare”; „pulbere de umbre”; ş.a. 

De altfel, poetul recunoaşte sincer: „Noi, care suntem îngerii 
corupți”. 

Nu lipseşte doza de autoironie şi de umor amar: 

„Mă duc să îl salut şi pe Nichita, / În parc cum şade bietul 
marţial, / Să împărțim în veşnicie pita, / De vechi poeme şi de 
madrigal” (Împrăştiem...) 

Când un cititor răsfoieşte această carte, se aşteaptă să găsească 
în ea formule magice, experimente noi, cuvinte necunoscute, plăceri 
inedite, rețete nemaifolosite, dar garantate pentru o fericire veşnică. 
Dar, iubirea este aceeaşi, pretutindeni, deşi, de fiecare dată, alta. Nimic 
nou, de la Facerea lumii. 

Toată gama trăirilor erotice s-a adunat între aceste coperte: 
gingăşie, durere, gelozie, emoție, nelinişte, furtună, despărțire, 
speranţă, suspiciune, jertfă, dăruire, disperare, împăcare. 

Ori poate, cel care citeşte e mulțumit că-şi regăseşte propriile 
trăiri şi emoţii şi se recunoaşte în vreuna din ipostazele oferite de cei 
doi autori. Cum să descoperi în iubire, ceva inedit? Înşişi autorii se 

întreabă: „Ce e iubirea? ” Şi până la sfârşitul cărţii, se pare că n-au găsit 
încă răspuns. 

Cartea însă, te incită la căutare, la analizarea sentimentelor, la 
adâncirea în cercetarea propriului eu, mai mult decât în observarea 
partenerului, poate vei afla într-un târziu (de obicei, după ce dragostea 
s-a consumat), sămânţa aceea divină sădită în noi, încă de când ne-am 
născut. Şi dacă o facem să încolţească, în pământul de trup şi de inimă, 
s-o îngrijim, s-o veghem, s-o păzim, ea va da roade. Şi poate vei 
descoperi noi teritorii, ţinuturi virgine, cărări tentante, care te vor duce 
spre ţinta dorită. 

Acesta este un subiect, pe cât de generos, pe atât de alunecos. Şi 
totuşi, poetul e conştient că totul e o convenţie, că fiecare ştie acest 
lucru şi-l acceptă necondiţionat. 

„Minţim în vers — caldă neruşinare, / Zidim năluci în care ne- 
am pierdut, / Această lipsă de orientare, / În iadul clipelor ne-a 
prefăcut. // lubito, vino-n crângul nostru-n seară, / Să ne minţim cu 
aerul senin, / Să ne purtăm minciuna ca povară, / Când spunem 
disperaţi că ne iubim. // Un cer de stele plin cu poleială, / În marginea 
pădurii azvârlim, / Se scutură pe noi falsa beteală / Şi-n vorbele pe care 
le rostim. ” (E peste noi...) 

Şi până la urmă, nu e oare dragostea, un dulce pretext pentru a 
scrie sau a ne desfăşura calităţile creative? De fapt, o convenţie, ca să 
ne încercăm forţele. 

Dar şi poeta recunoaşte această convenţie şi o acceptă: 
„Minciuna astăzi este la ofertă, / Prinsă în versuri pe un ton ritmat, / 
E-n şoaptă pe la capăt de copertă, / Mimând poeţi în micul rezumat./ 
În dulce gustul ei de miere, / Prezenţa i se cheamă chin, / Crescând 
iluzii efemere, / Se vinde imprimată pe destin. / În frigul vieţii serile 
sunt grele, / La pas tăcut pe crudele păreri, / Un presupus poet iubitei 
cere/ atenţie sporită printre seri. / Minciună mai există-n Ssuprataxa, / 

Scursă din vers la orice rând, / Importul e făcut doar în Alaska / Din 
soiul fremătând a vânt...” (Ofertă). 

Ceea ce salvează iubirea de banalitate, e muzica interioară, e 
şoapta îngerului mesager care „cerne adevărul privit de ochii goi” 
(Luceafăr călător). 

Dimensiunea spirituală este reprezentată prin hierofanii, apariţia 
îngerilor şi fiinţelor subtile, dar şi în exclamaţii cu sens figurativ: îngeri 
de fată, eşti un înger, etc. 

Se folosesc licenţe poetice: ,„,Curg cu-a noastre doruri, flori de 
liliac” (Îngerul se urcă...); „ Himere-a nopțiilor smolite ”; „Iar zorii bat 
în ramuri cu-a razelor mitralii”, „De prin a haosului căi” (Iubirile...) 

Versuri memorabile: „Pe felia lunii stă întins nimicul”: 
„Turțurii prind strălucinde putinţe / Între abis şi cărări de fiinţe” 
(Hibernală). 

Alte imagini superbe: „Doar iubita risipeşte cald mireasma din 
condur, / Când se-apropie felină şi prin jurul meu adastă ” (Noapte...); 
„Ceru-albastru  înzăurat” iar „zarea e  înrourată”. Sintagme 
interesante folosite de poet: „Femeile parcă-s naiade, / Dispar mereu 
misterios, / În universul de cascade, / Al clipelor fără miros. ” (Femeile 
parcă-s naiade); ,„,Ninsoarea cădea cu clopoței” (Ziua de ieri); „Trec 
clipele cu aripi lipsite de răspuns ” (Ziua de ieri); ş.a. 

Alte imagini superbe: "Nopțile cu poleială / Îşi mulțeau încet 
duiumul, / Pe cărarea-ntre eresuri / Să se drumuie nebunul” (Nopțile 
abandonate). Şi: „Aud clopotele serii, bătând ruga de vecernii / Şi-n 
pădurea de poeme, eu te pierd în frigul iernii” (Nopțile abandonate). 

Există şi imagini şocante: „Ne mai târâm prin clipa cenzurată, 
/ Cu firea ca un fruct ce se zbârceşte, / Doar luna latră, tulbure, 
câineşte, / Cu faţa de hârtie creponată ” (Tristeţea este...) Sau: "Iar tu 
prin veacul deşălat să numeri, / Aceleaşi doruri dănţuind amare...” 
(Tristeţea este...) 

Cuvinte rare: jeregaia, napistran ş.a. 


156 


La Ion Vanghele iubirea e voluptoasă, carnală, ispititoare, 
telurică: „Goliciunea ei savantă se întinde lung în pat,/ Îi admir tăcut 
tot nudul, din canon cum se revarsă, / Uri sălbatici de iubire, cu miros 
de floare arsă, / Care macii îi alintă când stă dulce pe crivăţ. // Sânii 
ei ca două mere, sfârcurile mi le-oferă, / Îndrăzneţi de parcă-s muguri, 
noaptea toată o împung, / Cum şi eu acum la rându-mi, noaptea visului 
străpung, / Când dansează peste note, cu paşi mici de baiaderă.// (...)// 
Tipă cerul, capul zace pe-ale lunii perne albe, / Sângele ca o maree 
drept în inimă loveşte, / pasiunea-n întuneric plin de patimi străluceşte 
/ Şi eu sorb tăcute lacrimi, ce se scurg la vale calde...” (Noapte...) 

lar poeta, străpunsă de cuvintele destul de penetrante, bate-n 
retragere strategic, cu expresia devenită leit-motiv: „7u, băiete...” sau 
„Măi, băiete” cu care îl pune la punct: „Tu, băiete, nu visa, lacrima e- 
al nostru chin” (Tu, băiete...) Acelaşi limbaj uzual şi la interlocutorul 
ei. Ba chiar, poetul o numeşte într-un poem „7u Veronica mea” în 
accepțiunea că el ar fi Eminescu. 

Şi conştient de dragostea lor, pe care o asemănă iubirii eterne a 
cuplului Mihai-Veronica, poetul spune: „În noaptea asta ne-om iubi 
discret / Şi vom închide către zori fereastra, / Că s-a-ntâlnit poeta c-un 
poet / Şi se iubesc în versurile astea. // Această lume cătinel se duce, / 
Grăbindu-se mereu spre undeva, / Numai luceafărul prinde să urce, / 
Ținând în mâna lui încă o stea...” (Tu Veronica mea). 

La rândul ei, în consonanţă cu celebrul model, Veronica, poeta 
Manuela Cerasela Jerlăianu îl numeşte, fără echivoc, , Eminul meu”. 

Câte perechi îndrăgostite n-au recurs la imitarea acelei iubiri 
legendare dintre geniul poeziei româneşti şi iubita lui, în speranţa că 
dragostea lor va avea acelaşi ecou şi va intra în nemurire? 

Nu lipseşte din decor nici „floarea albastră” eminesciană: „Din 
nopțile când ne-am iubit, / Până ce zorii băteau în fereastră / Şi dorul 
şi iubirea au pierit, / Dar a rămas etern o floare-albastră ” (Eminul 
meu). 

Tonul este elegiac în unele poeme: „Pe drumul acesta poate ne- 
om întâlni cândva, / Când toamna zvârle frunza în viaţa mea şi-a ta, / 
Și ceru-ntreg se umple cu flori de liliac, / Timidele amurguri în noi 
când se desfac...” (Mângâietoare nopți...) 

O stare de spirit şi-un ambient care invită la blândeţe, la 
mângâiere, la visare. Dorurile dau în pârg, după ce înfloriseră bezmetic: 
„Parfumul tău eu îl respir sălbatic, / Cu nuanțele ce tremură-ntre noi, 
/ Culorile se scutură vii ploi, / Păstrând în dorul meu ceva tomnatic. // 
Te-mbrăţişez în clipele ce vin, / Într-un imaginar fără fiinţă, / Te-aduce- 
alături doar a mea credinţă / Şi nopțile cu sângeratul vin. // Ne vom 
iubi târziu purtaţi de lună, / Într-un astral scăldat de albul pur, / Când 
buzele cu dragoste îți fur / Şi sufletul ce-mi şade la-ndemână. ” 
(Parfumul tău...) 

Parfum de liliac, de verbină, de crini şi trandafiri, învăluie-n 
ecoul întors, iubirea celor doi. 

Nu o dată, poeta afirmă că iubirea e păcat şi păcatul e în noi. 
Tema păcatului revine adesea, atrăgând după sine regrete: „Iubirea e 
păcatul”; „În sânge port păcatele iubirii”; „lar drumul către tine 
coboară în păcat”; „Păcatul e năpasta / Care-a deschis fereastra”; 
„Păcatul e în noi, / Cum să dăm înapoi”. 

Şi nu de puţine ori apare cuvântul cenzură, chiar atunci când e vorba 
de vis. Clipa e cenzurată; visul e cenzurat în pernă; căldura celuilalt e 
cenzurată ş.a. 

Pe de altă parte, iubita e: „înger între femei” (Vreau ochii tăi...) 

De asemenea, ispita, alături de calificativul păgân, patimă, 
primează: „Aceleaşi patimi surde ne şuieră prin coaste”, „Spre crezul 
tău păgân”; ,, Muşcând din lumină cu patime negre”; „Mireasmă de 
femeie, de floare pătimaşă ”,; „Ce rădăcini adânci au patimile mele”; 
„Suntem doar două umbre de patimi osândiţi ” ş.a. 

Până şi dorul e proscris, prohibit, alteori e însângerat: „,/ubirea 
ca o văduvă nebună”; „Iubirea despuiată gonind ca o nălucă”. 
Altădată „Iubirea asta mi-e blestem”. 

Iubirea e asociată şi cu florile sau ciorchinii de liliac, cu trandafirii şi 
crinii: „Jubirile sunt focuri macerate / În care ardem un albastru pur”. 

Nu aceleaşi epitete sunt folosite pentru versuri, pentru cuvinte: 
„Și versurile mele — flori de mirt” (Umbrite zori...) 

Doar dorinţele celor doi sunt „desfrânate”, iar protagoniștii, de 
cele mai multe ori întâmpină „Sahare de dorinți”. Alteori, dorinţele 
sunt „învelitoare”. 

De la apelativul „băiete”, sau „dragă”, la „iubitul meu ” dar şi 
„nebunul meu cu dor de mine” ca să nu existe echivoc, în ceea ce 
priveşte cauza, dragostea femeii e un crescendo continuu. 

Iubita e „deschisă ca o floare/ În calea clipelor ce vin ” (Atâtea flori...) 

Iar dorinţa lui nu este mai puţin romantică: „Să vină iarăşi 
primăvara, / Să înflorim ca doi copaci, / Când le îngână-n nopți vioara 
/ Şi tu în floare te îmbraci... ” (Atâtea flori...) 

Se ştie: pentru dragoste nu sunt de ajuns cuvinte. Mai trebuie 
inventate. Şi dacă nu se mai găsesc, iubiții recurg la tăceri şi la gesturi. 
Nimic nu stă în calea ei stavilă: nici timpul, nici depărtarea, nici 
mărăcinii din cale, nici umbrele din vis, uneori nici moartea. 

Iubitul este „Zburător cu plete negre” invocat de fetele tinere: „Vino 
iar de mă sărută” (Zburător). 

Iubirea — „E-o biruinţă de voluptăți”, visele se plimbă printre 
năluci, „Îngerii pornesc pribeag, / Cu dorul nostru prohibit” (Vom 
luneca...) 

În această atmosferă, până şi peste iubire ninge, iar poetul stă la 
masă şi scrie, scena amintindu-ne de Eminescu: „Cu perdelele lăsate/ 
Şed la masa mea de brad”. Iată scena: „Peste iubire ninge, păsări 
înfrigurate, / Îşi mântuie prezenţa, fugind printre copaci, / Aleargă 
mute turme bolnavii vârcolaci, / Peste cărări pierdute, de noapte 

blestemate. // Visam din nou la soare...la pomul care zace, / Înfăşurat 
în gheaţă din frigul cel târziu, / La masa mea bătrână eu zac acum şi 
scriu, / Privind prin întuneric cum iarna vine-ncoace ” (Ziua de ieri). 

În răspunsul ei la acest frumos poem, poeta spune: , Iubirea 
doarme îmbrobodită, / Cu amintiri peste cojoc, / Ziua de ieri e sorocită, 
/ De palme strânse la mijloc. ” 

Noianul de provocări erotice îşi găseşte, de fiecare dată răspuns 
din partea iubitei. Este ca un cântec nesfârşit pe două voci, care se 
întoarce-n ecou. Ecoul se regăseşte în titlurile, aproximativ aceleaşi, 
fiecare poezie cu specificitățile ei, pentru fiecare autor. 

La mare căutare pentru ambii poeţi se află umbra: „Pașii tăi se 
plimb-agale, / Pe aleea mea tăcută, / Unde umbra-mi iese-n cale, / 
Umbra ta de o sărută” (Somnul flutură...); „Treceau umbre-n surdină 
un joc crepuscular” (Ziua de ieri). De asemenea, prezent este 
întunericul: ”Și apoi în întuneric, / Rătăcim paşii tăcut, / Între noi se- 
aprind feeric, / Buzele când îţi sărut” (Somnul flutură...); „Când 
umbrele prin ceruri repezite, / Scot țipete de dragoste amare” (Iubirea 
mea); „, Cădea din turle umbra nopții / Peste amurg ca frunza lată” (Şi 
ne-am iubit...) Ori: „Mi-e inima întunecată, / De-a ta iubire — crisalidă 
—” (Noi ne iubim...) 

O notă de specificitate o dau florile de mirt sau mirosul de 

lămâiţă, simbolizând puritatea: „Eu îţi sărut şoldul de argint, / Buricul 
tău care scânteie / Și scutur florile de mirt, / Pe forma ta de orhidee. ” 
(Noi ne iubim...) 
Nelipsitul sărut răsare din orice poem: „gustul gurii aburind de fragi’ 
(Iubirea mea...); „Mă joc cu formele de lut, / În frunze toată îmbrăcată, 
/ Pe sânii albi ce îi sărut, / Pe gura dulce alintată ” (Noi ne iubim...) 

Efemerul şi veşnicia se cheamă reciproc şi-şi dispută întâietatea: 

„Iar veşnicia ne îngroapă, / În umbra nopților etern” (Noi ne iubim...) 
Cât despre motivul Timpului, pierdut în metafore admirabile: 

„Clepsidra scursă-n ore sparte / Şi-n ciobul lutului ce ţipă.” 

(Femeile...); „Nisipul vieţii curge infinit / Şi doar dorinţa ta îi mai 
răspunde” (Am mai zbura...)Şi cum, iubire fără lacrimi nu există, cei 
doi şi le împletesc în vers: „Surpate lacrimi cad de-a valma / Şi 
aşteptarea-nmugurită, / Ți-ar săruta în veacuri palma / Pe aripa de vis 
cernită ” (Surpate lacrimi...)Şi răspunsul: „Eu lacrima îţi şterg la 
noapte, / La geamul casei tale bat” (Eu lacrima îţi şterg). 

Dialogul acesta inedit este ca un concurs pe teme date, fiindcă 
obligă la un răspuns imediat, la starea celui care lansează provocarea. 
Raiul râvnit apare în diferite ipostaze: „La capătul de rai unde-am 
ajuns ” (Am mai zbura). 

Iubita e în viziunea poetului: rusalcă, e surată, cadână, iar el se 

recunoaşte ca „zburdalnicul aed”. 
Chemări şi îndepărtări, momente de exaltare, de patos, de înălțare, 
altele de relaxare, clipe de nostalgie, un joc continuu de contraste şi 
aparenţe. Şi până la urmă, dragostea este „o lupt-a celor fără de 
izbândă”. În cele din urmă, totul se mută pe alt plan, unul spiritual, 
înălțător şi binecuvântat de îngeri. 

Nu o dată, e tulburare mare în Paradis, apar nori pe cerul iubirii. 
Atunci se întunecă totul şi „neantul coboară”; în viziunea poetului apar 
„Jantastice hidre” şi „himere de apă”, „Ciudate fiinţe de smoală ”. 
Atunci iubirea devine o fantasmă. 

Şi iarăşi, nu o dată, iubirea este văzută ca stând „într-o rână” 
(Privesc la iubire...). Altădată, „se aşează timpul între noi pe-o rână ” 
(Se aşează...) 

Tonul elegiac revine adeseori în imagini tulburătoare: „Pe 
băncuţa veche lângă poartă, / Umbre bat mătănii lângă flori” 
(Dimineaţa urcă...) Sau: „Curge peste noi clepsidra spartă, / Fluturi 
azvârlind tăcută-n zori” (Dimineaţa urcă...) 

Abia la sfârşitul cărții realizezi că istoria acestei iubiri se scrie 
cu lacrimi de Lumină. 

5 Florar 2016 

POVESTIND POVEȘTILE 


DE UNDE VINE FĂT FRUMOS? 
Ion Vanghele & Manuela Cerasela Jerlăianu, Hermeneutica vol.I], 
Editura Stef, lași, 2016 


În acest volum, autorii îşi continuă incursiunea în fascinanta 
lume a basmelor, mergând până la izvorul lor, citând diferiţi cercetători 
şi exegeţi care fac referire la personajele care nu au încetat niciodată să 
ne încânte. Ei nu se opresc numai la basme, ci explorează şi teritoriul 
creaţiilor populare în versuri: balade, colinde ş.a. 

Eroul pozitiv, cine altul decât Făt-Frumos, este surprins în 
cartea lui Marcel Olinescu, „Mitologia Română”, drept prototipul 
personajelor pozitive din basme: frumos (bineînţeles), viteaz şi bun la 
suflet. Cu astfel de calităţi nu are cum să nu-i fascineze pe copii, care 
fără excepţie, vor să ajungă precum el. El este perfecțiunea întruchipată 
şi copiii nu-şi pot imagina să aibă vreun defect sau să dorească şi să 
facă răul cuiva. 

Deşi nu are decât puteri pământeşti, este ajutat de forțe 
supranaturale: zâne, duhuri bune, animale care vorbesc, cai zburători, 
regina neamului de albine sau cea a neamului de furnici ş.a. Dar şi, pe 
linie sacră, îngerii şi Măicuţa Domnului. Şi cine nu ar dori să dea o 
mână de ajutor unui flăcău aşa de frumos şi de neînfricat care luptă 
împotriva răului, de când a venit pe lume? Dacă ar fi copiii întrebaţi, 
negreşit ar răspunde că vor să-l ajute să iasă din încurcătură, ba chiar să 
fie în locul lui. Prin aceste isprăvi, ştiindu-le finalitatea (Binele mereu 
învinge!) — Făt Frumos induce o stare de speranţă aprinsă şi este 
îndrăgit de toată lumea. Fiecare copil ar întinde o mână să-l ajute în 
lupta cu vrăjitoarele, cu Muma Pădurii, cu balaurii, pajurele, cu zmeii 
şi duhurile rele. El ne arată eroismul în stare pură, dedicat oamenilor 

fără şovăire. Alături de Făt Frumos, copilul învaţă să fie curajos, bun, 
vrednic şi ajutător. De altfel, Făt-Frumos este prietenul cel mai bun al 
copiilor, le dezvoltă imaginaţia, fantezia. 

Deşi nu este zeu şi nici vreo entitate supranaturală, ci un simplu 
om cu toate atributele unui erou, Făt Frumos cunoaşte limbajul 
animalelor, al insectelor, fluturilor, al peştilor şi al tuturor vieţuitoarelor 
create de Dumnezeu. Universul virtual al basmului este plin de 
elemente supranaturale: soarele se roteşte de multe ori, stelele fac 
semne pe cer, se încing în hore, luna, de obicei îngândurată şi tristă, 
râde şi bate din palme, râurile seacă sau se învolburează la porunca 
voinicului, munţii se înalță ori se pitesc, ierburile fermecate şi apa vie, 
oblojesc rănile şi învie eroul, ş.a. 

De asemenea, lucrurile capătă însufleţire: traista fermecată 
ascunde tocmai acele lucruri de care Făt Frumos are nevoie şi le 
dăruieşte la timp, căciula sau pălăria îl fac nevăzut pe acesta în mijlocul 
duşmanilor. Totul în jur participă la peripeţiile şi aventurile eroului. 

lată, însăşi naşterea lui Făt Frumos este întrucâtva 
supranaturală. Fătul pune, înainte de a se naşte, câteva condiţii 
părinților: să-i dea, să-i aducă, fie luna de pe cer, fie soarele sau stelele, 
fie, tinerețea fără bătrâneţe şi viaţa fără de moarte, aşa cum s-a văzut 
în basmul cu acelaşi titlu, cules de Petre Ispirescu. 

Venirea lui pe lume este un eveniment extraordinar: fie că e 
găsit într-un coşuleţ, plutind pe apă, (trimitere la Moise şi la fiica 
Faraonului) — Marcel Olinescu afirmând că în unele basme, naşterea 
făt-frumosului se face din piatră. 

În alte basme este amintită naşterea din apă. 

Nu o dată, naşterea se produce atunci când părinţii sunt peste 
măsură de bătrâni şi nu mai speră acest dar divin. Cu toate acestea, 
Avraam şi Sara devin părinţi prin intervenția divină. De asemenea, 
Zaharia şi Elisabeta care l-au avut pe loan la o vârstă foarte înaintată. 

Delavrancea a preluat motivul biblic în basmul , Neghiniță”. 
Dar şi în alte basme, copilul vine pe lume când părinții nu mai aveau 
NICI O speranţă. 

Aceste naşteri miraculoase au loc în toate mitologiile, 
divinităţile feminine luându-se la întrecere cu cele masculine în ceea ce 
priveşte misterele naşterii lor. E de ajuns să amintim că Zamolxis sau 
Zalmoxis a fost înfăşurat în piele de urs la naştere, aceasta dându-i 
puteri neobişnuite. Numele eroilor din basme implică şi elemente 
naturale destul de stranii care le conferă puteri, dar le justifică şi 
numele: Aripă frumoasă, spelbă de busuioc, Drăgan Cenuşă, Craivizin, 
fiul vacii, Petrea Piperiul, Voinicul florilor şi ciuda lumii, Tei legănat, 
Voinic verde busuioc, Creacă, finul lui Dumnezeu. Chiar şi Harap Alb 
este un nume straniu, neobişnuit, ştiut fiind că harapii sunt negri. În 
orice caz, numele relevă persoana şi calitățile ei. 

Uneori, la moartea bărbaţilor din diferite părți, aceştia sunt 
înfăşuraţi în piele de bou sau vacă şi atârnaţi de diferiţi arbori funerari. 

Zeița Atena se naşte din capul lui Zeus, cu armă şi coif, acest 
motiv fiind preluat şi în unele variante folclorice româneşti, conform 
cărora, Isus s-ar fi născut din capul Fecioarei Maria, fiind preluat de 
Crăciuniţă (nevasta lui Crăciun).  Travaliul fanteziei populare este 
nelimitat. 

De cele mai multe ori, soţii, înaintați în vârstă, în limbaj popular, 
un moş şi o babă, neavând copii şi fiind foarte mâhniţi din această 
pricină, pleacă în pădure şi găsesc o lighioană, pe care o adoptă ca pe 
fiul lor, de obicei, porc. 

„Însuşi Ulise va fi crescut de mogul lui Creangă sub formă de 
porc, semnificaţia acestei naşteri fiind puţin peiorativă, deoarece în 
unele religii, carnea de porc este considerată spurcată. ” 

Adopţia este, de multe ori, în conformitate cu specificul muncii 
lor, agricole sau creşterea animalelor 

Şi, specifică autorul lucrării, „Fiecare basm are o explicaţie 
pentru eroul ei”. 

Mai puţin cunoscută este naşterea din piatră care în viziunea 
popular-religioasă va creea şi alte variante. 

Însuşi Zeus a avut o naştere destul de ciudată, tatăl său, Kronos 
înghiţindu-şi fără milă copiii, încă de la naştere. Născut într-o peşteră 
din insula Creta, de Rhea, aceasta îi dădu lui Kronos un bolovan 
înfăşurat în chip de prunc. Ultimul născut, Zeus, mare şi frumos, se 
revoltă împotriva tatălui său şi-l sileşte să-i readucă la viaţă pe fraţii săi 
înghiţiţi. În altă versiune, Zeus o înghite pe zeiţa Metis, fapt care a avut 
ca urmare o durere de cap insuportabilă. Acesta îi cere fiului său 
Hefaistos, să-i crape capul ca să-l scape de dureri. Aşa s-a născut 
războinica zeiță Palas Athena, înarmată până-n dinţi şi purtând un coif 
strălucitor, lance şi scut. Kronos, silit de fiul său să dea înapoi copiii 
înghiţiți, aruncă afară şi bolovanul pe care Rhea i-l dăduse în chip de 
prunc înfăşat în scutece. Explicaţia autorului cărții: „În felul acesta 
mitologia Greacă ne pune în faţa a două entităţi divine ale aceluiaşi 
zeu. Unul având un aspect antropomorf, sau de om şi celălalt având 
aspectul unui bolovan sau pietre”. 

Există, aşadar, doi Zeus, unul chipeş, cu înfăţişare de om şi altul 
cu înfăţişare de piatră? Realitatea cu legenda se amestecă, aşa cum se 
amestecă şi sunt legate de ridicarea oraşului Atena, în centrul căruia se 
află un munte, unde meşteşugarii, fierarii, zidarii au ridicat o serie de 
temple dedicate zeilor, chiar şi statuia zeiţei Atena. 

“Muntele în jurul căruia s-a ridicat cetatea purta numele de 
Zeul sau Zeus. Pe capul lui de piatră, oamenii au ridicat statuia zeiţei, 
al cărei nume s-a extins şi asupra oraşului ”. 

O oarecare corespondenţă cu această legendă există în Odiseea 
lui Homer, privind-o pe Atena cea născută din Atlas (Zeus) cel avan, 
pentru că le-a înghiţit pe Atena împreună cu mama sa, Metis. 


165 


“Ori tot Zeus ţine stâlpii ce poartă cerul, deoarece este un munte şi 
muntele sugerează o astfel de idee. De altfel sugestia este completată 
de căsătoria zeului munte cu Hera, zeiţa cerului”. 

Ideea de zeu-munte apare şi în credinţa evreiască, legat de 
Horeb, Muntele lui Dumnezeu. 

Autorul cărţii intră aici, după procedeul său obişnuit, în dialog 
cu cititorul, punându-i întrebări şi aşteptând chiar răspunsuri. Altăoară 
el aşteaptă din partea cititorilor unele propuneri de interpretare, cu 
variante paralele pe care să le argumenteze şi să le justifice. E un joc 
destul de subtil, un fel de poveste cu mai multe finaluri, în funcţie de 
fantezia fiecăruia. Finalul poate rămâne în cazul acesta, deschis iar 
argumentaţia, plauzibilă. Aceasta dezvoltă imaginaţia cititorului, 
indiferent de vârstă, ceea ce înseamnă cu autorul şi-a atins scopul. 

Există două modalităţi de redare a adevărului, fie por- nind de 
la faptul istoric, fie de la cel imaginativ, născător de mitologii, între ele 
existând o relaţie. În general se porneşte de la citirea profană a textelor, 
fără să decripteze mesajul criptic, înțelesul ascuns, valorile de 
semnificație, pentru că e prea greu de înţeles, limitându-se la 
explicaţiile autorilor, dacă ele vor fi fiind. Unele lucruri sunt şi rămân 
de neînțeles. De aceea şi este ocolit acest segment de cunoaştere 
mitologică sau istorică, pentru că nu oferă date exacte, concludente, 
verificabile. Ei, fantezii! ar spune un cititor grăbit. Nu-mi pierd timpul 
cu aşa ceva. E adevărat că aceste lecturi presupun şi cunoaşterea unei 
culturi universale, nu numai prezente, dar şi din cele mai vechi timpuri. 
Dar, să citeşti fără să înţelegi mesajul şi frumuseţea expunerii lui, este 
ca şi când ai turna apă într-un butoi fără unele doage şi fără fund. Cât 
este istorie, cât este mitologie, cât foclor într-un text de felul acesta? 
Este treaba hermeneuticii să cerceteze. 

Există unele elemente comune în datele istorice şi în cele 
folclorice, personajele şi evenimentele prezentând unele similitudini. 
Uneori, motivul folcloric se distanțează de arhetipul istoric care l-a 

creat şi de aici dificultatea de a găsi modelul arhetipal de la baza 
creaţiei. 

Părăsind mitologia greacă şi naşterea zeiţei Athena şi a oraşului 
grecesc cu acelaşi nume, ne întoarcem la Făt-Frumos. Mergând în 
continuare pe firul hermeneuticii, împreună cu autorii cărții de faţă, 
aflăm despre “Puii Pajurei” pe care Făt-Frumos îi aude ţipând, dintr- 
un cuib aflat într-un arbore. Eroul află povestea puişorilor pajurei, 
nefericiţi că, de fiecare dată când mama-pajură naşte, apare un balaur 
care mănâncă toţi puii. În aşteptarea balaurului, puişorii ţipă de frică. 
Mama-pajură, de bucurie că şi-a găsit puişorii vii, îl înghite pe Făt- 
Frumos şi apoi îl regurgitează, mai mândru şi mai frumos decât înainte. 
Din realitatea subpământeană în care se afla, Făt-Frumos o roagă pe 
pajură să-l scoată în lumea cea albă. 

Autorul subliniază că orice motiv folcloric are la bază o realitate 
istorică bine determinată, numită arhetip. Motivul folcloric îşi trage 
originea din acest arhetip care este ascuns, denaturant, prin simboluri. 

Episodul puişorilor de pajură are un corespondent într-o 
povestire din Epopeea lui Homer, legată de războiul troian. De data 
aceasta, un şarpe înghite 9 puişori, simbolizând 9 ani de luptă pentru 
cucerirea Troiei. S-ar putea ca acest basm să fie un apocrif al Odiseei. 
Autorul lasă cititorilor posibilitatea de a alege care simbol este mai 
verosimil. 

Autorul este de părere că şi basmul “Motanul Încălțat” al lui 
Charles Perrault este un apocrif vetero-testamentar, motivul folcloric 
regăsindu-se şi în Vechiul Testament. Basmul lui Perrault este o satiră 
la adresa societăţii medievale, însuşi regele este un om credul, condus 
de nişte escroci, un pamflet plin de virulență împotriva regalității, fapt 
ce a condus “/a izbucnirea revoluțiilor franceze şi schimbarea unor 
instituţii de stat, incapabile să guverneze societatea, intrată în criză. 
Acest lucru îl face Perrault, prefigurând atitudinea antiregală, a 
societăţii burgheze care începea să se afirme din ce în ce mai puternic 

pe plan economic, vrând să ia în mâinile sale, şi controlul politic, 
pentru a-şi putea construi în siguranţă viitorul”. 

Un alt subiect atins în această carte de hermeneutică este “Mirul 
lui Sisif “, în interpretarea lui Albert Camus care oferă mitului o 
explicaţie filozofică. Înțeleptul, iscusitul, priceputul, dar şi burduful de 
capră, după etimologia cuvântului, Sisif, supus caznei de a căra un 
bolovan până pe vârful unui munte şi s-o ia mereu de la capăt, de câte 
ori scapă bolovanul. Sisif este pedepsit astfel pentru că l-a legat în 
lanţuri pe zeul morţii, Thanatos. În povestea lui Creangă “Ivan 
Turbincă”, moartea este legată în faţa raiului, şi vârâtă în turbinca 
blagoslovită de Dumnezeu, după care Ivan a agăţat-o într-un pom. 
Autorul subliniază faptul că această poveste este varianta românească 
a mitului lui Sisif. Dar acelaşi mit se regăseşte şi în Biblie, în 2 Regi 
19,35: “În noaptea aceea, a ieşit îngerul Domnului, şi a ucis în tabăra 


Asirienilor, o sută optzeci şi cinci de mii de oameni. Şi când s-au sculat 
dimineaţă, iată că toţi erau nişte trupuri moarte. Atunci 
Sanherib, împăratul Asiriei, şi-a ridicat tabăra a plecat şi s-a întors, şi 
a locuit la Ninive. ” 

Aici, numele lui Sisif este Ezechia sau lezechia sau Hezechia, 
fiul şi succesorul lui Ahaz: “Ezechia, a fost suveran al regatului Iudeii, 
domnind între anii 727-698 îd.H. şi pe vremea acestuia se 
consemnează asediul Ierusalimului de către Sennaherib,[ 705-681 
î.d.H.], în anul 701 î.d.H., asediu întrerupt de izbucnirea unei epidemii 
de ciumă, în rândurile armatei asiriene. Acesta a fost mitul lui Sisif. 
Interesant este de menţionat şi următorul fapt. Punând piciorul în 
ținutul Colchidei, lason dădu de un cimitir, unde bărbaţii colchidieni 
defuncţi erau înhumați, de fapt înfăşuraţi în piei de vacă sau de bivol, 
simbol al cerului, şi atârnaţi departe de pământ în crengile copacilor 
funerari. Este posibil că termenul de burduf să aibă şi o altă 
semnificaţie, iar Sisif s-ar putea să fie numele unuia dintre regii traci 

din vechime, nume care a intrat apoi în legendă şi după aceea în 
miturile greceşti”. 

Explicaţia autorului ne întăreşte convingerea că, sub o formă 
sau alta, Mitul lui Sisif a existat din cele mai vechi timpuri şi în diferite 
locaţii. 

Un alt basm analizat este “Craiul Mintea” din cartea “Basme 
populare româneşti”, a lui Simion Florea Marian, apărută în 2004. Şi 
acesta este un basm vetero-testamentar. Cercetătoarea Sabina Ispas în 
cartea “Preaminte Solomon / Legendă populară românească între 
canonic şi apocrif”, afirmă: “un conglomerat de tipuri şi motive 
narative foarte diverse al cărui ax central este personalitatea regelui 
Solomon şi care se concentrează în jurul unei caracteristici dominante 
care îi determină acțiunile şi îi justifică în fapt existenţa ca erou 
narativ: înțelepciunea neobişnuită ”. 

Corespondenţa dintre înţelepciunea solomonică şi istețimea 
unor eroi populari români, cum este Păcală, flăcău descurcăreţ în toate 
împrejurările sau a femeilor înțelepte, iar în sintonie cu acestea, este 
evidentă: “arhetipurile existente de la care se porneşte - istoria copiilor 
lui Israel cu accentul pe robia egipteană şi respectiv Regina din Saaba, 
nu este exclus ca regele Solomon să fi devenit la un moment dat un 
model pentru dezvoltarea într-o anumită direcţie a modelului de 
înțelepciune populară, aşa cum îl vom găsi zugrăvit şi la noi”. 

Interesant de remarcat este faptul că ultimul fecior care a scăpat 
cu viaţă, după ce tatăl său i-a “mâncat” pe toți ceilalți fraţi, a plecat în 
lume şi s-a întâlnit cu lisus Hristos, care i-a dat numele “Mintea”. Se 
ştie că Dumnezeu îi alege pe fiii săi predilecţi, îi pune deoparte, le dă 
fiecăruia câte un nume şi îi trimite în lume. În Cartea I Regi, Dumnezeu 
îi apare în vis tânărului rege încuscrit cu Faraonul la Gabaon 
întrebându-l ce vrea să-i dea. Şi Solomon, „care iubea pe Domnul şi se 
ținea de obiceiurile tatălui său, David” îi răspunde că, fiind „tânăr şi 
neîncercat ”, şi-ar dori „o minte pricepută ” pentru a putea împărăţi şi 

judeca acest popor numeros (poporul evreu), deosebind binele de rău. 
Lui Dumnezeu îi place că tânărul rege n-a cerut pentru el, aşa cum ar 
fi făcut-o alții, nici viaţă lungă, nici bogaţii, nici moartea vrăjmaşilor, 
ci a cerut pricepere ca să facă dreptate, şi îi dă „o minte înțeleaptă şi 
pricepută ” cum n-a avut nimeni înainte de el, şi cum nu va avea nimeni 
după el”. 

Şi într-adevăr, i s-a dus vestea înţelepciunii sale până la 
marginile pământului, încât şi Regina din Saba a venit la el să-l întrebe, 
punându-l la încercare. 

“Cartea întâi a împăraților” arată că Solomon a rostit trei mii 
de pilde şi a alcătuit o mie cinci cântări, a vorbit despre copaci, de la 
cedrul de Liban până la isopul ce creşte pe zid, despre dobitoace, 
despre păsări, despre tărâtoare şi despre peşti. (...) Regina din Saba a 
venit să-l încerce prin întrebări grele iar Solomon i-a răspuns la toate 
întrebările, aşa încât împărăteasa exclamă că „nici pe jumătate nu i s- 
a spus” şi că are mai multă înţelepciune şi propăşire decăt i se 
răspândise faima”. 

Toate exemplele argumentate cu citate din Biblie demonstrează 
faptul că basmul “Craiul Mintea ” este un apocrif vetero-testamentar. 

Se ştie că basmele, fiind transmise din gură în gură au elemente 
adăugate, astfel încât iau naştere multe variante, sporite şi înflorite. 
Aşadar, autorul este colectiv. Următorul basm analizat este “Scufița 
Roşie”. 

Şi în acest basm povestitorul pune în faţa cititorului două căi şi- 
| provoacă la o alegere: cărarea cu spini sau cărarea cu ghimpi. Este 
întrebarea pe care i-o pune lupul Scufiţei Roşii. Şi bineînţeles că lupul, 
viclean, o apucă pe cărarea cealaltă. Cel rău, întotdeauna alege cealaltă 
cărare. Scena e de o ferocitate care nu ar trebui înfăţişată copiilor: 
jupânul lup nu se mulţumeşte numai s-o omoare pe bunicuţă, dar îi 
stoarce sângele într-o sticlă, o taie în bucăţi pe care le aşează pe o tavă, 
se îmbracă în hainele bunicii şi o aşteaptă pe fetiţă. O scenă atât de 

sângeroasă este greu de închipuit. Culmea bestialității este că o invită 
pe Scufiţă să mănânce din carnea bunicii şi să bea din sângele ei. Aici 
ar fi o trimitere la jertfa euharistică, Pâinea şi Vinul care, prin 
transsubstanţiere, prin Epicleză (coborârea Duhului Sfânt asupra 
darurilor), se transformă în Trupul şi Sângele lui Isus Cristos, la fiecare 
Sfântă Liturghie celebrată şi noi bem şi mâncăm din ele, în chip mistic, 
având convingerea că am mâncat Trupul lui Isus şi am băut Sângele 
Lui. Aceasta este Jertfa nesângeroasă lăsată nouă, prin apostoli, la Cina 
cea de Taină şi care simbolizează instituirea Sfintei Euharistii, rămasă 
ca Sacrament şi ritual liturgic de 2000 de ani. 

Dar tot autorul acestei cărți specifică faptul că: “Potrivit lui 
Robert Darnton, basmul era spus în bordeiele ţărăneşti în lungile seri 
de iarnă în Franţa secolului al XVIII-lea”. 

O altă dimensiune a hermeneuticii este reprezentată de “Ciclul 
descinderilor infernale” — referitor la coborârea eroului pe celălalt 
tărâm, pentru eliberarea fetei de împărat răpită de zmeu sau pentru 
aflarea hoţului merelor de aur, în opinia lui Lazăr Şăineanu. Desigur că 
tărâmul celălalt este infernul, nelocalizat însă. De obicei, Făt-Frumos 
(Harap Alb) coboară într-o groapă (un abis), în căutarea furului merelor 
de aur. Este o legătură între izgonirea biblică din Rai (tot pentru mere) 
şi acest basm, ori aruncarea lui Iosif în fântână de către fraţii săi. 
Fântâna secată este un tărâm al morţilor în credinţa egipteană. Şi despre 
Harap Alb se poate spune că este un apocrif al vieţii lui Iosif, ca şi 
Miorița şi alte basme care reiau tema dintr-o perspectivă pastorală. 

Şi tovarăşul de luptă al lui Ulise, Tezeu, coboară în iad (labirint) 
din care nu mai poate ieşi decât cu firul Ariadnei. 

Autorul aminteşte şi alte basme în care eroul coboară în infern 
pentru a o salva pe fata de împărat, pe mama eroului sau chiar pe surori: 
basmul rusesc  Norka, povestea țigănească din Bucovina 
“Năzdrăvanu”, “Cei trei frați” (Stăncescu); “Băiat sărac” — a lui Ion 

Slavici, “Zorilă Mireanu”, “Cei trei feciori ai babei”, “Împărăteasa 
furată Sucnă Murga”, în care se găsesc similitudini. 

Cât priveşte “Descinderile infernale, tipul Hesperidele”, 
autorul face o precizare, privind abordarea acestor cicluri de basme şi 
anume, din perspectiva din care le citim, fie basme de natură biblică, 
începând de la momentul Facerii, (în această categorie de basme apare 
groapa sau fântâna ca elemente prin care se poate pătrunde în lumea de 
dincolo), iar a doua categorie de basme — de natură homerică, în care 
apare în locul gropii, o piatră, un bolovan, o stâncă, pe care localnicii o 
numesc Zeul şi pe care a fost construită acropola ateniană. Hotărâtor 
însă, în stabilirea identităţii basmelor este înțelegerea simbolică a 
lucrurilor, fiinţelor şi întâmplărilor. 

Şi tot autorul expune în continuare “Gruparea motivelor 
folclorice pentru separarea basmelor”. 

Vorbind despre “Descinderile infernale De ce-urile”, autorul 
spune: “- Lazăr Șăineanu, formulează frumos, citându-l pe Hasdeu: 
Deceul, este un basm menit a da soluţiunea unei probleme. Prin forma 
să interogativă, el se apropie de ghicitoare. Însă, prin mijloacele pe 
care le întrebuinţează, prin elementul cel supranatural face parte pe 
deplin din basm”. 

La fel ca şi Ulise, eroul caută nişte răspunsuri care să-l 
lămurească asupra a ceva ce depăşeşte puterea sa de înţelegere, sau de 
a interpreta simbolul. Dar, specifică autorul lucrării: “Din varii motive, 
independente de voinţa sa, este nevoit la fel ca Ulise să caute nişte 
răspunsuri, iar anumite creaturi sau duhuri infernale, vin şi îi oferă 
răspunsurile legate de vedeniile pe care le-a avut şi care îi vor fi 
folositoare în viaţă. Acest lucru, ne aruncă în zona sacrului, a relaţiei 
într-un fel directe cu Dumnezeu, fiindcă, viziunile sunt de fapt semne şi 
înțelegerea lor se transformă în profeții”. 

În ceea ce priveşte profeţiile, ele au fost împărţite de către 
şamani, vrăjitori sau preoţi. Profeţia a existat şi unele din manifestările 

ei, viziunile apocaliptice, sunt observate şi astăzi, cu transpunerea lor 
în viaţa reală. Persoanele care au fost implicate în astfel de procedee 
sunt Pitia, Ulise, Tiresias, Calha, în lumea greacă. În cea ebraică sunt 
Iosif apoi Solomon, şi profeţii din Vechiul Testament cu profeţiile lor 
apocaliptice. 

Şi aici, autorul face o afirmaţie surprinzătoare: “Chiar faptul că 
încercam să interpretăm materialul faptic al basmelor, este tot un fel 
de gest profetic pe care îl expunem în faţa Dys. ” 

Un alt basm analizat, cu influenţe biblice este balada “Broasca 
Roasca ”, pe care o regăsim şi la Petre Ispirescu în proză. Autorul face 
o exegeză minuțioasă a acestui basm, cu trimiteri la regele Solomon şi 
la Sulamita. 

Basmul chilian “Juvenal şi Fatima” este şi el de natură vetero- 
testamentară, deci, un apocrif biblic. 

O altă povestire chiliană analizată şi interpretată este “Prințul 
Alan şi înaltele ţinuturi întunecate”. 

După o hermeneutică atentă şi profesională, mergând la 
interpretarea tuturor simbolurilor şi motivelor existente în basme şi 
compararea lor, vizând rădăcina şi izvorul acestor basme, Ion Vanghele 
deschide un alt capitol interesant, şi anume “Colindele ”. 

Prima colindă de care se ocupă este “Colinda Preotului ” — din 
cartea Sabinei Ispas, culeasă de ilustrul cercetător Constantin Brăiloiu, 
informatori fiind doi localnici din Dragoslavele, Argeş: Traian Bobaru 
şi Ion Predoiu. Colinda a fost înregistrată în 1939. E vorba despre 
sustragerea de pe cer a podoabelor de zi şi de noapte: astrele. Cel care 
le recuperează este Sfântul Ilie, cu ajutorul tunetului şi a fulgerului, 
restabilind ordinea în univers. 

Colinda e foarte frumoasă, având drept personaje pe Isus 
Cristos, Maica Precistă, Sfântul Ilie, bătrânul Crăciun, Sfântul Ion, 
Maria Magdalena, dar şi Sfântul Duh, substituit de Maica Precesta în 
colindă. 

O altă colindă, culeasă de N. Densuşianu în 1913, la Rasova, 
Constanţa. Sunt citați diverşi exegeţi şi cercetători care s-au ocupat de 
interpretarea acestei colinde cu subiect religios, de fapt un apocrif biblic 
referitor la naşterea lui Cristos. 

În continuare sunt interpretate o serie de colinde religioase 
despre Naşterea lui Isus Cristos. 

Şi “Răstignirea” îşi găseşte expresia într-o serie de colinde. 

Despre balada “Meşterului Manole” se poate spune că este un 
apocrif vetero-testamentar privind primul zigurat din istorie prevăzut 
cu un turn, construit în Babilonul antic. Transformarea lui Manole într- 
un izvor se leagă de crucificarea lui Isus Cristos. 

Autorul oferă o interpretare interesantă privind numele 
actantului Manole care are explicaţii mitologice: una — “primul om”, 
“întemeietorul” — de origine divină — fiind asimilat cu Dumnezeu, şi 
una profană, legată de figura legendară a lui Adam. Însă Adam posedă 
nu numai virtuți omeneşti, ci şi divine, reprezentându-l, de fapt, pe 
Dumnezeu pe pământ. În Evanghelia după Matei apare numele 
Emanuel sau “Dumnezeu e cu noi”. Dar şi Negru Vodă este de fapt o 
reprezentare a lui Dumnezeu. Aşadar, există o corespondenţă între 
persoanele divine şi constructor, fapt care duce la o dublă interpretare: 
una de origine vetero-testamentară şi una nou-testamentară care vede 
în constructor pe Isus Cristos şi mută centrul de greutate al legendei, 
din Asia Mică, în spaţiul Ierusalimului. Autorul citează şi alte legende 
şi basme în care apare turnul sau biserica. Cercetătorii au adunat multe 
credinţe legate de locul de construcţie, arhetipurile fiind diferite. Există 
multe similitudini între legendele greceşti şi basmele populare, legate 
de construcţii. 

Nu mai puţin interesante sunt legendele jertfei zidirii. Jertfele 
sunt, fie vin, fie o carte de rugăciuni, fie porumbei, rândunici, berbeci, 
oi, lupi ş.a. Dar şi jertfe umane. Să ne amintim de Avraam care s-a dus 
cu fiul lui să-l sacrifice pe altar. Au existat: meşter zidit, vrăjitoare 

zidită, nebun zidit, păcătos sărac, prizonier zidit, negru, ţigan brahman 
zidit ş.a.m.d. 

Între zidarii constructori nu exista un protocol care să legifereze 
şi să se stabilească în ce condiţii trebuie să se zidească o fiinţă vie. Jertfa 
ar fi avut atunci un caracter ritualic. 

O serie de interpretări interesante sunt legate de motivele care 
se regăsesc în diferite tradiţii: motivul florilor (motiv vegetal), motivul 
scrisului (al însemnelor, aşa cum a fost tăbliţa de pe crucea lui Isus); 
motivul creşterii în natură, motivul piedicilor puse în cale, pentru ca 
acela care va fi jertfit să se oprească din drum — motiv care la Ana lui 
Manole nu a funcționat, ea a trecut toate piedicile, motivul dărâmării 
construcţiei. Din perspectivă creştină, conform Epistolei Sf. Apostol 
Pavel către Efeseni, “Biserica este Trupul lui Cristos”. 

Şi dacă templul este Trupul lui Isus, dărâmarea templului poate 
fi privită ca moartea lui Isus pe cruce, iar reconstruirea lui, aşa cum a 
profeţit El însuşi, trebuie interpretată ca Învierea Lui. 

Mai există şi motivul Mariei şi motivul morţii zidarilor. 
Conform cercetărilor lui Ion Taloş, “Manole unde cădea / Cişmea se 
făcea”; sau: “Şi unde cădea / Piatră se făcea”. Sau: “Cişmea mare 
Dumnezeu / Îi făcea sufletul său”. Ori, conform altei balade din zona 
Brăilei: “Jar unde-mi cădea/ Cruce se făcea, / Şi de-alăturea, / Cişmea 
izvora, / Cu apă curată, / Trecută prin piatră, / Cu lacrimi sărate / De 
Caplea vărsate”. 

Urmează Balada “Cântecul Gerului ” care are şi alte denumiri: 
“Crivăţul”; “Marcos Paşa”, “Sub seninul cerului”; “Marcu şi 
Gerul”. Conform lui P.Caraman, balada a apărut în urma dezastrului 
expediției turceşti condusă de Malocioglu, în 1498, în sudul Poloniei. 

P. Caraman cu toate controversele cu alți cercetători, 
demonstrează că există un raport de egalitate între motivul folcloric din 
creaţia populară şi arhetipul istoric. 

Turcii, aflaţi în incursiune în spaţioul polonez se confruntă cu 
elementele naturii dezlănţuite. Cu toate acestea, ruşii, nu turcii sunt 
protagoniştii. O variantă a baladei, apărută în revista “/zvoraşul” în 
1937, numită “Cântecul lui Geru”, culeasă de C. Vasilescu, îl 
pomeneşte pe Geru, om viteaz cu care nu se încumetă nici un împărat 
să se bată. Dar, în Campania din 1812 a lui Napoleon împotriva Rusiei 
se spune: “Vezi, soldaţii ce-mi făcea? / Cojoacele lepăda, / Numa-n 
bluze rămânea, / Îmbrăcaţi iarna ca vara” 

Şi tot P. Caraman susţine că balada are “substrat real, bazându- 
se pe personaje ce se pot determina istoriceşte”. 

În cartea “Napoleon ”, apărută în 1957 şi scrisă de academician 
E. V. Târle se poate citi: “Gerul se înăsprea în fiecare zi. Chiar la 
plecarea din Smolensk, oamenii erau atât de slăbiţi încât, atunci când 
cădeau, nu se mai puteau ridica şi mureau de frig. Drumul era presărat 
cu cadavre. De la Moscova nu fuseseră luate haine călduroase, ceea 
ce a însemnat o greşeală fatală”. 

La sfârşitul războiului, Napoleon s-a justificat în faţa generalilor 
săi: “(Napoleon) rămase calm şi atunci când le vorbi despre acest 
război îngrozitor pornit de el, (...) şi în care pierise marea armată. 
Faptul era desigur trist, dar nu el fusese de vină, ci ghinionul şi CLIMA, 
care răsturnase toate socotelile”. 

“Cântecul moşneagului ” — o baladă întâlnită de trei ori, apărută 
în colecţia Ion Nijloveanu, în Poeziile populare româneşti, vol. I, 
Editura Minerva, Bucureşti, 1989. Acelaşi tip de baladă populară îl vom 
întâlni şi în folclorul german, numită “Nobilul Moringer ”, dar motivul 
poate fi regăsit şi în alte creaţii folclorice medievale: “Henric Leul”; 
“Noul cântec despre Hildebrand” sau în prelucrarea germană “Die 
Reineke Fuchs” (Jupân Reineke Vulpoiul). 

Acțiunea piesei folclorice se petrece în momentul întoarcerii 
eroului la Curte. În toate variantele, e vorba de bărbatul care pleacă de 
acasă şi-i spune soției să-l aştepte, să nu se mărite. Ulise îi spune 

Penelopei: “Tu, fă, nevestica mea, / S-aştepțţi pân’ m-oi libera: / Nouă 
ani şi nouă luni, / Şi vreo şase săptămâni ”. 

Numărul de ani în care eroul lipseşte de acasă este identic cu 
numărul anilor cât a durat războiul troian. Alt motiv analizat este 
motivul îmbătrânirii eroului, întâlnit şi în Tinerețe fără bătrâneţe şi în 
Odiseea lui Homer: “Şi venea moşneag bătrân, / Barba-i bătea braţele, 
/ Mustaţa, umerile, / Şi chica călcâiele”. 

Alt motiv important este cel al identităţii. Recunoaşterea soţului 
se face cu ajutorul unui obiect: inel pus în paharul cu vin sau în alt basm, 
inelul este pus în pâine. În Odiseea, recunoaşterea se face după o 
cicatrice. 

Balada germană “Logodnici nefericiţi”. De data aceasta, iubitul 
pleacă la oaste şi-i cere fetei să-l aştepte “șapte ani şi şapte zile”. 
Motivul steagurilor (flamură, batistă) se întâlneşte şi în povestea 
“Tristan şi Isolda”. El venind din largul mării pe o corabie, arborează 
la catarg un steag. Iubita crede că el a murit şi moare şi ea pe loc. Şi ca 
în “Romeo şi Julieta” şi el moare atunci când îşi vede iubita moartă. 
“Nobilul Moringer” şi “Moşneagul” sunt arhetipuri ale Odiseei lui 
Homer, legate de războiul troian şi de absenţa lui Ulise. Mai există un 
motiv, cel al steagurilor schimbate, din greşeală, astfel că iubita înţelege 
exact invers şi atunci se produce drama. La fel se întâmplă şi în 
mitologia greacă, atunci când Teseu, distrus de pierderea Ariadnei, uită 
să schimbe steagurile şi tatăl său, Egeu, privind în zare de pe stâncă, 
vede steagul negru, semn că Teseu murise. Deznădăjduit, Egeu se 
aruncă de pe stâncă, în valuri. De atunci, marea se numeşte Egee, după 
numele lui Egeu. 

Aflând că el fusese fără voie, pricina morții tatălui său îl jeli şi- 
| înmormântă cu mare pompă. 

Balada “Miorița” -. Autorul prezintă unele interpretări 
mioritice, după cercetări asidue care au dus la concluzia că ştim foarte 
puţin despre această baladă. Adrian Fochi: “Cu fiecare zi care trece, ne 

îndepărtăm tot mai mult de posibilitatea de a înţelege textul pentru că 
mărim distanţa dintre noi şi mesajul piesei”. 

Mioara Calusiţa Alecu: “Prestigiul şi vitalitatea Mioriţei apar 
pe fondul mesajului mitic, pe care îl conţine. Despre acesta ca şi despre 
divinitate, se poate spune doar că există, fără să poată fi descifrat”. 

În legătură cu interpretarea mitului, autorul scoate în evidență 
“Teoria primului semn sacru, Menhirul” şi aici aminteşte de legenda 
“Izvorul din Valea Posagii”, despre un cioban care pleacă în lume, iar 
la întoarcere află că iubita lui murise. Atunci îşi face un fluier cu care 
îi cânta fetei la mormânt. De atâta jale, flăcăul se preface într-un stei de 
piatră. Şi despre Baba Dochia se spune că s-a transformat împreună cu 
fiul ei, în stană de piatră. 

O legendă asemănătoare circulă despre Muntele Ceahlău, unde 
există un grup de pietre în formă de turmă de oi, cu ciobanul lor. 
Interesantă legendă. Văzându-şi oiţa bolnavă, ciobanul /păstorul a 
sângerat-o. Un vulture a răpit-o şi ea a căzut într-o prăpastie, unde s-a 
aruncat şi păstorul împreună cu celelalte oi. 

Asocierea dintre piatră şi om, spune autorul, se poate lega, 
datorită specificului pastoral, ciobanul trăindu-şi viaţa într-un spaţiu 
rustic montan, predominat de stânci. Autorul face etimologia 
cuvântului “menhir” — men=piatră şi hir=lungă (20 de metri înălțime) 
pietre care păzesc mormintele împotriva fiarelor sălbatice şi a hoților, 
dar şi împotriva morţii totale. 

Şi spune autorul: “Menhirul mai posedă o calitate. Permitea 
sufletului răposat să pătrundă în piatră, fapt pentru care piatra se 
însuflețea, devenea în felul acesta vie”. 

Interesantă trimitere face autorul la textul biblic, explicaţie din 
Dicţionarul Biblic, unde Petru este: “Petru, (latineşte Petrus, în 
greceşte Petros), înseamnă “Piatră”,  “Stâncă”. Termen 
correspondent în aramaică, “Kepha”, iar în franceză “Pierre”. 
Interpretarea cuvintelor din Biblie: “Tu eşti Petru şi pe această piatră, 

etc...” este furnizată de apostolul însuşi. Nu există decât o piatră 
fundamentală: Hristosul. Credincioşii sunt nişte “pietre vii” care vin 
să se adauge acestui mic fundament, iar Petru, cel dintâi confesor al 
numelui lui Isus a fost prima din aceste pietre individuale”. 

Substituirea ciobanilor (cei trei), în masive muntoase (Unu-i 
Moldovean,/ Altu-i Muntean, €tc.), aşadar, pe versanţii unor munţi 
diferiţi. În alte părţi, ciobănaşul cu turma de oi apare sub forma unui 
cerc de piatră, menhirul aflându-se în mijlocul cercului respectiv. “O 
astfel de construcţie megalitică — spune autorul -, reprezintă imaginea 
soarelui Ra sau Re, sau a lui Horus, sau Hor, din care va derivă mai 
târziu cuvântul hora, dans. Din acest motiv, ansamblul megalitic va 
căpăta şi denumirea de “hore de piatră”, aceste reprezentări 
teriomorjfe solare, transformându-se în horele pietrelor vii, alcătuite 
din bărbaţi şi femei, care aduc prin dansul lor ritual, intrat în profan, 
un omagiu soarelui binefăcător”. 

Autorul trece mai departe la Al doilea semn: Simbolul Cabiric, 
sacrificarea fratelui. 

E vorba de cultul cabirilor în Dacia, despre care Romulus 
Vulcănescu relatează: “În inconografia referitoare la cultul cabirilor, 
se menţionează grija deosebită a celor doi fraţi cabiri, pentru capul 
decapitat al celui de-al treilea frate. Capul era înfăşurat într-un 
ştergar, era transportat la poalele muntelui sacru, şi acolo înhumat în 
secret cu un ceremonial secret atribuit semizeilor şi eroilor mitici. ” 

Susţine autorul că au existat voci care au spus că “Miorița” este 
un ecou al cultului cabirilor la români, afirmaţii sprijinite de istoriile lui 
Iuliu Firmicu Maternu şi ale lui Clement din Alexandria. Aşadar, balada 
“Miorița” nu este un produs cultural unic, diversificat prin variantele 
sale. 

Al treilea semn, pe care noi îl numim “Mioriţa Vetero- 
Testamentară ”. 

Toate baladele se referă la judecarea ciobanului cel mititel, de 
către fraţii săi, episod care apare în două locaţii biblice diferite. Cei doi 
fraţi se întâlnesc şi pun la cale uciderea celui de-al treilea, adică să-i 
“facă legea”. Locul este lângă o fântână. În Vechiul Testament există 
episodul în care fraţii lui Iosif se sfătuiesc să-l omoare pe acesta, dar 
apoi îl aruncă într-o fântână, pentru ca ulterior să-l vândă unor ismaeliți 
care se îndreptau într-o caravană spre Egipt. Motivul fântânii lui Iosif 
se regăseşte şi în Povestea lui Harap Alb, ceea ce transformă atât 
povestea cât şi balada în apocrife vetero-testamentare. 

Sau, Povestea lui Harap Alb este de fapt o baladă a Mioriţei scrisă în 
proză. Interesant. 

Orice om care citeşte pentru prima oară Mioriţa, nu se gândeşte 
la asemenea interpretări. Dar e de ajuns să ne deschidă cineva larg ochii, 
aşa cum face autorul cărții de faţă. Interacțiunea cu alte texte din diferite 
culturi şi civilizaţii, dar şi din alte timpuri, este fascinantă. 

E adevărat că această baladă este una dintre cele mai sângeroase 
din folclorul românesc. Paralel cu aceasta, există şi o “Miorița 
creştină”, după părerea a două remarcabile cercetătoare, Sabina Ispas 
şi Silvia Chiţimia al căror aport deosebit în această privinţă, a rămas în 
Hermeneutică, drept punct de referinţă. 

Interpretarea începe cu Naşterea lui Isus, cu observarea stelei de 
către magi care au pornit către Irod şi l-au întrebat: “Unde este 
împăratul de curând născut al ludeilor? Fiindcă i-am văzut steaua la 
răsărit (răsăritul zilei), şi am venit să ne închinăm lui.” Metaforic 
vorbind, consideră autorul că steaua de la răsărit este “degetul lui 
Dumnezeu”. Cu acest “deget”, Dumnezeu a arătat de trei ori spre 
constelația Peştelui, dorind să arate, numărul Trinității. Ştim că 
numărul ciobanilor este tot trei. 

Când degetul lui Dumnezeu a arătat spre Constelaţia Peştelui, 
magii au interpretat astfel: 

“Se va naşte Isus Hristos, Fiul lui Dumnezeu, Mântuitorul”. Când 
degetul lui Dumnezeu s-a mutat spre Constelaţia Berbecul, continuarea 
mesajului a fost: “Care va fi păstor peste oameni”. 

Interesant de remarcat că “Miorița” porneşte de la o emoție 
puternică pe care o are omul în faţa misterului morții, tot mitul fiind 
centrat pe această stare. Dar, personajele, întâmplările sunt codificate, 
transformate în simboluri care trebuie interpretate. Revenind la mobilul 
crimei, în baladă se regăseşte şi răspunsul: de ce vor “să mi-l omoare”: 
“Că-i mai ortoman, / Şi-are oi mai multe, / Mândre şi cornute, / Și cai 
învățați, / Şi câini mai bărbaţi”. Aşadar, oile sunt oameni. Mieluşeii 
sunt credincioşii bisericii, iar celelalte, sunt apostolii. 

Într-o altă versiune a Mioriţei, ciobanii taie bețe şi-l bat pe 
ciobănaş, crimă săvârşită prin bătaia cu nuiele, ceea ce s-a întâmplat şi 
cu Isus, care a fost biciuit. 

Măicuţa Bătrână nu e alta decât Maica Domnului. Ea face o 
descriere a Fiului ei pierdut, identică Plângerii Maicii Domnului din 
unele colinde creştine. Uneori, Măicuţa Bătrână este înlocuită cu o 
femeie în negru care vine la mormânt, semănând cu o corboaică sau cu 
o călugăriţă. Toate aceste coincidenţe dintre faptele biblice şi versurile 
baladei, atestă sufletul simplu, al credinciosului de rând, toate aceste 
mici producţii literare fiind un fel de Biblii populare. 

O baladă foarte îndrăgită este “Toma Alimoş ” care începe cu 
descrierea unui mormânt: “Departe, departe, / Departe şi nici prea 

foarte, / Sus pe şesul Nistrului, / Pe pământul turcului. ” Avem aici două 
locaţii. Varianta lui Alecsandri, Moldova 1850 sugerează că 
întâmplarea a avut loc în Troia, aceasta fiind situată dincolo de 
strâmtoarea Bosfor, pe dealul Hisarlik, pe pământul turcului. 
O altă menţiune este “La stejarul cel stufos”. O mulţime de legende şi 
mituri au ca loc de şedere, odihnă şi chiar de moarte, rădăcina unui 
copac stufos sau chiar între ramurile lui, în chip de corbi sau alte păsări. 

În urma unei lupte, câştigătorul primeşte armura învinsului. 
Cercetătorii s-au întrebat dacă “Toma Alimoş ” este un apocrif al Iliadei 
lui Homer. 

Şi autorul afirmă: “Credem că balada Toma Alimoş este 
povestea confruntării  “haiduceşti” dintre Hector, comandantul 
suprem al troienilor şi Patroclu, prietenul lui Ahile, care făcea parte 
din tabăra adversă, a grecilor. ” 

Toma Alimoş este lovit de Manea cu sabia sau cuțitul, în burtă. 

Şi Patroclu este atins de sulița lui Hector, tot în burtă. 
Interesant cum intervine autorul în această cercetare: cu o frază în care, 
lăsând la o parte cercetările anterioare ale istoricilor, îşi spune părerea: 
“Dacă ar fi după mine, m-aş purta ca Toma Necredinciosul”. El 
susţine că ar căuta, pentru aflarea adevărului, mormintele (necropola) 
unde a fost îngropat Patroclu, dar şi locul din ţara noastră unde a fost 
îngropat Toma Alimoş de către calul său, “la gropana cu cinci ulmi”. 

Este interesantă atitudinea creştină a lui Toma Alimoş, care-şi 
iartă duşmanul ce i-a pricinuit moartea şi-l cinsteşte cu vin din ploscuţă. 
Ba îi şi mulțumea şi-l poftea la ospăț, arătându-i că toţi sunt egali în faţa 
morții. 

Aşa cum moartea se substituie nunţii, şi ulmii sunt substitut al 
făcliilor şi lumânărilor funerare: “Închina-voi ulmilor, / Urieşii 
culmilor / Că sunt gata să-mi răspunză, / Cu freamăt voios de frunză / 
Şi-n văzduh s-or clătina, / Şi mie s-or închina”. 

Aceşti arbori sunt vii, reprezintă viaţa, sufletul. Ei seamănă cu 
o lumânare care arde. Aşa cum lumânările se înclină în faţa defunctului 
şi ulmul îşi înclină crengile la pământ în faţa defunctului, 
recunoscându-i noul statut. Un mister fără precedent. Viaţa se înclină 
în faţa morţii. Este ceea ce subliniază autorul, care îl citează pe Iordan 
Datcu în privinţa motivului “închinării”: “Spectacolul devine măreț, 
când copacii se ploconesc voinicului şi-i împodobesc masa: “Iară ulmii 
ce-m făcea? / Dumnezeu că-i îndemna, / Dă mijloc mi se-aducea, / 

Poala-mpământ şi-o lăsa, / Crăscioarele (crengile) să bătea, / Multă 
frunză scutura / Masă Tomii-mpodobea, / Dă mi te lua groaza”. 
(Varianta Amzulescu). 

Frunzele sunt lacrimile pe care ulmii le varsă pentru erou. Masa 
funerară este proiecția unei realităţi etnologice. Şi în ansamblul funerar 
există o masă. Şi aşa cum în antichitatea grecească se proceda la un soi 
de autopsie rudimentară defunctului, despicându-i-se abdomenul şi 
scoţându-i-se măruntaiele, după care era “umplut” cu plante aromate, 
şi Toma Alimoş face acelaşi lucru cu sine. Îşi adună măruntaiele şi se 
va încinge cu un brâu, după practicile de îmbălsămare egiptene. 
Zamolxis este singurul zeu, preot şi rege care s-a mumificat după 
moarte. 

Aceleaşi obiceiuri funerare existau şi la sciți, după relatările lui 
Herodot. Conflictul dintre Toma Alimoş şi Manea ar putea fi interpretat 
ca un conflict etnic între localnici şi neamurile sciite în expansiune. 
Autorul specifică faptul că “prima baladă a lui Toma Alimoş trebuie să 
fi apărut în secolul al VII-lea î.Hr., când valurile de sciți din nordul 
Mării Negre s-au răspândit către vest, intrând şi în spațiul nostru 
geografic, amestecându-se printre tracii Nord-Dunăreni. ” 

Un număr mare de cântăreţi populari au fost preocupaţi de 
această temă a lui Toma Alimoş ca de un conflict antifeudal al eroului 
popular cu Manea, “grosul şi-arțăgosul ”, cu Manea “slutul şi urâtul” 
care-l învinovăţeşte pe flăcău că i-ar fi încălcat păşunile şi fânețele. 
Numărul mare de variante atestă faptul că au fost mai mulţi autori, de 
fapt, nu creatori, ci transmițători ai acestei balade. Unul din culegători 
este Vasile Alecsandri. 

Stricarea fâneţelor are o altă conotaţie, lupta de eliberare 
națională de sub jugul ottoman. lar termenul de cioban care i se atribuie 
lui Toma Alimoş este asociat celui de conducător, de domn al Ţării, 
apelativ folosit şi pentru Ştefan cel Mare, sub forma de “baci”, iar în 
istorie se cunoaşte şi domnitorul Mircea Ciobanu. 

Seria de scrieri hermeneutice ale lui Ion Vaghele, aduce în lumină, 
structurate tematic, informaţii despre principalele creaţii populare, 
legende, balade, colinde, cântări, modul cum au apărut ele, semnificația 
lor şi izvoarele din care au fost scoase şi prelucrate folcloric, pentru 
înţelegerea cât mai deplină a tezaurului de spiritualitate românească, în 
raport cu a altor popoare şi neamuri, din cele mai vechi timpuri ale 
umanităţii. Dar modul cum se înrudesc aceste scrieri este cu adevărat, 
remarcabil. 


3 Iunie 2016 

DOUĂ POETE PE URMELE TĂCERII 


Cerasela Jerlăianu, Virtutea tăcerii, carte scrisă în tandem cu Cezarina 
Adamescu, Editura Armonii Culturale, 2016 


De o vreme încoace, Manuela Cerasela Jerlăianu se străduieşte 
să ajungă din urmă Lumina, să se agaţe de ea ca de coama cometei 
albastre. Pe ea o seduce tăcerea cu bogăţia ei de sensuri care scapă 
vederii. Aşa a ajuns să colinde prin încăperile sparte ale vântului, 
lipindu-şi pe buze un vis. Duhul îi dă târcoale. Şi ea se lasă ademenită 
în această mreajă mirifică, precum albina la fagure. Pentru tăcerile ei, e 
prea mic Necuprinsul. Cuvintele dau pe dinafară, în vălătuci de lumină. 
Ea tresare şi se învăluie-n vis, mai departe. 

Poeta a exersat şoaptele, murmurele, foşnetul clipelor şi s-a 
convins că ele sunt smulse din eternitate. De atunci se avântă şi calcă 
pe cărări nefăcute, prin pădurile virgine ale dorului călător, niciodată 
statornic. O ajută uitarea de sine. O ajută mirarea. O ajută întrebările 
puse acelui Cuiva Nevăzut de la care primim toate darurile. Şi o mai 
ajută şi uşurinţa, iscusinţa de a prinde din zbor, sensuri încâlcite şi a le 
descâlci ca pe nodurile unei plase pescăreşti care trebuie să nou 
împletită şi reconfigurată. 

Citindu-i versurile, ai impresia că se joacă. Spiritul ludic este 
prezent în toate textele. Jocul de-a stelele, de-a luna, de-a soarele, de-a 
Universul, de-a Cuvântul şi de-a tăcerea, neasemuitul joc de-a 
nemuritul. Totul este un joc cât se poate de serios. Jocul de-a clipele cu 
gust de Armindeni. 

Nu o dată s-a prins în joc cu poeţii, scriind în tandem, volume 
întregi, ca răspuns la unele provocări lirice. Ca să nu fie mai prejos. De 
altfel este cel mai seducător joc între două persoane. Îşi oferă şi uneori 
îşi aruncă metafore unul altuia, la fel cum, odinioară, bucureştenii 
participau la Bătaia cu flori de la Şosea. Se bombardau cu roze, cu crini 
şi stânjenei, cu flori nemuritoare şi când lupta înceta, rămâneau imense 

185 


muşuroaie de flori pe caldarâm, pe trotuare. Parfumurile se întretăiau, 
iscând miresme noi care nu mai puteau fi disociate. 

Cerasela Jerlăianu nu are nici o grijă că versurile s-ar putea 
amesteca, într-o grădină sunt atâtea flori, fiecare cu mireasma şi culorile 
ei care totuşi nu-şi pierd frumuseţea, suavitatea. Practic, se preia o idee 
şi se prelucrează, trecută prin filtrul personal. Şi în pictură, acelaşi 
model este văzut de fiecare pictor altfel. Niciodată aidoma, ci în zeci de 
poziţii şi nuanţe de lumini şi umbre, după cum e aşezat artistul faţă de 
model. 

Ce se demonostrează cu acest tandem? Similitudinea 
concepțiilor, a viziunilor asupra unei idei, în două abordări diferite, dar 
nu contradictorii. Două idei fac mai mult decât una şi probează un 
adevăr, sunt credibile fiindcă dau mărturie despre acelaşi lucru. Această 
abordare tandemică vădeşte, nu sărăcia de idei, ci completarea unei idei 
cu noi şi noi valenţe creative. 

Personal sunt mulţumită că am reuşit un asemenea proiect, 
pornind de la o sintagmă şi că am stimulat o creatoare să răspundă la 
provocări, mergând pe firele propriei inspiraţii. 

Cine se poate lăuda că şi-a întâlnit alter-egoul? Câţi au norocul 
acesta, să constate că există o sosie, cineva care gândeşte aproape la fel, 
simte cu simţirile tale, priveşte cu ochii tăi, zâmbeşte cu buzele tale? 

Lucru rar, îndeosebi la persoane de acelaşi sex. De obicei se 
spune că ţi-ai găsit jumătatea. Jumătatea mărului cea muşcată în Rai, 
după care omul umblă toată viaţa. Cine o află, om este. 

Despre feed-back, ce se poate spune? E o invitaţie ca fiecare 
cititor să-şi aşeze gândurile în albia, în matricea acestei scheme lirice 
ca să simtă satisfacția unei comuniuni perfecte de spirit, ceea ce nu 
poate fi decât remarcabi. 

1 Septembrie 2016 

COMUNIUNI DE SPIRIT PE CĂILE FREATICE ALE 
POEZIEI 


Al Francisc & Manuela Cerasela Jerlăianu, Ecuaţii lirice, Editura 
Armonii Culturale, Adjud, 2016 


Doi poeţi tineri, moderni având acelaşi numitor comun: 
dragostea pentru Cuvânt, şi-au ascuţit pana şi au întocmit un dialog liric 
de toată lauda. Cu alte cuvinte, au scris împreună o carte, un copil 
zămislit din flori de cuvinte, încercând să descifreze ecuaţiile cu multe 
necunoscute pe care le presupune genul liric, îndelung exersat de ambii 
poeți. Cât au reuşit să expună din datele exerciţiilor, cât au muncit la 
rezolvarea lor fericită, vor putea doar autorii să spună. În pofida celor 
peste 14000 de kilometri distanţă, cei doi se întâlnesc pe căile freatice 
ale poeziei, fiecare cu îndoielile, trăirile şi perplexitățile lui, de parcă s- 
ar afla în acelaşi areal, cu întreaga lor avere de spiritualitate. Nişte 
temerari care nu ştiu încă la ce s-au înjugat. Căci, obezile Poeziei nu 
pot fi purtate de oricine, ci numai de cei aleşi şi desemnaţi de Dumnezeu 
acestui nobil scop. Împărtăşite cu nonşalanţă, cu sinceritate şi 
francheţe, gândurile şi stările poetice, devin pepitele din munţii de steril 
care ne înconjoară şi care cad peste noi, sufocându-ne şi strivindu-ne. 

Şi în această atmosferă stresantă, două guri de oxigen, două 
oaze de lumină stau în mijlocul deşertului, mărturie că se poate construi 
şi pe nisip şi pe stâncă şi, îndeobşte, pe orice fel de teren, dacă izvorul 
e curat şi sămânţa sănătoasă. Şi-n piatra seacă poate fi găsit filonul 
preţios care poate fi valorificat la maximum, ca orice resursă naturală. 

Poate înflori veşnicia de infinite ori? 

Poate. În viziunea poetului, se poate orice. Învinge chiar timpul, 
chiar veşnicia. Dialogul s-a născut firesc, din nevoia de comunicare şi 
mai ales, de comuniune. Fiindcă oamenii discută, se întâlnesc, fac 
lucruri împreună, dar nu comunică pe căile inimii, pe căile sufletului, 

nu empatizează şi nu se ating pe corzile cele mai intime care vibrează 
la unison. Ce trebuie ca să intri în rezonanţă? 

O inimă deschisă, un suflet curat, o generozitate şi un spirit 
caritativ care te vor ajuta să ajungi mai repede la semenul tău. Dar cine 
este semenul tău? 

Cel cu care te asemeni, desigur, cel cu care ai cât mai multe 
lucruri în comun. Cel cu care poţi să-ţi împarţi şi bucurie şi tristeţe, fără 
teama că vei fi jefuit şi părăsit. Cel cu care poţi construi ceva împreună. 
Ca în acest caz, când doi poeţi care nu se cunosc decât virtual, au 
construit împreună o carte, o casă de hârtie, o livadă de cuvinte 
înflorite-n duminici, o Dunăre de sentimente frumoase. 

Fără rezerve. lată rezultatul acestui experiment inedit. 

Fiecare poem are un răspuns pe măsură. Tonul îl dă bărbatul, 
femeia răspunde. Ca un ecou al cuvintelor lui. lată: „Ori de câte ori / 
îmi vii în apropiere / poezia care curge prin mine / ia forma trupului 
tău” (Al Francisc, Poezie). Şi răspunsul poetei: „Poemul tău / se aude 
cum curge / ca o apă / căutând să ia forma / trupului meu” (Cerasela 
Jerlăianu, Poemul tău). 

Un fel de joc al neuitatelor jocuri din copilărie, din prima 
tinereţe. Pot gândi şi simţi două persoane la fel? Nu, dar gândurile lor 
se pot întâlni în ether, în azur, dincolo de orizont, la jumătatea drumului 
dintre ardere şi fum. Se pot împleti şi bucura împreună, pentru o vreme 
şi pentru încă o vreme, de fapt, îşi pot construi veşnicia. 

Între virtute, ispită şi păcat e o linie foarte subţire, precum cea 
între bărbat şi între mire. 

Pentru cei doi autori, poezia este o stare de urgenţă, stare de 
necesitate, expresie a tinereţii şi a dorinţei de a trăi, care se reflectă în 
cele mai frumoase cuvinte de iubire, o elegie continuă, pe care o îngână, 
pe rând şi la unison, armonizându-şi vocile. 

Unele poezii au titluri comune amândurora. Dar de obicei, 
fiecare voce este ecoul celeilalte. 

Este aidoma unui dans de fluturi într-o livadă înflorită, bucură 
ochiul, stârneşte parfumurile. 

Un elan de sentimente („când pentru un infinit de inimi”) se 
revarsă, evoluând de la sensul livresc, la cel real, palpabil, luând 
aspectul unei îmbrăţişări prea târzii şi prea îndepărtate. 

Cei doi sunt atât de legaţi de funia poeziei încât, un eventual 
glonţ ar putea intra şi ieşi prin amândoi. Dar, aşa cum spune autoarea, 
poate trece cu uşurinţă prin spiritul lor. 

Uneori, poeta îi răspunde cu o avalanşă de tăceri prisositoare, 
alteori, doar în câteva cuvinte revelatoare. 

Cert este că, amândoi se completează de minune şi un poem de- 
al poetului se poate prelungi într-altul al ei. 

Pentru cei doi fascinaţi de puterea cuvintelor, poezia este un lanţ 
de aur care-i ajută să se înalțe, să leviteze, să-şi ia avânt şi să se 
distanțeze de miezul lucrurilor. Un mod de plutire-n azur. Dar este şi 
„singura închisoare / de unde nu se mai scapă niciodată” — aşa cum 
afirmă Al Francisc (Închisoare) sau „execuţie pe viaţă, / fără cauţiune 
şi drept de apel” — aşa cum completează Cerasela Jerlăianu în poezia 
cu acelaşi titlu. Paşii poetici îi poartă consecutiv, în acelaşi vals 

continuu „prin armoniile infinite ale veşniciei ” într-o „interminabilă 
contopire” (Interminabila contopire). 

Volumul în totalitate este o colecţie de variațiuni pe aceeaşi 
temă, sau pe o temă comună. O provocare la care, când poetul, când 
poeta răspund cu lejeritate, cu acea lejeritate conferită de neînchistarea 
în forme fixe a versurilor. Şi până la urmă, e vorba de un dialog firesc, 
între doi tineri empatici, care-şi găsesc subiecte comune de discuţie, cu 
acea voluptate cu care ar face orice alt lucru împreună. 

Cu toate acestea, epitetizarea, metaforizarea în exces, 
îngreunează curgerea poemelor. E de preferat limbajul direct, simplu, 


fără înflorituri. 

Nodul de legătură între cele două spirite afine e reprezentat de 
poezie, de nemărginirea cuvintelor scrise unul celuilalt. 

Pentru un om care spune: „Trăiesc / de pe azi pe mâine/ cu o 
poezie sau două / la cină / şi câteva semne / de punctuație / în cană” 
(Al Francisc, Viaţa) — răspunsul şi mai ales, soluţia, nu poate fi decât 
cea dată de partenera de condei: „Viața mă învaţă zi de zi / cum să o 
consum, / dar eu îi arăt la sfârşitul zilei / că nu am făcut economie / de 
rutină” (Cerasela Jerlăianu). 

E drept că poezia are puteri miraculoase şi ea te poate cocoța „in 
vârful infinitului” (Cerasela Jerlăianu, Aş vrea să se repete). Dar tot ea 
îți dă forţa de a te avânta temerar, chiar fără centura de siguranţă. 

De remarcat e că, autorii se privesc „cu ochiul minţii”, ceea ce 
le dă posibilitatea să se cunoască pe dinăuntru mai mult decât din 
exterior. Şi descoperă o lume magică în care sufletul argintiu, „să cânte 
/ a bucurie şi regăsire” (Al Francisc, Astăzi). O lume în care poeta a 
adunat „culori dulci / şi cuvinte pastelate” (Cerasela Jerlăianu, Într-o 
pauză). O lume „de dinainte de crearea universurilor”. Un loc de unde 
survine fiinţa. 

Contopire de gând, de cuvânt, de inimi, de suflete, într-un 
„nesfârşit izvor”, şi acolo „eram noi / într-unul singur” (Cerasela 
Jerlăianu, Contopire). 

Şi ce pot face doi oameni care se iubesc, într-o astfel de lume? 
Iată: „Am să beau apă vie / dintre palmele tale / fie pe un munte nesigur 
/ sau într-o vale adâncă / şi am să fiu pe jumătate nebun / sau chiar 
aproape de moarte / dar la urmă / am să mă ridic şi-am să cânt” (Al 
Francisc, Viitor). 

E destul de ciudat cum fiecare se împlineşte prin cuvintele şi 
dorinţele celuilalt! Şi unul şi celălalt calcă în vârful picioarelor prin 
sufletul celuilalt. Să nu sperie îngerii. 

Mult inefabil, multă candoare în cuvintele de iubire rostite de 
amândoi. Şi sunt atât de empatici încât, dacă nu ar semna fiecare text, 

poemele s-ar putea confunda, ca şi gândurile. Pentru aceşti autori, 
cuvântul ţine loc de zâmbet, de strângerea de mână, ţine loc de durere 
şi de pasiune. Cuvântul este pruncul lor de lumină, pe care şi-l trec, unul 
în braţele celuilalt, strângându-l la piept cu iubire. Ca orice părinți 
drăgăstoşi cu odraslele lor. 

Ei se prind de fiecare literă ca să învingă orice cataclism s-ar 
abate peste lume: căderea nopţii cu zgomot peste umerii lor, dispariția 
aştrilor. Ei cântă, discută, zâmbesc şi chiar râd, la festinul, cuvintelor şi 
tot acolo îşi măsoară tăcerile cu umbra de pe ziduri. 

Dialogul dintre cei doi este ca un lied fără sfârşit îngânat de 
mânile copiilor orbi pe o plajă fără nisip şi fără de valuri...când 
zâmbetul dimineţii sparge în ţăndări, ţipătul pescăruşilor... 

Este destul de interesant jocul dorințelor: fiecare face în vers, 
ceea ce nu reuşeşte în viaţa reală: el să privească atent, ea să alerge 
dezinvolt prin hăţişurile lumii, pe bulevardele fericirii...în răsăritul 
târziu al eternității celeste... Şi iarăşi este interesant cum, toate lucrurile 
atinse de cuvintele lor, încep să se trezească la viaţă...Ca într-un miraj, 
o floricică înflorită-n deşert. Ca sub bagheta magicianului ori a unei 
zâne de dimineaţă. 

Se pare că aceşti poeţi au înscris semnul infinitului pe frunte. El 

le conferă dorinţa de zbor spre Înalt, spre nesfârşire. 

Ceea ce le şi dorim. 


2 Decembrie 2016 

PASĂREA POEZIEI CU O SINGURĂ ARIPĂ 
Ion Vanghele & Manuela Cerasela Jerlăianu, Poeme în oglindă, 
Editura Stef 2017 


Dialogul inițiat de doi poeţi contemporani, nu demult, a devenit 
de notorietate, prin impactul pe care l-a avut şi îl are încă, în rândul 
cititorilor, atât internauţi, cât şi cititori de carte pe suport clasic. 
Încurajaţi astfel în demersul lor liric, cei doi îşi continuă gândurile şi cu 
acest volum, intitulat cât se poate de sugestiv, „Poeme în oglindă”. Din 
nefericire, poetul Ion Vanghele nu a putut să mai vadă rezultatul trudei 
sale poetice, între timp plecând în Marea călătorie cu destinaţie fixă. 
Suntem siguri însă că, acolo unde este, se bucură de roadele imaginii 
sale în oglindă. Cea care continuă, poeta de mare sensibilitate şi 
autenticitate, Manuela Cerasela Jerlăianu este decisă a merge mai 
departe, dialogând cu amintirea acestui poet, mai precis cu spiritul lui 
neobosit, rămas între copertele câtorva cărți şi în paginile critice ale 
subsemnatei, sub genericul Întâlniri spirituale, carte ajunsă la cel de-al 
20-lea volum. În ultimele trei volume de critică, poetul Ion Vanghele 
ocupă un loc special şi deloc modest în aceste publicaţii, alături de alți 
creatori din ţară şi de peste graniţe. 

Este gestul de reverență pe care suntem datori a-l face pentru 
acest poet discret, prolific, romantic, de o sensibilitate care întrece cu 
mult comunul în ziua de azi. El nu s-a abătut nici o clipă de la linia 
clasică, ritmul şi rima fiindu-i statornicite în sânge. Urma luminoasă a 
poeziei sale stăruie azi în inimile multor iubitori de poezie, decişi să-i 
parcurgă opera închegată deja pe care a lăsa-o drept mărturie că a ars 
neobosit, la focul sacru al Poeziei. 

Ion Vanghele rămâne pentru noi, pasărea poetică care va renaşte 
din propria cenuşă, din cenuşa focului sacru cea atât de râvnită de 
creatori, în care strălucesc diamantele nopţii. El s-a înălţat acum, cu 
singura aripă disponibilă, pe pământ rămânându-i cealaltă, sub chipul 

femeii iubite. Şi zborul lui nu e deloc stingher, dimpotrivă. E susţinut 
de aerul din oasele străbătute de vânt, cu care îngână tirada veşniciei! 
După ce o vreme, sufletul lor, a unuia fiecare, a vibrat pe aceeaşi strună. 

Volumul este structurat sub formă de dialog, un dialog — acum 
— peste timp şi peste graniţele dintre viaţă şi moarte. 

Iubirea virtuală e dusă în poeme până la incandescenţă şi uneori 
e mai trainică decât cea reală. Poţi rămâne credincios unei iubiri 
îndepărtate, pentru că o simţi atât de aproape. Şi în acest caz, iubiții pot 
simţi „o mare de dureri”, de iubirea lor „suferă tot cerul”; plânge 
pământul, toate fenomenele naturii, grație comuniunii omului cu 
natura, intră în vibraţie iar depărtarea devine materială. Poetul prin 
arderea lui, o ridică în ceruri, pentru ca şi acolo să-i fie alături: 
„Păcatele-n oase mă dor/ Dar fumul tot urcă, stingher / Ea e alături 
cocor / Şi cântă cu mine-n eter” (Azi cerul e-acelaşi). E adevărat că 
apanajul poeţilor este eternitatea. Acolo se întâlnesc cei ce în viaţă au 
dat mâna cu nemurirea. Asta în timp ce îngerul vine şi le aprinde 
candela în suflet. Iar ruga poetei este: „Fierbinte mi-e ruga lisuse, / 
Atinge pământul cu-o mână, / Să ardă privirile stinse / Din lumea ce 
umblă păgână. // Şi-n colţul de coală nescris / Aşează Lumina Ta toată/ 
Să scriu ce nu s-a mai scris / În lumea de Tine creată” (Cerasela 
Jerlăianu — În noaptea târzie). 

Mai pământean, Ion Vanghele răspunde provocării astfel: „Ne- 
om iubi doi părăsiţi spre seară / Undeva peste un câmp cu maci / Când 
tăcerile se înfioară / Părul lung pe spate când desfaci. // Gura ta tu dă- 
mi-o de pomană / S-o sărut în gânduri înfocat, / Tu eşti îngerul ce-mi 
stă la rană/ Şi de-alături încă n-ai plecat” (Ion Vanghele -Un întreg...) 

Jurământul lor de iubire, însă, este real: „Am să te iubesc şi-n 
veşnicie / Tu iubeşte-mă cât ai să poţi, / Dar mai mult aici în poezie / 
Vestea s-o audă astăzi toți” (Cerasela Jerlăianu - Cerul a căzut...) 

Iubirea trece peste orice ofensă, nelinişte, îndoială. Ea nu 
doreşte decât: „Și când e rău să alergăm în doi / Pe drumul sprijinit de 

caprifoi / Să ne iubim cu tandre mângâieri / Chiar de iubind rămânem 
prizonieri” (lon Vanghele — Și frigul ne-mpresoară). 

Ion Vanghele este poetul care are în permanenţă nevoie de-o 
muză şi, se pare că a găsit-o. În gând, în inimă, în vers cu această naiadă 
a versului clasic, el pluteşte îmbătat de miresmele tari ale eterului. 
Esenţa însă a acestei iubiri o percepe ea: „Să ne-mpăcăm n-ar fi păcat 
/ Că azi suntem aşa departe! / Tu de făptura mea eşti beat/ lar eu mai 
scriu de tine-o carte” (Cerasela Jerlăianu — Totul este trecător). 

Chiar dacă uneori apar nori pe cerul iubirii, se poate spune că 
doar astfel de manifestare a sentimentelor poate fi idealul, atunci când 
e vorba de atingerea sublimului. 

Ferice de iubirea care a putut da naştere unor versuri atât de 
gingaşe. Unora li se pot părea simple, vetuste, naive, bune pentru 
adolescenţi, dar ele frapează prin puritatea şi sinceritatea lor. Nimic nu 
este ascuns, nimic pervertit de lumea în care autorii sunt siliți să 
trăiască. Dar, norocul este că şi-au creat o lume a lor, proprie, alcătuită 
din flori, fluturi, stele şi luceferi. Şi pare că rotundul acesta e locuit doar 
de ei doi, fără ingerinţe străine. De altfel, autorii se completează în chip 
fericit amândoi, e o fuziune de versuri de la unul la celălalt, aşa încât la 
un moment dat s-ar putea confunda. 

Autorii rătăcesc prin anotimpuri, găsind formule lirice inedite, 
cu inflexiuni de pastel, potrivit cadrului şi sentimentelor care îi animă. 
În spiritul blondului Serghei, dar cu rădăcini în folclorul românesc, Ion 
Vanghele scrie impetuos: „Frigul pe mustăţi lasă o spumă /Aburii se- 
mprăştie lătrat / Troica mea cu caii tăi hai du-mă / Călător pribeag la 
mândra-n sat. // Pune tu pe masă ţuica fiartă / Dă-mi sărutul cald să îl 
primesc, / Poate vântul orişicât să bată / Chiar de-i iarnă încă te 
iubesc. ” (lon Vanghele — Cad zăpezile...) 

Versurile se reflectă în imagini asemănătoare, precum chipurile 
aidoma, în aceeaşi oglindă. Desigur, fiecare cu nota lor de specificitate. 
Ritmul, cadenţa este aceeaşi în poeziile cu aceeaşi tematică. De fapt, 

autorii provoacă şi sunt provocaţi continuu să-şi ofere unul altuia câte 
o replică: „Infinitul scutură petale / Şi-mbrăcăm trăirile cu noi, / Dar 
cu palmele rămase goale / Împletim poemele în doi” (Cerasela 
Jerlăianu — Cad zăpezile în felinare). 

Adeseori, lon Vanghele face trimiteri livreşti la Minulescu, la 
Bacovia, la Esenin şi la alți poeți şi parcă intră în cadenţa acestora, 
rezonând pe aceeaşi strună. El aruncă mreaja şi poeta o prinde cu toată 
ardoarea şi duce mai departe ştafeta, ca maratonistul elen la Jocurile 
Olimpice, fair-play. Colegialitatea, sportivitatea, afecțiunea, nu lasă loc 
discordiei, disputelor şi polemicilor literare sterile care nu duc la nimic 
bun. Dialogul iniţiat de aceşti doi poeţi poate fi aşezat la loc de cinste 
într-un raft al marii Literaturi Române, alături de marile tandemuri 
literare. E un joc fascinant: Jocul de-a poezia. Un joc neasemuit, atât de 
rar în literatură. Poate că, dacă poeţii s-ar trata astfel, cu daruri-poezii, 
ar dispărea invidia, competiţia distrugătoare care elimină concurenţii, 
lăsând locul pustiu chiar şi pentru podium. 

Sunt şi acestea un fel de declaraţii de iubire, adresate în loc de 
bună dimineaţa. De altfel, Cerasela Jerlăianu chiar are un poem cu acest 
titlu: „Noi ne spunem zilnic: Te iubesc!” 

Şi ca să fie mai convingători, ei păstrează unele forme vechi ale 
cuvintelor, ceea ce conferă o patină grozavă acestor versuri: amor, O 
lavină, patime, „de-o să vreie Domnul”; rămurea, glăsuire, lacrime, 
simurg, răsuflul,zălog, şi altele de acest fel. 

Profund bacoviană este atmosfera din poezia: „Și plouă din 
nou... ”: „Şi plouă din nou, cenuşiu, / Cu lacrime veştede, false, / De 
dragoste n-am să mai scriu / Că pagini în urmă-s rămase. // Cad picurii 
ploii din cer / Ale toamnelor frunze lacustre / Un freamăt de şoapte ce 
pier / Şi-n zare de păsări sunt duse. // Trec paşii se umplu de apă / Şi 
ploaia îi spală domol / Apocalipsa poate să-nceapă / La noi sau venit 
de la pol.// Pe stradă trec umede urme / De frig colo-n haină mă strâng 
/ Şi ploaia nimic nu mai spune / Pe ramuri doar îngerii plâng. // Cu 

ploaia în suflet căzând / Tu treci pe alei ca o umbră / Doar timpul ne 
poartă în gând / Prin frunzele moarte ce umblă. / Şi plouă acum fără 
leac / Cu doruri şi dragoste surde / lar noi cufundaţi stăm în veac / Cu 
pleoapele galbene, ude... "(lon Vanghele). 

Recuzita poetică cuprinde: dorul, ceaţa-nserării, aştrii-perechi, 
parfumul de narcise, lacrima (cu repetiţie); efemerul, lumina în amurg, 
infinitul de lacrimi; esenţă de mit, multe umbre, mugur de stea, sălciile 
care „freamătă absurde”; frunzişul tainic, dar şi: „arhetipul morții 
repetate”; „dansul miresii de fum”; „clepsidra de jad”; şi tot ce 
presupune supremaţia Timpului. 

Năvalnică, voluptoasă, senzuală, poezia ambilor autori se 
întâlneşte în acel punct incandescent numit empatie, împletindu-se 
armonios într-un buchet înmiresmat de roze. În definitiv, ce alt dar mai 
frumos şi mai potrivit ar fi pentru o dragoste reciprocă? Ei îşi trimit 
versuri ca şi când s-ar lovi cu crini peste gură sau cu pulbere de stele pe 
chip. 

Cu alte cuvinte, sunt inspirați unul de celălalt, completându-şi bagajul 
metaforic, cu imagini inedite. 

Cât despre apelativele la care recurg cei doi autori pentru a-şi 
împărtăşi sentimentele, acestea sunt: altarul viselor senine, altar între 
altare (Cerasela Jerlăianu) şi: „Tu treci precum o zână călcând pe valuri 
sure” (Ion Vanghele). Uneori, iubita calcă „în paşi de crin” (on 
Vanghele — Și te-aş picta...) 

Mai laborios, lon Vanghele i se adresează poetei: „Noi am 
rămas cu suflete virgine / Ascunşi pe undeva în paradis /Doar tu iubita 
mea vei sta cu mine / Când ochiul alb de lună va fi-nchis...” (on 
Vanghele — Și țip în noaptea asta). El o numeşte: „dulcea mea căpriță ”. 

Ideea de bază care străbate mănunchiul de poeme oferite unul 
celuilalt, este că dragostea este mai puternică decât orice tentaţie, decât 
orice intemperie, n-o sperie nici frigul, nici furtuna, nici îngheţul, ea 
răsare, precum ghiocelul de sub pojghiţa zăpezii, în plină iarnă. 

Imagini inedite: „S-a-mpiedicat clepsidra într-o oră” (lon 
Vanghele); „Că vântul bate-n versul nemuririi” (Cerasela Jerlăianu); 
„Atât de palizi parcă suntem Crişti” (Ion Vanghele); „Și baţi foşnind 
în uşă cu degete de iarnă” (Ion Vanghele); „Într-un poem cu titlul scris 
pe stânci” (Cerasela Jerlăianu); ,,Și în lumina lacrimilor toate / Noi 
vom rămâne stele-mperecheate” (Cerasela Jerlăianu); ş.a. 

Iubirea este îndeobşte solară, luminoasă, plină de speranţă. Dar 
poate fi şi înnegurată, temătoare, plină de nelinişti. Toate aceste atribute 
se reflectă în imagini frumoase, plastice, pline de mister. Dar ce frumos 
rosteşte poetul: „Plăcerea-i vinovată, nu pot să mă abțin, / Păcate cu 
duiumul comit mereu, iubire, / Mi-e sufletul un înger ce-a decăzut puţin 
/ Prin valea ăstei plângeri pierdut fără de ştire.” (lon Vanghele - 
Plăcerea-i vinovată...) 

De ce oare capătă valoare de simbol un poem sau un volum de 
poeme, abia după ce autorul s-a înălţat, să scrie mesaje îngerilor? 

Izvor de inspiraţie pentru tinerii îndrăgostiţi, ori pentru cei mai 
copţi, aceste versuri de dragoste sunt un exemplu concludent de 
afecțiune, dăruire, puritate a inimii. 

Vechi trubadur obişnuind să colinde oraşele cu mandolina ori 
cu lira, cântând serenade domniţelor sub balcon, Ion Vanghele şi-a 
manifestat iubirea în cuvinte alese, în trăiri autentice şi mai ales, în 
doruri nemistuite. Şi nu o dată, iubirea se împlineşte prin scris, adică îşi 
găseşte în acesta, oglinda. 

O dovedesc toate scrierile sale în versuri apărute antum, dar şi 
cele care vor apărea postum, graţie efortului partenerei lui de dialog şi 
de vers, Manuela Cerasela Jerlăianu, care-i continuă mesajul poetic, dar 
şi ca un legatar testamentar în spirit. 

Şi, vorba poetului: „Rămâne în ceasul din urmă / Acordul final, 
tânguitul / Să zacă sub clarul de lună / Când jeluie dorul iubitul. ” (on 
Vanghele — Suavă se sparge disperarea). 

Crezul poetului: ,„ Eu scriu şi vă dărui lumina / În mine cât poate 
să-ncapă / Voi umple cu versuri grădina / Cu vorbele care ne scapă” 
(Ion Vanghele — Feliile mele de pâine...) 

La data dispariţiei poetului Ion Vanghele, cartea aceasta era un 
proiect în derulare. Ea a fost desăvârşită sub îngrijirea partenerei de 
dialog poetic şi apărută postum. Date fiind împrejurările dispariției 
poetului, poezia poate fi receptată şi din alt unghi, acela al predestinării 
personajelor. Poezia poate depăşi limitele reale şi trece uşor în 
suprareal, acolo unde încă se mai întâlnesc şi se ating cuvintele, făcând 
să vibreze aerul de legătură dintre lumea de aici şi lumea de dincolo. 

Dar cum, timpul destinat iubirii e scurt, îndeobşte, şi unul dintre 
cei doi trebuie să plece neîntârziat, nu rămâne din dragostea lor decât o 
sumă de versuri, martore a tot ce a fost sau ar fi trebuit să fie... Şi, vorba 
poetei Cerasela Manuela Jerlăianu ei au rămas „eternii iubiţi” — a căror 
dragoste nu mai poate fi ştearsă din cartea vieţii: „În zorii veniţi / 
Eternii iubiţi / În graiul vorbit / Au scris ce-au simţit” (Cerasela 
Jerlăianu — Am scris poezii). 

Nălucile amintirii — stau de veghe la Porţile Infinitului. 


7 Februarie 2017 
Ziua reîntoarcerii în pământ a poetului 

IUBIRE - ÎNTR-UN ETERN DE CLIPE 
Ion Vanghele & Manuela Cerasela Jerlăianu. Două aripi răstignite, 
Editura Stef, laşi, 2017 


De la pasărea cu o singură aripă, la cele două perechi de aripi 
răstignite pe aceeaşi cruce este un drum pe care, poeţii sus amintiţi, 
scriind în tandem un număr impresionant de versuri, într-un dialog 
continuu, l-au parcurs, străbătând aerul bucătură cu bucătură. Nici unul 
nu s-a lăsat mai prejos. Fiecare îi netezea aerul celuilalt, până când doar 
o pasăre a rămas să ducă mesajul tăinuit atâta vreme. Cine a rămas, 
trăieşte drama reîntoarcerii, mereu în acelaşi pământ de carne, cu ochii 
pironiţi la steaua care s-a înălţat fără veste, în crugul ei predestinat, 
lăsând pe cer, o urmă luminoasă. Stelele râd în hohote, spunea Antoine 
de Saint Exupery, în „Micul Prinţ”. În aerul maiestuos, stelele râd foarte 
frumos. Să nu ne mirăm. Mai bine-am purcede să descifrăm râsul 
stelelor. Pe urma lor, cuvântul aleargă slobod, transformându-se în cozi 
de comete. 

Cine va citi această carte îşi poate spune: lar o carte în tandem, 
în dialog de iubire? Până când? Şi ce ar aduce nou în lirica românească? 

Întrebări retorice. Până când aripile se vor desprinde singure de 
stâlpul crucii şi vor căuta îngeri noi cărora să li se potrivească. 

Regretatul poet Ion Vanghele deschide din nou o carte scrisă cu 
pana păsării Lyră. Şi le trimite, de acolo, din nadir pentru cei care au 
urechi potrivite, ochi ager şi mintea coborâtă în inimă. Ca pentru 
rugăciune. Ca pentru o lumânare sfinţită cu care aprinzi focul sacru. Nu 
mai e cale de întoarcere, decât prin aceste versuri-scări către Paradis, 
pe care circulă îngeri. 

Să adăstăm, curăţiți, trecuţi prin flacăra slovei. Acolo unde, 
sângerează încă în tăceri, cuvântul, răstignit şi el pe aripile 
împerecheate. 

O voce se desprinde din corul îngerilor şi dă tonul. Cealaltă îi 
răspunde-ecou credincios, stând în umbra luminii sale. Între a fi şi a nu 
fi fiinţă, ci doar cuvânt, marea începe a plânge cu zbuciume şi vuiete 
tandre. Mai păstrează încă mângâierea vântului nestatornic, trecând 
prin pletele clipei. 

Cei doi autori se completează simbiotic, realizând acel doi- 
întrunul, având acelaşi tip de simţire poetică, o metaforă izvorând din 
alta a celuilalt, pe tot parcursul discursului liric. 

Pentru lon Vanghele femeia a fost un înger. Şi dacă mai tot 
timpul s-a delectat dedicându-i catrene şi madrigale destul de 
voluptoase, în cele din urmă, versurile au dobândit o altă aură, eliberate 
de elementul carnal, transfigurate în adevărtate imnuri de adoraţie pură. 
Ce frumoasă e iubirea în care, fiecare îi este celuilalt înger! 
Răspunsurile de ecou ale Ceraselei Jerlăianu au rămas imprimate pe 
zare, acolo unde privirea şi gândul rămân pierdute în reveria amintirilor. 

Un dialog între lumi s-ar putea numi, ceea ce astăzi aflăm sub 
priviri, dovadă că dragostea poate transcende nu numai spaţiile şi 
timpul, dar şi veşnicia şi vremelnicia. 

Un înger de lut însuflețit şi un înger de lumină, amestecându-şi 
spiritele într-un vârtej ludic. Desprinderea nu s-a produs încă. Mai e 
necesar încă un timp, dansul luminii înlănţuită de propria umbră. Le-a 
mai rămas o lume: cea a amintirilor de mătase. O lume în care se 
regăsesc aceiaşi, frumoşi şi puri, sprijiniți de cuvânt ca de bruma de 
lacrimi. 

Lumea eternității lor tainice: „Eternitatea din fiinţe muşcă / Cu- 
atâtea doruri şi cu amintiri, / Cu clipe, veşnicia ne împuşcă / Şi 
sângerăm călcând pe trandafiri. ” (Ion Vanghele — Ce-i viaţa?) 

Aproape că nu poţi să le separi cuvintele care aleargă unul spre 
celălalt şi se unesc, mai înainte de a se naşte. 

Şi când poeta îşi declară iubirea, ia martor apa izvorului tainic, 
luna complice, îngerii care vin la fereşti: „Ca o apă revărsată / Dintr- 

un tainic sfânt izvor / E iubirea mea curată / Şi necontenitul dor” 
(Cerasela Jerlăianu — Ca o apă revărsată). 

Spiritul ludic nu-i părăseşte pe nici unul din ei. Unele versuri 
sunt şăgalnice, altele nostime. Astfel: „Rima dă încet cu parul” (Ion 
Vanghele); „Am să trag cu durda-n tine” (Ion Vanghele); „Apropo, nu 
vrei acum / Să bem o cafea amară / Şi să mai tragem un fum / Amândoi 
dintr-o ţigară? ” (Cerasela Jerlăianu — Când în noapte bate luna). 

Uneori, versurile iau un aspect baladesc: „/Fă-mă Doamne-o 
viorea / Ca să uit ce-i dragostea / Sau pe cer fă-mă o lună / Ori pe 
mintea lui stăpână” (Cerasela Jerlăianu — Să crezi tu, iubite drag); 
„Dă-mi iubito, gura ta / Toată apa că voi bea! / Am să beau iubirea 
toată, / Cana să fie uscată.” (lon Vanghele — Noaptea vine repede); 
„Dorul şi cu visele/ Când întind aripele / Şi pe tine mai ales / Mai la 
nord de codrul des” (Ion Vanaghele - Bate vântul...); „Iar mai jos de 
codru vreau / Doar pe braţe să îţi stau, / Colo-n vale-ntre izvoare / Să 
mă porţi ca pe o floare” (Cerasela Jerlăianu — Şi eu vreau...) 

În acest ton amuzant-elegiac se desfăşoară multe din poeziile 
dialogului în carte. Înclin să cred că autorii îşi vorbeau în versuri, 
simple, uneori naive, triste ori vesele, după cum evoluau sentimentele 
între ei. Este şi aceasta o modalitate de a-ţi comunica sentimentele. 

Corespondenţa versurilor este uimitoare. Şi chiar dacă nu-şi 
propuneau dinainte, cei doi scriau despre acelaşi lucru. Intuiţie? 
Coincidenţă? Destin? Ceva magic care nu poate fi definit. Hotărârea de 
a împărtăşi aceste sentimente cu cititorii este una salutară. 

Este destul de straniu cum poetul Jon Vanghele scria versuri ca 
şi când se afla deja în cer. De acolo îi transmitea gânduri şi cuvinte, dar 
şi sentimente, după o privire obiectivă spre pământ. E adevărat că 
poetul se înalță prin propriile sale cuvinte şi anticipează întrucâtva, 
lumea de dincolo. Ex. „Eu sunt mereu al tău, dar asta ştii, / Chiar dacă 
printre stele rătăcesc / Şi te aştept nerăbdător să fii / Un univers unde 
mă regăsesc” (Ion Vanghele — Eu sunt al tău). Reflexia pământescului 

în ceresc pe care au trăit-o cei doi e o motivaţie sublimă pentru dăruirea 
ce va urma. „Corabie de lut şi de ţărână, / Străbat deşertul cerului pe 
rând, / Şi-mi place mult ca să te ţin de mână / Să ascultăm tăcerea 
fremătând. ” (Ion Vanghele — Eu sunt al tău). 

Însă poetul punctează şi acest adevăr crud: „Va rămâne numai 
scrum, / Timpu-n noi s-a desfăcut...” (Ion Vanghele — Noaptea-i albă). 

Drintre atâtea metafore, poeţii se întorc adeseori la lucrurile 
pământeşti: la o gură de cafea, un fum din ţigară, capotul de catifea, 
papucii de pluş, ţoala care îi acoperă, versurile rătăcite-n fân, un purcel 
de zestre, polonicul, laviţa, „cânt pe laviță iubirea”; coniacul, 
clondirul, toate acestea sugerează o iubire domestică, tandră, cuminte a 
unor oameni care şi-au dobândit un trecut împreună. 

Interesante sunt şi declarațiile de iubire: „Eşti ca fraga din 
poiană / ce la umbra mea se coace” (Ion Vanghele — Îți propun un 
referendum); "lubirea-i tot, chiar dacă plec departe, / lubirea e izvorul 
de lumini, / Chiar dacă uneori în taină se împarte / Pe sub coroana 
cerului de spini.” (Cerasela Jerlăianu — Eu sunt a ta). Nu lipsesc din 
versurile amândurora, declaraţiile directe: Te iubesc! Te iubesc la 
nebunie! etc. 

Un tablou romantic cu o fată care aşteaptă un semn de la iubit: 
„În mine o fecioară pătimaşă / Emoţiile mi le-opreşte-n crâng / 
Molatec când desface din cămaşă / Doi îngeri de mireasmă care 
plâng” (Ion Vanghele — E viaţa...) 

Un lexic plin de cuvinte neaoşe: tontoroiul, moroiul, bărdacă, şi 
chiar arhaisme: sluger, misive cu amor, cheutoare, „un stricat patefon”; 
zbenghiuri, zăduf, zloată, rărunche, „se adumbră-n noi”; zălude; buluc, 
pricuscă; prici, forma poetică a substantivelor: lumine, aripe, cât şi 
forme populare ale complementului circumstanțial de loc: aicea, 
alăturea, colo, forma comună a pronumelui demonstrativ: ăstei vieți; 
forma poetică a adverbului iară sau expresia, mai puţin folosită: 
deolaltă. 

Dar şi licenţe poetice: „pe-a vieţii cărări”; „a tale lacrikmi 
prohibite”;ş.a. 

Şi nu în zadar, poeta îi atribuie Timpului aceste proprietăți: „Aici timpul 
care există este orb,/ E mutul surd şi şchiop, necunoscut / care aleargă- 
n sine ca un corb / Cu sufletul prea trist şi abătut. ” (Cerasela Jerlăianu 
— Timpul care există este orb). 

În lirica celor doi, simnțul mirosului e primordial. Cei doi 
adulmecă fel de fel de parfumuri: parfum de lună, parfum de stele, 
parfum de portocale, parfum de seară, arderi parfumate, parfum de 
dorință, „fumul parfumat de stele”; „îngeri de mireasmă care plâng”; 
„mirul parfumat de iasomie”; „iluzii parfumate”; ‚miresme în 
boscheţi ”; „cerul cu mirosuri de răşină”; ”rozmarinul parfumat”; dar 
ŞI: „gustul firii de eucalipt”; „gustul verdelui agriş”; „Ploaia aceasta 
miroase divin”; „aromatul vers”; într-un cuvânt, versurile sunt scrise: 
„într-o risipă plină de parfum”. 

Săruturile sunt şi ele de jăratic, visele sunt încovoiate, întomnate, 
umbrele sunt „de soare parfumate”. 

Nu e de mirare, aşadar, că iubirea lor e în stare să răstoarne „al 
morţilor hotar”. 

Reminiscenţe eminesciene în poezia lui Ion Vanghele: „Și din 
umbra lungii rochii / Să-mi răsari încet în vis, / Să îţi scoţi încet pantofii 
/ Când în braţe te-am cuprins. ” (Ion Vanghele — Ți-am scris): „Lumea 
ta o lasă / Vino-n vers cu mine” (Ion Vanghele — Bună seara...); „Ce e 
zi ca ziua trece, / Ce e noapte se tot duce, / Păsările vor să plece, / 
Stelele în cer să urce. ” (Ion Vanghele — Lumea e o agonie). 

Glasurile sunt, fiecare, o prelungire a celuilalt şi acesta este şi 
scopul, să se completeze în chip fericit, ca şi când nu mai sunt două 
fiinţe, ci una. Dar cel mai frumos sintetizează Cerasela Jerlăianu 
dragostea: „Dragostea e dulce-n gustul ei amar / Şi în noi azvârle 
pumni de poezii” (Cerasela Jerlăianu — Pentru veşnicie clipele se 
pierd). 

nopţii, „Pământul ne sărută iar pe tălpi”; „Cu timpul răsucit pe 
umeri", "Azi cerul se sparge-n oglindă”; „tăcerea surată”, „Am 
desfrunzit un fulger de mătasă ”; „Ca un ecou în care te zidesc”; „Şi- 
n genunchi se surpă eul ";şi multe altele. 

Jon Vanghele a scris pentru iubita lui şi versuri testamentare: 
„lar mă citeşti pe mine rătăcitul, / Aşa cum sunt drumeţ prin lume- 
acum, / Și-ţi las adio, zâmbet asfinţitul, / Puzderie de stele, vers 
postum.” (Ion Vanghele — Să scriem într-o carte nevăzută). 

Despre moarte Ion Vanghele a spus: „Căci moartea seamănă cu 
o erată / Când vântul tremură-n pădure spart”. (Ion Vanghele — Şi 
eram trunchi). 

Şi Cerasela Jerlăianu, despre acelaşi subiect: „Și iată, azi, noi 
scriem împreună/ Suntem nemuritori veacuri la rând, / În versurile 
care-or să rămână / Când umbrele în lume nu mai sunt.” (Cerasela 
Jerlăianu — Eu ţi-am vorbit cu îngerul din rai). Ba, Ion Vanghele îşi 
întreabă partenera de dialog: „Tu ce-ai să faci când n-oi mai fi/ Şi-oi 
susura ca un izvor / Sub paşii care vor veni / Să bea răcoarea din 
ulcior? ” (Ion Vanghele — Noi creştem unul către altul). 

Două voci într-un singur glas, cântându-şi trăirile, vor continua 
recitalul şi peste timp, şi peste lumi şi peste spaţii...Şi vorba poetului 
Ion Vanghele — „Timpul — cumva ne ajunge / Chiar dacă venim sau 
plecăm, / lar noaptea tăcut ne străpunge / Prin vise când noi colindăm ” 
(Timpul ne ajunge). Şi din nefericire, pe el l-a ajuns timpul şi chiar l-a 
întrecut. 

Şi din aceste experimente lirice în duet, rămân aceste mărturii 
într-o carte, ca o poveste tristă de dragoste. 


3 Florar 2017 

